Gymnázium, SNP 1, Gelnica

*ŠkVP: Kľúčové kompetencie pre život*

**Podmienky prijatia do 1. ročníka**

**v školskom roku 2023/2024**

**Študijný odbor: 7902J gymnázium - ŠTVORročné štúdium**

**EDUID školy: 100014526**

**(aktualizácia k 13.10.2022)**

*Prijímacie konanie sa koná v súlade s § 62 - § 68 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, zákonom č. 596/2003 Z. z. o štátnej správe v školstve a školskej samospráve o zmene a doplnení niektorých zákonov v znení neskorších predpisov, § 29 a § 31 zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov, v súlade so zákonom č. 71/1967 Z. z. o správnom konaní v znení neskorších predpisov a doplnkov.*

Riaditeľ Gymnázia, SNP 1, Gelnica v súlade s vyššie uvedenými legislatívnymi rámcami po prerokovaní v Pedagogickej rade školy a po vyjadrení Rady školy určuje tieto podmienky prijímacieho konania:

1. **Úvodné ustanovenia**

**1.1** Na základe návrhu KSK Košice schváleného MŠVVaŠ SR určuje počet tried/žiakov 1. ročníka štvorročného štúdia 2023/2024: **1 trieda**

**1.2** Časový harmonogram **I. kola prijímacieho konania:**

* podanie prihlášky na SŠ zákonným zástupcom uchádzača:
  + do **20. marca 2023 /pondelok/**
* prijímacie skúšky:
  + 1. termín: **04. máj 2023/štvrtok/**
  + 2. termín: **09. máj 2023/utorok/**
* zverejnenie zoznamu uchádzačovpodľa výsledkov prijímacieho konania a odoslanie rozhodnutí o prijatí/neprijatí:
  + **19. máj 2023 /piatok/**
* doručenie potvrdenia o nastúpení/nenastúpení od zákonného zástupcu uchádzača do Gymnázia Gelnica (podľa vzoru v prílohe):
  + **24. máj 2023/utorok/**

**1.3** Časový harmonogram **II. kola prijímacieho konania:**

* zverejnenie rozhodnutia o konaní II.kola
  + do 6. júna 2023 /utorok/
* podanie prihlášky na SŠ zákonným zástupcom uchádzača:
  + do 16. júna 2023 /štvrtok/
* prijímacie skúšky: 21. jún 2023 /utorok/

**1.4** Riaditeľ zaradí do prijímacieho konania toho uchádzača o štúdium, ktorý spĺňa tieto základné podmienky, jeho **riadne vyplnená prihláška na štúdium** bude doručená do Gymnázia Gelnica do termínu uvedeného v bode 1.2 (resp.1.3)a bude spĺňať nasledujúce podmienky:

1. musí obsahovať minimálne meno, priezvisko a rodné číslo uchádzača, vyučovací jazyk, štátne občianstvo, termín prijímacej skúšky, podpis uchádzača,
2. musí obsahovať výchovno-vzdelávacie výsledky žiaka na ZŠ - polročné známky zo 6. a 9. ročníka, koncoročné známky zo 7. a 8. ročníka ZŠ pričom v hlavičke prihlášky sa odlíšia jednotlivé vysvedčenia označením, napr. 6/1, 7/2, 8/2, 9/1,
3. musí obsahovať meno a priezvisko, adresu, telefónny kontakt a email oboch zákonných zástupcov, podpis aspoň 1 zákonného zástupcu (v tom prípade musí byť prílohou *Vyhlásenie ZZ* podľa 1.5 e),

**1.5** V niektorých prípadoch sa ku riadne vyplnenej prihláške vyžadujú aj tieto **prílohy** (vo forme skenu alebo listinnej kópie):

1. Správa z diagnostického vyšetrenia vykonaná zariadením poradenstva a prevencie (CPPPaP/ŠPPP) nie staršia ako 2 roky (len u uchádzača so ŠVVP), príp. spolu so Žiadosťou ZZ o úpravu podmienok prijímacej skúšky;
2. Potvrdenie o zmenenej pracovnej schopnosti (len u uchádzača so ZPS);
3. Kópie diplomov o úspešnej účasti v predmetovej olympiáde alebo súťaži (len ak má uchádzač úspešné umiestnenie);
4. Kópie vysvedčení za 6.-9. ročník (len ak nebolo možné hodnotenie uvedené na prihláške potvrdiť ZŠ);
5. Vyhlásenie zákonných zástupcov k podaniam týkajúcim sa výchovy a vzdelávania, o ktorých sa rozhoduje v správnom konaní s podpismi oboch ZZ (len ak sa ZZ dohodli, že všetky podania týkajúce sa syna/dcéry bude podpisovať len jeden z nich).

**1.6** **Škola nemá vytvorené podmienky na integráciu žiakov so zrakovým postihnutím, autizmom alebo pervazívnymi vývinovými poruchami**.

**1.7** **Prihlášku na SŠ** je možné do 20.03.2022 23:59 hod. podať

* elektronicky len cez školský informačný systém bez podpisu (napr. aSc Agenda EDUPAGE, nie emailom) alebo
* v listinnej podobe osobne alebo poštou na tlačive 056 MŠVVaŠ SR s podpismi oboch zákonných zástupcov. Prihláška je platná s podpisom 1 zákonného zástupcu, len ak zákonní zástupcovia doručia riaditeľovi školy písomné *Vyhlásenie (bod 1.5 e).*

**1.8** **Potvrdenie o nastúpení/nenastúpení** **žiaka na štúdium** je možné do 24.05.2022 23:59 hod. podať

* elektronicky cez školský informačný systém bez podpisu (napr. aSc Agenda EDUPAGE) alebo cez email na [skola.gymgl@gmail.com](mailto:skola.gymgl@gmail.com) zaslaný sken s podpismi oboch ZZ (resp. 1 podpis a Vyhlásenie podľa 1.5 e), alebo
* v listinnej podobe osobne alebo poštou s podpismi oboch ZZ (resp. 1 podpis a Vyhlásenie podľa 1.5 e)*.*

1. **Podmienky prijatia bez prijímacej skúšky**

**2.1** Gymnázium Gelnica bude prijímať na štvorročné štúdium bez prijímacích skúšok tých žiakov, ktorí v celoslovenskom **testovaní žiakov 9. ročníka ZŠ** (Testovanie 9) dosiahli v každom predmete samostatne **úspešnosť najmenej 90%,**

**2.2** Žiaci spĺňajúci podmienky podľa predchádzajúceho bodu nebudú konať prijímacie skúšky, bude im pridelený maximálny počet 40 bodov za prijímacie skúšky a budú umiestnení na začiatok zoznamu uchádzačov o štúdium.

1. **Podmienky prijatia s prijímacou skúškou**

**3.1** Všetci uchádzači, ktorí neboli prijatí bez prijímacích skúšok a spĺňajú podmienky uvedené v bode 1.4 sa zúčastnia naprijímacích skúškach z profilových predmetov - slovenský jazyk a literatúra, matematika. Prijímacie skúšky sa uskutočnia v súlade s opatreniami na ochranu zdravia, ktoré budú platné v deň ich konania.

**3.2** Riaditeľ Gymnázia Gelnica odošle pozvánku na prijímacie skúšky najneskôr 5 dní pred termínom konania prijímacích skúšok.

**3.3** **Forma prijímacej skúšky a časový rozsah:** Prijímacia skúška z každého predmetu bude trvať max. 1 hodinu, bude mať písomnú formu a možno z nej dosiahnuť maximálne 20 bodov. Zadania písomnej skúšky budú obsahovať úlohy s krátkou odpoveďou aj úlohy s výberom odpovede. Pri hodnotení písomnej skúšky z matematiky sa bude bodovať aj postup riešenia úloh.

**3.4 Obsah a rozsah prijímacej skúšky:** Obsahom skúšky budú témy učiva v rozsahu Štátneho vzdelávacieho programu ISCED2 pre 6. - 9. ročník základnej školy.

**3.4** **Kritérium pre úspešné vykonanie prijímacej skúšky:** Žiak bude úspešný, ak dosiahne v každom predmete prijímacej skúšky aspoň 7 bodov (35%).

**3.5 Úpravy prijímacej skúšky:** Prijímacia skúška pre žiakov so ŠVVP alebo so zdravotným znevýhodnením bude prispôsobená individuálne na základe vopred doručenej žiadosti o úpravu podmienok prijímacej skúšky podľa odporúčaní ŠPPP/CPPPaP, ktoré tvoria prílohu prihlášky na štúdium vo forme predĺženia času na vypracovanie, vynechanie niektorých úloh a pod.

1. **Kritériá pridelenia bodov**

**4.1 Prijímacia skúška:** Ak žiak úspešne absolvoval prijímacie skúšky, započítajú sa mu do tohto kritéria dosiahnuté body z oboch častí:

1. Matematika (max. 20 bodov),
2. Slovenský jazyk a literatúra (max. 20 bodov).

Maximálny počet bodov za prijímaciu skúšku je **40 bodov.**

**4.2 Profilové predmety:** Zo známok koncoročnej klasifikácie v 8. ročníku a polročnej klasifikácie v 9. ročníku (okrem známok 4 a 5) budú do celkového súčtu pridelené body za každý profilový predmet (Slovenský jazyk a literatúra, Matematika, Cudzí jazyk 1) podľa nasledujúceho vzťahu:

*počet bodov = 2. (3 - x), kde x je známka.*

V prípade, že bol žiak v niektorom z týchto klasifikačných období hodnotený z profilových predmetov slovne alebo absolvoval/neabsolvoval, bude toto hodnotenie nahradené klasifikáciou z predchádzajúceho vysvedčenia (napr. ak sa nebude dať použiť známka z vysvedčenia 9/1, bude nahradená vysvedčením 8/2, potom 7/2 a nakoniec 6/1).

Maximálny počet bodov za profilové predmety je **24 bodov.**

**4.3 Prospech:** Zo známok polročného vysvedčenia v 6. a 9. ročníku, koncoročného vysvedčenia v 7. a 8. ročníku bude vypočítaný priemer zaokrúhlený na 2 desatinné miesta a do celkového súčtu pridelené body za priemer v každom klasifikačnom období podľa nasledujúceho vzťahu:

*počet bodov = 10.(2,40 - p) po zaokrúhlení na jednotky, kde p je priemer.*

Do priemerného prospechu *p* sa u všetkých uchádzačov nezaratúvajú známky:

* z výchovných predmetov (napr. telesná výchova, výtvarná výchova, hudobná výchova, ...),
* z vlastných predmetov zaradených do ŠkVP danej základnej školy,
* z predmetov hodnotených slovne alebo absolvoval/neabsolvoval (aj v prípade, že nebude z tohto predmetu klasifikovaný známkou len 1 uchádzač).

Maximálny počet bodov za prospech je **56 bodov.**

**4.4 Súťaže:** Žiakovi, ktorý sa počas 6. - 9. ročníka zúčastnil na olympiáde, vedomostnej, literárnej alebo umeleckej súťaži a v regionálnom (okresnom), krajskom alebo celoslovenskom kole získal umiestnenie do 3. miesta, budú pridelené body. Za jednu súťaž v jednom školskom roku možno prideliť body len raz (za najvyššie kolo). Ďalšie body možno získať za potvrdenú úspešnú účasť na kolektívnej súťaži. Podmienkou pridelenia bodov za súťaže je dodanie fotokópie diplomu.

Body za umiestnenia v rôznych súťažia a ročníkoch sa spočítavajú (s výnimkou bodov za kolektívne súťaže). Celkový maximálny možný počet bodov za súťaže je však **10 bodov.**

* **Celoslovenské kolo:** 4 body
* **Krajské kolo:** 3 body
* **Regionálne(okresné):** 2 body
* **Kolektívne súťaže:** 1 bod

1. **Zoznam uchádzačov**

**5.1** Žiaci, ktorí boli prijatí bez PS alebo ktorí úspešne zložia prijímacie skúšky, budú umiestnení do zoznamu uchádzačov podľa počtu bodov. O poradí uchádzača rozhodne súčet:

1. bodov za prijímacie skúšky (maximálne 40);
2. bodov za profilové predmety (maximálne 24);
3. bodov za prospech (maximálne 56);
4. bodov za úspešnú účasť na individuálnych a kolektívnych súťažiach (maximálne 10).

**5.2 V prípade rovnosti bodov** žiakov riaditeľ gymnázia uprednostní uchádzača, ktorý má v tomto poradí dôležitosti:

1. zmenenú pracovnú schopnosť (ak po posúdení dokumentácie žiaka škola má vytvorené podmienky na vzdelávanie takéhoto žiaka);
2. väčší počet bodov za profilové predmety,
3. väčší počet bodov za prospech,
4. väčší počet bodov za súťaže.

**5.3** Ak sa na základe rozhodnutia ministra školstva, vedy, výskumu a športu neuskutoční niektorá časť prijímacieho konania na školský rok 2023/2024 alebo k nej nebudú v stanovenom termíne dodané podklady, príslušné kritérium (alebo jeho časť) sa nebude žiakom bodovo hodnotiť.

1. **Rozhodnutia o prijatí/neprijatí uchádzačov a možnosť odvolania**

**6.1** Gymnázium Gelnica prijme žiakov, ktorí **sa umiestnia od 1. po najvyššie možné poradie** (podľa najvyššieho možného počtu žiakov, ktorých je možné prijať stanoveného MŠVVaŠ SR). Poradie uchádzačov bude zverejnené na webovej stránke školy [gymgl.edupage.org](http://www.gymgl.sk). V zozname žiakov budú uvedené len pridelené kódy uchádzačov, t. j. bez zverejnenia mena.

**6.2** V zmysle § 68 ods. 4 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov proti rozhodnutiu riaditeľa strednej školy o neprijatí sa môže zákonný zástupca maloletého uchádzača **odvolať v lehote do piatich dní** odo dňa doručenia rozhodnutia.

1. **Platnosť podmienok prijímacieho konania**

**7.1** Podmienky prijímacieho konania boli, prerokované na Pedagogickej rade dňa .................. a prednesené na vyjadrenie na zasadnutí Rady školy dňa .............................

**7.2** Podmienky sú platné pre obe kolá prijímacích skúšok (ak sa uskutočnia) pre prijímacie konanie na školský rok 2023/2024.

**7.3** Tieto podmienky prijímacieho konania sa môžu zmeniť na základe vydaných usmernení a pokynov Ministerstva školstva, vedy, výskumu a športu.

V Gelnici dňa 13.10.2022 RNDr. Dušan Andraško, riaditeľ