**Ako správne čítať digitálne texty tak, aby sme im aj rozumeli**

Čítanie digitálnych textov z obrazovky sa považuje za súčasť čitateľskej gramotnosti lebo vyplýva z masového rozšírenia tohto spôsobu vytvárania, získavania a ukladania textov. Digitálne texty sú texty ukladané ako digitálne informácie a sú prístupné prostredníctvom obrazoviek rôznych zariadení, ako napríklad počítače, čítačky kníh alebo smartfóny. Digitálne texty majú viacero znakov, ktorými sa odlišujú od tlačených textov. Okrem toho, že sú zobrazované na obrazovkách, majú hypertextové prepojenia na iné dokumenty, zvláštne prostriedky na navigáciu (ovládacie lišty, menu) a sú interaktívne.

Tablety a počítače sú našou každodennou súčasťou, a tak zrejme nie je prekvapením, že prenikajú aj do školskej výučby. Úryvkovité čítanie internetového obsahu však žiakom bráni skutočnému porozumeniu dlhších textov, žiaci nie sú schopní čítať „do hĺbky“, z digitálneho čítania z textu si odnášajú menej. Digitálne čítanie sa odohráva na plochej obrazovke a v texte je mnohokrát odkaz na iné zdroje. Tým pádom je znemožnené nerušené lineárne čítanie a žiaci sa musia viac sústrediť. Možnosť ihneď si vyhľadať informácie na internete je skvelá, ale prináša so sebou aj veľké riziko, pretože proces čítania je útržkovitý. Techniky pre lepšie chápanie textu na klasickom papieri boli vymyslené už skôr a je tiež vhodné využívať

Hlavným cieľom je spomaliť a naozaj sa vedome na text zamerať. Druhou métou je aktívne prepojiť žiakov s obsahom textu a vyzývať ich na kladenie otázok a prípadné vyvolanie debaty. Ďalším cieľom je reflektovať na prečítaný text. Existuje aj veľa iných spôsobov, ako pomôcť chápaniu textu, či už cez aktivity po prečítaní textu, farebnú úpravu niektorých pasáží, pojmové kartičky alebo mapy.

Zaujímavé aktivity po prečítaní digitálneho textu:

**Myšlienkové mapy**- žiaci graficky usporiadajú kľúčové slová, vety, myšlienky, obrázky, ktoré vyjadrujú vzájomné vzťahy a súvislosti.

**Pojmové kartičky**- na jednu kartičku žiaci individuálne alebo vo dvojici napíšu kľúčové slovo alebo myšlienku z textu, na opačnú stranu doplnia vysvetlenie pojmu, definíciu.

**Rekapitulácia myšlienok**- aktivita na rozvoj schopností sumarizácie podstatných informácií z textu a na rozvoj kritického myslenia.

**Tajničky**- výroba tajničky z dôležitých pojmov a jeho definícií, ktoré obsahuje prečítaný text.

**Kvízy**- spracovanie textu na kartičky, prípadne aj v elektronickej forme do kvízových otázok (napr. aplikácia Quizlet)

Digitálnemu čítaniu sa dnes už skrátka nevyhneme. Či už sa chceme pomocou obrazoviek vzdelávať, prečítať si správy, či jednoducho získať nejaké informácie, je potrebné pochopiť text, ktorý máme na displeji a vyťažiť z neho, čo najviac. Teraz už však máte o niečo lepšiu predstavu ako na to a treba len trénovať a zdokonaľovať sa.