1.Celotriedny projekt na hodinách angličtiny v Kvarte IV.O na tému škola. Žiaci porovnávali školský systém na Slovensku, vo Veľkej Británii a v USA, informácie si žiaci hľadali v časopisoch. Diskutovali o výhodách a nevýhodách nosenia uniforiem. Výsledkom diskusií je **prieskum o našej škole v anglickom jazyku**, ktorý Kvarta navrhla, zorganizovala a vyhodnotila. Dotazník pozostával zo štrnástich otázok týkajúcich sa života v našej škole, obľúbenosti predmetov, učební, školskej jedálne a výletov.  Prieskum žiaci uskutočnili v šiestich triedach našej školy a oslovili  v ňom približne 100 žiakov. Výsledky sú zaujímavé, najobľúbenejšími predmetmi sú geografia, telesná výchova, angličtina a dejepis; žiaci by sa navyše chceli učiť španielčinu, nechceli by nosiť školské uniformy, viacerí sa priznali k podvádzaniu na vyučovaní a páčilo sa im vzdelávanie doma.

2. Celotriedny projekt v III.A - Zimné olympijské hry v Pekingu. Študenti v III.A zozbierali a spracovali informácie k aktuálnej téme prebiehajúcich olympijských hier v Pekingu. Venovali sa najmä symbolike, ktorá je prítomná na každom predmete ako vlajka, logo, pochodeň s olympijským ohňom. Na záver všetky informácie spracovali na nástenku.

3.Deň Zeme vo všetkých triedach osemročného gymnázia: žiaci pracovali v každej triede na inej úlohe ako pracovné listy, skladačky, logá Dňa Zeme v angličtine, výsledkom bol plagát na nástenke.

4. Projektové vyučovanie na hodinách nemeckého jazyka v Prime. Cieľom projektového vyučovania v bolo naučiť sa nemecké názvy budov a miest v našom meste. Na hodinách nemčiny žiaci absolvovali vychádzku, hľadali miesta na slepej mape, zapisovali názvy budov, dopĺňali do legendy mapy, orientovali sa na mape. Inovatívnou zážitkovou formou žiaci získali potrebnú slovnú zásobu a pozitívny prístup k novému druhému cudziemu jazyku, ktorý je pre žiakov v začiatkoch veľmi tažký.

5.Projekt eTwinning: jednotlivé splnené aktivity

**Projektové logo:**

Druhou úlohou bolo navrhnúť logo nášho spoločného eTwinningového projektu My little homeland. Všetci partneri navrhli a nakreslili logo, za ktoré všetci tiež online hlasovali. Naša Prima navrhla tri logá. Po hlasovaní však zvíťazilo turecké logo.

**Moje mesto:**

Ďalšou úlohou bolo predstaviť naše mesto vytvorením interaktívnej mapy. Táto úloha nás nielen naučila používať anglické výrazy pre miesta a pamiatky v našom meste v anglickom jazyku, ale zároveň sme objavili novú interaktívnu aplikáciu Padlet, ktorá je využiteľná na veľké množstvo kreatívnych prezentácií, kvízov a projektov vo vyučovaní. Táto projektová úloha bola mimoriadne zaujímavá, keďže sme spoznali aj mestá našich partnerov Španielsko - San Isidro na ostrove Tenerife, Turecko - Istanbul a Poľsko-Gdynia.

**Fauna a flóra nášho regiónu:**

Krásnu tému na spoznávanie krajín, na rozvoj našej slovnej zásoby v oblasti rastlinnej a živočíšnej ríše sme spracovali v Powerpointe. Ako v každej téme aj tu sme opäť našli úžasný interkultúrny prvok projektu eTwinning, najmä keď sme híkali pri kaktusoch a leguánoch, ktoré sú v Španielsku a Turecku tak bežné ako borovica alebo medveď na Slovensku.

**Pohľadnice do zahraničia:**

Emaily už dávno nahradili klasickú listovú poštu, rovnako náš projekt je vysoko interaktívny, ale jednou z myšlienok eTwinningových projektov je aj posielanie listov zahraničným partnerom. Presne v období Vianoc sme tvorili, posielali pohľadnice, ktoré sa objavili na nástenkách španielskej, poľskej alebo tureckej školy, no najmä sme aj my dostávali pozdravy z rôznych kútov sveta.

**Farby a symboly regiónu:**

Zamyslieť sa nad farbami nášho regiónu nebolo ľahké. Vybrali sme tri: zelená, červená a biela. Naša prezentácia opäť v Padlete ukazuje prečo sme sa tak rozhodli. Pri tejto téme sme však objavili a skúsili niečo úplne nové. Poľskí partneri nám predstavili typickú pieseň pre ich región tzv. Kashubian song, ktorá sa spieva podľa obrázkových nôt. A keďže Prima vyskúša úplne všetko, stvorili sme, do angličtiny preložili, nakreslili a zaspievali aj my obrázkovú pesničku, veľmi známu Čerešničky, čerešničky, čerešne.

**Online videokonferencia:**

Jedným z najväčších zážitkov v tomto projekte bola online videokonferencia, ktorú sme uskutočnili so žiakmi z Turecka. Po počiatočných problémoch s pripojením na nás s červenými vlajkami s polmesiacom mávalo asi 20 žiakov. Podarilo sa nám vymeniť si pár otázok a zahrať si komunikačnú hru. Síce spojenie nebolo najkvalitnejšie o to väčšiu motiváciu máme vyskúšať si to ešte znova.

**Japonské divadlo Kamishibai:**

Žiaci Primy (I.O) si vyskúšali formu japonského pouličného divadla Kamishibai. Ide o prastaré divadlo pôvodom z japonských budhistických chrámov. V dávnych dobách rozprávači rozprávali príbehy pomocou sady ilustrovaných obrázkov, ktoré vymieňali v malom drevenom zariadení.

Túto formu divadla sme využili na prerozprávanie legendy o Jánošíkovi v anglickom jazyku našim projektovým partnerom. Žiaci na hodinách výtvarnej výchovy vytvorili sadu obrázkov, preložili zjednodušený text príbehu do anglického jazyka a sami prezentovali divadlo Kamishibai.