ÚVOD

Angličtina je v súčasnej dobe takmer nevyhnutnosťou. Anglický jazyk je potrebný v každodennom živote, pre zvládnutie obsluhy informačných technológií, pre štúdium, cestovanie, komunikatívnu úroveň angličtiny čoraz viac od svojich zamestnancov vyžadujú zamestnávatelia. Tu vzniká otázka, či postačuje ovládať anglický jazyk na vedomostnej úrovni, či stačí ovládať slovnú zásobu, poznať gramatiku jazyka, byť zručný v písaní a čítaní anglického textu, keďže sú tieto zložky jazyka v najväčšej miere na hodinách anglického jazyka vyučované, precvičované aj testované. Myslíme si, že zložka vyučovania anglického jazyka „hovorenie“ alebo tiež „speaking“ je kvôli svojej časovej náročnosti na precvičovanie, horšej formálnej realizovateľnosti a zložitej merateľnosti zanedbávaná, preto sme sa v tejto práci rozhodli venovať problému slabého využitia komunikácie na hodinách anglického jazyka a ponúknuť návrhy ako možno zvýšiť komunikačný čas na hodine a tým zlepšiť úroveň komunikácie detí a ich komunikačné zručnosti. Hodina anglického jazyka, či už v škole alebo v záujmovom útvare je predsa tým najvhodnejším miestom, kde si dieťa môže precvičovať komunikáciu v anglickom jazyku v skutočných situáciách na nečisto a bez stresu.

Cieľom tejto atestačnej práce je prezentovať metódy aktivizujúce komunikáciu a navrhnúť niekoľko praktických aktivít na rozvoj komunikácie vrátane ich začlenenia do jednotlivých fáz hodiny anglického jazyka, či už v mimoškolskej činnosti v záujmovom útvare alebo v tradičnom vyučovaní v škole.

Práca sa skladá z teoretickej a praktickej časti, V teoretickej časti rozoberáme komunikatívne vyučovanie, jeho zložky, formu a ponúkame typy komunikatívnych aktivít na rozvoj komunikácie.

V praktickej časti ponúkame konkrétne návrhy hodín anglického jazyka v mimoškolskej činnosti s podrobným popisom aktivít, pokynov, ktoré učiteľ zadáva deťom, delením jednotlivých fáz hodiny a im prislúchajúce aktivity na zvýšenie komunikačného času v anglickom jazyku na hodine.

V závere atestačnej práce zhrnieme ....

**1 AKTIVIZUJÚCE METÓDY NA ROZVOJ KOMUNIKÁCIE NA HODINE ANGLICKÉHO JAZYKA**

Častým javom súčasného vyučovania anglického jazyka je učenie a memorovanie slovnej zásoby a gramatických štruktúr, naopak veľmi málo vyučovacieho času učitelia venujú komunikácii v cudzom jazyku. Tak zisťujeme, že deti (v dokumentoch Centier voľného času sa používa pojem dieťa, nie žiak), žiaci, alebo študenti ovládajú teoretické poznatky z jazyka, ovládajú slovnú zásobu alebo vedia vyčasovať slovesá. Avšak ak dôjde k situácii, že musia jazyk použiť v komunikácii, zistia, že nevedia vyjadriť svoju myšlienku, svoj názor. Hovorenie alebo taktiež „speaking“ na hodinách anglického jazyka je teda veľmi dôležitou zložkou výučby jazyka.

**1.1 Komunikatívne vyučovanie**

Vyučovanie hovorenia je komplexným procesom, ktorý je časovo náročný, je závislý od zvládnutia iných zložiek výučby anglického jazyka ako sú slovná zásoba, gramatika, porozumenie počutého alebo písomného textu. Úspešnosť procesu zvládania komunikácie nie je možné objektívne testovať a merať, a navyše sú atraktívne aktivity nevyhnutné na efektívne rozvíjanie zručností komunikovať v anglickom jazyku pre učiteľa časovo náročné na prípravu. Straková (2010) však zdôrazňuje kvalitatívny cieľ pri výučbe anglického jazyka pred kvantitatívnym, čo znamená, že deťom je potrebné poskytnúť viac času na precvičenie naučeného v rôznych aktivitách, situáciách a kontextoch tak, aby si ho dôkladne upevnili a dokázali ho automaticky používať. Podobne Scott Thornbury (in: Harmer, 2007, s. 123) tvrdí, že „classrooms need to be ´*talking classrooms´.* In other words, students will be much more confident speakers if this kind of speaking activities is a regular feature of lessons“.

Read (2011, s. 18) sa zaoberá zložkami komunikácie, ktoré majú deti na hodine anglického jazyka zvládnuť. Komunikačné zručnosti delí na dve skupiny a to na „spoken interaction“ a na „spoken production“. V prvom prípade ide o hovorenú interakciu, kde sa dieťa zapája do rozhovoru, pýta sa a kladie otázky a v druhom prípade hovorenú produkciu, kde je dieťa schopné produkovať jazyk, napríklad opis alebo prerozprávanie príbehu. Iné pomenovanie dvoch rovnakých zložiek hovorenia predstavuje Brown a Yule (1999, s.27). Títo autori tvrdia, že hodina hovorenej angličtiny má pripraviť dieťa produkovať jazyk v dvoch zložkách a to „interactional short turns“ a „transactional turns“. Bližšie vymenovávajú zložky interakcie, patrí tu vyjadrenie súhlasu (sure, right, yes, of course) alebo nesúhlasu (no, well, not really), pochybnosti (really?, I´m not sure), svojho názoru (very nice, quite nice, not very nice), ospravedlnenie, poďakovanie, požiadanie, varovanie a iné. U začiatočníkov je prirodzené začať s výučbou týchto krátkych štruktúr a krátkych konverzácií, učiteľ má deťom ponúknuť „a list of forms which may be used to perform a range of social/cognitive functions“ (Brown; Yule, 1999, s. 27). Pod pojmom *transactional turn* môžeme rozumieť jazyk, ktorým prenášame určité informácie napríklad inej osobe hovoríme o udalostiach, našich zážitkoch v časovej chronológii alebo pri komunikácii používame opis napríklad, keď hovoríme o svojej rodine, škole, meste.

Komunikatívne vyučovanie je podľa Metódy komunikatívneho prístupu (Communicative approach) proces, kde sa deti učia a precvičujú cieľový jazyk vo vzájomnej interakcii dieťa-dieťa alebo dieťa-vyučujúci, pracujú s autentickými textami, ktoré neboli vytvorené za účelom vyučovania cudzieho jazyka, deti komunikujú skutočný význam v reálnych situáciách. učiteľ vyberá témy mimo tradičných tém na výučbu gramatiky, aby deti používali svoje jazykové zručnosti vo všetkých typoch situácií, s ktorými sa môžu stretnúť v reálnom živote. Navyše sa rozprávajú o svojich osobných skúsenostiach a zážitkoch, ktoré implementujú do komunikácie. Dôležitým faktom podľa komunikatívnej metódy je, že učiteľ tu plní úlohu facilitátora, čo znamená, že deťom umožňuje komunikovať v rôznych situáciách prostredníctvom úloh a cvičení, pri ktorých ich pozoruje, počúva a v prípade potreby ich usmerňuje a pomáha im. Cieľom vyučovania cudzieho jazyka je podľa komunikatívnej metódy „the ability to communicate in target language“ (Wikipedia, 2017) na rozdiel od Gramaticko-prekladovej metódy, ktorej cieľom bolo ovládanie gramatických pravidiel a preklad textov do materinského jazyka.

Palenčárová (2006) navyše uvádza podrobnejšie ciele komunikačného vyučovania a to nasledovne: *pragmatický cieľ*: adekvátne rečovo-jazykové zvládnutie každej komunikačnej situácie, ktorú dosiahneme praktickou prípravou žiakov na komunikáciu v rozličných komunikačných situáciách; *kognitívny (poznávací) cieľ*: rozšíriť okruh relevantných vedomostí o niektoré nové poznatky o komunikačných procesoch napr. aktívneho počúvania; *formatívny (výchovný) cieľ*: naučiť žiakov spoločensky žiaduce spôsoby dorozumievania (dodržiavanie komunikačných noriem, rešpektovanie princípov spoločenskej interakcie, napríklad princíp spolupráce, zdvorilosti, a pod.), dokázať vyjadriť svoje názory, city a postoje otvorene, ale zdvorilo, s ohľadom na ostatných, snažiť sa porozumieť druhým.

Pojem kompetencia je definovaný ako komplex vedomostí, zručností, schopností a postojov, ktoré vedú k efektívnej performancii. V oblasti komunikácie využívajú používatelia jazyka na realizáciu komunikačných zámerov svoje všeobecné schopnosti (všeobecný prehľad, sociokultúrne vedomosti, praktické zručnosti, vlastné hodnoty a presvedčenie) spolu so špeciﬁckejšie jazykovo zameranými komunikačnými kompetenciami. Komunikačná kompetencia sa podľa Spoločného európskeho referenčného rámca pre jazyky (2006) v užšom zmysle slova skladá z nasledujúcich častí: *jazykové kompetencie*, ktoré sú chápané ako znalosť formálnych prostriedkov (lexikálna, gramatická, sémantická a fonologická kompetencia), na základe ktorých je možné zostaviť a sformulovať dobre vytvorené a zmysluplné jazykové prejavy, a ako schopnosť využívať tieto prostriedky. Ďalej tu patrí *sociolingválna kompetencia*, ktorá sa zaoberá poznaním, spôsobilosťami a zručnosťami, ktoré sú potrebné na zvládnutie spoločenských dimenzií jazyka napríklad používanie funkčných štýlov jazyka, zdvorilostných slovných spojení a vhodnosť a správny výber jazyka v závislosti od spoločenskej situácie. Poslednou zložkou komunikačnej kompetencie je *pragmatická kompetencia,* ktorá skúma nakoľko používateľ jazyka/učiaci sa jazyk pozná princípy, podľa ktorých sú jazykové prejavy: a) zorganizované, štruktúrované a usporiadané (diskurzná kompetencia), b) používané na vyjadrenie komunikačných funkcií (funkčná kompetencia), c) zoradené podľa vzorcov interakcie a dojednávania (kompetencie výstavby textu) (SERR, 2006, s. 126).

**1.2 Komunikatívne aktivity na hodine anglického jazyka**

Komunikovať v anglickom jazyku, pre ktoréhokoľvek učiaceho sa môže byť veľmi stresujúcim zážitkom, keďže sa obáva, že zlyhá v rôznych ohľadoch (nebude rozumieť, nepochopí otázku, nebude vedieť vytvoriť vetu, alebo mu nebudú rozumieť). Preto je vytváranie príležitostí na hodine, kde môžu deti čo najviac používať anglický jazyk bez stresu, bez zbytočného opravovania, hravou formou, využívaním komunikačných aktivít v situáciách, ktoré môžu reálne zažiť, ale najprv si ich precvičia v simulovaných situáciách veľkou pomocou. Učiteľ by mal vytvárať situácie, kde deti komunikujú v anglickom jazyku, používajú a aktivujú už naučené jazykové prostriedky. Takéto aktivity deťom umožňujú precvičovať si jazyk, zlepšovať sa v plynulosti a nadobúdať istotu v hovorení (Scrivener, 2005).

Jedným z prvých predpokladov, ako zvýšiť komunikačný čas na hodine je používať anglický jazyk čo najviac aj zo strany učiteľa aj detí. Druhým predpokladom je zavedenie, čo najviac komunikačných aktivít do hodiny anglického jazyka. Oba tieto procesy je potrebné zavádzať postupne, nie ich začleniť hneď od začiatku a vyžadovať úplnú komunikáciu v angličtine na celej hodine, pretože by to u detí mohlo spôsobiť demotiváciu a odmietanie.

Najjednoduchšie realizovateľné je používanie anglického jazyka na hodine zo strany učiteľa. Slattery a Willis (2003) spracovali niekoľko situácií, kedy môže učiteľ používať anglický jazyk. Nejde však iba o základné jednoduché frázy, ktoré každý učiteľ skutočne používa, Slattery a Willis navrhujú ako možno každý prehovor učiteľa rozšíriť na komunikáciu s deťmi a v rôznych fázach hodiny tak vznikajú krátke rozhovory s deťmi, ktoré komunikujú a dané frázy a vety denne opakujú. Takýmto spôsobom si precvičujú komunikáciu, trénujú accuracy (presnosť) aj fluency (plynulosť) a čím viac sa učiteľ v anglickom jazyku pýta, odpovedá a sám hovorí, tým viac deti počúvajú, napodobňujú a tým viac sa zároveň učia.

Príkladom rozšírenia komunikačného času s deťmi môžu byť rozhovory na začiatku hodiny, kde učiteľ mení každodenné frázy a nezvykne používať vždy rovnaké:

U: Hello/ Good morning children/everybody/boys and girls.

U: Let´s call the roll/Let´s take the register/ Let´s check to see who is

here/Is everybody here?/ Is anyone away?/ Who is missing?

Peter R.

D: I´m here.

U: David N.

D: Not here. David is missing/ David is not here

U: What about Jonathan?

D: I don´t know.

T: OK, everyone is here except Jonathan.

V závislosti od vyučovanej témy si môže učiteľ vopred premyslieť niekoľko krátkych rozhovorov, aby komunikácia neostala iba pri pozdrave môže sa zároveň opýtať na počasie, aký je deň, aký bol včera a zajtra, čo majú deti na desiatu, koľko je hodín, aké predmety dnes deti majú, kam pôjde po škole/krúžku.

Podobne pri organizácii hodiny a aktivít môže učiteľ dávať pokyny v anglickom jazyku, používať predložky, aby usporiadal deti v priestore učebne. Pri organizácii deti najmä počúvajú, ale učiteľovi nič nebráni, aby sa po zadaní pokynu detí opýtal kam idú, čo teraz robia, tým majú deti možnosť zopakovať a použiť vetu, ktorú učiteľ už raz správne vyslovil.

U: Now, you two Peter, Lucy, move the tables back. David, go behind Lucy/ stay here/ don´t make noise.

Rovnako pri oslovovaní učiteľa sa deti môžu naučiť oslovovať ho v anglickom jazyku a ľahko sa naučí frázy, ktoré na hodine potrebuje.

D: Teacher, may I go to the toilet, please?/ May I wash my hands?

U: Yes, but no one else, wait for the break.

Ukončenie hodiny tiež väčšinou prebieha formou zadávania pokynov, čo majú deti urobiť, ale aj v tejto fáze môže učiteľ nabádať deti, aby samé zadali pokyny, ktoré je treba pred ukončením hodiny vykonať. Toto je možné vykonať iba vtedy, ak už učiteľ dané pokyny opakoval, deti im rozumejú a vedia ich použiť.

U: That´s all for today/ now.

We have no time anymore.

We go for a short break now/We go out to play.

Stand up/ pick up all your things/ put the books on the cupboard/ make

a line/ say goodbye

Častým opakovaním vždy rovnakých fráz, viet a pokynov sa tieto frázy postupne zautomatizujú, deti ich budú vedieť vhodne a správne použiť.

Aby deti na hodine komunikovali v anglickom jazyku a nepoužívali svoj materinský jazyk je veľmi zložité dosiahnuť. Podľa Scrivenera (2005) je ponúkanie odmien za komunikáciu v cudzom jazyku alebo naopak zapisovanie červených bodov za rozprávanie v materinskom jazyku vytváraním iného druhu motivácie, ale nevedie k dosiahnutia daného cieľa. Radí vysvetliť, prečo je komunikácia v anglickom jazyku dôležitá, dať deťom možnosť, aby si sami vytvorili pravidlá pre komunikáciu v triede, neopravovať chyby pri takejto komunikácii, veľa času tráviť nácvikom plynulosti, zavádzať komunikačné aktivity vo dvojiciach alebo trojiciach, aby sa deti nehanbili rozprávať pred veľkou skupinou a každú snahu dieťaťa hovoriť v angličtine by mal učiteľ pozitívne chváliť.

Komunikačné aktivity sú už svojou formou iné, zaujímavejšie ako práca s učebnicou a pracovným zošitom. Uskutočňujú sa v spolupráci s kamarátmi na hodine, vo dvojiciach alebo v skupinách, sú pre deti atraktívne a týkajú sa tém z ich vlastného života. Tieto aktivity tiež vyžadujú kooperáciu medzi žiakmi, schopnosť vyjednávať a robiť kompromisy, vďaka tomu si žiaci zlepšujú aj svoje sociálne zručnosti (Pávová, 2014). Aj tvorba a príprava takýchto aktivít si vyžaduje, aby úlohy deti oslovili, motivovali, pri ich plnení môžu byť použité obrázkové materiály, ale aj názorné pomôcky. Všetko, čo deti vidia, chytia a zažijú umocňuje proces učenia sa, zvyšuje motiváciu, je vhodné pre rôzne typy učiacich sa. Navyše Slattery a Willis (2003) odporúčajú pripravovať aktivity, ktoré sú zábavné, a majú cieľ prípadne konečný produkt, na ktorý môžu byť deti hrdé. Read (2011) hovorí, že aktivity, ktoré sú personalizované, v ktorých sa deti cítia zosobnené, týkajú sa ich samých alebo ich rodiny a aktivity, v ktorých majú deti možnosť výberu zvyšujú ich ochotu participovať. Scrivener (2005) navrhuje častejšie využívať diskusie v menších skupinách, aby sa zvýšil komunikačný čas každého dieťaťa, pretože komunikácia v celej triede môže byť zdĺhavá a do diskusie sa väčšinou zapojí iba časť detí. Počas diskusie a iných komunikačných aktivít sa môžu deti pohybovať po triede individuálne alebo vo dvojiciach, dobrú diskusiu možno navodiť obrázkom, prečítaním krátkeho textu s problematikou alebo napísaním sporného výrazu na tabuľu. Deti potrebujú pred diskusiou tzv. lead-in alebo úvod na premyslenie, zopakovanie slovnej zásoby či gramatických štruktúr a prípravu.

Komunikačné aktivity môžu byť realizované formou hry, kde účastník získava zážitky aktívnym zapojením sa, činnosti vykonáva spontánne, motiváciou nie je výsledok, ale činnosť sama. Takýmto spôsobom dostávame do vyučovania aj výchovnú zložku, ktorá je v mimoškolskej činnosti dôležitá a nutná. Aj na hodine anglického jazyka je možné aplikovať formy zážitkového učenia, najmä v mimoškolskej činnosti, kde hodiny záujmového útvaru trvajú 60 minút a umožňujú to priestorové aj materiálne podmienky. Každú komunikačnú aktivitu napríklad rolové hry, rozhovory, diskusie, stolové hry a iné možno vykonať v inom prostredí, ktoré vychovávateľ v centre voľného času má, môže používať rekvizity, hračky, názorné pomôcky, ktoré v centrách vďaka rôznorodosti záujmových útvarov zvyčajne bývajú.

Na nasledujúcich stranách vymenujeme niekoľko konkrétnych metód na rozvoj komunikácie na hodinách anglického jazyka, ktoré sú vhodné či už na hodine v jazykovom záujmovom útvare v centre voľného času, ale aj na vyučovacej hodine v škole.

**Rozhovor (Interview)** a**diskusia** súzákladnými metódami komunikácie na vyučovaní. Rozhovor je jednoduchšou metódou, kde sa rozprávajú zvyčajne dvaja hovoriaci, štruktúra rozhovoru môže byť daná, napríklad rozhovor v reštaurácii, gramatické štruktúry a formy učiteľ s deťmi vopred nacvičí a počas rozhovoru si deti vrátane komunikácie trénujú potrebnú slovnú zásobu alebo gramatiku. Podľa Wikipedie (2002) sa odporúča rozhovory zaraďovať iba do vyučovania na nižších úrovniach anglického jazyka. Do vyšších úrovní odporúča zaraďovať zložitejšie diskusie s viacerými členmi. Tento názor zdieľa aj Duchoňová (2014), metóda diskusie nadväzuje na metódy rozhovoru (2014) a odporúča používať diskusné metódy najmä na zistenie názorov detí a na rozvoj schopnosti vystupovania a vyjadrovania myšlienok a názorov, prijímania a odmietania kritiky. „ Predmetom diskusie je didaktický problém, ku ktorému sa majú žiaci vyjadrovať. Aktívne by sa mali na diskusii podieľať všetci žiaci, ktorí sa takýmto spôsobom učia vyjadrovať a správne formulovať svoje názory, vypočuť svojich spolužiakov a nezosmiešňovať iné názory“ (Duchoňová. 2014, s. 40). Vhodnou diskusnou metódou je **brainstorming**, kde majú deti najprv navrhnúť čo najviac myšlienok k téme alebo problému a neskôr tieto myšlienky spoločne spracujú. Táto metóda je vhodná na počiatočné odbúranie psychických bariér z diskusie.

**Hranie rolí (role play)** je jednou z najznámejších komunikačných aktivít na výučbu komunikácie. Deti zvyčajne vopred dostanú krátku informáciu na kartičkách, akú rolu majú hrať. Scrivener (2005) podrobne popisuje proces prípravy takýchto úloh: učiteľ stanoví prostredie, v ktorom sa dialóg odohráva (v meste, v reštaurácii) a cieľ, ktorý majú deti svojou komunikáciou dosiahnuť (pýtať sa na smer, objednať si jedlo). Spravidla sa deti na úlohu v krátkom čase pripravia, ale keďže dvojica nepozná svoje zadanie navzájom, počas rozhovoru, ktorý vzniká vo chvíli hovorenia musia aktivizovať svoje jazykové zručnosti, používať slovnú zásobu a gramatické štruktúry, ale je potrebné, aby navyše boli schopní vybrať vhodné gramatické funkcie, presviedčať alebo argumentovať ak to situácia vyžaduje. Dobre spracované rolové karty obsahujú protikladné názory dvoch participujúcich v jednej úlohe, čo vedie k vzniku argumentov a výbornej diskusii. Rolové karty môžu byť zámerne vytvorené na precvičovanie určitej zložky jazyka napríklad gramatickej štruktúry alebo funkcie. Duchoňová (2014) opisuje zložitejšiu alternatívu, kde dieťa dostane kartičku s doplňujúcou informáciou akú povahu a názory má daná postava a ako sa bude správať v danej situácii.

**Reálne hry (real play)** je menej známym názvom komunikatívnej aktivity, ide o Scrivenerovu variáciu rolovej hry (2005). V tomto prípade deti nehrajú zadanú úlohy iných osôb, avšak hrajú seba v inom kontexte ako v škole napríklad v inom veku alebo v zamestnaní. Učiteľ deti nabáda, aby si samé vytvorili rolové karty a navrhli situáciu a problém, ktorý chcú riešiť.

**Simulácia (simulation)** je veľmi zložitou formou rolovej hry, ktorá obsahuje dodatočný materiál ako sú grafy, novinové články, kartičky, ktoré bližšie vykresľujú situáciu, objavujú sa na začiatku rolovej hry alebo v jej priebehu, úlohou detí je naštudovať si situáciu a v jej priebehu si robiť doplňujúce poznámky. Ide tu o náročnejšie hranie rolí v širšom kontexte ako je firma, vláda, televízne štúdio. Na rozdiel od Scrivengera, Harmer (2007) vidí rozdiel medzi rolovou hrou a simuláciou iba v postavení dieťaťa v danej úlohe. Rolová hra simuluje reálny svet rovnakým spôsobom, ale dieťa v ňom hrá určitú úlohu, nie seba. V simulácii hrá dieťa seba v reálnej situácii. Ďalším rozdielom v jeho opise rolovej hry je, že si deti vopred vydiskutujú aké otázky a názory môžu v použiť a následne začnú diskusiu.

Harmer (2007) vo svojej literatúre navyše ponúka ďalšie konkrétne aktivity na rozvoj komunikácie v anglickom jazyku vhodnejšie pre pokročilých:

**Fotografická súťaž (photographic competition)** kde musia deti diskutovať a prebrať rôzne kritériá, aby dosiahli cieľ a musia byť schopné zdôvodniť svoje rozhodnutie. Deti pracujú v skupinách, ich úlohou je vybrať víťaznú fotografiu zo 4 ponúknutých fotiek, na začiatku si musia stanoviť kritériá pre víťaza, potom si prezrú fotografie, v rozhodovacom procese učiteľ pomáha s jazykom, víťazná fotografia musí byť zvolená na základe kritérií, nie podľa sympatií. Na záver musia deti zdôvodniť svoj výber. V tejto aktivite musia preukázať schopnosť argumentovať a odôvodňovať svoje rozhodnutie.

Pre všetky jazykové úrovne aj pre začiatočníkov je vhodná aktivita **rozhovor s portrétom (portrait interview)**, kde učiteľ rozdelí triedu do skupín v závislosti od počtu postáv na obraze (2 osoby a pes = 3 skupiny). Úlohou každej skupiny detí je vymyslieť, čo najviac otázok, ktoré sa môžu danej postavy opýtať. Učiteľ určí tri deti, ktoré reprezentujú postavy z obrazu a deti zo skupiny im kladú otázky, na ktoré odpovedajú. Pri tejto hre časť detí aktivuje svoje vedomosti z tvorby otázok, iná časť detí formuluje a vymýšľa odpovede. Začiatočníci v tejto hre tvoria otázky typu ako sa voláš, koľko máš rokov, aký je tvoj typický deň, čo máš rád.

**Doplňovanie chýbajúcich informácií (Information gap)** je komunikatívna úloha, kde majú dve deti odlišné čiastkové informácie k tej istej úlohe, ktorú môžu vypracovať a doplniť chýbajúce údaje iba vzájomnou spoluprácou – komunikáciou. Napríklad ide o doplnenie rozvrhu hodín, pričom každé z detí pozná inú časť predmetov a spoločnou komunikáciou majú rozvrh skompletizovať. Harmer (2007, s. 129) ponúka hneď dve varianty tejto aktivity: v jednej pod názvom „*Opíš a nakresli“* má jedno dieťa z dvojice obrázok a opisuje kamarátovi podrobnosti z obrázka tak, aby ju druhý z dvojice vedel podľa tohto opisu nakresliť. Druhou aktivitou je „*Nájdi 10 rozdielov“,* kde má dvojica podobné obrázky s malými rozdielmi. Podrobným opisom, otázkami a odpoveďami majú deti nájsť 10 rozdielov medzi nimi. Pri týchto úlohách je dôležité, aby učiteľ deti vopred dobre pripravil na vykonanie tejto úlohy. Deti musia poznať potrebnú slovnú zásobu a kvalitné vysvetlenie zadania úlohy, nesmú si ukazovať obrázky ani informácie, ktoré už majú, prípadne môže učiteľ spolu s jedným dieťaťom úlohu predviesť, aby presne vedeli ako majú pokračovať.

**Rozprávanie príbehov (telling stories)** je prirodzenou súčasťou každodenného života, keď si navzájom rozprávame, čo sa stalo nám alebo niekomu inému. Je tiež dôležité, aby deti vedeli rozprávať príbehy aj v angličtine. Príbehy sú vhodnou voľbou vo vyučovaní anglického jazyka, pretože motivujú, môžu byť zaujímavé, zábavné, vzbudzujú predstavivosť detí (Duchoňová, 2014). Precvičovať rozprávanie môžu deti niekoľkými spôsobmi, napríklad vytvorením príbehu podľa rozdaných obrázkov, kde musia najprv usporiadať obrázky a potom porozprávať, o čo v príbehu ide. Harmer (2007) ponúka zložitejšiu verziu tejto úlohy: učiteľ deťom v skupinách rozdá jeden obrázok, každá skupina dostane iný, potom obrázky pozbiera a skupiny rozdelí tak, že v nových skupinách je vždy iba jeden člen z pôvodnej skupiny, teda každý videl iný obrázok. Vzájomnou komunikáciou musia zložiť príbeh. Na konci úlohy každá skupina porozpráva svoj príbeh, keďže môže vzniknúť niekoľko variant príbehu.

**Prieskum (známe aj pod názvom Scavenger hunt alebo Find someone who...)** je formou komunikačnej aktivity, kde robia deti interview so svojimi kamarátmi. Pomocou vopred daného formuláru zisťujú rôzne informácie napríklad, kto má narodeniny v ten istý deň, pridŕžajú sa zadania a zapisujú si zistené údaje. Harmer (2007) ponúka možnosť, že si samotné deti najprv vytvoria formulár s otázkami k určitej téme, napríklad „spánok“ a počas interview s kamarátmi zisťujú, koľko hodín spia, kedy idú spať a kedy vstávajú, ako a kde spia, či niekedy chodili počas spánku, alebo či niekedy spadli z postele.

Zaujímavú aktivitu na rozvoj komunikácie pre deti ponúka Scrivener (2005). **Stolová hra (Board game)** je motivačnou formou aktivity, kde si môžu deti okrem tradičných pojmov pri stolovej hre (*you miss a turn, it´s your turn, throw a dice, go with a counter to number 10, go back*), jednoduchých viet a slovnej zásoby (vhodné u začiatočníkov) precvičiť aj diskusiu k preberanej téme. Túto aktivitu na rozvoj komunikácie možno použiť rôznych úrovniach od mierne pokročilých až po veľmi pokročilých. Učiteľ si pripraví stolovú hru podobnú „Človeče nehnevaj sa“ s políčkami, kde deti nájdu otáznik (priestor na diskusiu), políčko „talk“ (tu vyjadria svoj vlastný názor) a sadu kartičiek s otázkami. Táto hra vyžaduje prípravu detí na diskusiu vopred, učiteľ zopakuje slovnú zásobu a niekoľko názorov pre a proti. Napríklad k téme Domov a bývanie, domáce práce je vhodnou diskusnou témou pre mierne pokročilých: roboty v domácnosti. Deti pracujú v malých skupinkách 4-5 detí, hádžu kockou a na políčku s otáznikom ťahajú kartičku na diskusiu.

**2 KOMUNIKAČNÉ AKTIVITY NA HODINE ANGLICKÉHO JAZYKA**

Táto atestačná práca a aktivity, ktoré predkladáme vznikli počas pôsobenia v Centre voľného času v Gelnici. Na jazykovom oddelení sa v jazykových záujmových útvaroch venujeme výučbe anglického jazyka počnúc od detí z materských škôl, základnej školy v našom meste a dospelých. Dôvodov prečo sme si v našej atestačnej práci zvolili tento druh aktivít na rozvoj jazykových kompetencií je niekoľko. V prvom rade máme na rozdiel od učiteľov v základnej škole dostatok času na prípravu aktivít pre deti a na výrobu pomôcok na hodinu anglického jazyka. Po druhé, záujmové útvary navštevuje menší počet detí ako v škole a jedna hodina pozostáva zo 60 minút, čo zvýši priestor na komunikáciu v cudzom jazyku pre každé dieťa. Rovnako na zvládnutie takého časového rozsahu hodiny je nutné zaviesť niekoľko motivačných momentov, niekoľko zaujímavých aktivít, oddychové aktivity, aby boli deti stále zaujaté, ochotné a schopné učiť sa. V našich jazykových krúžkoch sme si dali za prioritný cieľ komunikovať v anglickom jazyku a zo strany učiteľa používať cieľový jazyk vo všetkých fázach hodiny čo najviac. Ďalším dôvodom využívania komunikačných aktivít v našich záujmových útvaroch je, že máme materiál (názorné pomôcky, obrázkové kartičky, detské hračky), priestor (niekoľko rôznych učební, v letných mesiacoch hodiny angličtiny v záhrade) a možnosti (napríklad tému ročné obdobia/zima presunieme z učebne do exteriéru, kde sa deti môžu sánkovať alebo stavať snehuliaka), čo sú výrazne motivačné faktory pri výučbe jazyka. Deti si môžu v prevažnej časti hodiny chytať do rúk obrázky, názorné pomôcky, hračky, v jazykovej učebni sa pohybujú, sedia na zemi v sedacích vakoch, môžu si oddýchnuť. Pri komunikačných aktivitách, ktoré v tejto práci predstavujeme sa hrajú s hračkami, pomôckami a pri tom ich nabádame k používaniu jazyka. Pomáhame im pri výslovnosti, tvorení viet, počas aktivít všetky deti jednotlivo oslovíme a kladieme im otázky.

Komunikačné aktivity, ktoré prezentujeme v tejto práci sú určené cieľovej kategórii detí 4. až 6. ročníka základnej školy na úrovni A1. Túto kategóriu detí sme si vybrali z dôvodu, že práve v týchto ročníkoch základnej školy deti nadobúdajú dostatočné znalosti z jazyka vhodné na použitie v širšej komunikácii, naše záujmové útvary nadväzujú na výučbu anglického jazyka týchto detí v škole, kde však nie sú možnosti a dostatočný priestor na hovorenie a deti vyšších ročníkov odmietajú záujmové útvary navštevovať, preto nemáme možnosť rozvíjať komunikačné kompetencie detí na úrovni A2. Záujmový útvar, ktorý tieto deti navštevujú sa nazýva Angličtina hrou a navštevuje ho 5 detí druhého stupňa základnej školy raz týždenne.

1. **Hodina anglického jazyka č.1**

**Cieľová skupina:** 4. ročník

**Úroveň:** A1

**Téma:** Stravovanie

**Ciele:** dieťa si vie objednať jedlo alebo nápoj, použiť správnu gramatickú štruktúru a slovnú zásobu

**Metódy:** brainstorming,rozhovor

**Organizačná forma práce:** skupinová, práca vo dvojici

**Pomôcky:** obrázkové kartičky, tabuľa, didaktická hra PIZZA,

**Kľúčové kompetencie:** učiť sa učiť, komunikačné kompetencie, sociálne kompetencie,

**Rozbor hodiny:**

Organizačná fáza (5 min.)

Úvodná časť hodiny prebieha v angličtine (pozdrav rozvinieme na krátky rozhovor)

*Učiteľ: Good afternoon*

*Dieťa: Good afternoon*

*U: How are you?*

*D: Fine, thanks and you?*

*U: Well, thank you. It´s a nice day today, Let´s have a pizza. Do you like pizza? Hands up who likes pizza.*

D: *I like pizza* (v tomto bode prebieha počas rozhovoru kontrola a zápis prítomných detí do triednej knihy)

Motivačná fáza (10 min.)

Oboznámenie detí s cieľom a štruktúrou hodiny. Učiteľ deťom ukáže didaktickú pomôcku PIZZA (viď Príloha A) a oznámi, že si na tejto hodine naozaj vyrobia svoju vlastnú pizzu, akú majú rady, a pritom sa naučia ako si môžu takúto pizzu samé objednať v reštaurácii. Najprv si zopakujeme slovnú zásobu z minulých hodín a povieme si, ktoré suroviny dávame na pizzu, ktoré máme alebo nemáme radi.

Brainstorming: deti vymenovávajú slovnú zásobu, ktorú si pamätajú, učiteľ aktivizuje ich vedomosti pomocou obrázkov, kresby na tabuľu alebo nápovede v angličtine *U: It´s small and green* (peas). Na tabuľu nakreslí veľkú pizzu a zavolá deti nakresliť, čo na ňu patrí. Deti nakreslia a pomenujú suroviny (ham, ketchup, corn, onion, salami, cheese). Využitím viacerých metód: brainstorming, kresba, aktivizujúce otázky, učiteľ rýchlo, pre deti zaujímavo a aktívne zopakuje väčší počet slov.

Expozičná fáza (20 min.)

Expozícia nového učiva, deti sa oboznámia s novými informáciami a na základe cieľavedomého pôsobenia učiteľa a vlastnej aktívnej účasti si deti osvoja nové poznatky.

V tejto fáze učiteľ položí jednotlivé kúsky pizze vyrobenej z kartónu pred deti a požiada ich, aby si opýtali pizzu: *D: Can I have pizza, please?* Každé dieťa sa v otázke vystrieda 2-3 krát a vždy dostane jeden kúsok pizze. Učiteľ napomáha pri tvorení otázky a dbá na správnu výslovnosť. Ten istý priebeh má pýtanie si surovín na pizzu (malé obrázky zalaminované vo fólii), v tomto prípade si každé dieťa vypýta na svoju pizzu to, čo má rado *D: Can I have ham and cheese, please?* Niekoľkonásobným opakovaným rovnakej frázy je zaručené, že si ju deti rýchlo zopakujú a zautomatizujú. Následne môže učiteľ s deťmi spolu navrhnúť rozhovor v reštaurácii a vety zapisovať na tabuľu:

- pozdrav: Good afternoon/ Good evening

- čašník: Can I help you?

- dieťa: Can I have pizza, please?

- čašník: Yes, of course.

- dieťa: Can I have ham and corn on my pizza?

- čašník: Anything to drink?

- dieťa: Yes, can I have cola, please?

- čašník: Here you are.

- dieťa: How much?

- čašník: 5 Euro.

- dieťa: Thank you.

Fixačná fáza (20 min.)

Upevňovanie, opakovanie, precvičovanie učiva z expozičnej fázy. Tu si spoločne zopakujeme rozhovor v reštaurácii viacerými spôsobmi. Pomocou otázok: A*ko sa v reštaurácii pozdravíme?, Ako si objednáme jedlo, nápoje?, Ako sa poďakujeme?* si deti zopakujú frázy rozhovoru ústne v interakcii učiteľ-dieťa. Podobne sa deti s učiteľom zahrajú na reštauráciu a od učiteľa-čašníka si objednajú pizzu Hawai, Následne vyzveme deti, aby si našli kamaráta a vo dvojici sa pomocou didaktickej pomôcky PIZZA zahrali na zákazníka, ktorý si v reštaurácii objednáva rôzne druhy pizze a čašník mu ich z pomôcky pripravuje. Učiteľ rozhovory počúva, pomáha, pokiaľ je možné nezasahuje do rozhovoru a neopravuje gramatické chyby. Po odznení rozhovorov povie deťom, kde robili chyby.

Diagnostická fáza (10 min.)

Preverovanie osvojených vedomostí, zhodnotenie. Táto fáza sa čiastočne prelína s fixačnou fázou, keď učiteľ počúva rozhovory, ktoré deti tvoria. Na záver môže učiteľ vyzvať deti, aby vo dvojici vytvorili krátky rozhovor v cukrárni, v obchode so zeleninou a na vytvorenie zábavnejšej formy rozhovoru môže učiteľ navrhnúť nakupovanie v obchode so zvieratkami.