**Mgr.Kamila Blahovská, Gymnázium Gelnica, SNP 1, 056 01**

Dištančná časť vzdelávania

**Dištančná úloha č.1**

Spracujte návrh na realizáciu konkrétneho žiackeho projektu so stanovením popisu daného projektu, jeho cieľov, fáz, metód kontroly, formu prezentovania a metodiku hodnotenia. Návrh má byť spracovaný pomocou aplikácie na spracovanie textu alebo prezentácií.

----------------------------------------------------------------------------------------------------------------

**1. Názov projektu:** Divadelný trojuholník

**2. Téma projektu:** Ako sme nacvičili divadielko...

**3. Ciele projektu:**  Názov projektu Divadelný trojuholník vyjadruje tri skutočnosti:

1. návšteva divadelného predstavenia,

2. práca na vlastnom divadelnom predstavení - transformácia literárneho

textu na dramatický text, nácvik,

3. realizácia vlastného divadelného predstavenia.

Čiastkové ciele: - získavať informácie z rôznych zdrojov,

- učiť sa kooperovať, vzájomne komunikovať zreteľne a kultivovane,

- prezentovať výsledky svojej práce formou vlastného divadelného

predstavenia;

**4. Ročník:** tretí /osemročné štúdium/

**5. Trieda:** Tercia

**6. Metódy:** dramatizované čítanie,skupinová práca, individuálna práca, pojmové mapovanie,

brainstorming,

**7. Formy:** projektové vyučovanie, kooperatívne vyučovanie,

**8. Pomôcky:** notebook, literárna ukážka, vytvorené kulisy, zošit, pero,

**9. Úlohy pre žiakov:** 1. Oboznámiť sa s literárnou ukážkou / D. Hevier – Odlet papierových

lastovičiek – Indovník okuliarnický/ - všetci žiaci, individuálne.

2. Nájsť v rôznych informačných zdrojoch informácie o forme

dramatického textu – všetci žiaci, individuálne.

3. Pretransformovať literárnu ukážku do podoby dramatického textu

/repliky, scénické poznámky – vytvorenie scenára/ - práca pre

dvojice.

4. Prezentovať vytvorený dramatický text a vybrať najlepší - práca pre

dvojice.

5. Nájsť v rôznych informačných zdrojoch informácie o realizácii

divadelného predstavenia – režisér, herci, kulisári, hudba, kostyméri,

– všetci žiaci, individuálne.

6. Prezentovať získané poznatky formou pojmového mapovania –

všetci žiaci, individuálne.

7. Rozdeliť žiakov do jednotlivých pozícií – rešpektujem pritom

individuálne osobitosti žiakov /napr. herecký talent, výtvarné

a hudobné nadanie a pod./ žiaci sa realizujú v rámci svojej pozície –

herci nacvičujú svoje roly, kulisári vyrábajú jednotlivé kulisy

zhromažďujú potrebné veci, kostyméri navrhujú oblečenie pre

hercov, hudobný režisér vyberá hudbu, učiteľ je v pozícii režiséra –

koordinuje a usmerňuje žiakov pri práci/ – všetci žiaci, individuálne.

8. Pripraviť triedu – práca pre všetkých.

9. Zhotoviť plagát a vstupenky - jedna dvojica žiakov.

10. Zrealizovať divadelné predstavenie – práca pre všetkých.

11. Zdokumentovať – fotografie a text  zverejniť na webovej

stránke školy - jedna dvojica žiakov.

**10. Integrácia predmetov:** informatika, etická výchova, estetická výchova

**11. Časová dotácia:** Projekt sa bude realizovať v rámci predmetu SJL v časti dramatická výchova /priebežne na 1 hodine dramatickej výchovy do týždňa/ v časovom rozpätí február – jún/.

**12. Scenár**: 1. Prípravná fáza – Táto fáza začne návštevou divadelného predstavenia /naša škola pravidelne realizuje celoškolské divadelné predstavenia – DJZ Prešov/,v rámci nej žiaci majú možnosť ,,zažiť“ skutočné divadlo, čo je zároveň aj motiváciou pre neskoršiu realizáciu vlastného divadelného predstavenia,

2. Realizačná fáza – V tejto fáze sa realizujú jednotlivé úlohy pre žiakov /individuálne, vo dvojici, skupinovo,/.

3. Vyhodnocovacia fáza - Slovné hodnotenie – pochvala /priebežne počas prípravnej fázy, taktiež verejná pochvala po uskutočnenom divadelnom predstavení/,

Bezprostredne po zrealizovaní divadelného predstavenia bude nasledovať vyhodnotenie projektu cez pocity, dojmy, zážitky samotných žiakov, následne na ďalší deň vecné hodnotenie učiteľa /uvádzanie argumentov/, sebahodnotenie žiakov.

Literárny text:

**D. Hevier – Odlet papierových lastovičiek – Indovník okuliarnický**

Otec okuliarnik indický si jedného dňa zavolal k sebe svojho syna a povedal mu:

,,Milý chlapče, už si skoro dospelý. Je načase, aby sme si pohovorili o živote.”

Ale pretože okuliarnici neradi hovoria, povedal otec okuliarnik iba:

,,Ááááále! Čo ti budem rozprávať! Svet je nádherný a život ešte krajší. Len sa treba vedieť dobre pozerať okolo seba. A aby si videl všetko, čo treba, tu máš 1euro a choď si kúpiť okuliare, aké nosia všetci dospelí okuliarnici indickí. A dobre sa cez ne pozeraj po svete, uvidíš veľa poučného.”

Právo nosiť okuliare je pre okuliarnikov indických tá najvzácnejšia vec. Nevyrovnajú sa jej ani dlhé nohavice alebo vodičský preukaz.

Okuliarnik indický teda nasadol teda na bicykel a doviezol sa až k obchodu s veľkým neónovým nápisom OKULIARNICTVO. Nedočkavo otvoril dvere, ktoré vzdychli Ó, a vošiel dnu. Predavačom bol veľmi starý výr HorymírMelafír, ktorý mal už 150 rokov.

Veľkými očami, čo plávali za hrubými sklami okuliarov ako sklené ryby, sa pozrel na zákazníka a spýtal sa:

,,Vaše prianie, želanie, prosba, žiadosť, požiadavka?”

Okuliarnik indický položil na pult euro a smelo povedal: ,,Prosím si okuliare, lebo som už veľký a mám právo nosiť okuliare ako každý správny okuliarnik indický.”

,,Veľmi dobre, výborne, ba skvele!” zamával krídlami predavač a zaletel do skladu. Priniesol tucet okuliarov pre okuliarnikov. Všetky boli rovnaké a všetky stáli 1 euro.

,,Nech sa páči, ľúbi, ráči,” povedal okuliarnikovi.

,,Tieto si zoberiem,.” Vybral si okuliarnik jedny okuliare. A hneď si ich nasadil.

,,Tie vám sadnú, pristanú, pasujú,” povedal úctivo výr HorymírMelafír, zhrabol 1 euro a zamával krídlami.

,,Tešíme sa na vašu návštevu, nákupy, objednávky. Dovidenia, pane!”

To sa okuliarnikovi veľmi páčilo, lebo doteraz mu ešte nikto nepovedal pane. Hneď vyrástol najmenej o dvadsaťpäť centimetrov.

Pozdravil: ,,Vitajte!” a vyšiel von oknom.

Predavač výr HorymírMelafír vytreštil oči, a keby mal nohy, bol by z nich spadol. Ešte sa mu nestalo, aby mu nejaký zákazník na rozlúčku povedal vitajte a odišiel cez okno.

Okuliarnik indický s okuliarmi na tvári vyšiel na ulicu. Prepánajána, to bola krása! Svet bol cez sklá okuliarov celkom iný. To bolo farieb! A koľko odtieňov.

Bledomodrá.

Tmavomodrá.

Zelenožltočervenofialovomotýlikovobodkovanomodrá!

,,Aký je to zrak mať dobrý zázrak!” naradovane zvolal. Vy samozrejme viete, že to malo byť: ,,Aký je to zázrak mať dobrý zrak!”

Niekoľko okoloidúcich sa otočilo a krútilo hlavami: ,,Ten okuliarnik je voľajaký popletený. A čudne hovorí.”

Okuliarnik indický zakričal: ,,Ja som indovníkokuliarnický a nik iný!”

Chcel vysadnúť na bicykel, ale vtom zbadal malú myšku:

,,Jojojoj, tatko, môj! Pomoc, myš!”

,, Tak ju zjedz!” povedala mu pouličná lampa. ,,Ešte som nevidela, žeby sa nejaký okuliarnik bál myši.”

,,Ty si sa zbláznila, palma! Ja sa myši bojím najviac na svete! ”

Lampa od začudovania zablikala neónovým svetlom, hoci bolo pravé poludnie: ,,Voláš ma palma, bojíš sa myši, poviem ti, ty si teda riadne strelený okuliarnik indický. ”

A urazila sa.

,,Ja nie som zastrelený, ” povedal okuliarnik indický a aj on sa urazil. ,,A volám sa indovník okuliarnický, keby si chcela vedieť! ”

Vysadol na bicykel a odfrčal. Hasil si to rovno do prostriedku križovatky, kde stál dopravný strážnik slon Bombardón a chobotom riadil dopravu. Na hlave mal chameleóna Leona, ktorý fungoval ako semafor. Raz bol zelený, potom oranžový a nakoniec červený.

Slon Bombardón bol najobávanejší dopravný strážnik v celom meste, lebo dával pokutu za každú maličkosť.

Ale okuliarnik indický veselo prešiel na červenú, vyzváňal a kričal na slona: ,,Nezavadzaj, trpaslík! ”

Bombardón od prekvapenia prehltol dopravnú píšťalku a posadil sa. ,,Také dačo sa mi ešte nestalo! ”

A okuliarnik si to švihal ďalej, až sa zastavil pred kvetinárstvom. Vo výklade boli nádherné kvety: ľalie tigrovité. Okuliarnikovi sa veľmi páčili, pretože mu pripomínali rodnú džungľu, v ktorej býval, kým sa nepresťahovali do Zvieracieho mestečka.

Vošiel do kvetinárstva a spýtal sa: ,,Koľko stoja tie tigre ľaliovité, čo máte vo výklade? ”

,,Tigre?! My máme vo výklade tigre! ” preľakol sa predavač – cap Capolletto. Vybehol von a už ho nebolo.

Okuliarnik si teda vzal všetky kvety a šiel domov. Keď prišiel, pozdravil: ,,Dovidenia! ”

Mamka okuliarnička sa zhrozila, a keby mala ruky, bola by nimi zalomila: ,,Tak je to pravda! Náš syn sa zbláznil! Bojí sa myši, a slona nie, keď odchádza, zdraví vitajte, a keď príde, povie dovidenia. Tatko, rob niečo, nestoj ako drevo! ”

Tatko okuliarnik zdvihol slúchadlo, vytočil číslo 54321 a zavolal prvú pomoc. O chvíľu priletela helikoptéra s lekárom. Bol to hroch dr. Moloch.

,,Tak sa na to pozrieme, ” drmolil dr. Moloch a prikázal okuliarnikovi, aby povedal á.

,,Zzzzzzzzzzzzzzzz! ” povedal nahlas okuliarnik

,,A teraz povedz z! ” prikázal mu.

,,Áááááááá!”otvoril ústa okuliarnik.

,,A ešte mi povedz, ako sa voláš. ”

,,Indovníkokuliarnický! ”

,,Tušil som to, ” povedal vážne doktor. ,,Je to jasný chorobospomotanoshlavos. Veď ten váš okuliarnik robí všetko naopak. A prečo? ”

,,Prečo? ” vykríkli dvojhlasne tatko a mamka okuliarnička.

,,Lebo si nasadil naopak okuliare,”povedal hroch dr. Moloch a dalokuliarnikovi okuliare správne.

A to už to nebol indovník okuliarnický, ale celkom normálny okuliarnik indický, akých môžete stretnúť na ulici na každom kroku. Pravda, ak navštívite Zvieracie mestečko.

Okuliarnik sa veselo bicykloval po meste a pospevoval si: ,,Som okuliarnik indický, indický, indický, odteraz až navždycky, navždycky, navždycky! ”

A keď prechádzal cez križovatku okolo slona Bombardóna, zdvorilo ním nadvihol klobúk.