**Ako Eleátska škola chápala pohyb**

Skôr, než si ozrejmíme základné črty a princípy ako Eleáti vnímali problematiku bytia a pohybu zamerajme sa na toho, kto podnietil ich teoreticko – filoofické úvahy. Bol to Herakleitos z Efezu, kultový a originálny filozof rannej gréckej filozofie, ktorý za prapočiatok a pôvod všetkých vecí pokladal oheň. Oheň je v každej veci jej príčinou a premenlivosťou. Predpokladom premenlivosti a zmeny každej látky je prítomnosť jej protikladu. Takto sa svet, ktorý inak považoval za večný a trvalý stáva svetom protikladov. Protiklady sa bijú, bojujú proti sebe a tak vznikajú nové veci. Tento boj protikladov, láska – nenávisť, dobro - zlo, svetlo – tma sa zákonite prejavuje večným pohybom. Takto sa Herakleitos dostal k pohybu, ako základnému princípu a predpokladu vzniku nových vecí, nového bytia. Pohľad na každodenný svet nás o existencii pohybu jednoznačne presviedča. Je všade okolo nás. Z toho všetkého je už ľahké vydedukovať - čo je pohyb. Pohyb je jednoducho premena jednej veci na druhú, jedného bytia na druhé, alebo zmena polohy bytia z jedného miesta na druhé. To samozrejme a „logicky“ si vyžaduje prázdny priestor. Logicky dávam zámerne do úvodzoviek, pretože až tak logické to nemusí byť. Stručne zhrnuté a povedané podľa Herakleita je bytie rôznorodé, premenlivé a pohybujúce sa v prázdnom priestore.   
   
Na takéto tvrdenie veľmi rýchlo a originálne zareagovali Eleáti. A čo ak je to inak. Ak bytie je len jedno, nemenné a stále, prázdno neexistuje a pohyb je len zdanlivý, lebo v skutočnosti tiež neexistuje. Na pohľad absurdné tvrdenie, no skúsme sa takéto uvažovanie pozrieť bližšie a to hneď z dvoch rozdielnych stanovísk.   
Ten prvý pohľad bude čisto sémantický, jazykový.   
Všetko, čo sa deje okolo nás môžeme opísať. Každej jednej veci (súcna) okolo nás môžeme tvrdiť že sú, existujú. Stôl je , Jano je, takisto i vzduch je, vákuum je priestor je, prázdno je... Slovo je nepredstavuje v tomto prípade spojku, ale stav, trvanie, skrátka bytie. Bytie je teda stále, je všadeprítomné a je úplne jedno v akej podobe.

V druhom pohľade sa na prázdno a pohyb pozeráme z fyzikálneho hľadiska. Človeku sa tento svet javí, ako svet mimo nás. Všetko čo vidíme okolo seba sú súcna od nás vzdialené, akoby mimo nás. Vidíme, že sa menia, starnú, premieňajú, menia polohu. Takto to vnímame. My sme ale súčasťou tohto bytia, nie vytrhnutý z neho a vyslaný ako jeho pozorovateľ. Nie sme ako divák v divadle, kde javisko je svet okolo nás a my sme obecenstvo mimo tohto sveta. Nie, my sme súčasť tohto sveta, tohto bytia, preto všetko čo s nám javí ako pohyb, zmena, je len pohyb bytia v bytí. Predstavte si, že ste vysoko nad našou planétou, pozeráte sa dole a vidíte nekonečný oceán. Vidíte ho v nejakom tvare a farbe, ale rozhodne nevidíte, že sa mení, že je v ňom pohyb. Ten pohyb v ňom je pohyb rastlín a živočíchov, ktoré sa neustále menia a premiestňujú. Voda je bytie, ryba je bytie, bytie sa pohybuje v bytí, nie v prázdnom priestore. Každá molekula vody do ktorej ryba vráža, sa posúva za ňu a ďalšia strieda ďalšiu... No tá molekula je tiež bytie. Takisto človek, ktorý sa posúva v priestore, len presúva atómy vodíka, kyslíka a ďalších plynov a vypĺňa ich priestor. Ale je to vždy bytie v bytí. Ak sa na to budeme pozerať takto, tak pohyb je naozaj len zdanlivé vysvetlenie toho, čo sa okolo nás deje. Parmenides mal z filozofického hľadiska oprávnene sa domnievať, že bytie je len jedno a jeho nasledovník Zenón z Eley celkom originálne, i keď napohľad naivne sa snažil dokázať neexistenciu pohybu vo svojich známych apórii.