1. **aktivita Predstavovanie**

V prvom projektovom zadaní *Predstavenie sa* sme so žiakmi Primy pre partnerov vymysleli hádanku. Vyrobili sme koláž s fotkami a pridali sme popis našich záľub. Na základe popisu mali naši partneri uhádnuť naše mená. Momentálne pracujeme na interaktívnej mape nášho mesta v zaujímavej aplikácii Padlet a našou ďalšou úlohou bude napísať klasické listy, pribaliť darčeky, rozoslať ich partnerským školám a čakať na poštu a darčeky pre nás.

Skvelá myšlienka, výborná príležitosť. Učíme sa, rozvíjame sa, búrame steny našej triedy a rozširujeme si obzory.

**2. aktivita Projektové logo:**

Druhou úlohou bolo navrhnúť logo nášho spoločného eTwinningového projektu My little homeland. Všetci partneri navrhli a nakreslili logo, za ktoré všetci tiež online hlasovali. Naša Prima navrhla tri logá. Po hlasovaní však zvíťazilo turecké logo.

**3. aktivita Moje mesto:**

Ďalšou úlohou bolo predstaviť naše mesto vytvorením interaktívnej mapy. Táto úloha nás nielen naučila používať anglické výrazy pre miesta a pamiatky v našom meste v anglickom jazyku, ale zároveň sme objavili novú interaktívnu aplikáciu Padlet, ktorá je využiteľná na veľké množstvo kreatívnych prezentácií, kvízov a projektov vo vyučovaní. Táto projektová úloha bola mimoriadne zaujímavá, keďže sme spoznali aj mestá našich partnerov Španielsko - San Isidro na ostrove Tenerife, Turecko - Istanbul a Poľsko-Gdynia.

**4. aktivita Fauna a flóra nášho regiónu:**

Krásnu tému na spoznávanie krajín, na rozvoj našej slovnej zásoby v oblasti rastlinnej a živočíšnej ríše sme spracovali v Powerpointe. Ako v každej téme aj tu sme opäť našli úžasný interkultúrny prvok projektu eTwinning, najmä keď sme híkali pri kaktusoch a leguánoch, ktoré sú v Španielsku a Turecku tak bežné ako borovica alebo medveď na Slovensku.

**5. aktivita Pohľadnice do zahraničia:**

Emaily už dávno nahradili klasickú listovú poštu, rovnako náš projekt je vysoko interaktívny, ale jednou z myšlienok eTwinningových projektov je aj posielanie listov zahraničným partnerom. Presne v období Vianoc sme tvorili, posielali pohľadnice, ktoré sa objavili na nástenkách španielskej, poľskej alebo tureckej školy, no najmä sme aj my dostávali pozdravy z rôznych kútov sveta.

**6. aktivita Farby a symboly regiónu:**

Zamyslieť sa nad farbami nášho regiónu nebolo ľahké. Vybrali sme tri: zelená, červená a biela. Naša prezentácia opäť v Padlete ukazuje prečo sme sa tak rozhodli. Pri tejto téme sme však objavili a skúsili niečo úplne nové. Poľskí partneri nám predstavili typickú pieseň pre ich región tzv. Kashubian song, ktorá sa spieva podľa obrázkových nôt. A keďže Prima vyskúša úplne všetko, stvorili sme, do angličtiny preložili, nakreslili a zaspievali aj my obrázkovú pesničku, veľmi známu Čerešničky, čerešničky, čerešne.

**7. aktivita Online videokonferencia:**

Jedným z najväčších zážitkov v tomto projekte bola online videokonferencia, ktorú sme uskutočnili so žiakmi z Turecka. Po počiatočných problémoch s pripojením na nás s červenými vlajkami s polmesiacom mávalo asi 20 žiakov. Podarilo sa nám vymeniť si pár otázok a zahrať si komunikačnú hru. Síce spojenie nebolo najkvalitnejšie o to väčšiu motiváciu máme vyskúšať si to ešte znova.

**8. aktivita Japonské divadlo Kamishibai na hodinách anglického jazyka**

Vďaka projektu Etwinning naši žiaci prichádzajú do kontaktu s inovatívnymi metódami vyučovania a aktivitami, ktoré vždy svojim výsledkom očaria žiakov a prekvapia samotného učiteľa. Žiaci Primy (I.O) si tentokrát vyskúšali formu japonského pouličného divadla Kamishibai. Ide o prastaré divadlo pôvodom z japonských budhistických chrámov. V dávnych dobách rozprávači rozprávali príbehy pomocou sady ilustrovaných obrázkov, ktoré vymieňali v malom drevenom zariadení.

Túto formu divadla sme využili na prerozprávanie legendy o Jánošíkovi v anglickom jazyku našim projektovým partnerom. Žiaci na hodinách výtvarnej výchovy vytvorili sadu obrázkov, preložili zjednodušený text príbehu do anglického jazyka a sami prezentovali divadlo Kamishibai. Tvorivosť, umelecký prejav, preklad do cudzieho jazyka, štylizácia textu a samotná prezentácia divadla, to všetko sa ukrýva za našim umením "Prima Kamishibai".