Centrum voľného času hosťuje dobrovoľníčku zo Španielska

V roku 2010 získalo Centrum voľného času v Gelnici v rámci projektu Európskej dobrovoľníckej služby (EDS) akreditáciu na hosťovanie dobrovoľníkov zo zahraničia vo svojom zariadení a tiež na vysielanie mladých ľudí zo Slovenska do krajín EU, ale aj iných krajín sveta. Projekt EDS umožňuje mladým ľuďom do 30 rokov pôsobiť ako dobrovoľník v inej krajine počas 6-12 mesiacov. Takýmto spôsobom sa mladý človek neformálne vzdeláva, získava praktické skúsenosti v rôznych oblastiach práce, napríklad sociálna práca, ochrana životného prostredia, umenie a kultúra, práca s deťmi a mládežou, šport, voľnočasové aktivity a iné. Vďaka projektu EDS nemá dobrovoľník počas svojho pobytu v cudzine žiadne náklady na cestovné, ubytovanie a stravu. Počas svojej práce dobrovoľník dostáva vreckové.

V decembri minulého roku podporila Národná agentúra programu Mládež v akcii náš prvý projekt Európskej dobrovoľníckej služby, vďaka ktorému môžeme v Centre hosťovať dobrovoľníčku Lunu Bernal Polo zo Španielska. Počas šiestich mesiacov, ktoré strávi v Gelnici bude pomáhať pri aktivitách Centra, bude navštevovať záujmové útvary a tak budú mať naše deti možnosť konverzovať v angličtine. Do konca augusta 2011 pripraví Luna pre deti nášho mesta niekoľko aktivít, kde predstaví svoju kultúru, naučí ich tancovať španielske tance, základy španielčiny, žonglovanie a zúčastní sa aj našich letných táborov, kde pre deti tiež pripraví hry a aktivity blízke Španielsku.

Keďže je Centrum voľného času aj vysielajúcou organizáciou (VO) v tomto projekte, môžeme vyslať záujemcov, ktorí spĺňajú všetky podmienky projektu EDS do zahraničia. Ponuka aktuálnych voľných miest v rôznych krajinách je na stránke www.youthnetworks.eu v ponuke „vacancy“. Záujemca o dobrovoľnícku službu komunikuje s hosťujúcou organizáciou (HO) v zahraničí sám. V prípade, že si ho hosťujúca organizácia vyberie, začína sa komunikácia medzi vysielajúcou a hosťujúcou organizáciou. VO pripraví dobrovoľníka na vycestovanie, pomôže s jazykovou prípravou, so zakúpením letenky a vybavenia potrebného pre prácu v zahraničí.