**Projekt eTwinning - Snapshot of my country**

Po úspešnom a zaujímavom roku plnom aktivít v projekte eTwinning s Primou v školskom roku 2020/2021 sme sa opäť zapojili do vlastného projektu A snapshot of my country. Každý zo žiakov má mobil plný fotiek, preto tohtoročným cieľom eTwinningového projektu je prezentovať nás, našu školu, mesto a Slovensko pomocou vlastných fotiek z mobilov žiakov Kvinty V.O.

Prvou aktivitou je tradičné predstavovanie spolupracujúcich partnerov. Tentokrát sme sa spojili so žiakmi z Estónska, Fínska, Španielska a Turecka. Kvinta sa predstavila netradične, spoločnou fotkou s ukrytými nápovedami, ktoré mali naznačiť, čo žiaci radi robia, aké majú záľuby. Úlohou partnerských krajín bolo uhádnuť naše koníčky, čo sa im dokonale podarilo.

Našim komunikačným kanálom je chránená platforma https://school-education.ec.europa.eu, kde komunikujeme, zdieľame fotky, nástenky vytvorené v aplikáciách, s ktorými sa žiaci učia pracovať ako www.digipad.app, jamboard.google.com, padlet.com a následne si prezeráme nástenky zahraničných škôl našich partnerov.

Aj keď nie všetci zahraniční partneri ukážkovo spolupracujú, už prebieha výmena fotiek, interkultúrne učenie a vzájomné spoznávanie. Obdivovali sme vybavenie španielskej školy, Vianoce a zimu vo Fínsku, niektorí z nás sa dozvedeli, že žiaci v Turecku nemajú Vianoce.

A čo nás ešte čaká? Rovnako ako minulý rok písanie klasických listov a pokúsime sa opäť zorganizovať videokonferenciu, aby sme si vyskúšali aj komunikáciu naživo.

