**Projekt eTwinning - Snapshot of my country**

Po úspešnom a zaujímavom roku plnom aktivít v projekte eTwinning s Primou v školskom roku 2020/2021 sme sa v septembri opäť zapojili do vlastného projektu A snapshot of my country. Každý zo žiakov má mobil plný fotiek, preto tohtoročným cieľom eTwinningového projektu bolo počas celého školského roka prezentovať nás, našu školu, mesto a Slovensko pomocou vlastných fotiek z mobilov žiakov Kvinty V.O.

Medzi naše spoločné aktivity sme zaradili predstavovanie spolupracujúcich partnerov a ich krajín. Tentokrát sme sa spojili so žiakmi z Estónska, Fínska, Španielska a Turecka. Kvinta sa predstavila netradične, spoločnou fotkou s ukrytými nápovedami, ktoré mali naznačiť, čo žiaci radi robia, aké majú záľuby. Úlohou partnerských krajín bolo uhádnuť naše koníčky, čo sa im dokonale podarilo. Fotkami sme predstavili našu školu a mesto. Zaujímavé boli foto-prezentácie vianočných tradícií a ich porovnanie v rôznych krajinách. Obdivovali sme vybavenie španielskej školy, Vianoce a zimu vo Fínsku, niektorí z nás sa dozvedeli, že žiaci v Turecku nemajú Vianoce.

Našim komunikačným kanálom bola chránená platforma https://school-education.ec.europa.eu, kde sme komunikovali, zdieľali fotky, nástenky vytvorené v aplikáciách, s ktorými sa žiaci naučili pracovať, napríklad www.digipad.app, jamboard.google.com, padlet.com. Aj keď nie všetci zahraniční partneri ukážkovo spolupracovali, výmenou fotografií prebehlo plánované interkultúrne učenie a vzájomné spoznávanie aspoň niektorých partnerov. Dokonca sa nám podarilo uskutočniť výmenu klasických listov s fínskymi študentmi. Niektorí naši študenti spolu krátko komunikovali na sociálnych sieťach.

A čo nám tento projekt priniesol? Vďaka takýmto projektom dokážeme rozvíjať digitálne, jazykové a prezentačné zručnosti v praxi, ale najmä spoznávame rozdiely medzi krajinami. Všetko iné a netradičné prináša do nášho života nové poznanie. ETwinningové projekty prinášajú študentom aj prácu navyše, tým ich, ale vedieme k uvedomeniu, že práca mimo školských povinností prináša ešte viac skúseností, úspechov a praktických skúseností do života. A hlavne, učíme sa, že iba práca „navyše“ z nás urobí tých najlepších z najlepších.