Slovensko je druhou krajinou na svete s najväčšou zásobou pitnej vody

Už dvadsať rokov si 22. marca pripomíname Svetový deň vody. Tekutina, ktorá tvorí 70% nášho tela a ktorú pokladáme za životodarnú, však v mnohých oblastiach sveta vôbec nemusí znamenať život.

Slovensko je hneď po Rakúsku druhou krajinou na svete s najväčšou zásobou pitnej vody. Náš Žitný ostrov predstavuje najväčšiu prirodzenú zásobáreň podzemnej vody v strednej Európe a dokázal by zásobovať pitnou vodou viac ako 13,5 mil. obyvateľov.   
  
**Odvrátená tvár vody**  
Na Slovensku môžeme piť zdravotne nezávadnú vodu aj z vodovodného kohútika, je dostupná na každej škole a v každej domácnosti. Každé slovenské dieťa k nej má neobmedzený prístup.   
  
Naopak, v krajinách ako Zimbabwe môže neuvážené vypitie pohára vody priniesť aj smrť. Dve tretiny vodných zdrojov sa nachádzajú na povrchu v podobe riek a jazier a majú k nim prístup tak ľudia ako aj zvieratá. Každý štvrtý obyvateľ vidieka tu nemá prístup k bezpečnej pitnej vode. Na mnohých školách chýba zdroj pitnej vody, toalety a možnosť umyť si ruky.   
  
Voda, ktorá nie je zdravotne nezávadná, spôsobuje rôzne ochorenia:  
1/ pitie môže deťom privodiť nákazlivé črevné ochorenie – dizentériu, brušný týfus, choleru a salmonelózu alebo sa do ich tela môže dostať parazitný cudzopasník Vlasovec medinský.   
2/ hygiena vykonávaná zdravotne závadnou vodou môže deťom spôsobiť žltačku typu A či kožné a očné ochorenia.   
3/ prostredie so stojatými vodami podporuje výskyt malarických komárov, ktoré okrem malárie prinášajú aj žltú zimnicu a horúčku dengue.  
  
**70 versus 10**  
Hygienické minimum vody na Slovensku je stanovené na 70 litrov za deň. Africké dieťa má denne k dispozícii len 10 litrov vody (ktorá nemusí byť bezpečná), ktorú pije a s ktorou varí, umýva sa, perie, upratuje. Problémom však nie je nedostatok vody, ale jej dostupnosť a kvalita. Africké dievča alebo žena musí každý deň prejsť asi 6 km, aby sa dostalo k zdroju vody, naplnilo kanister a donieslo ju domov. Ani táto voda však nemusí byť zdravotne nezávadná.  
  
Podľa UNICEF existuje niekoľko spôsobov, ako v krajinách ako Zimbabwe, zabezpečiť pitnú vodu a znížiť úmrtnosť detí. „Najlepšie je, ak sa podarí nájsť nový vodný zdroj a vyhĺbiť studňu, na ktorú nainštalujeme ručnú pumpu, aby bol zdroj pitnej vody chránený pred zvieratami. Studňa potom slúži mnoho rokov mnohým komunitám, čo je našim cieľom ,“ hovorí Anna Beňová, tlačová tajomníčka UNICEF Slovensko.   
  
Okrem hĺbenia nových a opravy starých studní je možné zachytávať dažďovú vodu, inštalovať filtre na nečistoty, dodávať prípravky na jej dezinfekciu a čistenie alebo dodávať vodu v cisternách. Dôležité je tiež vzdelávanie o rizikách používania závadnej vody a o správnej hygiene.  
  
„Konkrétne v Zimbabwe sme od roku 1997 financovali hľadanie nových zdrojov pitnej vody a nové vrty pre viac ako 200 studní v 16 okresoch,“ dodáva Beňová. „V niektorých okresoch stačí vodu prefiltrovať cez textíliu a prevariť, prípadne použiť špeciálne tablety na čistenie vody. Potom ju môžete bez obáv piť.“ Sto tabliet stojí menej ako 0,50 € a každá jedna dokáže vyčistiť 4-5 litrov vody. 

#### Z histórie Svetového dňa vody

22. marec  ako Svetový deň vody vyhlásilo Valné zhromaždenie OSN prijatím rezolúcie č.47/194 v roku 1992. Pripomína Konferenciu OSN venovanú životnému prostrediu a rozvoju, ktorá sa vtedy konala v Rio de Janeiro. V tento deň si pripomíname nenahraditeľný význam vody, jej súčasný stav vo svete a uskutočňujeme aktivity na jej ochranu. Štáty organizujú rôzne podporné semináre, konferencie, výstavy s dôrazom na vodu, ochranu jej zdrojov a apel rozumne s ňou narábať.   
  
Skúsme aspoň počas Svetového dňa vnímať vodu inak. Uvedomiť si, aká je vzácna a aké bohatstvo v podobe vody na Slovensku máme. Skúsme s ňou šetrne zaobchádzať, chrániť ju a tiež prispieť na pomoc tým, ktorí toľké šťastie nemajú.