**Text:**

USA Open Day

Medzinárodná spolupráca je v dnešnej dobe neoddeliteľnou súčasťou vyučovania anglického jazyka. Online spolupráca so zahraničnými školami cez projekt eTwinning alebo zapájanie sa do medzinárodných jazykových súťaží, to všetko s našimi žiakmi každoročne absolvujeme, no nič nenahradí osobnú skúsenosť zo zahraničím. Mnohí naši študenti majú ambície vycestovať do zahraničia alebo dokonca študovať v zahraničí, preto sa pre nich postupne snažíme hľadať možnosti ako tieto sny zrealizovať.

V sobotu 7. októbra sme sa spolu so študentkami VI.O zúčastnili na podujatí USA Open Day v Bratislave. Bola to prezentácia stredoškolských študijných programov v USA. Organizácia Interstudy ponúka niekoľko možností ako študovať v Amerike, ale aj v iných krajinách Európy, Škandinávie alebo v Kanade. V ponuke sú platené výmenné programy s pobytom v hostiteľských rodinách. Ide o štúdium na 2-3 mesiace, polrok alebo rok. Okrem prezentácie sme si vypočuli skúsenosti a zážitky dvoch študentiek, ktoré strávili celý rok v Amerike. Dievčatá sa domov vrátili motivované s cieľom, čo najrýchlejšie našetriť, vycestovať a splniť si svoj Americký sen.

Keďže sme si naše nové poznatky nechceli nechať iba pre seba, študentky zo VI.O na hodinách angličtiny prezentovali tieto programy aj svojim spolužiakom v VI.O a rovesníkom v V.O, I.A a II.A.

Text a foto Mgr. Miroslava Petríková