
**Už 60 rokov s Vami **

presne toľko rokov existuje v našom meste Centrum voľného času. Aj keď v minulosti pod inými názvami, vždy však bolo „naše centrum“ miestom pre deti a mládež, kde trávili svoj voľný čas. Či to bol Dom pionierov alebo Dom detí a mládeže, spoločným cieľom bolo organizovať voľnočasové aktivity detí, ponúkať im rôzne krúžky, dnes záujmové útvary, vtedy s cieľom všestranne rozvíjať mladého človeka, dnes navyše skrátiť čas s mobilom v ruke.

Každoročne sa pre deti v meste Gelnica snažíme ponúkať atraktívne záujmové útvary a vymýšľať nové aktivity a podujatia, aby sme oslovili, čo najširší okruh detí a mládeže. V tomto školskom roku sa nám vďaka novým vedúcim, ktorí sa vo svojom voľnom čase chceli venovať deťom, podarilo otvoriť nové záujmové útvary Králičí hop a Krasokorčuľovanie. Zorganizovali sme aj niekoľko nových podujatí. S myšlienkou súťaže plastikových modelárov a výstavou prišiel vedúci jedného z najstarších záujmových útvarov v CVČ Plastikoví modelári. V septembri minulého roku sme hostili 51 súťažiacich so 196 modelmi. Zaujímavou sprievodnou akciou bola poľná nemocnica Klubu vojenskej histórie v našej záhrade. V spolupráci s Mestom Gelnica sme tiež organizovali jesennú verziu Gelnického šľapajcugu turistický pochod Gelnická stopa.

Obľúbeným podujatím pre deti v našom meste sa stal Halloween. 127 detí a rodičov sa prišlo báť v jeden októbrový večer do priestorov CVČ, súťažili v typických halloweenskych súťažiach, dali si krvavý nápoj, ktorý podáva Baba Jaga pri veľkom ohni a iba v tento deň v roku majú odvážne deti možnosť navštíviť vežičku nášho Centra. Absolútnym zážitkom bola ohňová show, tanečnice žonglujúce s ohňom v našej nočnej záhrade.

Naším poslaním je organizovať aj predmetové a športové postupové súťaže v okrese Gelnica, preto každý rok vítame talentované deti základných škôl v našom okrese, ktoré zvíťazia v školských kolách a do CVČ prichádzajú súťažiť v okresných kolách jazykových, matematických, biologických, geografických, dejepisných olympiád a športových súťaží ako stolný tenis, mini futbal, cezpoľný beh, florbal, vybíjaná a iné.

V čase Vianoc sme pre deti v spolupráci s Mestom Gelnica organizovali Mikuláša na ľade, futbalový turnaj, turnaj v šípkach a trojkráľový stolný tenis pre dospelých. Novinkou bola Silvestrovská detská párty, skoro ozajstný Silvester pre deti s diskotékou, konfetami, detským šampanským a krásnym ohňostrojom. V januári sme usporiadali milú súťaž 1. prebor králičieho hopu v okrese Gelnica, na ktorej sa zúčastnili dievčatá krúžkov Králičí hop v Gelnici a Prakovciach s ich chlpáčmi.

Jarné prázdniny sme ako vždy strávili v 3-dňovom tábore, plávaním, korčuľovaním, kreatívnym tvorením a v bábkovom divadle v Košiciach. „Chutný“ bol aj Čokoládový ples s diskotékou a čokoládovou fontánou s dobrotami. Čas Veľkej noci k nám priviedol vyše 70 detí zo Školského klubu, deti Baby klubu a materskej školy. Vyrábali sme kuriatka, pohľadnice, plietli korbáče, hľadali ukryté vajíčka v záhrade Centra. Pri príležitosti Dňa Zeme sme sadili rastlinky, učili sa separovať, kompostovať, čistili sme Uhliarsku dolinu nad Amfiteátrom. Keďže sme jedinou inštitúciou v meste, ktorá sa každý týždeň venuje aj rómskym deťom v ich voľnom čase, usporiadali sme v spolupráci s ich terénnymi pracovníkmi Deň Rómov, tradície, piesne a súťaže pre rómske rodiny s deťmi.

Koniec školského roka sa niesol v znamení najväčších podujatí ako okresnej športovej súťaže Atletika na futbalovom štadióne s účasťou 150 mladých športovcov; Svet povolaní s 200 deťmi a rodičmi, kde si deti hravou formou skúšali ako pracujú poštári, lekári, elektrikári, kuchárky, športovci. Gelnický šľapajcug s 244 turistami zakončil našu činnosť počas školského roka. V tomto období otvárame prázdninovú letnú činnosť s ponukou prímestských táborov. V športovom tábore si deti každý deň vyskúšajú iný druh športu. Čaká nás zápasenie, sánkarský trenažér vo Vysokých Tatrách, inline korčuľovanie a lezenie na umelej stene. V druhom turistickom tábore okrem lezenia na stene polezieme aj do prírody, do Vysokých Tatier, na Turniská v Kojšove a v okolí Gelnice.

Veríme, že sme touto bohatou ponukou aktivít a podujatí spestrili život detí v našom meste, pomohli mnohým rodičom, ktorí pracujú a chcú svojim deťom dopriať príjemne strávený čas po škole a rodinám stráviť spolu príjemné chvíle. Brány Centra boli kedykoľvek otvorené pre všetky vekové kategórie. Príjemne sa u nás cítili aj dôchodcovia ZO SZZP a JDS, ktorí v našej záhrade každoročne športujú.

Už koncom mesiaca august chystáme podujatia zamerané na šport a aktivity pre deti. Aktuálne informácie zverejníme na našej stránke www.cvcgl.edu.sk a na Facebooku Centrum voľného času v Gelnici. Ďakujeme za všetky pozitívne ohlasy, ktoré nám dodávajú energiu a radosť do práce, vďaka ktorej môžeme tvoriť a vymýšľať nové aktivity pre deti. Ďakujeme aj tým, ktorí nám rôznymi spôsobmi pomáhajú v našej činnosti: rodičia, dobrovoľníci na našich podujatiach a darcovia 2% z dane.