**Jn 1,1-18 - Boh nám dal čas…**

Dnešné texty BS nám pripomínajú jednu hodnotu a tou hodnotou je **čas**. Je to veličina, ktorá beží nezávisle od nás. A je to naše šťastie,/ že čas beží nezávisle na nás. My by sme ho chceli niekedy pribrzdiť, a to možno vo chvíľach, keď sa cítime dobre. Vo chvíľach keď je nám zase zle, tak by sme ho chceli urýchliť. Ale ono to nejde, nedokážeme to. S časom by sme mali urobiť jednu vec,/ a síce:/ ten čas ktorý máme by sme mali dobre využiť. Niekedy možno povieme: V tomto čase sme pánmi len prítomného okamžiku. Minulosť, to je to čo už bolo to už nezmeníme. Za minulosť môžeme len ďakovať a povedať: *„Bože, ďakujem Ti, že si bol so mnou, že si ma chránil, že si mi pomáhal, že si ma žehnal.“* Alebo môžeme tiež povedať: *„Bože, prosím Ťa odpusť mi. Odpusť mi, že som niečo pokazil, že som niečo urobil zle. Prepáč mi to.“*

Ale viac s tým nemôžeme urobiť,/ minulosť je minulosť/, je preč. Budúcnosť? Tá tiež nie je v našich rukách. Na budúcnosť sa môžeme a máme pripraviť. Nie sa jej obávať a strachovať. Ako to môžeme počuť v slovách sv. evanjelia: „Nestarajte sa o zajtrajšok. Každý deň má dosť svojich starostí.“

Na budúcnosť sa BS môžeme a máme pripravovať. Ale ako taká - budúcnosť - nie je v našich rukách. To je to čo ešte len príde. V našich rukách je prítomnosť, dnešný deň, ten nám Boh dal a my ho máme naplniť niečím dobrým. Nech sa nám v tom darí. Dnešnú noc bude oslavovať mnoho ľudí, mnoho ľudí bude až nepatrične oslavovať, až ich to premôže, a nakoniec ich s toho bude bolieť hlava, a ja neviem, čo. A keby sme sa ich spýtali, čo to vlastne slávia, tak povedia: „Koniec roka.“ Ale, že prišiel koniec roka, to je nejaká naša zásluha? Človek, ktorý skrátka oslavuje, tak oslavuje, že sa napr. niečo podarilo, niekto skončil úspešne školu, že postavil dom, že sa mu narodilo dieťa alebo ja neviem čo iného. Ale že prišiel koniec roka?

Ten koniec roka príde nezávisle od nás. Teda to je málo, je tu potreba k tomu ešte niečo pridať, aby to malo zmysel to sláviť. Tam je práve potreba pridať toto: „Ďakujem Ti Bože, že si mi dal možnosť tento rok prežiť. Ďakujem Ti, že si bol so mnou.“ Boh nám dal čas. Dal nám ho preto, aby sme si uvedomili, že sme tu na chvíľku. Tak si možno hovoríme, keď prepasieme nejakú príležitosť: „Najbližšie.“ A ono „najbližšie“ už nemusí byť. Ak najbližšie bude, tak bude to len preto, že Boh je taký dobrý. Boh nám dáva čas, aby sme si uvedomili, ako je všetko pomíňajúce sa, ako je to skutočne na chvíľu. A pokiaľ je niečo trvalé tak to je On. A On nás týmto pozýva k sebe, upozorňuje nás na ten rozdiel práve trvalého a pomíňajúceho, a hovorí: „Človeče, naplň svoj život niečím, čo vydrží, niečím, na čom môžu stavať i tí, čo prídu po tebe. I keď sa ti aj niekedy nechce, keď vidíš okolo seba tých, ktorí to flákajú, ktorí sa starajú len a len o seba. I keď máš chuť rezignovať, nevzdávaj to, ja som s tebou, mne na tebe záleží. A ja s tebou budem i ten ďalší rok, ja sa o teba budem starať, keď budeš chcieť, ja ta povediem, ja na teba nezabudnem a ja ťa privediem až k sebe.“ Ďakujme za uplynulý rok, ďakujme za minulosť, a ak tam bolo niečo zlého, zverme to Božiemu milosrdenstvu a povedzme: „Bože, prepáč.“ Ale zverme mu hlavne svoju budúcnosť, zverme mu to, čo príde, to, čo bude, a prosme ho, aby sa sme od neho niekedy nevzdialili, ale aby sme aj ten ďalší rok išli k nemu, aby sme dokázali zažiť a prežiť, ako je on dobrý, aby sme dokázali zažiť a prežiť to, že On je náš Otec.