**Július Barč-Ivan:**

**MASTNÝ HRNIEC**

Veselohra v troch dejstvách

OSOBY

**Svetozár Babík**, profesor Robo Mamčák

**Mahuliena**, jeho žena Ľubka Pavlíčková

**Viera**, ich dcéra Soňa Červeňáková

**Riaditeľová** Božidara Matisová

**Starostová** Natália**/** Bianka Benková

**Poslancová** Danka …................

**Pupčok**, veliteľ hasičov Ema Kristmannova

**Vrbická**, sekretárka Ester Ironová

**Iľda** Marianna Markuláková

DEJSTVO PRVÉ.

*V byte profesora Babíka. Popoludní.*

**SCÉNA 1. Babík, Mahuliena, Viera.**

**Babík:** *(S blaženým pocitom nasýteného naťahuje sa pri stole.)* Mäso mäkučké, zemiačky mastnučké, polievočka ani tekúce zlato. Obed bol skvelý. A najmä skvelý bol ten čerstvý cucumis sativus, ku ktorému ti musím osobitne gratulovať.

**Mahuliena:** Čo? Čo bolo skvelé?

**Babík:** Ten čerstvý cucumis sativus.

**Mahuliena:** A kde to máš na stole?

**Viera:** Ocko! Zasa nejaký fígeľ?

**Babík:** Botanik, známy na celom Slovensku, a jeho žena a dcéra nevedia, čo je cucumis sativus ...

**Mahuliena:** Hrozné! Len škoda, že možno žiť aj bez toho.

**Babík:** To ti povie každý analfabet, že sa dá žiť bez čítania a písania. Ale žena profesora botaniky by mala poznať všetky vedecké pomenovania …

**Mahuliena:** Svetozár! Už zasa?

**Babík:** Jaj... *(Chytí sa za brucho.)* Jajaj...

**Viera:** Čo je?

**Babík:** Uhorky. Čerstvé uhorky.

**Mahuliena:** Vierka, termofor!

**Babík:**  Nechcem termofor...

**Mahuliena:** Nie? Teda trp!

**Viera:** To je ten cucumis sativus? *(Smeje sa.)*

**Babík:** *(Vydýchne.)* Bože. To bola bolesť.

**Mahuliena:** Je ti lepšie?

**Babík:** Už. Už je dobre.

**Viera:** Chvalabohu.

**Babík:** A tomu všetkému ste vy na vine.

**Mahuliena a Viera:** My?

**Babík:** Uvariť taký slávnostný obed. Človek sa nezdrží. Preto som sa tak napukal...

**Mahuliena:** Napukal, napukal. Sveto­zár, prosím ťa. Vieš, že nemám rada tvoje vul­gárne výrazy.

**Babík:** Mama, ale keď ma bolí...

**Mahuliena:** Už ťa nebolí. Povedal si, že nebolí. Nepovedal?

**Babík:** Nuž nebolí.

**Mahuliena:** Škandál, ako rozprávaš.

**Babík:** Nuž vieš, ako mi zobák narástol.

**Mahuliena:** Viem. Aj to, kde rástol.

**Babík:** Nič to mama. Dnes som profesorom gymnázia. A ty, i keď si zo slávneho rodu, si len mojou ženou.

**Mahuliena:** To je moje najväčšie nešťastie.

**Babík:** Nechaj. Ja by som mohol prinajmenšom o katastrofe rozprávať.

**Mahuliena:**

Dobre si otvor uši a počúvaj, čo ti poviem. Po prvé. Bola to nesmierna česť pre teba, bezvýznamného profesoríka, že si sa vôbec dostal do našej famílie. Po druhé! Tvoje najväčšie šťastie, že si v mojej osobe našiel blázna, ktorý sa trápi s tebou, pokorne nesie svoj kríž, i keď vie, že si mohol život inakšie zariadiť.

**Babík:** Mama...

**Mahuliena:** Po tretie! Ak ešte raz urazíš pamiatku mojich veľkých predkov a moju drahú rodinu, keď zabudneš …

**Babík:** Ak ešte raz urazím pamiatku tvojich vynikajúcich predkov a tvoju milú rodinu a zabudnem, že ty hrubé slová a urážky neznesieš, nezostane nám iné východisko ako rozsobáš. A punktum! Zachoval som správny slovosled?

**Viera:** Ocko, mama! Veď vy sa formálne vadíte!

**Babík:** Nie formálne, dieťa moje. Fakticky!

**Mahuliena:** A kto sa tu vadí? Azda ja? Dá sa s tvojím otcom rozumne rozprávať?

**Babík:** Dá, ale pokojne.

**Mahuliena:** Pokojne! Ešte nakoniec vysvitne, že ja robím nepokoj, že ja kričím a že ja som pánom v dome. A ty — čušíš!

**Babík:** *(Neodpovedá.)*

**Mahuliena:** Svetozár! Povedal si niečo? Čušíš? Bol by si rád, keby som aj ja mlčala. Veď ty ma raz do hrobu privedieš.

**Babík:** Neverím, mama.

**Mahuliena:** Ale zapamätaj si, že takto to ďalej nepôjde. Lebo ja nestrpím…

**Babík:** Vierka. nevypočujeme si radšej rádio?

**Viera:** Vypočujme si správy. *(Ide k rádiu.)*

***Hlásateľ v rádiu:*** „Vážení poslucháči! Vypočujte si správy Slovenskej tlačovej kancelárie. Slovenskej verejnosti, ktorá s veľkým záujmom sledovala nedávne politické udalosti, oznamujeme zmeny vo vláde. Členmi novo vymenovanej vlády sú …“

**Mahuliena:** *(Vypne, s úsmevom.)* A dosť.

**Viera:** Načo máme rádio, keď si ani správy nemôžeme vypočuť?

**Babík:** To nevieš? Na to, dieťa moje, aby sme zapchali ústa všetkým, čo by sa opo­vážili ohovárať nás v tom prípade, keby sme ho nemali.

**Mahuliena:** Svetozár! Nepovedala som ti, keď sme ho kúpili, že ja ho počúvať nebudem?

**Babík:** Ale ja som to nepovedal.

**Mahuliena:** A vôbec, odkedy ťa zaujíma rádio. Okrem jediného prípadu, pred­nášky z odboru botaniky, chceš ho počúvať vždy vtedy, keď ja mám s tebou vážny rozhovor. Čo na to povieš?

**Babík:** Idem spať. Vierka! Zobuď ma pred druhou, duša moja. Popoludní mám ešte dve hodiny. *(Vyjde.)*

**SCÉNA 2. Mahuliena, Viera, Iľda.**

**Mahuliena:** On spí a chrápe vo dne i v noci. *(Zacengá.)*

**Viera:** Musí si odpočinúť.

**Mahuliena:** Neboj sa. Na spánok on nezabudne. Kde je tá Haňka toľko? *(Kričí a cengá súčasne.)* Haňka, Haňka…

**Iľda:** *(Zostane vo dverách; ruky si utiera.)* Co rozkáže, pani milotiva? *(Iľda má maďarský prízvuk )*

**Mahuliena:** Nie, čo rozkáže, čo rozkáže, ale prosím, milostivá pani…

**Iľda:** Prosím, milostiva pani.

**Mahuliena:** Neviete, čo je vaša povinnosť po obede? Upratať stôl!

**Iľda:** *(S pohybom: ,Ako chceš’, ide k stolu a vezme tanier do ruky.)*

**Mahuliena:** A kde je tácňa. Tácňa! Bez tácne sa mi neukážte.

**Iľda:** *(Vyjde.)*

**Mahuliena:** Všetky starosti v našej domácnosti sú na mojom krku.

**Viera:** Keď skončím štúdiá, oddýchnete si.

**Mahuliena:** Nejde o to, dieťa. Pokým študuješ, máme aspoň cieľ pred sebou. Ale potom…

**Viera:** Nie si spokojná so životom?

**Mahuliena:** V našej rodine boli zväčša výnimoční ľudia. Žiaľ, u otca nemôže byť o tom ani reči. A predsa som dúfala, že aspoň teraz sa vyšvihne, že nadriadené úrady uznajú jeho doterajšiu nacionálnu činnosť a budú ju honorovať. Ale ako nikdy nebolo pravdy na svete, tak niet jej ani dnes.

**Iľda:** *(Vojde s tácňou.)*

**Mahuliena:** No konečne!

**SCÉNA 3.** **Mahuliena, Viera, Pupčok.**

**Pupčok:** *(Vojde; úctivo sa klania.)* Kistihand.

**Mahuliena:** Čo si prajete?

**Pupčok:** Priniesol som, prosím pekne, pánu profesorovi pozvánku na náš hasičský ples.

**Mahuliena:** Ach, hasičský ples. Máme sa na čo tešiť.

**Pupčok:** Veru hej, milostivá. To bude zábava. Nikde sa necítia páni tak dobre, ako na našej zábave.

**Mahuliena:** To ich dostatočne charakterizuje. Ale prečo ste prišli s pozvánkou práve cez obed?

**Pupčok:** Ako prosím?

**Mahuliena:** Prečo ste neprišli inokedy, vo vhodnejšom čase?

**Pupčok:** Ráčia odpustiť, ale pred obedom musím byť v úrade.

**Viera:** Vy ste v úrade? A kde?

**Pupčok:** Na mestskom dome, slečinka. Veliteľ hasičov, Matej Pupčok, prosím.

**Mahuliena:** Pekné, pán Pupčok, že ste nás poctili.

**Pupčok:** Veď my sme mohli pozvánky poslať aj poštou. Tých dvadsať halierov by nás nebolo zbankrotírovalo. Ale som si povedal: Matej, tak ti káže komilfó, aby si k pánom personálne zašiel.

**Mahuliena:** Ako?

**Pupčok:** Personálne.

**Viera:** *(Odvracia sa.)*

**Mahuliena:** Viera!

**Pupčok:** Ja to ináč celkom kompetentujem, že lepšie by bolo chodiť k večeru po úrade. Ale keď mi raz pán starosta dali také deštrukcie …

**Mahuliena:** Tak, pán starosta vás poslal? Ukážte tú pozvánku.

**Pupčok:** Ó, pardón. A tu sú aj čestné lístky.

**Mahuliena:** *(Mechanicky ho berie, lebo skúma pozvánku.)*

**Pupčok:** Teda, tak to býva, slečinka, že ja by som veľmi vďačne kompromitoval...

**Mahuliena:** Moment! Viera. Dcéra moja!

**Viera:** Čo sa stalo?

**Mahuliena:** Pozri sem. Vidíš! *(Ukazuje pozvánku.)*

**Viera:** Čo také?

**Pupčok:** Pán náčelník je protektorom.

**Mahuliena:** Áno, pán náčelník. A kto ešte?

**Pupčok:** Je to tam napísané.

**Mahuliena:** Viete, koľko je tu protektorov okrem pána náčelníka?

**Pupčok:** Desať, prosím. Tak sme urobili rozpočet.

**Mahuliena:** A viete, akí ľudia sú medzi nimi? Viete, že sú medzi nimi aj profesori a jeden z nich je mladší než môj muž? Viete o tom?

**Pupčok:** Viem, prosím.

**Mahuliena:** Ako mi to vysvetlíte, že môj muž nie je medzi protektormi?

**Viera:** Ale, mama. ..

**Mahuliena:** Nie, dieťa moje. My sa po tom nedriapeme ako niektorí.

**Pupčok:** Ale, milostivá . . .

**Mahuliena:** Tákže! Utešené! My sme nič. Ani na to nie sme súci, aby sme boli protektormi na takej mizernej tancovačke. Nech sa páči, kúpte si lístky! Zaplaťte a môžete prísť!

**Viera:** Nechaj to, mama.

**Mahuliena:** Dobre ja viem, kde to uvarili. I hlavičky poznám, čo to vyhútali. A preto vám hovorím, pán Pupčok, vráťte sa, odkiaľ vás poslali. A nech pán starosta zaplatí láskavo za tieto čestné lístky, ktoré nám česť nerobia a vám peňazí do pokladnice neprinesú.

**Pupčok:** Ale prosím, milostivá. Ja chodím s týmito pozvánkami celkom benevolentne. Ja za to celkom nemôžem, že pán profesor nie je v protektoráte. Ja by som to kompetentoval.

**Mahuliena:** Dosť, dosť, dosť …

**Pupčok:** Ja by som bol, prosím, pána profesora veľmi vďačne adaptoval. I páni by to boli iste kompetentovali, že taký osvedčený nacionalistický pracovník, ako pán profesor Babík, patrí do protektorátu.

**Mahuliena:** Škoda zbytočných rečí, pán Pupčok. Lístky si nevezmeme. A punktum.

**Pupčok:** Naozaj nie?

**Mahuliena:** Naozaj nie.

**Pupčok:** Tak ... Tak môžem odísť?

**Mahuliena:** Nič vám v tom nebráni.

**Pupčok:** *(Vezme lístok; ide ku dverám a potom sa obráti.)* Keby ste si to ráčili rozmyslieť. Ja by som prípadne interpeloval u pána starostu …

**Mahuliena:** Ďakujeme, pán Pupčok. Ale nerozmyslíme si to, pán Pupčok. Nás to totiž vôbec — neinformuje, pán Pupčok. A porúčame sa vám, pán Pupčok.

**Pupčok:** Tak… *(Vzdychne si)*. Kistihand. *(Vyjde.)*

**SCÉNA 4. Mahuliena, Viera.**

**Viera:** A celé mesto bude mať zas o čom klebetiť.

**Mahuliena:** Nech. Ale pani starostová, pani riaditeľová a pani poslancová puknú od jedu, že sa im nepodaril plán. Lebo to naše vypadnutie z protektorstva je iba epizódou ich plánu, vojnovej výpravy, vedenej proti mne spomenutými dámami!

**Viera:** Ale mama...

**Mahuliena:** Nevidíš, čo sa robí okolo nás. Vlasy vstávajú na hlave poriadneho človeka. Celý systém praje potrimiskárom a niktošom. Prvá vec. Ten ťuťo Podhradský je poslancom. Vieš si ho predstaviť ako vodcu miestneho občianstva? Nech. Žičím im ho. Pavlík, od ktorého ešte nik na svete nepočul pár súvislých slov, je riaditeľom. Ondrejko, na ktorého sa bojím pozrieť, keď ho stretnem, lebo sa trasiem, že mi namiesto „ruky bozkávam“ jednoducho zabučí, je preložený na ministerstvo.

**Viera:** Mama, možno...

**Mahuliena:** V dnešných časoch ozaj všelijaké indivíduá sa dostávajú na povrch verejného života.

**Viera:** Ale, mama, možno, že páni, ktorých si spomínala, sú celkom poriadni ľudia.

**Mahuliena:** Možno. Ale či nemusíš myslieť na intrigy, keď tvoj otec, ktorý je uznávaný odborník a má za sebou skvelú národnú minulosť, musí trčať tu v tomto Ťuťotíne?

**Viera:** Aj ocko je trošku na vine. Iní sa starajú o to, aby sa dostali napred.

**Mahuliena:** Nuž, on, to je osobitná kapitola. V takých časoch neslobodno skromne sa utiahnuť ako fialôčka. Ukázať sa, otvoriť ústa a vybojovať si, čo človeku patrí. Ale on… *(Klopanie.)* Zasa niekto?

**SCÉNA 5. Babík , Mahuliena**

**Babík:** Mahuliena moja, aký je dnes deň?

**Mahuliena**: Štvrtok... Aha! Pivo! U zelenej labute. Ale už som ti neraz povedala, že nestrpím, aby si sa spíjal v takej oplzlej krčme.

**Babík:** Mama, ak mi za päť sekúnd nedáš desať eur, prídem neskoro na hodinu.

**Mahuliena:** Tvoja vec. Ja nedám.

**Babík:** Nedáš?

**Mahuliena:** Nedám.

**Babík:** Tak, vieš čo? Budem piť na sekeru.

**Mahuliena:** Nehanbil by si sa?

**Babík:** Nie.

**Mahuliena:** Zabudol by si, že tvoja žena je rodená …

**Babík:** Zabudol.

**Mahuliena:** Veď ťa ja poznám. Si schopný všetkého. Ani tomu by som sa už nečudovala, keby naraz vysvitlo, že si niekoho zavraždil. Tu máš! *(Hodí mu desať korún.)* A choď, nech ťa nevidím. Ó, ja nešťastná žena...

**SCÉNA 6. Mahuliena, Viera.**

**Viera:** *(Vchádza.)* Zasa si ustarostená, mamička?

**Mahuliana**: Dobre , že si prišla

**Mahuliena:** Povedz mi, dieťa? stále myslíš na toho doktora?

**Viera:** Na Janka?

**Mahuliena:** Menujme ho len priezviskom. Nie sme s ním v rodine a dá Boh, ani nebudeme.

**Viera:** Doktor Kolárik je skvelý človek a mám ho rada.

**Mahuliena:** Dúfam, nie natoľko, aby si sa musela zaň vydať.

**Viera:** Ak ma bude chcieť, pôjdem zaň bez rozmýšľania.

**Mahuliena:** Za toho niktoša?

**Viera:** Janko nie je niktoš.

**Mahuliena:** Prosím, ťa, mlč! O tom rozhodnem ja! *(Cenganie.)*

**SCÉNA 7. Predošlí, Iľda.**

**Iľda:** *(Vstúpi.)* Paňi milostiva!

**Mahuliena:** iľda! Zas? Zas?

**Iľda:** Joj, vidiš! *(Položí prst na ústa; vyjde; potom sa vráti; zastane vo dverách; slávnostne.)* Milostiva pani. Dobre?

**Mahuliena:** Dobre, iľda. A čo ďalej? Čo nám chcete povedať?

že prišľi dve panie.

**Mahuliena:** Dve panie? Preboha! A komédiu nám tu stvára!

**Iľda:** No vidiš! Ta zas nedobre.

**Mahuliena:** To budú dve z našej slávnej trojice. Poslancová, riaditeľová, alebo starostová.

**Iľda:** He, hej, hej...

**Mahuliena:** A vieš, prečo nás poctili?

**Viera:** Pre protektorstvo, myslíš?

**Mahuliena:** Naisto.

**Iľda:** Tak čo mám hlasiť, pani milostiva?

**Mahuliena:** Dobre počúvajte, Haňka. My teraz so slečnou vyjdeme. Vy zavediete panie sem a poviete im: Nech sa páči sadnúť si. Milostivá pani hneď príde. Čo poviete?

**Iľda:** Nech se páči sadnuť, pani milostiva dhneď prídu.

**Mahuliena:** Tak. Poď, dcéra moja. *(Vyjdú.)*

**SCÉNA 8. Haňka, Starostová, Poslancová.**

**Haňka:** *(Vyjde; zvonku sa ozve.)* Nech sa páči! *(Sama vojde napred a tak volá.)* Prosím.

**Poslancová, Starostová:** *(Vstúpia; pozrú na seba; zastanú.)*

**Haňka:** Naj še bači šednuc. Paňi milostiva doraz pridu.

**Poslancová, Starostová:** *(Pozrú na seba a sadnú si.)*

**Haňka:** Ta ľem naj rača sebe šedzec. Paňi teraz vyšli tu do chyži, ale takoj pridu. *(Pokloní sa. Vo dverách ešte raz. Vyjde.)*

**Poslancová:** Ako rozprávala?

**Starostová:** Po poľsky.

**Poslancová:** Čo vravíte na to?

**Starostová:** Extravagancia.

**Poslancová:** Ozaj. Ale že sme ju porozumeli. *(Cukrík.)*

**Starostová:** Slovanské jazyky sú si také blízke.

**Poslancová:** Kto začne? *(Cukrík.)*

**Starostová:** Ja. Nech cíti, že ani ona nesmie robiť takéto veci beztrestne.Vynadala Pupčokovi, roztrhala pred ním čestné lístky a potom začala slovami, ktoré sa nedajú zopakovať, rozprávať o mojom mužovi. Pravda, Pupčok, ktorý je nám ozaj oddaný a verný, toto už nemohol vydržať a povedal jej svoju mienku. Vzala ho jednoducho za golier a vyhodila.

**Poslancová:** Taká je silná?

**Starostová:** Amazonka. Pupčok ju chce žalovať pre ťažké ublíženie na tele.

**Poslancová:** *(Vstáva.)* Poďme!

**Starostová:** Kam?

**Poslancová:** Azda si nemyslíte, že sa dám vyhodiť! *(Cukrík.)* Pupčok, Pupčok! Nie je to ten hasič, ktorý sa tak často opíja? Nedávno ho našli pred naším domom v priekope.

**Starostová:** Možno. Ale dnes bol zaručene triezvy.

**Poslancová:**Škandál. Škandál*. (Cukrík.)* A vy chcete tejto žene povedať, že predsedníctvo spolku miestnych žien si neželá, aby predniesla svoju prednášku? Tejto žene? Tejto, tejto... Goliáške?

**Starostová:**  No a? Predstavte si, že nás vyhodí. Vzbúrilo by sa celé mesto. Verejná mienka bola by na našej strane. Noviny by písali o nej. Bola by znemožnená. A to už len stojí za to!

**Poslancová:** Teda vy chcete, aby vás vyhodila?

**Starostová:** Chcem.

**Poslancová:** Veľa šťastia! Do videnia! *(Odchádza.)* Ak nemáte nič proti tomu, z obchodu na rohu môžem zatelefonovať po záchranku.

**SCÉNA 9. Predošlé, Riaditeľová.**

**Haňka:** *(Vchádza a, víta.)* Naj še bači, naj! Už su tu dve paňe. Oňi budu treca.

**Riaditeľová:**  *(Vojde.)* Dobrý deň, milé dámy.

**Starostová:** Čo sa stalo?

**Haňka:** Naj še bači šednuc!

**Riaditeľová:** *(Pozrie na ňu.)*

**Haňka:** Ňeznam, co mužu robic tota naša paňi milostiva. Šak mi v tamtej chižke rano upratala.

**Riaditeľová:** *(Pozrie na ňu ešte raz. Haňka vyjde. Vzrušene.)* Ako rozprávala?

**Poslancová:** Po poľsky.

**Riaditeľová:** Čo vravíte na to?

**Poslancová:** Extravagancia.

**Riaditeľová:** Ozaj. Ale že sme ju porozumeli.

**Poslancová:** Keď slovanské jazyky sú si také blízke. *(Cukrík)*

**Riaditeľová:** Už ste hovorili s ňou?

**Starostová:** Prečo?

**Riaditeľová:** Či ste s ňou hovorili?

**Starostová:**  Nie.

**Riaditeľová:** Tak je dobre. Len aby teraz nevošla. Počúvajte a chyťte sa stoličky. Svetozár Babík bol vymenovaný za ministra financií nášho štátu,

**Poslancová:** *(Spadne zo stoličky. Obe priskočia k nej.)* Jaj, jaj. Je to možné?

**Starostová:** Hovorte!

**Riaditeľová:** Niet kedy. Rádio to hlásilo. A šlus! Je pochopiteľné, že vaša návšteva stratila svoj pôvodný cieľ. Nemôžete jej teraz oznámiť, že náš spolok nereflektuje na jej prednášku.

**Poslancová:** Ja som to ani nechcela.

**Starostová:** I pre mňa to bolo trápne. Naozaj som nemala v tom prsty.

**Riaditeľová:** Dámy! Teraz ide o to, čo jej povedať? Prečo sme tu?

**Starostová:** Nemyslite si. Líškať sa jej nebudem.

**Poslancová:** Ani ja.

**SCÉNA 10. Predošlé, Mahuliena.**

**Mahuliena:** *(Zjaví sa vo dverách.)* Vitajte, milé dámy, a odpusťte, že som vás nechala trošku čakať.

**Riaditeľová:** Nijako vám to nezazlievame *(s dôrazom)*, pani profesorová. *(Mrkne na ostatné.)* To nám na počesť tá pekná toaleta?

**Mahuliena:** *(Preobliekla sa, ale pritom.)* Ach, nie. Mala som ju celý deň.

**Poslancová:** Aká je chic. Iste ste si ju kúpili v Bratislave.

**Mahuliena:** Sadnite si, milé dámy. Žiaľ, nemôžem vás uviesť do salónu, lebo máme tam práve veľké upratovanie. Musíte odpustiť.

**Starostová:** Veď je tu veľmi milo.

**Poslancová:** Práve som to chcela povedať.

**Riaditeľová:** Tak vy máte ešte salón, pani profesorová? Zaujímavé.

**Mahuliena:** Mali ho už naši otcovia, aj naši starí otcovia a praotcovia. Starý, zdedený salón povie i to, že aj otcovia, starí otcovia a praotcovia jeho majiteľa boli páni, lebo už vtedy ho vedeli pre seba, kúpiť.

**Poslancová:** Nuž, to je naozaj pravda.

**Starostová:** Aké časy, takí ľudia.

**Mahuliena:** Áno, dnes vidno všade len moderný nábytok. *(Pauza.)*

**Riaditeľová:** Vonku je pekne.

**Mahuliena:** Krásne dni.

**Poslancová:** Len trošku horúce.

**Mahuliena:** Áno. *(Pauza.)*

**Poslancová:** *(Odkašle a pozrie na Riaditeľovú.)*

**Riaditeľová:**  *(Sedí tak, ako keby to nebola videla.)*

**Starostová:**  *(Ako poslancová.)*

**Riaditeľová:** *(Nereaguje.)*

**Mahuliena:** Milé dámy, zdá sa mi, že predo mnou niečo skrývate …

**Starostová:** Ó nie.

**Poslancová:** Ba áno. Totiž, pani riaditeľová …

**Riaditeľová:** Ja?

**Poslancová:** Áno, vy!

**Mahuliena:** Prosím teda pani riaditeľovú, aby mi prezradila, o čo ide.

**Riaditeľová:**  Totiž, ani neviem, ako začať. Ide o veľmi delikátnu vec.

**Mahuliena:**  Delikátnu vec? Potom by možno mala pani starostová?

**Starostová:**  Ak myslíte, pani profesorová, na protektorstvo hasičskej zábavy, nuž, môjho muža vec veľmi mrzí a práve dnes popoludní mi povedal, že to bol fatálny omyl, ktorý sa musí napraviť.

**Mahuliena:**  Ďakujem. Ale ani mňa, ani môjho muža nezaujíma protektorstvo hasičskej zábavy. Už sme si zvykli na iné pocty.

**Poslancová:** *(Kašle.)*

**Mahuliena:** Ale tak sa mi zdá, že ide o niečo iné. Že nie toto bolo hlavnou príčinou vašej návštevy. Všakže.

**Poslancová:** Áno.

**Starostová:** Nie. Totiž, to by vedela vysvetliť pani riaditeľová.

**Riaditeľová:** Ozaj neviem, prečo sa odvolávajú dámy na mňa.

**Starostová:** Len preto, lebo pani riaditeľová priniesla správu o istej udalosti…

**Riaditeľová:** Pani starostová!

**Mahuliena:**  Teda ide o nejakú udalosť?

**Riaditeľová:** *(Pozrie na ostatné.)* Áno.

**Mahuliena:**  Konečne. A týka sa nás?

**Riaditeľová:**  Áno.

**Mahuliena:**  Zaujímavé.

**SCÉNA 11. Predošlé, Viera.**

**Viera:** *(Vo dverách)* Smiem?

**Mahuliena:** Poznáte moju dcérušku? Študuje v Bratislave na univerzite. Poď ďalej, Vieročka! *(Vítania.)*

**Poslancová:** Celá mama… *(Cukrík.)* Smiem vás ponúknuť?

**Mahuliena:** Počúvaj, Vierka, Dámy prišli k nám, aby oznámili nejakú udalosť, ktorá sa nás týka.

**Viera:** Akú udalosť?

**Riaditeľová:** Sama neviem, o čo ide. Môj mi telefonoval popoludní z ústavu, že sa nevie dočkať pána kolegu Babíka a či viem o veľkej udalosti u nich. Tak som sa vybrala hneď sem.

**Viera:** Milé od vás, pani riaditeľová.

**Mahuliena:** A pán manžel nič iného nepovedal? Nič bližšieho o tej veľkej udalosti?

**Riaditeľová:** Nie. Iba spomenul, že mu telefonoval pán starosta …

**Starostová:** Naozaj? Ani ste mi nepovedali …

**Riaditeľová:** A povedal, že je to smutná vec…

**Starostová:** Čože?

**Riaditeľová:** *(Kašle.)* Áno, že je to smutná vec.

**Mahuliena:** Smutná vec? Tá udalosť?

**Riaditeľová:** Nuž neviem. Práve vtedy nás prerušili.

**Mahuliena:** Bože! Bože, ja som to cítila.

**Viera:** Čo, mama? Myslíš, že sa niečo stalo?

**Mahuliena:** S čiernym rakom sa mi snívalo. A keď sa mi sníva s čiernym rakom viem, že niekto v našej rodine zomrie. Úbohá teta Oľga. Taká milá bola, svieža, pravý anjel, a teraz ... *(Plače.)*

**Viera:** Ale, mama! Ako vieš, že to teta Oľga!

**Mahuliena:** Jedno nešťastie za druhým sa valí na našu rodinu. Nedávno nám zomrela teta Žofka, zlatá duša, samá jemnosť…

**Viera:** Mama, veď je to už päť rokov.

**Mahuliena:** Aká si bezcitná. Ó, drahá teta Oľga!

**Riaditeľová:** Ale, pani profesorová, ja naozaj neviem, či ide o to, na čo myslíte ...

**Mahuliena:** Kde je môj Svetozár? Bože, veď tam musíme ísť! Rozlúčiť sa s ňou! Odprevadiť na poslednej ceste!

**Viera:** Mama, zveličuješ! Veď nič nie je isté.

**SCÉNA 12. Predošlé, Babík.**

**Babík:** *(Vojde, nechápavo.)* Ruky bozkávam.

**Mahuliena:** Svetozár! Ako dobre, že si prišiel. Aspoň ty budeš pri mne v mojom zármutku.

**Babík:** V zármutku?

**Mahuliena:** Aký je pozorný. Nechce mi to hneď povedať. Svetozár. Prečo si prišiel domov? Veď si hovoril, že máš popoludní dve hodiny. Svetozár! Povedz!

**Babík:** Poplietol som si rozvrh.

**Mahuliena:** Nechce to prezradiť. Vie, že mám slabé srdce. Svetozár! Pozri! Už je to jedno. Som pripravená na najhoršie. Svetozár, ja viem, že teta Oľga zomrela! (*Plače.*)

**Babík:** Teta Oľga? Ktorá je to? Tá fufňavá?

**Mahuliena:** Úbohá teta Oľga. Iste nebol nik pri nej.

**Babík:** Len sa upokoj. A odkiaľ to vieš?

**Mahuliena:** Svetozár! Veď tebe to povedal pán riaditeľ.

**Babík:** Ja som pána riaditeľa ani nevidel.

**Viera:** No, vidíš, mama . ..

**Mahuliena:** Čo vidíš? Ste bezcitní! Aj to mi chcete vyhovoriť, že teta Oľga zomrela. Ale ja to viem.

**Babík:** Odkiaľ to vieš?

**Riaditeľová:** Môj mi telefonoval pred chvíľou, či viem o veľkej udalosti u vás . ..

**Babík:** O veľkej udalosti? Mahuliena...

**Mahuliena:** Svetozár! Ty myslíš, že nezomrela?

**Babík:** Tá ma radšej o dvadsať rokov prežije, ako by mi spravila takú radosť.

**Viera:** Ale, čo potom? Čo sa stalo?

**Riaditeľová:** Ozaj neviem. Ale prepáčte *(vstane)*, ja už musím.

**Starostová:** *(Vstáva.)* Budem sa porúčať. A veľmi dobre sme sa cítili.

**Poslancová:** Ozaj, práve som chcela povedať. Keď dovolíte, prídeme aj inokedy.

**Mahuliena:** Prosím. Bude nás tešiť.

*(Vtom výkriky z ulice:* Nech žije náš minister. *Skandovane:* Nech žije Babík, on, je náš chlapík.*)*

**SCÉNA 17. Predošlí, Haňka, , , Mahuliena vierka**

Počuť hlasy z vonku

**Mahuliena:** Vierka, rozumela si, čo kričali?

**Viera:** Myslím, že spomínajú otcovo meno.

**Mahuliena:** Svetozár! Choď sa pozrieť.

**Iľda:** Paňi milostiva! Prišlo vám oznámenie

**vierka čí ta oznamenie:**

**vierka číta:** Vysokoctený priateľ. Je to veľké prekvapenie, ale musíte priniesť všetko pre blaho nášho občianstva.A pre budúcnosť nášho národa.

**Mahuliena:** *(S údivom.)* Svetozár!

**Viera číta dalej:** musím vám gratulovať, ako šikovne ste vedeli skrývať skvelé odborné znalosti, pre ktoré ste boli dnes vyznamenaný. Je to pre mňa. nesmierna česť, že vás môžem pozdraviť v tejto slávnostnej chvíli ako pýchu nášho mesta a ako môjho vzácneho a vrelemilovaného priateľa.

**Mahuliena:** Ach, to je krásne!

**Vierka čit dalej:** Pozdravujem vás ako starosta tohto mesta krátko po tom, keď sme sa my občania dozvedeli z rozhlasu, že vy, milovaný a vynikajúci profesor botaniky nášho nám drahého gymnázia, boli ste dnešného dňa vymenovaný za ministra financií nášho slobodného štátu.

**Viera:** Ocko! Môj otec je minister! *(Bozkáva ho.)*

**Mahuliena:** Ako? Nerozumiem.

**Babík:** *(Energicky.)* Ticho. Vierka budeš taká dobrá a prečítaš ešte raz to od tej vety: pozdravujem vás, krátko potom...

**Vierka číta:** *(Nepríjemne sa cíti.)* Pozdravujem vás krátko po tom, keď sme sa my občania dozvedeli o tom, že ste boli vymenovaný za ministra financií nášho slobodného štátu.

**Babík:** *(Víťazoslávne pozrie na Mahulienu.)* Mama, povedala si niečo?

**Mahuliena:** Svetozár! Ty si minister! *(Pod oblokom:* Nech žije Babík.*)* Ach, drahý môj! *(Zavesí sa naň.)*

**Babík:** Mama, pusť ma! Pusť ma, lebo ťa pošlem do Ilavy!

DEJSTVO DRUHÉ.

*Izba ako v prvom dejstve.*

**SCÉNA 1. Mahuliena, Haňka.**

**Haňka:** *(Pustila si rádio a tancuje pred ním.)*

**Mahuliena:** *(Vstúpi.)* Haňka, čo to robíte?

**Haňka:** Ja nič, ja nič, paňi milostiva.

**Mahuliena:** Tancovali ste pred rádiom. Zachovajte si raz a navždy, že niečo také vo svojom dome neznesiem.

**Haňka:** Už to ňikda ňezrobu, paňi milostiva.

**Mahuliena:** Milostivá pani? A viac nič? Haňka! Vy neviete, čo sa stalo v tomto dome?

**Haňka:** Kedy?

**Mahuliena:** Dnes. *(Dôrazne.)* Dnes! Vy neviete , že váš pán sa dnes stal ministrom?

**Haňka:** A co to?

**Mahuliena:**  Vy neviete, čo je to minister?

**Haňka:** Nie. Ale veď to nie je hriech...

**Mahuliena:**  Haňka! Otvorte uši! Minister je taký veľký pán … Nie! Nie tak! Minister je najväčší pán po … Nie. Ani to nie je dobré. Ako vám to vysvetliť, nešťastné stvorenie?

**Mahuliena:**  Už mám toho dosť. Prestaňte! Len vtedy odpoviete, keď sa vás budem pýtať. A to vždy len áno alebo nie. Rozumeli ste?

**Haňka:** Rozumu, rozumu, jak bym ňerozumela.

**Mahuliena:**  Len áno alebo nie. Keď sa vás spýtam: Haňka, rozumeli ste? Neodpoviete, rozumela, rozumela, ale áno alebo nie. Pozor dajte! Haňka, rozumeli ste?

**Haňka:** Ano aľebo ňe.

**Mahuliena:**  Ešte raz. Odpoviete mi na všetko, čo sa vás budem pýtať, alebo áno, alebo nie. Alebo jedno, alebo druhé. Nikdy nie áno alebo nie. Ale alebo áno, alebo nie. Asi sa z toho zbláznim.

**Haňka:** Áno.

**Mahuliena:**  Čo ste povedali?

**Haňka:** Ňe.

**Mahuliena:**  No nič. V poriadku. Počujte! Váš pán, môj muž, bol dnes vymenovaný za ministra. Od dnešného dňa neopovážte sa ho osloviť inakšie ako slovutný pán minister a mňa slovutná pani ministrová. Rozumeli ste?

**Haňka:** *(Dá sa do úžasného plaču.)*

**Mahuliena:**  Rozumeli ste alebo nie?

**Haňka:** Ano.

**Mahuliena:**  Tak prečo plačete?

**Haňka:** *(Vysvetľuje, že to nemôže povedať.)* Ano, ňe, ano, ňe, ano, ňe.

**Mahuliena:**  Hovorte už! Dovoľujem vám, aby ste hovorili! … Prečo plačete?

**Haňka:** *(S úžasným revom.)* Ta bo ja še to do šmerci ňenaučim.

**Mahuliena:**  *(Blíži sa k nej hrozivo. Je strašná.)*

**Haňka:** *(Ustupuje.)* Jaj…

**Mahuliena:**  Marš von!

**Haňka:** *(Vybehne.)*

**SCÉNA 2. Mahuliena, Babík.**

**Babík:** *(Stojí vo dverách vedľajšej izby.)* Mama, toto nebolo podľa etikety.

**Mahuliena:**  Prečítaj si telegramy. Práve došli.

**Babík:** Myslíš, že ma to zaujíma?

**Mahuliena:**  Svetozár! Si minister.O niekoľko hodín nastúpiš cestu do úradu. A tá cesta bude triumfálna. Budú ťa vítať, oslavovať . . .Musíš si chystať programovú reč. Už si rozmýšľal o tom, čo v nej povieš svojmu národu?

**Babík:** Nie.

**Mahuliena:** Svetozár! Ty ma vháňaš do zúfalstva. Ako je to možné?

**Babík:**  Mama, ja sa do toho nerozumiem. V celom živote robil som iba jedinú finančnú transakciu. Odovzdával som ti každého prvého plat.

**Mahuliena:**  No a?

**Babík:** Ako môžeš na to len tak jednoducho povedať: no a?

**Mahuliena:**  Svetozár! Myslíš, že bol niekedy na svete minister, ktorý už pri nastúpení úradu rozumel sa do svojho odboru?

**Babík:** Myslím, že bol, mama.

**Mahuliena:**  Výnimka! Viac o tom nebudeme hovoriť. Celý život som snívala o tom, že príde chvíľa, kedy zaujmem v spoločnosti konečne miesto, ktoré mi podľa pôvodu patrí. Môj sen sa splnil. Si minister. Nie, môj milý. Neopováž sa myslieť na rezignáciu. Svetozár! Ty vieš, že ja sa o všetkom dozviem! A do smrti by si mal čo ľutovať.

**Babík:** Jaj...

**Mahuliena:**  Poďme ďalej! Aké knihy ti priniesli od riaditeľa?

**Babík:** Finančný zákonník a odbornú literatúru finančnícku …

**Mahuliena:**  Teraz sa chceš učiť?

**Babík:** A kedy? Času málo. Zajtra budem už ministrovať.

**Mahuliena:** Do Bratislavy si pripravíš programovú reč pre novinárov a nebudeš mlčať ani na prvej schôdzi ministerskej rady. Pravda, toto je iba mizivé percento tvojich ministerských povinností, lebo možno, že sa prihlásia iné deputácie, novinári budú chcieť mať s tebou rozhovor, aj ľud si bude žiadať, aby si k nemu prehovoril. A preto, prízvukujúc dôležitosť . . .

**Babík:** Veď z toho sa možno zblázniť!

**Mahuliena:** Svetozár! Tvoj národ ťa volá. Potrebuje ťa. Keby si odoprel, si najväčší ničomník na zemeguli.

**Babík:** Myslíš?

**Mahuliena:**  Nemyslím, viem! Pôjdeš? Svetozár!

**Babík:** Pôjdem.

**Mahuliena:**  Budeš ministrom až do poslednej kvapky krvi? Svetozár!

**Babík:** Budem.

**Mahuliena:** Poďme ďalej.

**Babík:** Nemyslíš, že by bolo dobré, keby som vzal k sebe brata Miloša? On je skutočne vynikajúci finančník.

**Mahuliena:** Svetozár! Hneď na začiatku by si mal na krku útok, že favorizuješ svoju rodinu. Vyžeň si to z hlavy. Tak. A teraz idem napísať tvoju programovú reč. Všetko za národ.

**Babík:** Ako?

**Mahuliena:**  Všetko za národ. I život. To bude tvojím programom.

**Babík:** Mama, a myslíš to vážne?

**Mahuliena:** Svetozár! Povedal si niečo?

**Babík:**  Ja len, že si doteraz na všetko nadávala. Nič ti nebolo dobré, nič sa ti nepáčilo, všetko ťa zlostilo a do zúfalstva vháňalo.

**Mahuliena:** Vtedy si nebol ministrom.Teraz už nemožno pochybovať o tom, či som dobrá Slovenka a či v mojom srdci horí láska k vlasti. Je tak, Svetozár?

**Babík:** Tak, tak. Ver, už len preto sa vyplatilo stať sa ministrom.

**SCÉNA 3. Predošlí, Viera.**

**Viera:** *(Prichádza z vedľajšej izby.)* Vyrušujem?

**Mahuliena:**  Naopak. Dobre, že si prišla. Aj k tebe mám slovo.

**Viera:** Prosím.

**Mahuliena:** Nech ťa už nevidím s tým doktoríkom z okresného úradu.

**Viera:** A prečo?

**Mahuliena:** Preto, lebo to už nejde. Nie si dcéra profesora, ale ministra Svetozára Babíka. Ministrova dcéra s takým niktošom chodiť nemôže. A punktum.

**Viera:** *(Rozplače sa.)*

**Mahuliena:** Neplač! Čakáme návštevu.

**Viera:** K vlastnej dcére nemáš srdca.

**Mahuliena:** Hovorím ti, neplač!

**Viera:** A budem. *(Pridá.)*

**Mahuliena:** Tak zmizni odtiaľto. Choď do svojej izby. Tu prežívame dejinné chvíle. Nemáme času zapodievať sa maličkosťami.

**Viera:** *(Odíde.)*

**SCÉNA 4. Mahuliena, Babík.**

**Mahuliena:** Nechám ťa teraz osamote, aby si mohol rozmýšľať.Keď vráti krajčír nohavice, hneď sa oblečieš. Deputácie prijmeš v žakete a v tvrdom golieri.

**Babík:** *(Neodpovedá.)*

**Mahuliena:** Dúfam, že si ma porozumel, Svetozár! Lebo tak bude.

**Babík:** *(Chytí niečo na stole a praští tým o zem.)* Aby to čert vzal s celým ministerstvom. *(Vyjde.)*

**Mahuliena:** Svetozár! Povedal si niečo? *(Cenganie.)* No, ten tiež mohol zostať doma.

**SCÉNA 5. Mahuliena, Haňka.**

**Haňka:** *(Vstúpi.)* Paňi milostiva... Jeden pan zaš su tu co tu juž raz buli a že ma coš do našeho pana...

**Mahuliena:**  Haňka, veď vidíte, že teraz vôbec nemám čas! Kto je to?

**Haňka:** Zaš mi daľi mi tot tiket, že bym paňej zaňesla. *(Drží vizitku.)*

**Mahuliena:**  Okresný tajomník strany Vrbický? Čo ten môže chcieť?

**Haňka:** Vraj je to bars dôležité.

**Mahuliena:** Dôležité? Minister nemá čas na obyčajného tajomníka. Veď počkaj, ja ti to rýchlo vysvetlím. *(Vychádza von.)*

**Haňka:** Ja im takoj hutorela. *(Vyjde.)*

**SCÉNA 6. Babík, Viera.**

**Babík:** *(Stojí vo dverách vedľajšej izby. Vykukuje.)*

**Viera:** *(Stojí v iných dverách. Vykukuje.)* Jaj...

**Babík:** To si ty?

**Viera:**  Ocko, povedz! Si rád, že si minister?

**Babík:** Nezačínaj! A ty si rada?

**Viera:**  Veď mi zakázala chodiť s Jankom ...

**Babík:** Neplač! S plačom nič nezmôžeš! Pochlap sa! A povedz, že si to nedáš!

**Viera:**  A ty?

**Babík:** Ja? To je iná vec.

**Viera:**  Ale, ocko! Pochlap sa!

**Babík:**  Je to hrozné! Neviem, čo je to so mnou.

**Viera:**  Teraz, keď si už minister?

**Babík:** A čo mám robiť?

**Viera:**  Spojme sa proti spoločnému nepriateľovi.

**Babík:**  Ty chceš boj? Ja by som radšej pakt o neútočení.

**Viera:**  Dobre. Pôjdem teda sama svojou cestou. Lebo ja sa nedám, vieš? A punktum!*(Vyjde.)*

**SCÉNA 7. Babík, Haňka, Mahuliena.**

**Babík:** *(Preskočí vpravo. Prijíma ruku.)* Vrele ďakujem, slovutný pán predseda vlády. Ale je to zo štátnych a politických príčin nevyhnutné, aby som bol práve ministrom financií?

**Babík:** *(Vľavo.)*Azda nechcete byť ministrom? Neviem, či z miliónov ľudí našli by sa dvaja-traja, ktorí by opovrhli takým vysokým vyznačením …

**Haňka:** *(Vstúpi. Počúva chvíľu. Potom zdesene sa chytí za ústa. Rýchle von.)*

**Babík:**  *(Vpravo.)* Netúžim po kariére. Moje miesto je pred školskými lavicami.

**Mahuliena:** *(Vstúpi. S údivom ho pozoruje. Blíži sa k nemu.)*

**Babík:** *(Vpravo.)* Srdce mi krváca, slovutný pán predseda vlády, ale musím odmietnuť. Neprijímam ministerstvo financií.

**Babík:** *(Vľavo.)* A predsa. Ja vás prosím. Zmeňte svoje zmýšľanie. Predstavte si, že pre vás by musela rezignovať celá vláda.

**Babík:**  *(Vpravo.)* Nech. Ani vtedy nie! A keby skaly pukali, zem sa lámala a moja žena Mahuliena svojím najstrašnejším pohľadom ma premeriavala, nezmením svoje zmýšľanie.

**Babík:** *(Vľavo.)* Tak nie?

**Mahuliena:** *(Vtom, keď Babík preskočí vpravo, sadne si na stoličku.)*

**Babík:** *(Vpravo.)* Nie. *(Pozrie jej do očú.)* A hneď sa aj úctivo porúčam. *(Ide ku dverám.)*

**Mahuliena:** *(Za ním.)*Svetozár! Čo to stváraš?

**Babík:** Práve som dokončil rozhovor s predsedom vlády.

**Mahuliena:**  Čo si dokončil?

**Babík:** Rozhovor s predsedom vlády. Zriekol som sa úradu ministra.

**Mahuliena:**  Drahý môj, povedz! Nebolí ťa hlava?

**Babík:** *(Smutne.)* Bolí. Veľmi.

**Mahuliena:**  Bože môj! Svetozár! Poznávaš ma?

**Babík:** Nepoznávam! Vzdiaľ sa odo mňa, príšera nočná!

**Mahuliena:**  Svetozár! Svetozár!

**Babík:** Ja nie som Svetozár! Ja som Hanibal ante portas. Haha.. .

**Mahuliena:**  Spomeň si, preboha! Si profesor!

**Babík:** Sadnúť! Štvorka! A ešte jedna, a ešte jedna, a ešte jedna.

**Mahuliena:** Milosrdný Bože! Svetozár! Pripomeniem ti ešte raz veľkú udalosť v našom živote. To ti vari osvieti rozum. Svetozár! Veď ty si dnes bol vymenovaný ...

**Babík:** *(Dvíha vázu.)*

**Mahuliena:**  Jaj, už nič nepoviem.

**Mahuliena:**  Jaj, Vierka, Vierka … Pomoc!Svetozár! Ja som tvoja žena, Mahuliena.

**Babík:** *(Rezignovane.)* Veď. To je práve to nešťastie.

**Mahuliena:** *(S úžasom.)* Zdá sa mi, že záchvat už prešiel. A že, môj milý, si zasa pri rozume.

**Babík:** To si ty, moja jediná Mahuliena, družka môjho života...

**Mahuliena:**  Načo bola dobrá táto komédia?

**Babík:**  To nebola komédia. Nemôžem, nemôžem počuť …

**Mahuliena:**  Čo nemôžeš počuť?

**Babík:** Že som minister.

**Mahuliena:**  Zvykni si. Zmier sa so skutočnosťou. Ministrom budeš. A punktum.

**Babík:** Tak? No dobre.

**Mahuliena:**  Vidím, že si už teraz celkom pri rozume.Tu je tvoja programová reč.

**Babík:**  Čo je tu?

**Mahuliena:**  Neskáč mi do reči. Každú chvíľu môžu byť tu …

**Babík:**  Ako sa to rozprávaš so mnou?

**Mahuliena:**  Ja?

**Babík:** Ty! Ako sa opovažuješ …

**Mahuliena:**  Ale, Svetozár!

**Babík:**  Dôvernosti si vyprosím. Milostivá, hovoríte s ministrom. Dobre si zapamätaj, čo počuješ. Predovšetkým: Ministrom budem. To bude život. Budem si sedieť na ministerstve a len s odporom budem spomínať na chvíle, v ktorých si mi otravovala život. Tak. A nech sa ti ani nesníva o tom, že pôjdeš so mnou. Programové reči si budem písať sám. Dýchať budem tiež sám a odteraz každý krok v živote spravím len sám. A ty, srdce moje, budeš sa len dívať, ani nemukneš, aj keby ti pípeť vyrástol na jazyku. O to sa už postarám. A punktum!

**SCÉNA 8. Predošlí, Haňka.**

Vierka je sama na stanici čaká tam otca a prečíta si tam list od janka

**Vierka:** Milá Vierka. Nemohol som prísť na stretnutie s tebou. Povinnosti pracovné ma opäť zahrnuli. Stretol som sa s tvojim otcom a povedal som to čo som mal na srdci: Povedal som mu:Jednoducho. Nie ste odborník. Keď prijmete ministerstvo, urobíte to iba preto, lebo budete azda bližšie k mastnému hrncu, ale rozhodne nie preto, aby ste mohli slúžiť svojmu národu. Bol by som mlčal, keby išlo o iného človeka. Ale ide o vás. Viem, že som so svojou mienkou sám a jediné úprimné slovo veľmi ľahko umlčí rev armády pätolizačov, ktorá, ako sa zdá, je vám milšia.

Vy ste boli mužom na svojom mieste. Tam nebudete. Keď sa niekto preto stane ministrom, aby bol ministrom, a nie preto, aby slúžil národu, pamätajte si, pán minister, že pred kliatbou a pomstou národa neujde! Toto všetko som mu povedal. No nepochodil som. Ako samá už vieš, tvoja mama nám zakázala spolu chodiť. Rozprávali sa so mnou ako s neznámym dotieravcom.V otcovej veci nejde o mamku. To je vec charakteru. Ale tak sa zdá, že už niet charakterov, len karieristi. Tí sú v našich časoch ideálom človeka. Už musím ísť. Bozkávam ťa.

DEJSTVO TRETIE.

*V čakárni II. triedy na stanici v Ťuťotíne. Večer pred odchodom rýchlika. Čakáreň je vyzdobená.*

**SCÉNA 1. Pupčok, Janko, Viera.**

**Pupčok:** *(V uniforme.)* Prosím, veľactená, táto miestnosť je vyhradená pre rozlúčkovú slávnosť s ministrom Babíkom. Ráčte odtiaľto evakuovať.

**Viera:** *(Zasmeje sa.)* Veď ja práve na pána ministra čakám.

**Pupčok:** Nuž, nech sa páči, ale nie na tvárnosti miesta. Vonku ako ostatné obecenstvo.

**Viera:**  Ale ja som dcéra pána ministra.

**Pupčok:** Slečinka, to môže pertraktovať každý.

**Viera:** Každý nie, len ja, pán Pupčok. Lebo pán minister má iba jednu dcéru.

**Pupčok:** Apropos, neráčte ma tu vyrušovať v plnení mojej administratívy, ale ráčte sa vzdialiť, a to čím vehementnejšie.

**Viera:**  No toto … Azda ma odtiaľto nevyženú...

**Pupčok:**  No ementunel by som mohol pripustiť, aby sa tu zdržiavali, ale len pokým nedôjde sprievod. Strašné! Nikde sme nemohli dostať žampióny.

**Vierka :**  K slávnostnej večeri?

**Pupčok:** *(Opovržlivo.)* Ale. Do sprievodu.

**Vierka:**  No bude to krásne aj bez žampiónov.

**Pupčok:** Tak do videnia až sprievod príde.

**vierka:**  Monument, pán Pupčok. Ja som predsa dcérou pána ministra.

**Pupčok:** Ja som to už kompetentoval, pán doktor. Dnes večer som už odtiaľ evakuoval tri dcéry pána ministra. Slečinka by boli štvrtá. Ešte šťastie, že dobre poznám dcéru pána ministra. Veľmi dobre. Ináč by som bol hneď kompromitoval tú prvú. Ale pri tretej ma to už tak domrzelo, že som si povedal: Matej, štvrtú oznámiš žandárom! Predsa to nemožno konfrontovať, aby každá, hm, tento... slovom, každá slečna mohla sa tu bez obligátu vydávať za potomka slovutného pána ministra. Ale z rešpektu k pánu doktorovi urobím to až pri piatej. *(Vyjde.)*

**SCÉNA 2. Predošlí, Pupčok, Starosta, Riaditeľ, Starostová, Poslancová, Riaditeľová.**

**Pupčok:** *(Vstúpi.)* Preboha, slečna. Ráčia rýchlo evakuovať. Ináč bude verejný škandál. Sprievod sa už blíži. *(Zvonku pochod.)*

**vierka**  Do videnia, pán Pupčok ...

**Pupčok:**  Do videnia, do videnia. Len rýchlo, rýchlo . . . *(Keď vyjdú.)* Hrozné! Človek by očiam, neveril.ten jej doktor priateľ taký poriadny sa vidí, a tu s takou, s takou ... *(Riaditeľ, Riaditeľová, Starostová, Starosta, a Poslancová vchádzajú. Dámy vyzbrojené kyticami. Zvonku hlas rečniaceho Babíka.)*

**Pupčok:** Dobrý večer, dámy a páni.

**Riaditeľova:**  Pst! Ticho! Pán minister reční.

**Pupčok:** Rečnia! A tá naničhodná, mizerná banda robí ešte krik. Idem urobiť poriadok.

**Starostová:**  Pst! Pupčok! Čušte a počúvajte!

**Pupčok:** Ale, pán starosta, ja som tu úradne. Ja musím fungovať. Ráčia vedieť program?

**Riaditeľová:**  To je už predsa len poburujúce. Pst! Nepočuli ste, že pán minister reční? *(Zo všetkých strán:* Tak čo? Pst! Pst!*)*

**Pupčok:** *(Zúfale zalamuje rukami a vybehne.)*

**SCÉNA 3. Riaditeľ, Riaditeľová, Starosta, Starostová, Poslancová.**

**Poslancová:** Aká krásna je vaša kytica.

**Starostová:** Ani vašu nemožno pohaniť, drahá priateľka. To za Živenu?

**Poslancová:** Áno. A vaša za ženský spolok, všakže?

**Starostová:** Veď iba tie dve ženské organizácie sú v našom meste. Iné ani nemôže dáma zastupovať.

**Poslancová:**  Počujte, poviem vám niečo úžasné.

**Starostová:**  Čo?

**Poslancová:** Tak sa mi vidí, že pán minister má na sebe obnosený žaket môjho muža. Môj nedávno si dal ušiť nový, lebo trošku pribral a starý zveril tomu grobianskemu krajčírovi, aby ho predal.

**Starostová:** To nie je ešte dôkaz. Alebo ho poznávate?

**Poslancová:**  Poznávam ho po tom, že dnes večer priniesol mi krajčír za starý žaket môjho muža tristo korún.

**Starostová:**  Škandál...

**Starostová:**  Minister Babík v obnosenom žakete poslanca Podhradského. Do popuku. . . Chachacha. . .

**Starostová:**  Kto vie, čie staré šaty má na sebe pani ministrová … Hihihi …

**Poslancová:**  Ona? To je kapitola sama o sebe. Nespomínajte čerta, lebo sa hneď zjaví. A ja som si ešte ani neoddýchla.

**Riaditeľová:**  Je to už ozaj veľa, čo si tá ženská dovoľuje.

**Starostová:**  Aká je nafúkaná.

**Poslancová:** Ako pohŕdavo vie premerať človeka.

**Riaditeľová:**  A ako vám, páni, podáva ruku na bozkávanie.

**Riaditeľová:**  Ja ju viac nepobozkám. Mám už toho olizovania dosť.

**Starostová:**  Je to priam poburujúce, ako ju pchá každému pod nos.

**Riaditeľová:**  Tak je. Nebudeme ju olizovať.

**Starostová:**  Nie, a nie, a nie.

**Riaditeľová:**  Drahý priateľ! Aby som potom nezostal sám.

**Starostová:**  No dovoľte. Čo slovo, to chlap.

**SCÉNA 4. Predošlí, Mahuliena.**

**Mahuliena:** *(Vstupuje nad pomyslenie vznešene.)* Ako ma teší, že vás znova vidím, vzácna spoločnosť. *(Nastavuje ruku.)*

**Riaditeľ:** *(Pobozká ruku.)* Ach, slovutná pani ministrová. Aká krásna ...

**Starosta:** *(Pobozká jej ruku.)* Ach, najväčšia dcéra nášho mesta ...

**Mahuliena:** Ďakujem, ďakujem. Len mi toľko, páni, ruku nebozkávajte. *(Nastavuje ruku starostovi.)* Je mi to také nemilé. Predstavte si, koľkí ju pobozkali dnes. Brrr.

**Riaditeľ a Starosta:** *(Sklamane ustupujú.)*

**Mahuliena:** Vás nezaujímala reč pána ministra?

**Riaditeľová:** Ako by nie.

**Mahuliena:** Ktorá stať sa vám páčila najviac?

**Riaditeľová:** Nuž, tá o ... o ... o ...

**Starostová:** Tá o tej ...

**Poslancová:**  Áno, áno, o tej, o tej...

**Mahuliena:**  Nepáčila sa azda?

**Riaditeľová:**  Naopak. Z reči pána ministra zaujímala ma najviac reorganizácia spoločenského života.

**Riaditeľ:**  Bolo to skvelé. Jedinečná myšlienka.

**Mahuliena:**  Mne sa viac páčila výzva k nekompromisnej oddanosti národu.

**Starosta:**  Ozaj, to bol vrchol reči.

**Mahuliena:**  Je to program môjho muža, pána ministra. V jeho mene vyzývam vás, ako predstaviteľov nášho mesta, aby ste si tú vznešenú myšlienku napísali na zástavu, pod ktorou pôjdete do boja za lepšiu budúcnosť.

**Všetci:**  Sláva, sláva ...

**Mahuliena:**  Verím, drahí priatelia, že sa vo vás nesklamem. Môj muž, minister, odchádza zaujať svoje miesto. Bude tam zamestnaný veľkou budovateľskou prácou. Ale ja zostanem tu. Je mi súdené bdieť spolu s vami, drahí priatelia, nad životom nášho občianstva a pracovať na tom, aby každý obyvateľ nášho mesta si ctil svoje povinnosti, zodpovednosť a bol hrdý na to, že je občanom mesta, ktoré dalo svetu Svetozára Babíka.

**Všetci:** Sláva! Nech žije ...

**Pupčok:**  *(Otvorí dvere. Zvonku:* Nech žije Babík, on je náš chlapík!*)* Pán minister prichádza …

**SCÉNA 5. Predošlí, Babík, Viera.**

**Babík:** *(Prichádza na scénu. Vieru si vedie za ruku.)*

**Pupčok:** *(Vo dverách.)* Kriste Pane. To bola tá pravá ...

**Babík:**  *(Zastane.)* Keby ste boli moji nepriatelia, želal by som vám zo srdca, aby ste boli aspoň hodinu oslavovanými ministrami.

**Mahuliena:**  Svetozár! Tvoj národ ťa oslavuje.

**Starostová:**  Dovoľte, pán minister, aby som vám na pamiatku dnešného nezabudnuteľného večera odovzdala túto kyticu ako hold všetkých panien, ktoré s láskou a hrdosťou myslia na vás. *(Odovzdáva.)*

**Poslancová:** Za miestny odbor kultúrnych pracovníkov s plnou dôverou vo vašu vynikajúcu osobnosť, ktorá je zárukou najväčších nádejí národa do budúcnosti. *(Odovzdáva.)*

**Riaditeľová:**  Za miestnu organizáciu strany, ktorá s nezvyčajným nadšením díva sa na vašu cestu, vedúcu k výšinám, a želá, ako jednému z najväčších synov národa, úspech v práci a jej požehnanie. *(Odovzdáva.)*

**Babík:** *(S kyticami v rukách.)* Ďakujem, drahé dámy. I vám, páni, za všetko, čo ste pre mňa urobili v tento pamätný deň môjho života. Odplatím sa vám za to …

**Riaditeľ:**  Bravooo.

**Starosta:**  Sláva!

**Babík:**  Odplatím sa vám za to prácou. *(Pauza. Dívajú sa na seba.)* Myslím, dámy a páni, že ste zabudli na potlesk.

**Viera:** *(Tlieska.)* Tlieskam ti, ocko. To je reč. Som pyšná na teba.

**Ostatní:** *(Teraz začnú tlieskať. Kyslé tváre.)*

**Pupčok:** *(Predstúpi.)* Slovutný a vysokohonorovaný pán minister!

**Babík:**  Vy? Veď podľa programu ste nemali hovoriť?!

**Pupčok:** Mal hovoriť brat okresný veliteľ. Ale ochorel.

**Babík:**  A vy si chcete teraz zarečniť? Tak spusťte rýchlo. A tituly môžete vynechať, rozumiete? Nijaké vysoko- a veľa-, najväčší a nezabudnuteľný a podobne. Nemám rád ulízané rečičky. No poďme!

**Pupčok:** Keď, keď...

**Babík:**  Čo je zasa?

**Pupčok:** Keď ja takto neviem, prosím, bez všetkého. Ráčia odpustiť, ja by som ...

**Babík:**  Tak hovorte, čo chcete! *(Kývne.)*

**Pupčok:** *(Odkašle si.)* Slovutný a vysokohonorovaný pán minister ... *(Hvizd vlaku.)* Jaj, už došiel… *(Vybehne.)*

**Mahuliena:** Kriste Pane! Svetozár! *(Všetko beží rýchlejším tempom.)*

**Riaditeľ:** Vyjdeme na nástupište. Tam sa potom rozlúčime.

**Starosta:** Poďme a neprekážajme. Vlak stojí len päť minút. *(Dámy napred a páni za nimi.)*

**SCÉNA 6. Babík, Mahuliena, Viera.**

**Mahuliena:** Ach, Svetozár! Drahý môj! Predsa len prišla tá bolestná chvíľa. *(Zvalí sa na neho.)* Bože, Bože…

**Babík:**  Mama, mierni sa.

**Mahuliena:**  V kufríku vpravo máš vyprážané rezne. *(Plače.)* A pri ňom aj chlieb.

**Babík:**  Mama, skráť si program. Máme už len päť minút?

**Mahuliena:**  I zákusky sú tam.

**Babík:**  Dobre. A koňak?

**Mahuliena:**  V ľavom kúte. Svetozár!

**Babík:**  Chceš ešte niečo? Rýchlo! Máš ešte minútu. Minútku potrebujem na Vierku a pol minútky na našich potentátov. Poďme! Onemela si?

**Mahuliena:** Bože, toľko by som ti toho chcela povedať.

**Babík:**  Po tomto ťa poznávam. Ešte aj v poslednej minúte. No, vrav už! Vlak nečaká.

**Mahuliena:**  Svetozár!

**Babík:** Von s tým!

**Mahuliena:**  Odpusť mi!

**Babík:**  Čo?

**Mahuliena:**  Veď vieš!

**Babík:**  Nič neviem. Nič. A vlak už ide.

**Mahuliena:**  Že som bola na teba trošku prísna.

**Babík:**  Trošku prísna, vravíš?

**Viera:**  Ocko, už prešlo päť minút.

**Babík:**  Trošku prísna, vravíš. Ty, pri ktorej všetky hriešnice svetových dejín boli len obyčajné ochotníčky.

**Mahuliena:**  Svetozár!

**Babík:**  Vieš, aký trest som pre teba vymyslel?

**Viera:** Ocko.

**Babík:** Odídem. Len toľko. A ty nebudeš mať koho sekírovať, komu zakazovať, nebudeš mať na koho nadávať, koho ponižovať a komu rozkazovať. Ako ťa poznám, toto nevydržíš! A jedného dňa, otvoríš si noviny a prečítaš si správičku: Ministra Babíka oslavovali včera na čaji dámy, pričom po jeho pravom boku sedela kráľovná krásy. A to bude moja pomsta.

**Viera:** Ocko, nebuď taký nemilosrdný.

**Babík:** Ticho! Pobozkaj svojho ocka, lebo sa už lúčime. *(Ukazuje.)* Sem, sem a sem. *(Ide k východu na perón. Zastane pred Mahulienou.)* Čo plačeš? Neplač! Ja som to tak nemyslel. Pobozkaj ma! Bystro. Sem!

**Mahuliena:** *(Bozká ho.)*

**SCÉNA 7. Predošlí, Riaditeľ, Riaditeľová, Starosta, Starostová, Poslancová, Pupčok.**

**Riaditeľová:** *(Spolu s Riaditeľom, Starostom, Starostovou a Poslancovou vchádzajú z perónu.)* Aká dojímavá rodinná scéna.

**Babík:** Čo je? Vlak už odišiel?

**Starosta:** Ani nedošiel. Posunovali nákladný.

**Babík:** No toto. Ešte raz sa budeme lúčiť?

**Riaditeľ:** Len trošku trpezlivosti, pán minister. Nebude mať veľké meškanie.

**Pupčok:** *(Dostane sa k Babíkovi, postaví sa do pózy a začne.)* Slovutný a vysokohonorovaný pán minister!

**Mahuliena:** *(Vonku krik.)* Čo je?

**Riaditeľ:**  Nejaký krik. Stalo sa niečo?

**Pupčok:** *(Vybehne.)*

**Starosta:**  Čudné, že práve z ulice. Pred chvíľou bolo všetko na peróne.

**Pupčok:** *(Hlási vo dverách.)* Slovutný pán minister. Je tu pán oblastný sekretár Vrbický a chce s vami hovoriť.

**Riaditeľ:** Akiste prišiel pozdraviť pána ministra ako sekretár strany.

**Babík:**  Prosím pána sekretára.

**Pupčok:** *(Otvorí dvere.)*

**Vrbický:** *(Vstúpi. Potlesk.)* Pozdravujem si vás, veľactení, prosiac vás, aby ste nás nechali osamote. Prišiel som s dôležitým poslaním. *(Vzrušenie. Všetko odchádza.)*

**SCÉNA 9. Vrbický, Babík.**

**Babík:** Nuž, prosím! Čo je obsahom vášho dôležitého poslania?

**Vrbická:**  Zvesť trošku háklivá a nepríjemná.

**Babík:** Nepríjemná?

**Vrbická:** Áno.

**Babík:** Pán sekretár, ja som dnes prežil viac nepríjemností ako v celom živote. Teda poďme. Vlak tu môže byť každú minútu.

**Vrbická:** To je vedľajšie. Ja necestujem vlakom.

**Babík:** Ale ja hej.

**Vrbická:**  Vy? Vy vôbec nepocestujete.

**Babík:** Prečo?

**Vrbická:** Preto, lebo by to bolo zbytočné. Vy ste totiž nikdy neboli vymenovaný za ministra, pán profesor! Stal sa tu omyl.

**Babík:**  Čože?

**Vrbická:**  Opakujem. Stal sa omyl. Nie ste minister financií.*(Podáva mu telegram.)*

**Babík:** *(Číta.)* Oznámte profesorovi Babíkovi, že omylom hlásil rozhlas jeho vymenovanie. *(Pauza.)* — Teda je to pravda?

**Vrbická:** Je.

**Babík:** Gratulačné telegramy, hold občianstva, slávnosť, správa v rozhlase, ktorú počula polovica mesta? To všetko je omyl?

**Vrbická:** Všetko. Uisťujem vás, že ani ja, ani vláda nie sme za tento omyl zodpovední. Vinný je pravdepodobne rozhlasový hlásateľ alebo spravodajca, ktorý si poplietol mená. Viem, že vás to bolí. Ale čo robiť …Bol som dva razy u vás s úmyslom poprosiť vás, aby ste sa neprenáhlili a vyčkali odpoveď na môj telegram. Ale milostivá pani ma dva razy odmietla, a to nie celkom slušným spôsobom. Prišiel som preto sem s pocitom, že chvíľa, v ktorej vám oznámim, že nie ste minister, dá mi dokonalú satisfakciu. Človek, ktorého nik na svete nepozná, namyslí si, že on by mohol byť skutočne aj ministrom. Veď nie ste ani členom strany! Prezrel som zoznam miestnych členov a vás som v ňom nenašiel. Ako ste si to predstavovali? Či ste dostali taký záchvat, že ste na to najdôležitejšie zabudli? Ďakujem vám a porúčam sa.

**Babík:**  Hoho! Počkajte! Neutekajte!

**Vrbická:**  Odpusťte, prosím, ale ponáhľam sa.

**Babík:**  Vy si myslíte, že ste skončili svoje poslanie? Človeče! Čaká vás to najhoršie! Musíte to povedať mojej žene!

**Vrbická:**  Vašej žene? Ó ...

**Babík:**  Veru „ó"! Chcete to nechať na mňa? To teda nie!

**Vrbická:** Milostivá pani je veľmi...

**Babík:** Veľmi, to je málo. Veď uvidíte. Len ako jej to naservírovať. Do smrti mi to bude vyčítať.

**Vrbická:** Ja naozaj neviem.

**Babík:**  A kto to má vedieť? Keď som bol minister, tak som s ňou vedel zatočiť. Ale takto viem len jedno. Musíte jej nahovoriť, že pre ňu som sa nestal ministrom. Vtedy budem mať pokoj.

**Vrbická:** Nedbám.

**Babík:** Hneď ju zavolám! S pevnou nádejou vo vaše diplomatické schopnosti. *(Ide ku dverám.)* Mahuliena. *(Sladko.)* Mahuliena moja ...

**SCÉNA 9. Predošlí, Mahuliena.**

**Mahuliena:** *(Vstúpi.)* Ešte ste neskončili s pánom sekretárom?

**Babík:**  Ale už. Chcel by som ti ho predstaviť, dušička.

**Mahuliena:**  Aký si milý, Svetozár! Ale my sa už poznáme s pánom sekretárom.

**Vrbický:** Tak je.

**Mahuliena:**  Dúfam, že sa nehneváte na mňa . . .

**Vrbický:**  Vôbec nie, milostivá pani.

**Mahuliena:** Tak je dobre. *(Podáva ruku.)*

**Vrbický:** *(Pekne si ju potrasie.)*

**Mahuliena:**  Je predsa len pekné, že ste prišli pozdraviť môjho muža ako člena novej vlády, pravda, Svetozár?

**Babík:**  Aaaaáno, dušička! *(Kývne mu.)*

**Vrbický:**  Je mi veľmi ľúto, milostivá pani, ale musím vám oznámiť smutnú zvesť.

**Mahuliena:**  Smutnú zvesť? Svetozár!

**Babík:** Ja nič. Počúvaj, mamička.

**Vrbický:**  Musím vám oznámiť, že váš, váš pán manžel…

**Babík:** *(Kývne a hneď sa chytí za hlavu.)*

**Vrbický:**  Nie je minister.

**Babík:**  Ach!

**Mahuliena:**  *(Tacká sa.)* Svetozár! Aaaá! *(Padá.)*

**Babík:**  Mama, nie tam, nie tam. Na stoličku!

**Mahuliena:**  *(Padne na stoličku.)*

**Vrbický:**  Preboha! Veď omdlela.

**Babík:** Naozaj? Tak je dobre.

**Mahuliena:** *(Vstáva pomaly.)* Ty sa tomu tešíš?

**Babík:** Pán sekretár, pán sekretár! Ona vstáva z mŕtvych.

**Mahuliena:**  Okamžite mi povedz, prečo sa to stalo. Ja tú blamáž neprežijem!

**Babík:** Ja nič! To pán sekretár!

**Vrbický:** Musím vám oznámiť, milostivá pani, že pán profesor nie je na vine.

**Mahuliena:**  A kto?

**Vrbický:** Vy!

**Mahuliena:**  Čože?

**Vrbický:**  Áno, vy! Len si spomeňte, milostivá, na svoju minulosť, na svoju minulosť...

**Mahuliena:**  Na moju minulosť?

**Vrbická:**  Pokiaľ váš muž bol statočným Slovákom, vo vašom srdci nežila opravdivá láska k národu.

**Mahuliena:**  Ale, pán sekretár!

**Vrbická:** A čo váš postoj k tomuto štátu? Všetky tie reči, ktoré ste viedli, milostivá! My to vieme. A keď žiadame od prostej ženy, aby bola vernou dcérou národa, musíme to žiadať oveľa prísnejšie od ženy ministra. U vás tento predpoklad splnený nebol. A preto . . .

**Mahuliena:** Preto? Možno tomu veriť? Je to len planá výhovorka. Vy ma klamete …

**Babík:**  Veru je to pravda, mama. A čo tvoj život so mnou?

**Vrbická:** *(Nepozorovane zmizne.)*

**Babík:** Môže statočná žena tak trápiť svojho muža ako ty mňa? Svetozár, povedal si niečo, Svetozár, nepovedal si niečo? O všetkom vedia, čo si so mnou robila po celý život. A za toto všetko máš teraz takúto odplatu …

**Mahuliena:**  Za toto? Ešte sa opovažuješ tak bezočivo klamať? Mňa neoklameš! Kto vie, čo si vyparatil, a teraz …

**Babík:**  Že to nie je pravda? Spýtaj sa pána sekretára… Pán sekretár, pán sekretár … Kde je? Bože! *(Pauza.)* Odišiel. *(Hvizd vlaku. Ide ku dverám.)* Nič. Už tu niet nikoho.

**Mahuliena:** *(Zaplače.)* Taká hanba!

**Babík:**  Neplač! Jedno už, ako bolo. Netreba, aby ťa videli.

**Mahuliena:**  Čo budeme robiť?

**Babík:**  Poďme domov … *(Idú ku dverám.)*

**SCÉNA 11. Predošlí, Riaditeľ, Riaditeľová, Starosta, Starostová, Poslancová.**

**Babík:** *(Spozoruje, že ostatní vchádzajú druhými dverami.)* Už je neskoro! *(Zastavia sa predo dvermi. Ostatní defilujú pred nimi. Opovržlivo odvracajú hlavy.)*

**Riaditeľ:** Taká impertinencia!

**Riaditeľová:** Taký ťuťo! Ako si to mohli ľudia vôbec predstaviť …

**Poslancová:**  Že majú oči ukazovať sa ešte.

**Starostová:**  To je škandál.

**Babík:** *(S Mahulienou sa dívajú pred seba. Ostatní došli práve ku dverám.)*

**Pupčok:** *(Vletí.)* Viete, čo nového? Ministrom je Miloš Babík, brat nášho. Len tak bol možný omyl. Babík, Babík…Tvrdošín, Ťuťotín … Ach! *(Zbadá Babíka. Zatiaľ všetci sa obracajú a váhavými krokmi blížia sa k Babíkovi.)*

**Babík:** Tak to je milé prekvapenie …

**Starosta:**  Gratulujem. To je najlepšie východisko z tejto situácie. Uisťujem vás, že som cítil s vami

**Ostatní:** Sláva mu, sláva .. .

všetci spievajú pesničku pre bábika

**Opona.**