**Božena Slančíková Timrava – Ťapákovci** (úryvok) **–** **A skupina**

*„Iľa, kde si? (****Keď večne pred tou bránou vystáva!)*** *Či si vystrela hábočky? Pozri, či nieto sliepok v záhrade, aby nepohrabali tekvice, a potom príď dnu!“ Iľa sa zvrtla a vošla do dvora. Isteže, v službe je človek nie svoj, ale iného. Je ako vtáča v klietke zavreté. Nemôžeš to robiť, čo chceš, ale čo iný chce. No veď príde aj on. Prídu ovčiari i naši a potom príde Paľo po ňu, tešila sa na druhý deň cez poludnie, keď zastala asi na pol hodiny pred bránou a pani rechtorka ju odvolala a nedala jej s nikým dovravieť sa. Iste nie je v službe tak ako doma – zato, že je nie na slobode. Ale aj, že tvrdo je bývalej gazdinej počúvať rozkazy, keďže dosiaľ ona rozkazovala každému v dome, a bolo ich pätnásť.*

**1. Kto je Paľo, na ktorého v ukážke 5 čaká Iľa:**

(A) manžel (B) sused (C) snúbenec (D) brat

**2. Zvýraznená veta v ukážke 5 je:**

(A) Priama reč pani rechtorky, ktorá sliedi za Iľou.

(B) Priama reč Ile, ktorá sa hnevá, že za ňou rechtorka sliedi.

(C) Vnútorný monológ nespokojnej pani rechtorky.

(D) Vnútorný monológ nespokojnej Ile.

**3. Ktorú z uvedených vlastností Ťapákovci nemali?**

(A) Boli nedvižní, pomalí v robote.

(B) Míňali na daromnice ťažko zarobené peniaze.

(C) Neprekážala im špina v dome a na dvore.

(D) Neradi opúšťali zvyky predkov.

**4. Ktorý z uvedených dôvodov nebol príčinou zatrpknutosti Anče-zmije z poviedky**

**Ťapákovci?**

(A) Bola telesne postihnutá.

(B) Nemohla si nájsť muža.

(C) Nebola v dome obľúbená.

(D) Prišla o všetky úspory.

**5.** **Timrava často charakterizuje postavu jedným slovom, napr. Iľa-kráľovná. Ako sa**

**nazýva interpunkčné znamienko, ktoré sa používa v tomto druhu charakteristiky?**

**6. Nahraďte zvýraznené slovo vo vete frekventovanejším súčasným výrazom.**

Teraz by si postála na dedine a povypytovala sa chlapov, ktorí prišli z Ardieľa, či ovčiarov

z tejto dediny nevideli – a, **ľa,** nemôže...

**7. Napíšte nominatív plurálu slova gazdiná.**

**8. Napíšte v citovo nepríznakovej podobe meno ženskej postavy z poviedky Ťapákovci,**

**s ktorou mala Iľa neustále konflikty.**

**9. B. Slančíková Timrava patrila do literárneho obdobia:**

(A) romantizmus (B) realizmus (C) neorealizmus (D) naturalizmus

**10. Pomenujte umelecký prostriedok vo vete:** Je ako vtáča v klietke zavreté.

**Božena Slančíková Timrava – Ťapákovci** (úryvok) **–** **B skupina**

*Ťapákovci sedia v izbe – večer je. Práve čo odišli od misy a každý, kde sa mu dostalo miesta sedieť alebo postáť si, dojedá svoj okruštek ražného chleba, čo napiekla Iľa, neobľúbená nikým z nich. Na stole je ešte prázdna misa s lyžicami. Stôl neobriadený, zakvackaný jedlom. Ani jedna zo žien ho neočistila – to nechali Ili. Keď je gazdinou, nech si obriadi. To je všade robota gazdinej. Že Iľa nie je tam, to ich nemýlilo. Na mrzáčkinej posteli sedí Hagarcovkino choré dieťa, bledé, chudé ako pavúk – špatné. Škrieka prenikavo, ručičkami zakrývajúc si oči. Do svetla, čo i len lampového, hľadieť nemôže*.

**1. B. Slančíková Timrava patrila do literárneho obdobia:**

(A) realizmus (B) ) romantizmus (C) naturalizmus (D) neorealizmus

**2. Napíšte jedno slovo z vety v citovo príznakovej podobe a transformujte ho do citovo**

**nepríznakovej podoby:**

*Škrieka prenikavo, ručičkami zakrývajúc si oči.*

**3. Vypíšte umelecký prostriedok z vety a pomenujte ho:** *Na mrzáčkinej posteli sedí*

*Hagarcovkino choré dieťa, bledé, chudé ako pavúk – špatné*.

**4. Napíšte akuzatív plurálu slova gazdiná.**

**5. V akom vzťahu je Iľa ku mrzáčke?**

(A) sestra (B) suseda (C) švagriná (D) teta

**6. Rozprávačom príbehu Ťapákovci je:**

(A) autorka (B) jedna z postáv (C)„oko kamery“ (D) personálny rozprávač

**7. Nahraďte zvýraznené slovo vo vete frekventovanejším súčasným výrazom:**

*Keď je gazdinou, nech si* ***obriadi****.*

**8. Ako sa nazýva interpunkčné znamienko, ktoré použila autorka v ukážke trikrát?**

**9. Ktorý z uvedených dôvodov nebol príčinou neobľúbenosti Ile-kráľovnej z poviedky**

**Ťapákovci?**

(A) Vyvyšovala sa nad všetkých.

(B) Bola vzdelaná.

(C) Držala sa zvykov predkov.

(D) Považovala sa za gazdinú v dome.

**10. Pojem** „**ťapákovčina**“  **neznamená?**

(A) Zaostalosť v myslení.

(B) Lenivosť.

(C) Pracovitosť.

(D) Pridržiavanie sa zvykov predkov.