5. Historický vývoj

Historický vývoj medzinárodného práva verejného môžeme rozdeliť do viacerých období:

1. starovek,
2. stredovek až 19. storočie,
3. 19. storočie až rok 1945,
4. od roku 1945 po súčasnosť.

**Starovek**

Starovek je prvým obdobím vývoja. V tomto období vznikajú prvé pravidlá medzinárodného práva. Základným dôkazom existencie počiatkov medzinárodného práva je rozvoj medzinárodných zmlúv, ktoré boli základom rozvíjajúcej sa spolupráce. Predmetom zmlúv bola spolupráca pri ochrane náboženských svätýň, boli to predovšetkým mierové zmluvy, ale aj zmluvy o neútočení a podobne. Konkrétnym príkladom takýchto zmlúv sú:

1. „zmluvy mierové
2. spojenecké a extradičné zmluvy
3. zmluvy o vzájomnom neútočení
4. zmluvy o pokojnom riešení medzinárodných sporov
5. zmluvy o priateľstve

Aj pri týchto zmluvách však absentoval atribút rovnosti. Všetky predstavené zmluvy boli nerovnoprávne, pretože jeden zo subjektov mal silnejšie postavenie ako tie ostatné.

**Stredovek až 19. storočie**

Pre uvedené obdobie je príznačný vznik nových územných celkov a dominancia kresťanstva, ktorá sa prejavila aj v rozvoji medzinárodného práva. Kresťanstvo dominuje pri rozvoji medzinárodného práva až do 14. storočia. „Cirkev v tomto období vystupovala nielen ako tvorca nových pravidiel medzinárodného práva, ale aj ako strážca a garant medzinárodných záväzkov, pričom pápež vystupoval ako najvyšší arbiter pri riešení medzinárodných sporov. Významným míľnikom tohto obdobia bola snaha cirkvi o kodifikáciu pravidiel vojnového práva.

Predovšetkým vďaka právnikovi menom Hugo Grotius (1583 – 1645) dochádza k sekularizácii medzinárodného práva. Medzinárodné právo tak postupne dostáva sekulárny rozmer s cieľom prispôsobiť sa potrebám ľudí.

V priebehu 15. – 17. storočia dochádza k vzniku nových štátov (Holandsko, Švédsko, Švajčiarsko). Práve táto skutočnosť bola impulzom na užšiu spoluprácu a rozvoj medzinárodných vzťahov.

Významným míľnikom tohto obdobia sú Westfálske mierové zmluvy z roku 1648, ktoré boli výsledkom tridsaťročnej vojny. V rámci mierových rokovaní sa upravili vzájomné vzťahy medzi štátmi Európy. Výsledkom rokovaní bol vznik nezávislých štátov, ktoré sa vyznačovali rovnosťou. Práve táto skutočnosť dala základ ďalšieho rozvoja tradičného medzinárodného práva.

Rozvoj je zaznamenaný aj v oblasti vojnového práva. Je potrebné zdôrazniť, že vojna bola považovaná za legálny prostriedok riešenia sporov, čo je v súčasnom medzinárodnom práve absolútne vylúčené.

**19. storočie až rok 1945**

Bez pochýb najvýznamnejším míľnikom tohto obdobia je vznik Spoločnosti národov, ako prvej univerzálnej organizácie. Túto medzinárodnú organizáciu je možné považovať za predchodcu OSN. Spoločnosť národov vznikla ako výsledok Parížskej mierovej konferencie po skončení prvej svetovej vojny. Spoločnosť národov vznikla 28. 6. 1919, keď došlo aj k podpisu Versaillskej zmluvy. Versaillská zmluva vstúpila do platnosti 10. 1. 1920, keď svoju činnosť začala aj Spoločnosť národov. . Organizácia bola tvorená 26 členskými štátmi (vrátane britskej Indie a britských domínií). Sídlom celosvetovej organizácie bola Ženeva.

**Po roku 1945 až súčasnosť**

Po druhej svetovej vojne tak dochádza k vzniku Organizácie Spojených národov, ktorej zakladajúci dokument pod názvom Charta OSN vstúpila do platnosti 24. 10. 1945. Tento deň je považovaný aj za Deň OSN. Charta OSN je samostatná medzinárodná zmluva, ktorou sa zakladá nová, univerzálna, medzinárodná organizácia na zaistenie svetového mieru a bezpečnosti.20 „Charta Spojených národov je písanou ústavou, ktorou sa zakladá nové medzinárodné právne spoločenstvo tým, že sa zriaďujú orgány a vymedzuje ich právomoc rovnako, ako sa stanovujú aj práva a povinnosti členov Organizácie Spojených národov.

OSN je vybudovaná na troch základných pilieroch:

 udržiavanie mieru a bezpečnosti,

 dodržiavanie ľudských práv,

 všestranný hospodársky a sociálny rozvoj.

K cieľom OSN je možné zaradiť:

a) Zachovanie medzinárodného mieru. Priamo článok 1 ods. 1 pri vymedzení tohto cieľa spomína oprávnenie použitia účinných kolektívnych opatrení, aby sa predišlo ohrozeniu mieru a aby bol potlačený každý útočný čin. Odsek 1 zdôrazňuje aj mierové riešenie sporov.

b) Rozvíjanie priateľských vzťahov medzi národmi, založených na zásade rovnoprávnosti a sebaurčenia národov.

c) Uskutočňovanie medzinárodnej hospodárskej, sociálnej, kultúrnej a humanitárnej spolupráce. Odsek 3 zároveň zdôrazňuje aj posilňovanie úcty k ľudským právam a základným slobodám pre všetkých bez rozdielu rasy, pohlavia, jazyka či náboženstva.

d) Zlaďovanie úsilia národov pri dosahovaní týchto cieľov. Organizácia má byť priestorom na spoluprácu potrebnú na dosahovanie všetkých cieľov.

Práve vznikom OSN dochádza k najvýznamnejšiemu rozvoju medzinárodného práva. Zásada rovnosti sa stáva dominantnou v porovnaní s minulosťou. A práve táto zásada je základom rozvoja medzinárodného práva, kde štáty ako top-subjekty dotvárajú medzinárodné právo prostredníctvom hľadania konsenzu v otázka mieru, bezpečnosti a iných oblastiach medzinárodných vzťahov.