31. nedeľa "cez rok" (B) UPC, Blumentál, 5. 11. 2000 Mk 10,35-45: PRÍKAZ LÁSKY

Kresťanstvo sa tradične nazýva **náboženstvom lásky**. Avšak vieme, že kresťanstvo nie je jediným náboženstvom, kde sa nachádza koncept či prikázanie alebo odporúčanie lásky. **V tej či onej forme koncept lásky má svoje kľúčové miesto vo väčšine svetových náboženstiev.** V starodávnej **čínskej tradícii** láska alebo synovská úcta *(jen, hsiao)*, má svoje korene v samotnej štruktúre vesmíru, kozmu. Tento kozmický zákon *(tao)* je potom na oplátku základom a normou pre každé ľudské správanie. Priľnutie k tomuto *tao*, či už v rodine alebo v širšej komunite, prináša človeku harmóniu, jednotu a vitalitu (životaschopnosť).

V **hinduizme**, v diele *Bhagavadgítá* nájdeme termín ***bhakti***, ktorý znamená „jesť, mať účasť *na niečom*, tešiť sa *z niečoho*, vychutnávať“ a v širšom zmysle „mať v úcte, milovať“. Arjuna, hrdinka diela *Gítá*, miluje vášnivo a bezvýhradne osobné božstvo Krišnu. Prostredníctvom tohto intenzívneho vzťahu lásky Archuna príde k poznaniu Krišnu, vstúpi do jeho prirodzenosti, stane sa s ním jedno a dostane účasť na požehnaniach.

V maháyánanskom type **budhizmu** sa nachádza figúra nazvaná ***bodhisattva****,* model seba-obetujúcej lásky stelesňujúcej v sebe vznešené aspekty Budhu. Táto figúra je najvyšším príkladom nekonečného spolucítenia a dokonalého zosobnenia nesebeckej a bezpodmienečnej lásky. Bodhisattva odloží stranou ustarostenosť o svoju vlastnú spásu *(nirvána)* a vstúpi do utrpení iných, aby ich tak priviedol k slobode.

Po tomto námatkovom exkurze po niektorých svetových náboženstvách sa môžeme pýtať: **V čom je potom kresťanská láska lepšia alebo vyššia než je láska v iných náboženstvách?**

Básnik **Archibald MacLeish** hovorí, že ľudia viac rozumejú symbolom než ideám. Pozrime sa teda na **základný symbol kresťanstva**.

Symbolom kresťanstva, náboženstva lásky, je **kríž**. Keď sa pozrieme na kríž, jasne vidíme, v čom spočíva láska kresťanská a v čom sa odlišuje od konceptov lásky v iných náboženstvách.

Na čo si teda pomyslíte, keď rozmýšľate o kríži? Najmenej na dve veci:

**(1) Kríž má dve ramená**: horizontálne a vertikálne. Kresťanská láska je teda dvojjediná. Tieto dve ramená sú neoddeliteľné; ak sa oddelia, prestanú byť krížom, teda symbolom kresťanstva. Aj v Starom zákone bol koncept lásky aj k Bohu (ako sme to počuli v dnešnom prvom čítaní), aj k blížnemu, avšak tento druhý bol veľmi oklieštený: nikdy sa nespájal s tým prvým, s láskou k Bohu; a aj keď išlo o lásku k blížnym, vždy išlo len o tých najbližších príbuzných alebo o súkmeňovcov. Kresťanstvo lásku k Bohu nikdy neoddeľuje od lásky k blížnym a naopak. A blížny mi nie je len môj príbuzný alebo člen spoločenstva, ktorého som aj ja členom (napríklad národa), ale každý človek, hlavne ten najodkázanejší.

**(2) Kríž je symbolom utrpenia**. Kristus zomrel na kríži a to dobrovoľne a veľmi ukrutne. A tak myšlienka, ktorá z kríža vyplýva, je: láska sa dosahuje len dobrovoľne prijatým utrpením. Láska nepríde ľahko.

Stará gréčtina na označenie toho, čo my rozumieme pod slovom láska, používa tri slová: ***eros***, ***filia***, ***agapé***. **Eros** je láska zištná, zmyslová, vášnivá, sexuálna. Iný mi je predmetom na moje vlastné sebauspokojenie, na to, aby som sa ja cítil dobre. Toto nemusí byť zlý koncept, avšak ak je jediný a aj to limitovaný len na fyzické cítenie sa dobre, potom je to nedostatočné.

**Filia** je láska, vyplývajúca zo vzájomnosti, zo záväzku. Je to láska či už pokrvná, alebo aj priateľská, alebo jednoducho každá, ktorá je nutná na to, aby sme rástli ako prirodzené spoločenstvo. Kde niet lásky filia, tam niet spolupatričnosti, tam niet spoločenstva.

**Agapé** je láska nadprirodzená. Láska bezpodmienečná, nezištná, dávajúca sa. Toto je láska, ktorú priniesol Kristus. Tento koncept lásky sa nevyskytuje v žiadnom inom náboženstve, dokonca ani v židovstve. Síce slovo ‘ahab z hebrejskej Biblie sa do gréckeho prekladu Biblie nazývanej Septuaginta preložilo ako agapaó, avšak v hebrejskej Biblii pôvodné slovo ‘ahab má celkom iný význam ako naše novozákonné agapé (ktoré pochádza od Krista: z jeho učenia, ale hlavne z jeho príkladu). V Starom zákone sa ním vyjadruje buď vzťah, o akom sme počuli v prvom čítaní, alebo sa toto slovo nachádza aj pri opisovaní lásky erotickej, napríklad v knihe Veľpieseň.

**V Novom zákone sa slovo *eros* vôbec nenachádza.** Nie preto, že by sa erotická láska považovala za zlú. Tam, kde má svoje miesto (v manželstve), je to láska posvätná. Eros je však láska prirodzená, a preto prichádza automaticky. Slovo filia sa v Novom zákone nachádza len veľmi zriedka (najviac pri opise osôb spojených pokrvne a vierou). Najviac sa ako odporúčaná láska používa slovo agapé. Agapé bola láska, ktorú praktizoval a o ktorej učil Kristus. Je to láska, ktorá nie je založená na citoch. Tie tam iste môžu byť, avšak mnoho ráz nie sú. Agapé je láska, ktorá je výsledkom utrpenia, námahy a snahy. Neprichádza automaticky a už vonkoncom nie je súčasťou našej prirodzenosti. A práve táto láska nás pretvára, pretvára naše vzťahy a pretvára aj svet. A práve táto láska mala byť novinkou, ktorú Kristus priniesol do sveta a ktorú chcel, aby jeho nasledovníci praktizovali. O Matke Tereze sa ktosi vyjadril, že ju mohlo vytvoriť len kresťanstvo. Napríklad hinduizmus (pri všetkej úcte k nemu) by Matku Terezu nevytvoril. Pre hinduizmus je ideálom nirvána (prázdno). A to je niečo vrcholne osobného a na seba zameraného.

Je veľa príkladov na agapickú lásku. Z nedávnych dejín je snáď najznámejším príklad sv. Maximiliána Kolbeho. Kolbe po svojom bohatom a zmysluplnom živote zomrel v koncentračnom tábore v Osvienčime v bunkri hladu ako náhrada za spoluväzňa. Jeho spoluväzeň, ktorý bol vybratý (pri počítaní dozorcovia vyberali každého desiateho) na smrť v bunkri hladu ako trest za utečeného spoluväzňa, mal rodinu. Páter Kolbe sa ponúkol dobrovoľne ako náhrada za tohto neznámeho muža. Toto bola láska agapická. Nebola výsledkom ani priateľstva, ani iných náklonností. Jednoducho bola obetou za človeka.

Kolbe prejavil svoju lásku v extrémnom prostredí. Lenže ona má svoje variácie aj prostrediach nie tak dramatických, vlastne každodenných. Žiada sa od nás vo chvíli, keď nás napríklad opustia city v manželstve alebo v inom vzťahu – kde možno nie je už nič, čo by nás ťahalo dohromady, kde však stále ostáva záväzok. V takomto bode sme pozvaní, aby sme praktizovali lásku agapickú.

**Niektorí teológovia hovoria, že k takejto láske musel dozrieť aj sám Kristus.** Napríklad Fran Ferderová vo svojej knihe Words Made Flesh (Slová učinené telom) hovorí, že Ježiš mal vo vzťahu k ľuďom spočiatku isté zámery: získať ich pre nebeské kráľovstvo tým, že by ich vyzval, aby opustili návyky a štruktúry, ktoré ich zotročovali. Toto bolo najviditeľnejšie hlavne na jeho vzťahu k neohybným farizejom. Nakoniec sa však vzdal akéhokoľvek presvedčovania týchto ľudí. Jediné, čo voči nim uplatnil do krajnosti, bola láska: zomrel za nich na kríži. V okamihu svojho dobrovoľného utrpenia nemal už Ježiš od ľudí žiadne očakávania: jediné, čo mu zostalo voči nim, bola agapická láska. A presne k takejto láske chce, aby sme dorástli aj my.

Ako perličku by som tu na záver chcel uviesť dialóg Ježiša s apoštolom Petrom po jeho utrpení. Tento dialóg je veľmi zaujímavý, hlavne keď sa zoberie do úvahy používanie slov v pôvodnej gréckej verzii.

Ježiš sa stretá so Šimonom Petrom, ktorý ho len pred pár dňami zaprel. Predtým sa zaprisahával, že on dá za neho aj svoj život a že ktovie čo ešte, no Ježiš ho upozornil, že ani kohút nezaspieva a on ho tri razy zaprie. Chcel mu teda dať najavo, že takáto heroická láska k nemu by síce bola namieste, ale nebude jej ešte schopný. Nech sa teda nepreceňuje. A naozaj sa tak stalo. Dialóg, ktorý sa potom odohral o niekoľko dní, znie nasledujúco:

Keď sa najedli, Ježiš sa opýtal Šimona Petra: „Šimon, syn Jánov, miluješ ma [agapás me] väčšmi ako títo?“ Odpovedal mu: „Áno, Pane, ty vieš, že ťa mám rád [filó se].“ Ježiš mu povedal: „Pas moje baránky.“ Opýtal sa ho aj druhý raz: „Šimon, syn Jánov, miluješ ma [agapás me]?“ On mu odpovedal: „Áno, Pane, ty vieš, že ťa mám rád [filó se].“ Ježiš mu povedal: „Pas moje ovce!“ Pýtal sa ho tretí raz: „Šimon, syn Jánov, máš ma rád?“ Petra zarmútilo, že sa ho tretí raz spýtal: „Máš ma rád [fileís me]?“ a povedal mu: „Pane, ty vieš všetko, ty dobre vieš, že ťa mám rád [filó se].“ Ježiš mu povedal: „Pas moje ovce! Veru, veru, hovorím ti: Keď si bol mladší, sám si sa opásal a chodil si, kade si chcel. Ale keď zostarneš, vystrieš ruky, iný ťa opáše a povedie, kam nechceš.“ To povedal, aby naznačil, akou smrťou oslávi Boha. Ako to povedal, vyzval ho: „Poď za mnou!“ (Jn 21, 15-19)

Ježiš sa Petra teda najprv pýta, či je schopný heroickej, nezištnej, božskej lásky (sleduje jeho ambicióznu mentalitu). No Peter poučený už svojím pádom odpovedá skromne: „Nie, Pane, nie som schopný zatiaľ povedať, že ťa milujem agapickou láskou. Milujem ťa však láskou *filiou* (úprimnou priateľskou, ľudskou láskou).“ Ježiš to opakuje znova. Keď však dostane tú istú odpoveď, zostúpi o niekoľko stupňov dole k Petrovi a pýta sa ho aspoň na túto jeho ľudskú lásku. Vieme, že Peter ho (a určite aj ľudí) neskôr dokázal milovať aj agapickou láskou, ktorej dôkazom bola jeho smrť dolu hlavou na kríži, no musel do nej dozrieť. Presne tak, ako sa to žiada aj od nás. Agapická láska je teda naším ideálom a ako taká je výsledkom procesu, trvalého úsilia.

**Kde sa ale táto láska berie, ako sa jej človek stáva schopným?** Ako som už povedal: vertikálne rameno je podmienkou pre horizontálne rameno. Iba vtedy, ak precítim lásku Boha ku mne a keď sa otvorím pre milosť, ktorá z môjho osobného vzťahu s Bohom ku mne plynie, budem schopný túto lásku praktizovať. A to čím ďalej, tým lepšie.

Prosme dnes Boha, aby sme pri praktizovaní lásky nespúšťali z očí základný symbol nielen kresťanstva, kríž.

Milan Bubák, SVD

Pôvodný typ budhizmu sa nazýva Theravada a je typický tým, že Budhu nepokladal za boha. Maháyánanský budhizmus, ktorý sa zrodil niekoľko storočí po smrti Budhu, ho na rozdiel od theravadského už zbožštil.

Heslo Love v The New Dictionary of Catholic Spirituality, ed. By Michael Downey, The Liturgical Press, Collegeville, Minessota, 1993, str. 612-613.

Pre tých, ktorých to zaujíma presne, uvádzam doslovný text dialógu v gréčtine (podčiarknutie a stučnenie slov je moje): Οτε οΰν ήρίστησαν λέγει τώ Σίμωνι Πέτρω ό Ίησοϋς, Σίμων Ίωάννου, **αγαπάς με** (**agapás me?**); πλέον τούτων. λέγει αύτω, Ναί, κύριε, σύ οίδας ό τι **φιλώ σε** (**filó se**). λέγει αύτω, Bόσκε τα αρνία μου. λέγει αύτω πάλιν δεύτερον, Σίμων Ίωάννου, **αγαπάς με** (**agapás me?**); λέγει αύτω, Ναί, κύριε, σύ οίδας ό τι **φιλώ σε** (**filó se**). λέγει αύτω, Ποίμαινε τα προβατά μου. λέγει αύτω το τρίτον, Σίμων Ίωάννου, **φιλείς με** (**fileís me?**); έλυπήθη ό Πέτρος οτι είπεν αύτω το τρίτον Φιλείς με. και λέγει αύτω, Κύριε, πάντα συ οίδας, συ γινώσκεις οτι **φιλώ σε** (**filó se**). λέγει αύτω [ό Ίησοϋς Ίησοϋς], Βόσκε τα πρόβατά μου.

 Musíme doznať, že okolo nás sú dve skupiny ľudí: tí, ktorí nás majú radi a tí, ktorým sme nesympatickí. V pokore však musíme konštatovať, že taký istý postoj zaujímame aj my voči ľuďom. Ježiš nás však dnes poučuje, že to nie je správne. Hovorí: Milovať budeš Pána, svojho Boha, celým svojím srdcom, celou svojou dušou a celou svojou mysľou! Milovať budeš svojho blížneho ako seba samého!  
     Táto krásna veta vznikla preto, lebo opäť chceli Ježiša podchytiť v reči. Minulú nedeľu sme mohli počuť, ako umlčal farizejov a saducejov v otázke daní. Teraz sa do debaty zapojili zákonníci. Vyhliadli si jedného spomedzi seba a ten položil Ježišovi otázku: Učiteľ, ktoré prikázanie v Zákone je najväčšie? Ježiš mu odpovedal: Láska k Bohu a k blížnemu. Na týchto dvoch prikázaniach spočíva celý Zákon i Proroci. Ježiš nám teda dnešnú nedeľu nastoľuje dve otázky:   
     – Milujem Boha viac ako všetko na svete?  
     – Milujem blížneho ako seba samého?  
     Hľadajme odpoveď, za akých podmienok je pre nás láska k Bohu a k blížnemu naozaj stredobodom nášho života.  
     Kedy najviac milujem Boha? Keď ho povýšim nad všetko na svete. Keď v rebríčku mojich životných hodnôt je na prvom mieste. To sa napĺňa vtedy, keď v neho verím a vieru potvrdzujem aj navonok skutkami. V praxi to znamená vydávať o Bohu svedectvo všade, kde sa nachádzam. K viere sa pridružuje nádej, že ak budem tak prežívať svoj život, Boh ma prijme k sebe. Láska k Bohu teda plynie z hlbokej a pevnej viery v neho a je podmienená nádejou, že Boh ma za moju lásku odmení večnou láskou v nebi.  
     Kedy milujem blížneho ako seba samého? Doznajme si, že často doslova šliapeme po Ježišových slovách: Nové prikázanie vám dávam, aby ste sa milovali navzájom. Aby ste sa aj vy vzájomne milovali, ako som ja miloval vás. Podľa toho spoznajú všetci, že ste moji učeníci, ak sa budete navzájom milovať. Z Ježišových slov plynie poučenie, že blížnemu mám preukázať takú lásku, úctu, milosrdenstvo, aké preukazujem sebe samému. Ak to dokážem, slúžim samotnému Kristovi, pretože náš blížny je aj jeho blížnym. Doznajme si však, že často tak nekonáme. Kde je príčina? Je v nás, lebo v blížnych nevidíme bratov a sestry, nepozeráme sa na nich láskavými očami Ježiša Krista a nedokážeme sa vžiť do ich položenia.  
     O španielskom kráľovi Filipovi II sa hovorí, že raz na poľovačke mu prišlo zle a potreboval lekársky zákrok. Jeho dvorný lekár tam nebol, preto vyhľadali lekára, ktorý žil v blízkej dedine a kráľ bol pre neho neznámy človek. Keď lekár zistil jeho stav, začal sa pripravovať na zákrok. Kráľ sa ho spýtal: Vieš, komu ideš pomáhať? Lekár mu odvetil: Človekovi. Kráľovi sa veľmi páčilo, že lekár v každom vidí svojho blížneho, nerobí rozdiel medzi ľuďmi a každému, kto potrebuje jeho pomoc, je ochotný poslúžiť.  
     Využime dnešnú nedeľu, aby sme sa zamysleli, ako plníme najväčší príkaz lásky, ktorý nám zanechal Ježiš Kristus, či úzko spájame lásku k Bohu s láskou k blížnemu. Lebo kto miluje Boha, zjednocuje sa s ním. Kto ho veľmi miluje, zjednocuje sa s ním tak veľmi, že miluje aj tých, ktorých Boh miluje. Boh však miluje všetkých: bezbožných, neveriacich aj našich nepriateľov. Kto naozaj miluje Boha, miluje aj všetkých ľudí.  
     Pamätajme na túto skutočnosť aj v nastávajúcom týždni a spájajme v jedno lásku k Bohu s láskou k blížnym.