**Prezentácia a analýza netradičnej hodiny budúcich maturantov OBN a DEJ**

Vyučovanie hodín občianskej náuky a dejepisu majú tú prednosť, že jednotlivé témy sa viac-menej prelínajú a na seba nadväzujú, čo môže hodinu obohatiť a spestriť, no na druhej strane sa musia niektoré aktivity skrátiť, alebo úplne vynechať, aby sa bolo možne vtesnať do 45 minút. Z toho dôvodu vítam možnosť zúčastniť sa nejakej exkurzie, poprípade návštevy knižnice, výstavy alebo inej kultúrnej a vzdelávacej aktivity. Jednou z takých aktivít bol i deň otvorených dverí Ústavného súdu. Návštevu tejto inštitúcie som vzhľadom na dostatok času spojil i s návštevou verejnej knižnice J. Bokacia v Košiciach. Deň otvorených dverí Ústavného súdu bola precízne zorganizovaná a pripravená akcia, ktorá všetkých študentov dostatočne informovala o práci ústavných sudcoch. Ale nie len to. Študenti si mali možnosť prezrieť kancelárie, prezenčné miestnosti, rokovacie miestnosti, park, nádvorie i samotnú „Sieň nezávislosti“, kde sa uskutočňujú neverejné zasadnutia i pojednávaciu miestnosť, kde sa naopak konajú verejné zasadnutia. Nechýbala i osobná bezprostredná skúsenosť, keď si študenti mohli obliecť talár sudcu, zasadnúť si za sudcovský stôl, nahliadnuť do fiktívnych spisov, ilustrovanej ústavy či prezrieť si umelecké diela na chodbách Ústavného súdu.

Ani ďalšia exkurzia neubrala na zážitkoch a dojmoch, ktoré si mohli žiaci tento deň odniesť domov. Vo verejnej knižnici nás čakala sprievodkyňa, ktorá zaujímavou formou motivovala študentov k čítaniu, zvyšok času sme venovali krátkej výstave k osobnostiam nežnej revolúcie. Pár hodín trávených v historických priestoroch so zaujímavou a pútavou prehliadkou a možnosťou byť osobne zainteresovaný prinieslo študentom nie len nové informácie, zážitky ale hlavne inšpiráciu pri hľadaní svojho ďalšieho povolania.

O niekoľko dní dostali študenti za úlohu dotazníkovou formou zhodnotiť obe exkurzie. Vyjadrili veľkú spokojnosť. Z môjho pohľadu je ale škoda, že na takéto formy vyučovania je málo času a tiež, že sa nekonajú pravidelne.