Závislá práca môže byť vykonávaná výlučne **v pracovnom pomere**a v obdobnom pracovnom vzťahu (napr. pracovný vzťah uzatvorený podľa zákona o štátnej službe). Len výnimočne, za podmienok ustanovených v Zákonníku práce, môže byť vykonávaná aj v inom pracovnoprávnom vzťahu (napr. v rámci dohôd o prácach vykonávaných mimo pracovného pomeru).

Pracovný pomerje jednou z najčastejšie sa vyskytujúcich foriem pracovnoprávnych vzťahov podľa Zákonníka prace, ktorý dôsledne **odlišuje jeho založenie a vznik**.

Pracovný pomer sa zakladá písomnou pracovnou zmluvou

Pracovný pomer teda predstavuje základný druh **pracovnoprávneho vzťahu, ktorý** sa zakladá [**písomnou pracovnou zmluvou**](https://www.podnikajte.sk/vzorove-zmluvy/pracovna-zmluva-vzor)**medzi zamestnávateľom a zamestnancom**.

**Tento vzťah** je založený na báze dobrovoľnosti, resp. na zásade zmluvnej voľnosti, kedy zmluvné strany súhlasne vyjadrujú svoju vôľu založiť pracovný pomer. Zamestnanec sa v rámci neho zaväzuje vykonávať pre zamestnávateľa určitú pracovnú činnosť a zamestnávateľ sa zase zaväzuje zaplatiť zamestnancovi za vykonanú prácu odmenu, t. j. mzdu.

Ak vnútorný predpis zamestnávateľa ustanovuje **voľbu alebo vymenovanie** ako požiadavku vykonávania funkcie vedúceho zamestnanca v priamej riadiacej pôsobnosti štatutárneho orgánu, tak pracovný pomer s takýmto zamestnancom sa tiež zakladá pracovnou zmluvou, ale až po zvolení alebo vymenovaní zamestnanca do tejto funkcie.

**Upozornenie:** Ešte pred samotným uzatvorením pracovnej zmluvy má zamestnávateľ povinnosť oboznámiť budúceho zamestnanca s právami a povinnosťami, ktoré pre neho vyplynú z pracovnej zmluvy, s pracovnými podmienkami a mzdovými podmienkami, za ktorých má prácu vykonávať.

Pracovný pomer vzniká dohodnutým dňom nástupu do práce

Od založenia pracovného pomeru treba odlišovať jeho vznik. Podľa Zákonníka práce pracovný pomer vzniká **odo dňa, ktorý bol dohodnutý v pracovnej zmluve ako deň nástupu do práce.**Ten sa určí konkrétnym dňom v kalendárnom mesiaci.

Na jednej strane to znamená, že pracovný pomer môže vzniknúť v deň uzatvorenia pracovnej zmluvy (v prípade, že je pracovná zmluva uzavretá v ten istý deň, ako je aj dohodnutý deň nástupu do práce). Avšak v praxi sú častejšie prípady, kedy pracovný pomer vzniká neskôr, t. j. až po uzatvorení pracovnej zmluvy. Čiže **medzi dňom uzatvorenia pracovnej zmluvy a dňom nástupu do práce nemusí byť zhoda**, tieto dátumy môžu byť rozdielne.

**Kým je teda založenie pracovného pomeru spojené s uzatvorením pracovnej zmluvy, jeho v**znik sa viaže na deň, ktorý je v pracovnej zmluve dohodnutý ako deň nástupu do práce.

**Upozornenie:** Ako deň nástupu do práce môže byť dojednaný aj deň pracovného pokoja (napr. nedeľa).

Dôležité je, že pracovný pomer vznikne dojednaným dňom nástupu do práce **bez ohľadu na to, či zamestnanec skutočne v tento deň nastúpi do práce** (napríklad aj vtedy, ak zamestnanec v deň dojednaný ako deň nástupu do práce reálne nenastúpi do zamestnania z rôzneho dôvodu).

Pracovný pomer teda vznikne aj v prípade, že zamestnanec v dohodnutý deň do práce nenastúpi. Avšak ak zamestnanec nepríde do zamestnania v dohodnutý deň nástupu do práce bez toho, aby mu v tom bránila prekážka v práci podľa Zákonníka práce (napr. len preto, že sa mu nechcelo ráno vstať), **zamestnávateľ má právo** **odstúpiť od pracovnej zmluvy.** Ak to zamestnávateľ urobí, pracovná zmluva sa od samého začiatku zrušuje a platí, ako keby k uzatvoreniu pracovnej zmluvy vôbec nebolo došlo.

Bez rizika odstúpenia zamestnávateľa od pracovnej zmluvy môže zamestnanec nenastúpiť do práce v dojednaný deň len vtedy, **ak mu v tom bráni prekážka v práci** (napr. pre [práceneschopnosť](https://www.podnikajte.sk/pracovne-pravo-bozp/pracovna-neschopnost-pn-zamestnanca-v-roku-2020)).

**Príklad na založenie a vznik pracovného pomeru:**

*Dávid uzavrel so zamestnávateľom IB s.r.o. pracovnú zmluvu dňa 25. júna 2020. Ako deň nástupu do práce bol v zmluve dohodnutý 1. júl 2020. Pracovný pomer Dávida tak vznikol až 1. júla 2020, a to bez ohľadu na to, či v tento deň skutočne nastúpil do práce.*

## Povinnosti odo dňa vzniku pracovného pomeru

Okamihom vzniku pracovného pomeru vyplývajú zo zákona pre zamestnávateľa a zamestnanca určité povinnosti.

**Zamestnávateľ** je odo dňa, keď vznikol pracovný pomer povinný:

* prideľovať zamestnancovi prácu podľa pracovnej zmluvy,
* platiť zamestnancovi mzdu za vykonanú prácu,
* utvárať podmienky na plnenie pracovných úloh,
* dodržiavať ostatné pracovné podmienky ustanovené právnymi predpismi, kolektívnou zmluvou a pracovnou zmluvou
* oboznámiť zamestnanca s [pracovným poriadkom](https://www.podnikajte.sk/pracovne-pravo-bozp/pracovny-poriadok-vzor), s kolektívnou zmluvou, s právnymi predpismi vzťahujúcimi sa na prácu ním vykonávanú, s právnymi predpismi a ostatnými predpismi na zaistenie bezpečnosti a ochrany zdravia pri práci, s ustanoveniami o zásade rovnakého zaobchádzania a s vnútorným predpisom upravujúcim oznamovanie kriminality alebo inej protispoločenskej činnosti.

**Zamestnanec** je odo dňa, keď vznikol pracovný pomer povinný:

* vykonávať prácu osobne, a to podľa pokynov zamestnávateľa a podľa pracovnej zmluvy v určenom pracovnom čase,
* dodržiavať pracovnú disciplínu.

Prečítajte si celý článok na: <https://www.podnikajte.sk/pracovne-pravo-bozp/kedy-vznika-pracovny-pomer> © Podnikajte.sk