Právna úprava podnikania tradične vychádza z dvoch základných pojmov, a to „obchodník” a „obchody”. Slovenské obchodné právo je právom podnikateľov (obchodníkov) a súčasne právom upravujúcim podnikateľskú činnosť (obchody). Tvorí ho súbor právnych noriem, ktoré upravujú postavenie podnikateľov a vzťahy, do ktorých podnikatelia vstupujú pri uskutočňovaní podnikateľskej činnosti.

Základným (primárnym) prameňom obchodného práva je Obchodný zákonník, ktorý upravuje postavenie podnikateľov, obchodné záväzkové vzťahy, ako aj niektoré iné vzťahy súvisiace s podnikaním. Ďalším prameňom obchodného práva je Občiansky zákonník.

Právnu úpravu podnikania ako takého tvoria predovšetkým tieto zákony:

* zákon č.513/1991 Zb. obchodný zákonník v znení neskorších predpisov (ďalej len obchodný zákonník),
* zákon č.455/1991 Zb. o živnostenskom podnikaní v znení neskorších predpisov (ďalej len živnostenský zákon),
* zákon č.40/1964 Zb. občiansky zákonník v znení neskorších predpisov (ďalej len občiansky zákonník),
* zákon č.22/2004 Z. z. o elektronickom obchode,
* zákon č.428/2002 Z. z. o ochrane osobných údajov v znení neskorších predpisov,
* zákon č.250/2007 Z. z.  o ochrane spotrebiteľa v znení neskorších predpisov (ďalej len zákon o ochrane spotrebiteľa),
* zákon č.108/2000 Z. z. o ochrane spotrebiteľa pri podomovom predaji a zásielkovom predaji v znení neskorších predpisov.

Podľa Obchodného zákonníka možno na Slovensku založiť štyri typy obchodných spoločností:

* verejnú obchodnú spoločnosť,
* komanditnú spoločnosť,
* spoločnosť s ručením obmedzeným,
* akciovú spoločnosť.

**Obchodná spoločnosť**

* je združenie dvoch alebo viacerých podnikateľov /aj právnických osôb/, ktorí sa dohodnú, že budú vykonávať podnikateľskú činnosť pod spoločným názvom
* delia sa na **osobné spoločnosti** a **kapitálové spoločnosti.**
* k osobným obchodným spoločnostiam patrí verejná obchodná spoločnosť a komanditná spoločnosť
* medzi obchodné kapitálové spoločnosti patrí spoločnosť s ručením obme-dzeným a akciová spoločnosť

Za kapitálové obchodné spoločnosti sa považujú preto, že im zákon predpisuje povinnosť vytvárania základného imania. Je to z toho dôvodu, že spoločníci buď vôbec, alebo len obmedzene ručia za záväzky spoločnosti. Okrem základného imania zákon pre tieto spoločnosti predpisuje tiež povinnosť vytvárať vrcholový, riadiaci a kontrolný orgán.

**Verejná obchodná spoločnosť:**

* vzniká združením minimálne dvoch alebo viacerých podnikateľov
* ručia za jej záväzky neobmedzene, teda celým svojim majetkom
* riadiť a zastupovať spoločnosť môže každý zo spoločníkov, prípadne s dohodnú, koho poveria vedením spoločnosti
* kapitál spoločnosti tvoria vklady jednotlivých spoločníkov, podľa ich veľkosti si potom delia dosiahnutý zisk
* založenie takejto spoločnosti si nevyžaduje základný kapitál

**Komanditná spoločnosť:**

* združuje dva druhy spoločníkov – komplementárov a komanditistov
* komplementári ručia za záväzky neobmedzene, t.j. celým majetkom
* komanditisti ručia obmedzene do výšky svojho vkladu
* riadiť a zastupovať spoločnosť môžu iba komplementári, ktorí majú aj vyšší podiel na zisku

**Spoločnosť s ručením obmedzeným:**

* môže ju založiť jeden alebo niekoľko spoločníkov (max.50)
* všetci ručia obmedzene, iba do výšky svojho kapitálového vkladu
* vklad musia založiť vopred, čo činí 5.000 eur/na osobu 750 eur
* najvyšším orgánom je [valné zhromaždenie](https://sk.wikipedia.org/w/index.php?title=Valn%C3%A9_zhroma%C5%BEdenie&action=edit&redlink=1), ktoré tvoria spoločníci
* môže sa tiež ustanoviť [dozorná rada](https://sk.wikipedia.org/w/index.php?title=Dozorn%C3%A1_rada_(spolo%C4%8Dnos%C5%A5_s_ru%C4%8Den%C3%ADm_obmedzen%C3%BDm)&action=edit&redlink=1), ktorej úlohou je kontrolná činnosť
* štatutárnym zástupcom je [konateľ](https://sk.wikipedia.org/w/index.php?title=Konate%C4%BE&action=edit&redlink=1), ktorý môže byť buď jeden alebo viacerí
* ak je konateľov viac, spoločenská zmluva ustanovuje spôsob konania (samostatne alebo spoločne) v mene spoločnosti
* konateľ môže, ale nemusí byť spoločník spoločnosti

**Akciová spoločnosť:**

* je to spoločnosť, ktorej [základné imanie](https://sk.wikipedia.org/wiki/Z%C3%A1kladn%C3%A9_imanie) (min. 25 000 eur) je rozdelené na určitý počet podielov – akcií
* zakladatelia akciovej spoločnosti predávajú [akcie](https://sk.wikipedia.org/wiki/Akcia_(cenn%C3%BD_papier)), čím získavajú [kapitál](https://sk.wikipedia.org/wiki/Kapit%C3%A1l_(v%C3%BDrobn%C3%BD_faktor)) od veľkého počtu ľudí – akcionárov
* dôležitých veciach spoločnosti sa rozhoduje hlasovaním na valnom zhromaždení akcionárov (najvyšší orgán)
* hlas akcionára na valnom zhromaždení má váhu zodpovedajúcu počtu akcií, ktoré vlastní
* dozor nad činnosťou akciovej spoločnosti vykonáva [dozorná rada](https://sk.wikipedia.org/wiki/Dozorn%C3%A1_rada).
* spoločnosť zodpovedá za záväzky celým svojím majetkom, akcionári za záväzky spoločnosti neručia