**BIO – GEO**

**Hodnotenie**

Predmetom hodnotenia vo výchovno-vzdelávacom procese sú najmä učebné výsledky žiaka, ktoré dosiahol / dosahuje počas vyučovacieho procesu v predmetoch biológia a geografia.

Nakoľko samotné hodnotenie poskytuje spätnú väzbu žiakovi, ako aj rodičom o úrovni nadobudnutých vedomostí a zručností považujem hodnotenie za nevyhnutý a dôležitý prvok vo vyučovaní.

Na začiatku dištančného vzdelávania boli žiaci oboznámený s tým, že ich výsledky budú v predmetoch BIO a GEO hodnotené následovne.

Pri dištančnom vzdelávaní získavajú žiaci hodnotenie klasifikáciou (známkami od 1-5), ako aj slovné hodnotenie (A – absolvoval úspešne / zadanie zvládnuté, N – neodovzdal), časť zadaní je hodnotená % (pre lepšiu spätnú väzbu dosiahnutých výsledkov).

Nakoľko všetky VH realizujem online (cez ZOOM) – dôležitá je pre mňa aj spätná väzba aktivity žiakov na hodine. Preto po skončení každej VH žiaci odovzdávajú výstupy z hodiny na kontrolu, čím sa snažím vyhnúť pasivite žiakov na hodinách. Tu by som rada našich žiakov pochválila, tento bod si plnia takmer všetci na 100%.

Uvedomujem si náročnosť tejto formy vzdelávania nielen pre nás učiteľov, ale aj pre žiakov, avšak stále mi záleží na tom, aby žiaci počas tejto formy vzdelávania vedomostne nestagnovali, preto pokračujem v overovaní si ich získaných vedomostí pravidelne. Využívam na to v predmetoch biológia a geografia rôzne formy (testy v Edupage – žiaci sú prihlásení online cez ZOOM a zároveň v prostredí Edupage, na každú otázku majú vymedzený čas, využívam taktiež aj písomné opakovania v prostredí ZOOM, alebo klasické ústne odpovede žiakov). Okrem spomínaných foriem preverovania vedomostí uplatňujem aj zadávanie dlhodobejších úloh (projektov) – kde si všímam okrem vedomostí a ich aplikácie aj zručnosti a kreativitu žiakov. Pri zadávaní projektu sa snažím projekt maximálne špecifikovať, čím zabezpečím takmer nemožné stiahnutie a okopírovanie z internetu, alebo inej literatúry. V projekte vyznačím detailne postup realizácie ako aj body, ktoré popisujú, čo bude hodnotené. Týmto sa vyhnem zbytočným otázkam a nedorozumeniam typu,“ prečo mám takú známku“.

Pri hodnotení sa snažím uplatňovať aj slovnú pochvalu na hodine, hodnotenie aktivity a pod.

Zároveň na hodinách využívam aj tzv.minútové lístky, kde žiak odpovie v priebehu 1 minúty na otázky – napíš 3 fakty, ktoré si sa na hodine naučil, napíš 2 zaujímavostí, ktoré si sa na hodine dozvedel, napíš otázku, ktorú k téme stále máš.

Každý žiak má šancu pri získaní horšieho hodnotenia svoje hodnotenie „opraviť“ v zmysle zápisu aj novej známky, to znamená ak sa žiak dané témy doučí, môže odpovedať / písať a pod. Ak žiak získa zlú známku za projekt, môže projekt urobiť ešte raz a lepšie, s tým, že ostáva známka za 1projekt + pribudne známka za nový projekt.

Tento spôsob uplatňujem z dôvodu toho, že je dôležité motivovať žiaka k zlepšeniu výsledku (aj keď sa niečo nepodarí na 1krát).

Aj napriek tomu, že žiaci tento fakt vedia, takmer nikto túto možnosť nevyužíva.

**VÝSLEDKY PRÁCE ŽIAKOV**

Ak porovnám dištančné vyučovanie s prezenčným jednoznačne môžem konštatovať, že v globále žiaci disponujú väčšou chuťou a motiváciou získavať vedomostí a zručností priamo v škole, teda počas prezenčnej výučby.

Aj keď v predmetoch BIO a GEO môžem povedať, že väčšinou platí, že žiaci, ktorí majú reálny záujem o získavanie vedomostí a napredovanie počas prezenčnej výučby, tak napredujú aj počas dištančnej výučby.

Avšak v poslednej dobe (podľa môjho názoru z dôvodu dlhého trvania dištančnej výučby) vidieť trošku frustráciu zo stereotypu.

Objektívne zhodnotenie reálnych vedomostí u žiakov jednotlivých tried je počas tejto formy vzdelávania náročné. (výsledky môžu ovplyvniť aj tieto skutočnosti – žiak nemusí byť v izbe sám – pomoc pri teste ...., žiakovi môže pomáhať s projektom ... a pod.)