**Príloha č. 1 k projektu Companius VSE: „Enviro kútik pod gaštanmi“**

**Cieľom projektu** je vytvoriť „Enviro kútik pod gaštanmi“ v záhrade Centra voľného času v Gelnici (ďalej len CVČ) a vďaka nemu „dostať deti späť vonku, do prírody, tráviť v nej čas, pestovať a pozorovať rastliny, hmyz, zašpiniť si ruky“. Chceme v našej záhrade vytvoriť pekný priestor na vyučovanie v prírode s cieľom rozvoja environmentálneho cítenia a správania sa v prírode, na poznávanie a pozorovanie prírody, na relax. Prínosom projektu bude atraktívna zóna, v ktorej si miesto nájdu všetky vekové kategórie: mamičky s deťmi v Baby klube, deti našich krúžkov na vyučovanie, v táboroch na zábavu a oddych, dospelí na relax.

**Obsah projektu:**

V našej záhrade CVČ máme priestor pod veľkými gaštanmi (viď foto v prílohe č. 2), ktorý využívame na posedenie pri ohni alebo v altánku, kde je možné v priaznivom počasí viesť niektoré krúžky, napríklad jazykové, kreatívne krúžky. Tento priestor už niekoľko rokov nebol upravovaný, preto by sme ho chceli upraviť, vybaviť sedením pre väčší počet detí a vzdelávacími prvkami, jeho okolie skrášliť vysadením trvaliek a kríkov. Na vonkajšiu stenu altánku chceme namontovať kriedovú stenu na kreslenie kriedami, ktorú by mohli vonku využívať malé deti z Baby klubu, deti krúžkov na písanie, vyučovanie a deti v našich táboroch na zábavu. Tiež plánujeme obnoviť náter altánku.

Dôležitou súčasťou tohto kútika bude vzdelávanie v prírode. Tu chceme zakúpiť hmyzí hotel na pozorovanie živej prírody, zrekonštruovať bylinkovú hriadku na pestovanie a pozorovanie nových plodín a byliniek. Keďže máme v našej záhrade vysadených mnoho stromov, kríkov a rastlín, plánujeme vyrobiť laminované menovky s obrázkom a názvom rastliny na vzdelávanie detí. Kvôli takému vzdelávaniu nás navštevujú aj deti MŠ a ZŠ v našom meste. Tiež upravíme existujúcu kopu kompostu do prírodného dreveného kompostéra. Týmto spôsobom deťom budeme môcť názorne ukazovať procesy v prírode ako kompostovanie, udržateľnosť v prírode, rast rastlín.

Zároveň, aby sme udržiavali novo vzniknutý enviro kútik vždy aktuálny –enviro tabuľa, ktorú by sme niekoľkokrát ročne obmieňali novými názornými materiálmi, kde by deti videli procesy prebiehajúce v prírode napr. kolobeh vody v prírode, triedenie odpadu, ochrana prírody a životného prostredia, ekologické pravidlá, správanie sa v prírode atď.

Na výrobu drevených prvkov a dodanie dreva chceme osloviť náš mestský podnik Gelnické lesy s.r.o. a firmu Ligrus, ktorí majú s výrobou drevených prvkov v parkoch a lesoch dlhodobé skúsenosti. Rastliny plánujeme zakúpiť v záhradkárstvach OBI, Hornbach, Záhradné centrum Lieskovany. Výkopové práce, sadenie, maľovanie, tvorbu menoviek na rastliny v záhrade budeme vykonávať sami vo vlastnej réžii s pomocou dobrovoľníkov.

Príloha č. 2 FOTO









