**Dohovor o právach dieťaťa**

**Trochu histórie**

* Bol prijatý v roku **1989** a podpísalo ho najviac štátov.

**Kto je dieťa?**

* Za DIEŤA sa považuje každá ľudská bytosť **mladšia ako 18 rokov** (pokiaľ podľa právneho poriadku štátu, ktorý sa vzťahuje na dieťa, nie je dospelosť dosiahnutá skôr).

V Slovenskej republike sa staneš plnoletým dovŕšením „18-ky“. Skôr len uzavretím manželstva. Súd ti môže výnimočne povoliť uzavretie manželstvo po „16-ke“.

**Čo ti dohovor priniesol?**

* Významnú **ZMENU** – od jeho prijatia už deti nemajú len povinnosť poslúchať dospelých. Naopak, majú svoje **práva,** ktoré musia rešpektovať ich rovesníci, dospelí aj celá spoločnosť!
* Tzv. „3 P“ (z anglického jazyka):  
  - participation – **účasť detí na rozhodovaní** vo veciach, ktoré sa ich týkajú (napr. pri adopcii, v súdnych konaniach),  
  - protection – **ochrana detí** pred akýmikoľvek skutkami, ktoré by im mohli ublížiť a porušiť ich práva (napr. násilie, zneužívanie),  
  - provides for rights – **zabezpečenie ochrany práv** detí pred ich porušeniami.

*Na Slovensku* ***nie je dovolená žiadna diskriminácia*** *detí. Je to uvedené v Ústave Slovenskej republiky, ale aj v ďalších právnych predpisoch.*

**Dohovor Ti zaručuje najmä tieto práva :**

* právo na život a rozvoj,
* právo na meno a štátnu príslušnosť,
* právo poznať podľa možností vlastných rodičov a právo na ich starostlivosť ,
* právo na zachovanie identity (najmä meno, štátnu príslušnosť a rodinné zväzky),
* právo žiť s rodičmi (pokiaľ sa nejedná o prípady, kedy by to bolo nezlučiteľné so záujmom dieťaťa),
* právo udržiavať kontakt s oboma rodičmi, ak je odlúčené od jedného z nich alebo od obidvoch,
* rešpektovanie a branie ohľadu na názor dieťaťa, ktoré je schopné formulovať vlastné názory, právo dieťaťa slobodne sa vyjadrovať o všetkých záležitostiach, ktoré sa ho týkajú; má právo byť vypočuté v súdnom alebo správnom konaní, ktoré sa ho dotýka,
* sloboda prejavu a právo na vhodné informácie,
* sloboda svedomia, myslenia a náboženstva,
* sloboda združovania, stretávania sa s ostatnými,
* ochrana pred neoprávnenými zásahmi do súkromia, rodiny, domova a korešpondencie ako aj pred útokmi na česť alebo povesť,
* právo na zdravie a zdravotnú starostlivosť (právo na dosiahnutie najvyššej možnej úrovne zdravotného stavu),
* právo na vzdelanie,
* právo na to, aby sa disciplína na školách zabezpečovala spôsobom zlučiteľným s ľudskou dôstojnosťou dieťaťa a rešpektovaním jeho práv,
* právo na oddych a voľný čas, účasť v hrách,
* právo využívať sociálne zabezpečenie vrátane sociálneho poistenia,
* právo vedieť o svojich právach,
* pozitívne, humánne a urýchlené posudzovanie žiadosti dieťaťa alebo jeho rodičov o vstup  na územie štátu alebo jeho opustenie za účelom spojenia rodiny,
* zabraňovanie únosom a zadržiavaniu detí do zahraničia rodičom alebo treťou osobou a ich nevrátenie späť.

**Dohovor Ťa chráni pred:**

* detskou prácou (hospodárskym vykorisťovaním, vykonávaním práce nebezpečnej alebo brániacej zdraviu, vzdelávaniu alebo rozvoju dieťaťa),
* konzumáciou drog,
* sexuálnym zneužívaním, vrátane prostitúcie a pornografie,
* predajom, únosmi a obchodovaním s deťmi,
* inými formami vykorisťovania,
* mučením a zbavením slobody, krutým, neľudským a ponižujúcim zaobchádzaním a trestami,
* ozbrojenými konfliktami.

**Dohovor pamätá aj na skupiny detí, ktorým je potrebné venovať zvláštnu ochranu a pomoc, najmä:**

* deti bez rodiny (mala by byť vyvíjaná snaha o zabezpečenie náhradnej starostlivosti s ohľadom na kultúrny pôvod; adopcie len v záujme dieťaťa,
* na základe súhlasu príslušného orgánu a pri zabezpečení záruk pre postavenie dieťaťa),
* utečenecké deti (kladený je dôraz na potrebu medzinárodnej spolupráce),
* postihnuté deti s telesným alebo duševným postihom (kladenie dôrazu na zabezpečenie plnohodnotného a riadneho života),
* deti národnostných menšín alebo domorodého pôvodu (právo používať vlastnú kultúru, jazyk, náboženstvo).

**Telefonické kontakty - čísla, na ktorých nájdeš pomoc a podporu**

Občianske združenie Papilion: 055/6435577, 0903629359.

Linka detskej istoty UNICEF Bratislava – 0800 – 112 112

Linka detskej dôvery združenia LIENKA Košice 0800- 112 878

Niektoré ďalšie linky:

Linky Dôvery (väčšina funguje 24 hodín denne)

Košice 055 / 622 2323

Prešov 051 / 773 1000

Linka nádeje – psychoterapeutická prvá pomoc

Košice 055 / 6441 155 (nonstop)

Košice 055 / 6440 781 (nonstop)

Prešov 051 / 7731 000 (nonstop)

Linky dôvery mládeže

Košice 055 / 622 2323 (nonstop)