Alexander Isajevič Solženicyn (1918 – 2008) sa narodil v severokaukazskom kúpeľnom meste Kislovodsk. Jeho otec zahynul šesť mesiacov predtým, než v decembri prišiel na svet jeho jediný syn. Otec bojoval počas celej vojny, frontový bol dokonca aj jeho sobáš. Zahynul krátko po návrate domov kvôli nehode na poľovačke a zlej zdravotnej starostlivosti. Už nestihol doštudovať filológiu, ktorú opustil pred vojnou. Solženicynova matka, pôvodom Ukrajinka, bola vzdelaná, hovorila francúzsky a anglicky, rodinu živila ako pisárka a stenografka. Už sa nikdy nevydala. Keď mal Alexander šesť rokov, presťahovali sa do Rostova na Done. Otcove vyznamenania, ktoré získal počas služby pre cársku armádu, radšej zakopali. Solženicyn sa už od detstva chcel stať spisovateľom, podobne ako otec chcel študovať literatúru na Moskovskej univerzite. Svoju ranú tvorbu ako tínedžer okrem iných poslal aj Konstantinovi Fedinovi, ktorý v šesťdesiatych rokoch už svetoznámemu autorovi zabránil vydať román *Rakovina*. Matka si nemohla dovoliť poslať syna do Moskvy, a tak vyštudoval matematiku a fyziku v Rostove na Done. Matematika mu neskôr dvakrát zachráni život – bude ju niekoľko rokov učiť počas svojho trestu, čím sa aspoň načas vyhne ťažkému pracovnému nasadeniu, rovnako mu pomôže prežiť aj vo vyhnanstve.

<https://premedia.sk/sk/literatura_faktu/novinka_alexander_solzenicyn_suostrovie_gulag/alexander_solzenicyn_marec_1943>

Zomrel Alexander Solženicyn

Ruský spisovateľ a nositel Nobelovej ceny za literatúru z roku 1970, bojovník proti totalitnej moci zomrel 3. augusta vo veku 89 rokov vo svojom dome v Moskve. Pochovali ho podľa jeho želania na Donskom cintoríne. Po kritike J. V. Stalina počas druhej svetovej vojny strávil vyše sedem rokov v pracovnom tábore v Kazachstane a ďalšie tri mesiace v domácom exile. Tieto kruté skúsenosti  opísal v diele ***Jeden deň v živote Ivana Denisoviča*** (1962). Krátko nato ho však za jeho tvorbu začali perzekvovať. Ďalšie diela, vrátane troch zväzkov ***Súostrovia Gulag*** (1973 – 1978) napísal tajne a vyšli iba v zahraničí. Solženicyn získal Nobelovu cenu za literatúru v roku 1970 a o štyri roky ho vypovedali z vtedajšieho Sovietskeho zväzu. Po pobyte vo Švajčiarsku sa Solženicyn usadil v USA. M. Gorbačov obnovil Solženicynovi občianstvo v roku 1990 a neskôr ho zbavil obvinenia z vlastizrady. Do Ruska vrátil až roku 1994. V slovenskom preklade vyšli jeho diela ***Jeden deň v živote Ivana Denisoviča*** (1963, 2003), ***Tri poviedky*** (1964), ***Matrionina chalupa*** (1966, 2003), ***Rakovina*** (1991), ***Súostrovie Gulag***(1974 v Zürichu, 1991 v Tatrane).

<http://www.litcentrum.sk/clanky/zomrel-alexander-solzenicyn>

Autor o novele uvažoval už v rokoch 1950- 1951, počas nútených prác v Osobitnom tábore. Jej pôvodný názov znel šč- 854 (Jeden deň jedného mukla) a bola politicky ostrejšia. Vyšla v roku 1961, avšak v upravenej podobe v časopise Novyj mir (Nový svet). Publikovaná podoba novely bola v rokoch 1971- 1972 vyradená z verejných knižníc na základe tajných inštrukcií. Prvá presná autorská verzia bola vydaná až v roku 1973. Novela je šokujúcim svedectvom o stalinských gulagoch, vďaka ktorej sa autor stal zo dňa na deň najznámejším a zároveň najprenasledovanejším sovietskym spisovateľom. Novela ma autobiografický charakter, je ovplyvnená osobnými skúsenosťami autora, a tým nesie v sebe jednotu zažitého a napísaného.  
 

**Liter. útvar:** psychol. novela  
**Téma:** pravda o hrôzach a nezmyselnosti sovietskych táborov, šokujúce svedectvo o gulagoch  
**Čas a miesto deja:** Osobitný tábor v ZSSR, zima okolo roku 1951  
**Idea:** Aj napriek trápeniam, nespravodlivosti systému, zlobe...by mal človek vedieť vyťažiť z čo i len jednej, nepatrnej chvíle šťastia. Naozaj šťastným je človek len vtedy, keď dokáže v nešťastí vidieť aj kúsok šťastia a vtedy keď vie mať radosť z dobrých vecí, ktoré sa ukrývajú pod rúškom zla, nespravodlivosti a skazenosti...  
**Postavy:** Ivan Denisovič (Šuchov), velitelia, trestanci-Cézar(hlavný brigadír, Kildigs, Aľoška (baptista), Pavlo a ď.

Hlavnou postavou je väzeň č.854, vojak Šuchov, bývalý roľník Ivan Denisovič. Hlavná postava je vytvorená podľa vojaka Šuchova, ktorý s autorom bojoval v 2. svetovej vojne, a podľa vlastných skúseností z Osobitného tábora, kde pracoval ako murár. Šuchov, predtým než bol odsúdený, bojoval v 2.s.v., na severozápadnom fronte, kde ho zajali Nemci. Zo zajatia však Šuchov ušiel a dostal sa k svojim, ale keďže sa priznal, že ušiel z nemeckého zajatia, obvinili ho, že je fašistický agent a zavreli do trestaneckého tábora na sedem rokov.  
  
“Podľa spisového materiálu Šuchova posadili za vlastizradu. Vo výpovedi sám uviedol, že áno, je to tak, dal sa zajať s úmyslom zradiť vlasť a vrátil sa zo zajatia preto, aby plnil úlohu, ktorou ho poverila nemecká výzvedná služba. Aká to bola úloha, to nevedel vymyslieť ani Šuchov, ani jeho vyšetrovateľ. Nakoniec to nechali tak, jednoducho, plnil úlohu.“  Niektorých ľudí do táborov vlastne zatvárali len tak, pre nič- za nič. Teraz je Šuchov už 8. rok v Osobitnom tábore a ešte si ma odsedieť, alebo skôr odpracovať 2 roky. Trest sa mu síce čochvíľa končí, ale on tomu veľmi neverí, pretože vie, že tí hore môžu všetko prekrútiť, posadiť ho ešte na ďalších par rokov alebo poslať do vyhnanstva. Šuchov má 40 rokov, je veľmi poctivý, pracovitý, praktický. Autor ho vykresľuje ako obyčajného človeka, ako jedného z tých, ktorí zakúsili trápenie a nespravodlivosť, ale zachovali si dôstojnosť a ľudskosť. Každý deň v tábore bojuje o prežitie, tak ako ostatní väzni, pretože tu človek prežije, len vďaka svojej „prešibanosti“, bojovnosti a práci. Z mnohých sa v táboroch stávajú „zvieratá“, urobia všetko pre to, aby prežili. Šuchov je veľmi dobrý človek, ešte aj teraz keď je vo väzení, ďaleko od rodiny, mysli na jej dobro. Najskôr mu žena posielala balíky, ale on jej napísal, aby neposielala  a radšej nechala deťom. Ale tak trochu ho bolelo, keď on nedostane žiaden balík, síce vie, že žiaden nepríde, a tým že prestali chodiť balíky, tým prestali chodiť aj správy od rodiny...a tak bolo, okrem času, čoraz menej dôvodov na spomienky. Šuchov bol tiež veľmi šikovný a praktický, vedel vyrábať dôležité veci pre seba aj pre ostatných trestancov, a tým si privyrobiť. Prídel chleba si napr. skrýval do matraca, a potom ho zašil, aby mu ho nenašli...alebo: raz našiel kúsok pílky, ktorý prepašoval do baraka a neskôr si plánoval z neho spraviť malý obuvnícky nožík, ktorým by si tiež ľahko privyrobil..  
   
**Dej:** v diele je vykreslený jeden deň v tábore, tak ako je v názve novely- Jeden deň Ivana Denisoviča. Autor tu približuje celý deň od rána, až po večierku. Trestanci vstávajú ráno o piatej, idú na raňajky, ktoré tak ako všetka strava sú veľmi biedne. Po raňajkách majú nástup a kontrolnú prehliadku, takýchto prehliadok a nástupov je cez deň nespočetne veľakrát, často takých, ktoré by ani nemuseli byť. Chystajú sa na presun a veliteľ stráže prednáša každodennú krkom lezúcu väzenskú „modlitbu“(príkazy,zákazy...) Brigáda Ivana Denisoviča ide robiť k teplárni, dnes budú murovať...vonku je veľká zima ,mráz, ale pracuje sa aj keď je takéto zlé počasie...deň ako každý iný v tábore....večer majú zase rovnakú polievku ako ráno a ukladajú sa na spánok, ktorý je prerušená ešte dvomi- tromi nástupmi.   
  
Šuchov sa ešte rozpráva s Aľoškom o Bohu a modlitbe.Hovorí, že aj keby prosil Boha, aby ho dostal z táabora,Boh ho nevypočuje a on, tak ako každý trestanec si bude musieť odsedieť svoj trest „od zvonenia do zvonenia“. Jediné o čo by prosil Boha je , aby sa mohol vrátiť domov, ale domov ho nepustia...a on to vie...napriek takýmto deštruktívnym okolnostiam však Šuchov nestráca radosť z mnohých maličkostí, ktoré sa mu v ten deň podarili...autor takto hodnotí Denisovičov deň: „Šuchov zaspával veľmi spokojný. Čo všetko sa mu v ten pošťastilo! Do basy ho nezavreli, brigádu nevyhnali do socmestečka, pri obede potiahol kašu, brigadír odovzdal dobrý výkaz, murovanie mu šlo ako po masle, pri prehliadke mu pílku nenašli, večer si privyrobil u Cézara, aj tabak si kúpil. A nepodľahol chorobe, prekonal ju. Prešiel takmer šťastný, ničím neskazený deň.“

**Alexander SOLŽENICYN - Jeden deň Ivana Denisoviča**  
Novela vydaná roku 1962, príbeh sa odohráva v januári 1951 v pracovnom tábore na Sibíri.  
  
**Postavy:**   
  
**Ivan Denisovič Šuchov**  
Trestanec s označením „Šč-854" v 104. brigáde pracovného tábora, odsúdený za vlastizradu, podpísal nepravdivú výpoveď, len aby si mohol „ešte aspoň trocha požiť". Vo februári 1942 na Severozápadnom fronte obkolesili ich armádu a Nemci ich chytali a zajímali. Šuchov po pár dňoch ešte so štyrmi ušiel. Zo zajatia sa vrátili iba dvaja a povedali, že idú z nemeckého zajatia, čo bola chyba. Vo výpovedi musel uviesť, že sa vzdal do zajatia s úmyslom zradiť vlasť a späť sa vrátil iba preto, aby splnil úlohu, ktorou ho poverila nemecká tajná služba. Aká to však bola úloha, nevedel vymyslieť ani Šuchov ani vyšetrujúci sudca.  Odsúdený bol na desať rokov, vtedy dávali jednotný trest, neskôr to bolo 25. Odsedel si už 8 rokov. Najprv sedel v obyčajnom väzenskom tábore (v Usť-Ižme) a teraz si odpykáva trest v osobitnom politickom. Doma nechal manželku a deti, veľa však na nich nemyslí, lebo niet kedy. Je totiž treba pracovať a zaoberať sa inými vecami - kde schovať zvyšný chlieb, aby ho nenašli, kde sa zahriať, ako zohnať viac jedla … Po rokoch už vie, čo a ako robiť, aby prežil.

**Andrej Prokofievič Ťurin**  
Vedúci brigády, tiež trestanec. Robí pre svoju brigádu veľa, zháňa lepšiu robotu, vybavuje vyššie percentá. Vie v tom chodiť, vie kedy a kde podplatiť. Nepovyšuje sa a nebráni sa ani robote.  
  
**Pavlo**  
Asistent vedúceho, robí iba keď mu to prikáže Ťurin.  
   
**Bujnovskij**  
Pracovitý kapitán. dostal 10 dní karceru, lebo sa ohradil, ked dozorcovia zobliekali z trestancov na mraze všetko, co nebol prikázaný odev.   
   
**Aľoška**   
Šuchovov sused, babtista. Robil všetko, čo mu ostatní prikázali, zdvorilý, poddajný, pokorný , stále čítal evanjelium.  
  
**Dej:**   
O piatej ráno zaznel budíček a Šuchov, ktorý vždy vstával podľa neho (trochu si privyrábal - šil, zametal, robil, čo bolo treba) tentoraz ostal ležať ešte chvíľu v posteli, lebo sa necítil dobre - drvila ho zimnica. Dozorca mu udelil „karcer", napriek tomu, že ešte nebol nástup, lebo ho našiel v posteli. Avšak nakoniec mu len dali umyť dlážku v dozorcovskej izbe. Bolo - 27 stupňov a on sa necítil dobre. Potom išiel na raňajky, ktoré mu strážil kolega. Po raňajkách, ktoré spočívali v žbrnde z červenej kapusty a kaše z magary, išiel za doktorom a chcel sa dať vypísať na maródku. Nepatril medzi ulievačov a hoci to vedel aj doktor, vypísať ho nemohol, aj keď Šuchov teplotu mal, lebo v ten deň už dvoch ľudí vypísal. Nasledovala prehliadka a počítanie (2x ako vždy) a pod dozorom samopalov vydali sa na cestu za prácou. Ani oni sami nevedeli, že kam idú tento krát, akú prácu im vedúci vybavil. Okolo ôsmej sa dostavia do autodielní a kým ich vedúci ešte čosi vybavuje, ohrievajú sa, posedávajú len tak po zemi. Potom vedúci zadelí robotu a Šuchov sa ponorí do práce. Zatĺkajú okná, betónujú múry … ani sa nenazdajú a je šesť hodín - čas vrátiť sa späť do zóny. Jeden človek však chýba, čo spôsobí polhodinové zdržanie. Po návrate znova prehliadka a potom vytúžená večera. Niežeby bola taká dobrá, ale aspoň niečo teplé do brucha. Nasledujú už len 2 nástupy (zase počítanie) a večierka. V podstate to bol šťastný deň – neochorel, nezavreli ho, vzal jedlo navyše... A takýchto dní je do roka v tábore 365.  
  
Šuchov už nemá ani omrvinku tabaku, ani nádej zohnať ho prv ako dnes večer - je celý napätý od očakávania, a po tomto zvyšku cigarety túži teraz azda väčšmi, ako po samej slobode  
  
Nuž taký je už život trestanca, Šuchov si už na to zvykol: večne musíš číhať, aby ti neskočili na krk … Ešte ani tá trestancova myšlienka nie je slobodná, jednostaj sa vracia k tomu istému, jednostaj sa krúti dookola: nenamacajú mi chlieb v matraci? Uznajú ma večer na maródke? Zatvoria kapitána či nezatvoria? …  
  
V táboroch a väzeniach si Ivan Denisovič odvykol rozhutovať, čo bude zajtra, čo o rok, čo dá jesť žene, deťom. O všetkom zaňho rozhodovala vrchnosť - a tak je to vari aj ľahšie.

Jeden z najväčších kritikov komunistického režimu v bývalom Zväze sovietskych socialistických republík (ZSSR) Alexander Solženicyn pocítil krutosť stalinského teroru na vlastnej koži. Už v roku 1945 ho odsúdili na 8 rokov väzenia, z toho dva roky strávil v trestaneckom tábore - gulagu.  
  
Nobelovu cenu za literatúru dostal Solženicyn 8. októbra 1970. Osobne si ju v Štokholme neprebral, lebo sa obával, že by ho pri návrate nevpustili do milovanej vlasti a život v inej krajine bol pre neho nepredstaviteľný. Jeho reč na slávnostnom bankete predniesol sekretár Švédskej akadémie Karl Ragnar Gierow.  
  
Z vlasti Solženicyna totalitný režim predsa len vyhnal. V roku 1974 totiž vyšla vo Francúzsku prvá časť jeho románu Súostrovie Gulag a spisovateľa predstavitelia totalitného režimu označili za zradcu a vypovedali zo ZSSR. Do Ruska sa vrátil až po rozpade Sovietskeho zväzu v roku 1994.  
  
Alexander Isajevič Solženicyn sa narodil 11. decembra 1918 v Kislovodsku (Rusko). Otec sa narodenia budúceho spisovateľa nedožil, zomrel pol roka pred jeho narodenín počas poľovačky. V ťažkých podmienkach počas občianskej vojny sa o syna starala len matka. Napriek finančným ťažkostiam ukončil Solženicyn štúdium matematiky a fyziky na univerzite v Rostove a začal pôsobiť ako stredoškolský učiteľ. Matka budúcemu spisovateľovi zomrela keď mal 22 rokov. V tom čase bol ženatý s Natáliou Rešetkovskou.  
  
Počas druhej svetovej vojny pôsobil Alexander Solženicyn v Červenej armáde pri delostrelectve a dotiahol to až na hodnosť kapitána. V roku 1945 ho za kritiku Stalina degradovali obvinili z protisovietskej činnosti a odsúdili na nútené práce v gulagu na Sibíri. Po návrate z trestaneckého tábora vo veku 39 rokov si opätovne vzal za manželku Natáliu Rešetkovskú, s ktorou sa rozviedol v čase väznenia. Tri roky spolu žili vo vyhnanstve v Kazachstane. Po návrate sa usadili v meste Riazaň, kde Solženicyn pôsobil ako učiteľ matematiky a fyziky a začal písať svoje budúce slávne prózy.  
  
Tri roky po smrti vodcu Stalina Solženicyna rehabilitovali a vďaka politickému odmäku počas vládnutia Nikitu Chruščova mu oficiálne vyšla novela Jeden deň Ivana Denisoviča (1962), v ktorej podal jednoduchý, veľmi ľudský a súčasne otriasajúci obraz života v trestaneckom tábore. Novela tematicky predchádzala trojzväzkovému románu Súostrovie gulag (1973-1975), v ktorom úplne odhalil neľudskosť stalinského režimu. Známy je aj román Rakovina (1968), ktorý podobne ako Súostrovie gulag vyšiel v ZSSR len ako samizdat. Knižne ich vydali len zahraničné (západné) vydavateľstvá.   
  
Medzi tým sa po 15 rokoch manželstva s Natáliou Rešetkovskou znovu rozviedol a ako 55-ročný sa Solženicyn oženil s 24-ročnou Natáliou Svetlovovou. Narodili sa im traja synovia, ktorí sa neskôr stali občanmi Spojených štátov amerických (USA).  
  
Za román Súostrovie gulag dostal Alexander Solženicyn v roku 1970 Nobelovu cenu za literatúru. Cenu si osobne neprevzal, lebo sa obával, že by ho do vlasti už nepustili. V roku 1974 bol však donútený opustiť rodnú krajinu a úrady ho zbavili aj občianstva. Do Ruska sa vrátil v roku 1994 po 20 rokoch exilu v Nemecku a Spojených štátoch amerických.  
  
Po návrate do Ruska bol v roku 1997 zvolený za riadneho člena Ruskej akadémie vied. Svojimi vtedajšími názormi však mnohých prekvapil. Stal sa totiž kritikom Západu. Západným politikom vyčítal neobjektívny pohľad na Rusko. V roku 2007 získal Štátnu cenu Ruskej federácie, ktorú mu osobne udelil Vladimir Putin.  
  
V roku 1997 laureát Nobelovej ceny za literatúru oznámil aj založenie výročnej ceny za literatúru. Cena A.I. Solženicyna sa podľa jeho priania udeľuje literárnym dielam, ktoré pomáhajú ruskej spoločnosti pochopiť samu seba a ktoré významne prispievajú k rozvoju ruskej literárnej tradície.  
  
Alexander Solženicyn zomrel 3. augusta 2008 v Moskve vo veku 89 rokov na infarkt. Miestom jeho posledného odpočinku je moskovský Donský kláštor.