**Mechanická cesta**

Táto metóda je jednoduchá a vo svojej podstate je založená na základnej potrebe každého slimáka – prijímať potravu. Do misky, ktorú položíte na dno, vložte kúsok zeleniny, ktorej slimáky ťažko odolajú. Ideálna je mrkva, uhorka, alebo cuketa. Slimáky potravu vycítia a zhromaždia sa na kúsku zeleniny, odkiaľ ich mechanicky odlovíme. Mechanická cesta však vedie iba k redukcií počtu slimákov a určite sa ich týmto spôsobom nezbavíte navždy. Slimáky svoju populáciu po čase vždy obnovia.

**Chemické zbrane**

Áno, aj použitie chemických zbraní je možnosť ako sa slimákov zbaviť. Je tu však niekoľko „ale“. Prípravky, ktoré ničia slimákov, dokážu uškodiť aj niektorým citlivým druhom rýb, alebo úplne zlikvidovať napríklad krevetky a mäkkýše. Chemické prípravky na zabíjanie slimákov sú riziko. Je naivné sa domnievať, že zaberajú výhradne na slimákov a ostatné živé organizmy ich prítomnosť nepocítia.

### Ide to aj biologicky a ekologicky

„Bio“ a „Eko“. To sú dve skratky, ktorými sa dá charakterizovať nasledujúca metóda. Vedeli ste že existujú ryby, pre ktoré sú slimáky prirodzenou potravou? Konkrétne sú na predajniach dostupné dve skupiny rýb, ktoré so slimákmi v akváriu urobia krátky proces. Chromobotia macracanthus je druh pĺžovitej ryby z Bornea a Sumatry, ktorý slimáky likviduje veľmi efektívne. Ich masívne čeľuste drvia ulity slimákov už niekoľko minút po ich vpustení do akvária. Chromobotia však dorastá do väčších veľkostí a preto sa nehodí do akvária menšieho ako 150-200 litrov. Dokonca aj tento objem jej bude po niekoľkých rokoch nedostačujúci.

Druhá skupina rybiek sa volá tetraodon (Štvorzubce a im príbuzné druhy). Jedná sa o ryby, ktoré sú vybavené namiesto bežných úst útvarom, ktorý pripomína zobák. A ten nemá so slimákmi zľutovanie. Nevýhoda chovu týchto rýb je ich agresivita. Jedná sa o teritoriálne a agresívne druhy, ktoré sa napádajú aj sami medzi sebou a trúfnu si aj na omnoho väčšie druhy rýb.

Ak teda máte malé akvárium, alebo nechcete svoje ryby vystaviť traume z prítomnosti Tetraodona, či váhate s nasadením chemických zbraní, nezúfajte. Je tu jedno riešenie v podobe slimáka – zabijaka.

### „Helenka“

Existuje jeden druh slimáka, ktorý nám paradoxne dokáže zabezpečiť to po čom túžime.

Akvárium bez ostatných slimákov. Jeho meno je Clea Helena a slangovo sa mu hovorí „Helenka“. Jedna Helenka dokáže obhospodáriť objem 10-20 litrov. Jej dravá povaha ju núti loviť ostatné druhy slimákov a tie po istej dobe z akvária úplne vymiznú. Prvé príznaky ich úbytku si všimnete už do niekoľkých dní a postupne sa z premnoženého ulitníka stáva rarita.

Helenka je skutočne jeden z tých slimákov, ktoré majú v akváriu svoju nesmierne vysokú pridanú hodnotu. Drží na uzde svojho slimačieho príbuzného tak efektívne, že používanie akýchkoľvek rizikových chemických nezmyslov s mnohými vedľajšími účinkami ani nebudete považovať za možnosť. A práve o tomto poznaní je skutočná akvaristika. O poznaní, že čokoľvek do akvária vložíme, zmení jeho osud a neexistuje žiadna situácia s ktorou by si príroda neporadila. A nepotrebuje k tomu žiadne človekom vytvorené chemické kokteily. Ak príroda spozoruje, že sa jeden živočíšny druh stáva dominantným, vytvorí mu nepriateľa. Slimák sa totiž slimákom vyháňa.