*Prečo nemôžeme cítiť iba lásku?*

Smútok. Tá, neodmysliteľná súčasť nášho vnímania sveta. I samotný život je plný smútku. Otázka ale znie, dá sa žiť bez smútku? Prečo nemôžeme cítiť iba lásku? No, odpoveď je jednoduchá. Nemôžeme spoznať lásku a radosť ak nezažijeme bolesť a smútok, ktoré nás naučia vážiť si ich. Čo majú tieto pocity spoločné? Popravde, sú akousi ukážkou toho, že nič nie je zadarmo. Radosť vytrpená temnými myšlienkami smútku a pravá láska zaslúžená mučením, ktoré spôsobujú práve sklamania či osamelosť. Smútok a láska idú ruka v ruke. A za nimi ako malé batoľa cupitá sklamanie. Na druhej strane dá sa vôbec nesmútiť? Ak existuje niekto kto nikdy nevyronil slzu, tak ten človek, dovolím si povedať, nikdy nemiloval. Lebo práve láska je niekedy trýznivejšia ako ostrie noža. Samozrejme, nie každý potrebuje k šťastiu lásku, ale smútok je univerzálny pojem. Smútime, lebo je na to čas, lebo nás niečo bolí, raní alebo je to snáď niekto? Snažíme sa to skrývať, niektorí, to však spoznajú. Rozpoznajú trápenie a vodopád sĺz pod tou hmlou vytvorenou  srdečným úsmevom. Nechceme prejavovať smútok, aby sme neranili ostatných a neukázali svoju zraniteľnosť, ale smútok nie je vec, za ktorú sa musíme hanbiť. Smútok je len súčasť života, ktorá nie je príjemná, ale je nutná pre pochopenie, či cenenie si večne trvajúcich chvíľ plných pokoja, lásky a šťastia. Nebojme sa prejavovať smútok, lebo nie všetky slzy sú zbytočné. Dbajme na to, aby naše slzy boli živou vodou pre naše šťastie.