Čím iným by som chcel začať .... pokora, jednoduchosť, chudoba ...ale RADOSŤ...ktorá pramenila....  **Evanjelium** - základnou „knihou" ktorá v sebe skrýva plnosť radosti. Už jej názov v sebe nesie slovo radosť. Evanjelium v gréčtine znamená **radostná zvesť**, radostná správa. Preto tí, ktorí ju prijmú, by mali byť radostní ľudia. A naopak, tí ktorí ju nepočuli, by mali byť stále v smútku. Toto tvrdenie sa nám možno celkom **nezdá**, pretože poznáme veľa ľudí ktorí uverili evanjeliu a sú smutní a zasa naopak veľa takých, ktorí evanjelium nikdy nepočuli a sú ľuďmi radosti. Ale dnešný svätec môžeme povedať – že evanjelium prijal za svoj životný program.

BS - tí, ktorí prijali evanjelium a aj napriek tomu sú smutní, ba depresívni, môžeme povedať, že **ho v skutočnosti neprijali**. Termín „smutný kresťan" je vnútorným protirečením, ako sa vyjadril W. Barclay. Keďhovorí – tomu kresťanovi niečo v skutočnosti neprišlo. Možno ten človek prijal len nejakú fazónu, nejakú vonkajšiu formu... no **neprijal podstatu**. Pretože podstatou je radostná zvesť, teda **zvesť, ktorá spôsobuje radosť**. Inak toto sa môže udiať nielen na úrovni jedinca, ale i na **komunitnej úrovni**. Tendencia k smútku bola vždy silným pokušením pre kresťanov každej generácie. Novinárka Erma Bambeck spomína na nasledujúcu udalosť: Raz bola v nedeľu v kostole. Bolo tam s matkou jedno malé dieťatko, ktoré sa naširoko usmievalo na všetky strany. Ľudia pociťovali rozpaky, pretože nevedeli, ako sa majú správať. Keď to zazrela jeho matka, rázne ho upozornila: **„Prestaň sa vycierať! Si predsa v kostole!"** Tento príbeh ilustruje presvedčenie mnohých kresťanov, že Cirkev a kostol sú vážne veci. A naozaj, koľko je takých, ktorí smiech a radosť v kostole považujú za nepatričné. Pre mnohých tento postoj vplýva z presvedčenia, že tento svet je slzavým údolím a že ho treba teda prejsť čo najrýchlejšie a čo možno **najtrúchlivejšie**. Aký to je však omyl! Takéto kresťanstvo je vážnou deformáciou pravého, Ježišovho kresťanstva.

BS - čo však s tými, ktorí neprijali evanjelium a predsa sú radostnými? Samozrejme, dobre že takí sú. Treba sa tešiť z každého, kto sa raduje. Radostní ľudia sú vždy darom. No predsa: túto formu radosti treba v skutočnosti **preverovať**. Lebo poznáme veľa typov radosti. No tá **pravá je len jedna**. A tá súvisí z evanjeliom. Arogantné tvrdenie? Možno. No preverme si ho.

**Čo je vlastne radosť?** Odpoveď nám poskytne malý výlet do evanjelií. Kde všade sa radosť nachádza? Kto všetko sa v evanjeliách raduje? V evanjeliách je veľa takých miest, kde sa radosť nachádza. Celkove je slovo radosť v Novom zákone spomenutá 133 krát. No najvýraznejším miestom, kde sa radosť nachádza je **15. kapitola** Lukášovho evanjelia. Sú v nej tri podobenstvá: **o stratenej ovci, stratenej drachme a stratenom synovi.** Keď sa tieto tri veci stratili, spôsobilo to prirodzene **smútok**. Aj keď smútok v týchto troch podobenstvách spomenutý nie je, dá sa vydedukovať. Tí, ktorí spomenuté tri veci stratili, **ich úzkostlivo hľadali**. A ako sa cítite, keď naliehavo **hľadáte**, čo ste stratili? **V depresii, v úzkosti, v zmätku, v beznádeji, v hneve.** Toto všetko sú emócie čierňavy, teda smútku.

A keď konečne **nájdete**, čo ste tak úzkostlivo hľadali, ako sa cítite? Vyskakujete od radosti. Záleží od povahy: jedni vyskakujú po povalu, iní tancujú, ďalší iba pokojne vychutnávajú okamih, ktorý má pre nich cenu zlata. **Po nájdení stratenej veci, nastáva radosť.**

**Pastier**, **žena** a **otec** v podobenstvách 15. kapitoly Lukášovho evanjelia sa všetci radovali: **o pastierovi**, ktorý našiel ovcu hovorí Ježiš: „A keď ju nájde, vezme ju s radosťou na plecia, a len čo príde domov, zvolá priateľov a susedov a povie im: «***Radujte*** ***sa*** so mnou lebo som našiel ovcu, čo sa mi stratila.»" (Lk 15, 5-6). O **žene** ktorá našla drachmu: „A keď ju nájde, zvolá priateľky a susedky a povie. «***Radujte*** ***sa*** so mnou, lebo som našla drachmu, čo som stratila.»" (v.9). A **otec**, ktorému sa vrátil stratený syn povedal svojim sluhom: „Rýchlo prineste najlepšie šaty a oblečte ho! Dajte mu prsteň na ruku a obuv na nohy! Priveďte vykŕmené teľa a zabite ho. Jedzme a ***veselo*** hodujme." (v. 22-23). A staršiemu synovi, ktorý sa pohoršoval nad tým všetkým povedal: „Syn môj, ty si stále so mnou a všetko, čo ja mám, je tvoje. Ale patrilo sa hodovať a ***radovať sa***, lebo tento tvoj brat bol mŕtvy, a ožil, bol stratený, a našiel sa." (v. 31-32).

Zo všetkých týchto textov teda vidíme, že evanjeliová radosť, je **odpoveďou na nájdenie strateného**, na znova získanie toho, čo sa stratilo. Alebo na nájdenie niečoho cenného napríklad **pokladu na poli** alebo **vzácnej perly** (Mt 13, 44-45). V tomto zmysle chápe radosť aj **Starý zákon**. Z mnohých textov stojí za to spomenúť **radosť Židov vychádzajúcich z Egypta**, najviac po prechode Červeným morom, najkrajším spôsobom to vyjadrenú v piesni víťazstva: „Spievajme Pánovi, lebo sa preslávil..." Ex 14,15f. (Žalmi)

Keď by sme to mali zosumarizovať, **smútok v Písme je napojený na stratu, radosť na nájdenie** toho, čo bolo stratené alebo na **získanie** toho, čo človek nevlastnil, ale po čom túžil, lebo to pokladal za čosi, čo ho malo skompletizovať.

Smútkom je napríklad **vyhnanie z raja**. To je tá najpodstatnejšia strata, ktorú človek zažil. Od nej sa potom odvíjajú všetky ostatné straty. Človek neustále túži po raji, z ktorého bol vyhnaný. **Ježiš ten raj ale vymohol naspäť.** **Preto je jeho evanjelium radostnou zvesťou, lebo nám oznamuje, že raj nám je navrátený.** U Lukáša Ježiš oznamuje základný program svojej služby takto: „Duch Pána je nado mnou, lebo ma pomazal, aby som hlásal evanjelium chudobným. Poslal ma oznámiť zajatým, že budú prepustení, a slepým, že budú vidieť; utláčaných prepustiť na slobodu a ohlásiť Pánov milostivý rok." (4, 17-19). Toto je základ Ježišovej služby a **dôvodom na radosť**: **prepustenie na slobodu, navrátenie strateného, získanie toho, čo nám dáva plnosť.**

**Prečo máme ale smutných kresťanov**, aj napriek tomu, že prijali evanjelium, t.j. radostnú zvesť? Preto, lebo v skutočnosti ho neprijali. **Prijali dar, ktorý nikdy nerozbalili.** Alebo ho založili do zásuvky bez toho, že by vedeli, čo vlastne dostali. Nepochopili totiž podstatu ani evanjelia, ani svojej biedy.

**Svojej biedy?** Je veľa ľudí, ktorí sa s týmto termínom nestotožnia. „Aká bieda!? Ja predsa nie som biedny! Som zdravý, dobre zarábam, mám veľa priateľov!" Dokedy však? A do akej hĺbky? Aj keď zmyslom kresťanského ohlasovania nie je ľudí presviedčať, že sú biedni a že sú na nič, predsa je namieste **ponúkať veci**, ktoré by boli **trvalé** a nie iba prchavé a časné.

**A práve dnešný svätec sv. František** nám pripomína, že príčinou našej radosti je a má byť bezpodmienečná láska Boha k nám, od ktorej nás nič nemôže odlúčiť.

On nám dnes hovorí, že **nejestvuje pravá radosť bez Boha.** Bez Boha existujú **časné a čiastkové radosti**. Človek sa môže tešiť zo svojho zdravia, sily, vzťahov, úspechov, vlastníctva... No všetko jedného dňa skončí. A čo potom? **Bez večnosti je všetko nezmyselné.** Zmysel má len to, čo je trvalé. A čo nemá zmysel, je zdrojom smútku. Aj keď niekedy podvedomého a latentného. No predsa pretrvávajúceho. Iba to, čo má zmysel trvalý, je zdrojom radosti. Preto teda **trvalá radosť musí mať svoje korene v Bohu**. **Človek, ktorý opravdivo miluje by mal rozdávať radosť**. Nie je možné radosť rozdávať iným, ak ju sám nevlastním. **Ak človek nevlastní pravú radosť, bude rozdávateľom nie skutočnej radosti, ale radosti povrchnej, ba i chorej.** Pravej radosti je schopný iba človek, ktorého **duša je čistá**, a ktorého **cesta má jasný cieľ** smerujúci poza horizont do večnosti. *Príbeh o dokonalej radosti*

Bratia a sestry – Radosť je základom života. Na rozdiel od šťastia, ktoré prichádza a odchádza ako počasie, ktoré je chvíľu jasné a slnečné, hneď zas oblačné a daždivé, radosť premení zo zdroja nášho života, pričom ho robí hodnotným a hodným toho, aby sme ho žili. Radosť vyviera z hĺbky, nikdy nie je povrchná. Prekonáva utrpenie a bolesť, ba dokonca mení utrpenie a bolesť na rozkoš. Radosť nás podnecuje vzdávať vďaky, že aj v dobrom aj v zlom patríme Bohu.