Slávnosť sv. Františka z Assisi (04.10.)

    Dnes máme slávnosť sv. Františka z Assisi, preto by som sa s vami chcel zamyslieť nad významom Cirkvi a sviatostí v osobnej zbožnosti sv. Františka, ako ich vnímal vo svojej dobe a zaznamenal vo svojich spisoch. Niekedy sa v modernom ponímaní jeho osoby stretávame so snahou ukázať Františka ako reformátora, ktorý stojí vysoko nad cirkvou alebo dokonca proti cirkvi, keď sa však začítame do jeho vlastných výpovedi, alebo do výpovedi autentických svedkov jeho života a jeho myslenia, nájdeme v nich takú hlbokú a čistú vieru, že aj dnes po stáročiach môžeme z nej čerpať. Jeho postoj k Cirkvi najlepšie vyjadruje oslovenie, ktoré často užíval, keď o nej hovoril: „Svätá matka Cirkev Rímska.“  
    Vieme, že v dobe sv. Františka bolo mnoho vecí v Cirkvi, ktoré vzbudzovali pohoršenie a viedli ku vzniku rôznych siekt. Medzi duchovenstvom sa objavovali rôzne a až do neba volajúce nešváry a hriechy. Možno nám na tomto historickom pozadí napadne otázka: Z čoho pramenila Františkova úcta voči Cirkvi a zvlášť k biskupom a kňazom, ktorí žijú v jednote s katolíckou cirkvou? Či František nevidel, alebo nechcel vidieť to, čo tak rozhorčovalo Katarov a Albigéncov?   
    Najlepšie jeho vzťah k Cirkvi vysvetľujú slová, ktoré nám ostali zachované v Testamente, kde píše: „Potom mi Pán dal a dáva takú dôveru ku kňazom, ktorí žijú podľa svätej rímskej Cirkvi, kvôli ich sväteniu, že i keby ma prenasledovali, chcem sa k ním utiekať. A keby som mal takú múdrosť ako Šalamún a našiel by som najúbohejších svetských kňazov na farách, na ktorých pôsobia, nechcem kázať proti ich vôli. Voči ním a všetkým ostatným chcem mať bázeň, chcem ich milovať a ctiť ako svojich pánov. A nechcem posudzovať ich hriechy, lebo v nich poznávam Božieho Syna a sú mojimi pánmi. Robím to preto, lebo z Najvyššieho Syna Božieho telesným zrakom na tomto svete nič nevidím, iba Najsvätejšie Telo a Najsvätejšiu Krv, ktoré sami prijímajú, a len oni iným vysluhujú. A tieto najsvätejšie tajomstvá chcem nadovšetko uctievať, vážiť si ich a uchovávať na vznešených miestach. Kdekoľvek nájdem najsvätejšie mená a jeho slová napísané na nevhodných miestach, chcem ich pozbierať a prosím, aby sa zbierali a uložili na čestnom mieste. A všetkých teológov a tých, čo nám ohlasujú sväté Božie slová, máme si ctiť a vážiť ako tých, čo nám dávajú ducha a život.“  
    Možno žasneme nad hĺbkou úcty sv. Františka ku kňazom a ku Cirkvi. Je to úcta, s ktorou sa bežne nestretneme ani u zbožných veriacich. Je to nadprirodzený pohľad milosti, pohľad akým sám Kristus vidí svoju Cirkev. František prehlasuje, ako sme počuli, že túto úctu dostal od Pána ako milosť. Tak ako priznáva, že Pán mu dal bratov, tak isto mu dal Pán úctu ku kňazom. Táto úcta nachádzala svoje zdôvodnenie v kňazskom svätení. Od okamihu vysviacky sa človek stáva tým, skrze ktorého prichádza Kristus denno denne na oltár, stáva sa tým, skrze ktorého Pán odpúšťa hriechy, stáva sa tým, ktorý vysluhuje Božie Slovo, skrze ktoré sa deje aj premenenie na oltári.  
    Sv. František na inom mieste tvrdí: „Len duchovní Cirkvi zvestujú slová Pána a len oni môžu konať túto službu“ (List veriacim). Chce, aby oni a všetci bohoslovci, ktorí ohlasujú presväté Slová Božie, boli vysoko vážení a ctení, „lebo nám dávajú Ducha a Život“ (Závet). On sám si pri hľadaní svojho povolania necháva od kňaza poslúžiť Slovom Božím. Slovo Božie z úst kňaza ho predovšetkým uistilo o tom, že volanie, ktoré zachytil vo svojom srdci, pochádza od Boha. A od tej chvíle mu bol plne a bezpodmienečne poslušný. S rovnakým postojom viery vyznal: „Na počiatku môjho obrátenia vložil Pán svoje Slovo do úst assiskému biskupovi, aby mi radil a posilňoval ma v Kristovej službe“ ( Zrkadlo dokonalosti 10)  
    Svätá Matka Cirkev Rímska sprostredkúva pravý život nielen prostredníctvom hlásania Slova, ale aj prostredníctvom vysluhovania sviatosti a to zvlášť sviatosti krstu, zmierenia a sviatosti Oltárnej. Vedomie vznešenosti sviatosti krstu vyjadruje sv. František už tým, že nazýva Cirkev Matkou.  
    O sviatosti zmierenia sa vyjadruje na viacerých miestach: „Moji požehnaní bratia, klerici i laici, nech vyznávajú svoje hriechy kňazom nášho rádu. Ak to nieje možné, nech sa spovedajú iným svedomitým a katolíckym kňazom. A nech vedia a majú na pamäti úplne jasne: Keď príjmu pokánie a dostanú rozhrešenie od ktoréhokoľvek katolíckeho kňaza, budú celkom iste zbavení hriechov, len keď sa snažia pokorne a svedomito vykonať uložené pokánie. Keď však nemôžu práve vyhľadať kňaza, potom môžu vyznať hriechy niektorému bratovi, ako hovorí apoštol Jakub: „Vyznávajte sa navzájom zo svojich hriechov.“ (Jak 5, 16). Preto však nesmú prestať sa obracať na kňaza, pretože moc zadržovať a odpúšťať hriechy majú len kňazi. A po tejto ľútosti a spovedi nech príjmu Telo a Krv nášho Pána Ježiša Krista s hlbokou pokorou a úctou a majú pri tom na pamäti, čo sám Pán hovorí: „Kto je moje Telo a pije moju Krv, má život večný“, a „ toto robte na moju pamiatku.“  
    Sv. František nepreniká k týmto tajomstvám teologickým štúdiom ale nazeraním. Hovorí: „Máme vyznávať kňazovi všetky svoje hriechy a prijať od neho Telo a Krv nášho Pána Ježiša Krista, lebo kto neje jeho Telo a nepije jeho Krv, nemôže vojsť do Božieho Kráľovstva. Všetci musíme byť pevne presvedčení, že nik nemôže byť spasený ináč, iba Krvou nášho Pána Ježiša Krista a svätými slovami Pána, ktoré kňazi vyslovujú, zvestujú a vysluhujú.“ (List veriacim). A tu nachádza ďalší dôvod svojej úcty ku kňazom: „A to preto robím, lebo na tomto svete nepozorujem telesnými očami z Najvyššieho Syna Božieho nič, iba Telo a Krv, ktoré oni prijímajú a iba oni rozdávajú iným. A tieto presväté tajomstvá chcem nadovšetko uctievať, vážiť si ich a uchovávať na miestach dôstojných.“  
    Toto veľké eucharistické tajomstvo sa postupne stáva stredobodom, okolo ktorého krúži celá jeho zbožnosť: „Všetky tkaniva jeho bytia horeli láskou pre sviatosť Pánovho Tela, a nedokázal si sám vysvetliť, ako On mohol mať voči nám takú blahosklonnosť a lásku. Pokladal za znamenie chladného pohŕdania, keby nebol prítomný aspoň jednej svätej omše za deň, keď k tomu mal možnosť. Často prijímal s takou oddanosťou, že i druhých k oddanosti strhával. Túto vznešenú sviatosť obklopoval takou úctou, že prinášal v obetu všetky svoje údy, a keď obetovaného Baránka prijímal, obetoval mu svojho ducha v ohni, ktorý stále horel na oltári srdca“ (2 Cel 20) . Vyprosujme si milosť od Boha aby sme aj v tomto dokázali nasledovať sv. Františka.

Ani sv. František, ani sv. Klára nevytvorili nijaké veľké sociálne diela, nie sú hrdinami lásky v užšom zmysle a jednako sú azda najdobrotivejšími a najláskavejšími ľuďmi, ktorí žili na zemi v storočiach po Kristu.

Rozum, vôľa a myseľ, celá bytosť sv. Františka bola naplnená najčistejšou láskou: Táto bola spočiatku azda iba prirodzeným hlbokým vedomím spolupatričnosti a prejavom cítenia so svetom zvrchovane citlivo usporiadaného človeka, ale Ježišovým náboženstvom bola zušľachtená a pozdvihnutá k nádhernému preciťovaniu Boha a k ohromnej činorodosti. Nenazýval pôvodnou rečou a rýdzim citom iba slnko a vietor, vtáky a ryby, ovce a vlka svojimi bratmi a sestrami - čo je oveľa ťažšie - aj k ľuďom cítil stále vrúcnu bratskú lásku a osvedčoval ju v každodennom styku s najjemnejším taktom srdca a hrdinským seba premáhaním.

Raz v noci pochytil istého brata veľký hlad; František dal ihneď prestrieť na stôl napriek pevnému asketickému príkazu nielen pre hladného, ale aj sám veselo jedol s ostatnými bratmi, aby sa brat nehanbil. Ale nechýbajú ani väčšie prejavy jeho lásky. Ošetroval malomocných v najstrašnejšom štádiu ich choroby; daroval plášť zo svojho tela a pre chudobných predal Nový zákon z kostola v presvedčení, že sa to bude väčšmi páčiť Bohu, ako keď bude z neho čítať s bratmi; zo spoločnosti nechcel vylúčiť ani zlodejov a zbojníkov, ale chcel, aby sa s nimi zachádzalo láskavo ako s bratmi, lebo bol presvedčený, že láska má moc všetko obrátiť.

Takýmito skutkami vzbudzoval často dojem, že je skôr dieťaťom raja, ako človek drsnej triezvej skutočnosti. A jednako, nič nebolo požehnanejšie pre tento svet ako práve prekypujúca láska srdca, akú mal svätec z Assisi. Tá láska, ktorá mu dovolila milovať všetkých ľudí bez rozdielu. Rovnako Kláru, ktorá sa rozhodla rovnako ako on nasledovať Pána v duchovnom povolaní.

Od svojho narodenia r. 1182 až do svojho zajatia ako vojaka v Perugii r 1202 bol František spokojným a dobrodružstvá milujúcim mladíkom. **Avšak rok strávený vo väzení a následná choroba spustili v ňom nepokoj a hneď na to aj silnú túžbu nájsť zmysel svojho života, ktorý sa objavil v jeho srdci.** V r. 1206 sa František - básnik a mystik - hlboko zahľadel na ukrižovaného Krista, ktorý sa nachádzal v ruinách kostola sv. Damiána a rozhodol sa, že bude v pokore a jednoduchosti slúžiť výlučne Cirkvi a tomuto Pánovi. Na prekvapenie mnohých tento jednoduchý laik zhromaždil okolo seba r. **1209** skupinu chudobných bratov. **Spoločne sa zasvätili Pani Chudobe a rozhodli sa slúžiť chudobným v ich potrebách a kázať evanjelium s novým zápalom a jednoduchosťou.**

Takto sa zrodil teda zrodil „Rád menších bratov". **V istom zmysle k tomu jednoducho prišlo, bez toho, že by sa to bolo plánovalo.** Duch Františka pritiahol mnohých učeníkov, ktorí túžili pripojiť sa k „úbožiačikovi" z Assisi v jeho službe Kristovi a Cirkvi. Radosť a veselosť, ktorú získali zo slobody od dobier tohto sveta a nefalšovaný pokoj, plynúci zo srdca Krista, ktorý zaplavil týchto pár bratov pôsobil **ako magnet** na tých, ktorí sa s Františkom stretli alebo ktorí o ňom počuli. On a jeho osobný zážitok Krista boli centrom tohto hnutia, a skôr ako si to on sám uvedomil, **množstvo tých, ktorí sa k nemu pripojili, prerástlo jednoduchosť pôvodnej inšpirácie**. Stala sa **nevyhnutná istá organizácia a štruktúra jeho hnutia**.

R. 1209 František napísal **pravidlá života** - ktoré sa však nezachovali - v ktorých od seba a svojich spoločníkov požadoval **absolútnu chudobu**. R. 1221 tieto pravidlá zrevidoval

**Menší brat nesmel vlastniť nič, ani nesmel používal peniaze alebo iné materiálne dobrá, aby si zaistil budúcnosť.** Tým, že opovrhli dobrami tohto sveta a žiadostivosťou a ambíciami, ktoré sú s týmito dobrami spojené, bratia budú zakusovať **radosť a slasť, ktorú je možné nájsť jedine v Božom stvorení** - v Bratovi Slnku a sestre lune. Paradoxne ten, kto nevlastnil nič v skutočnosti vlastnil všetko, že všetko mu bolo k dispozícii, Ich kázanie, neformálne a namierené tak, aby zasiahlo srdce, poukazovalo na hlavnú starosť bratov: t.j. aby ostali verní autentickému evanjeliovému posolstvu. Tento radikálny životný štýl a osobný evanjeliový zápal v žiadnom prípade však **neviedol k opovrhovaniu inštitucionálnou autoritou**. Františkova úcta voči hierarchii - zvlášť biskupovi Ríma - bola tak nekompromisne silná, jednoduchá a priama a to až tak, že súčasný kresťan je z nej možno až prekvapený. **Pre Františka však bolo podstatné, aby bratia zostali hlboko napojení na ideál spolupráce s biskupmi Cirkvi.**

Služba Kristovi a Cirkvi v duchu sv. Františka bola pre mnohých - intelektuálov, básnikov i duchovných vodcov - neodolateľnou túžbou, ktorá ich priťahovala k tomuto žobrákovi z Assisi. **Je to fenomén, ktorý neopadol ani v našich časoch.**

Františkovou nevestou bola Pani Chudoba. **Františka a jeho rodinu, ktorú založil je však možné naplno pochopiť len cez jeho hlbokú lásku k ukrižovanému Kristovi.** Ten, kto uviedol Františka do jeho romantickej záľuby k Pani Chudobe bol chudobný Kristus z evanjelia, na svojej ceste na kríž. František nakoniec ako výsledok svojich meditácii o ukrižovanom Kristovi a o jeho ranách dostal sám rany, ktoré na svojom tele nosil Kristus, tzv. **stigmy**. Takto Kristovo utrpenie mohol aj sám vidieť a zakúsil na svojom vlastnom tele.

František určite neplánoval založiť plnohodnotný a plnoprávny rehoľný rád. Pravdou však je, že presne to sa stalo. **Sv. Klára** (1193-1253), dievčina z Assisi, ktorá sa tiež pripojila k ideálu evanjeliovej jednoduchosti, radosti a slobody, sa stala zakladateľkou františkánskeho **druhého rádu.**

Neskôr sa zrodil ešte **tretí rád**, a to združenie laických nadšencov, ktorí žili vo svete, no istým spôsobom mali účasť na živote prvého a druhého rádu.

Už mnohé stáročia si kresťania, ale i nekresťania uctievajú svätého Františka z Assisi ako muža jednoduchosti a pokoja. Avšak svätý František nebol len láskavým šíriteľom pokoja, ktorý prijal život jednoduchosti a chudoby. Predovšetkým to bol muž, ktorý s veľkým nadšením a dosť výstredne miloval Boha a rozhodol sa radikálne žiť podľa evanjelia. František sa zriekol svojej pôvodnej túžby po sebauspokojení a namiesto toho venoval všetku svoju energiu nasledovaniu Ježiša. Celý jeho život je príbehom o obrátení – príbehom, ktorý nám dokazuje, ako veľmi môže Boh zmeniť človeka, ktorý odpovedá na jeho volanie.

Obrátenie je zmena v srdci, ktorá umožní Duchu Svätému vniesť novú orientáciu do našich životov. Keď prijímame Ježišovu výzvu, aby sme prijali jeho slobodu ponúkanú v poslušnosti, on nás pretvára. Máme sklon myslieť si, že obrátenie znamená odvrátenie sa od niečoho zlého alebo ľútosť nad hriechom. Pokánie je dôležité hľadisko obrátenia, ak sa však budeme zameriavať len na to, riskujeme, že si nevšimneme kladnú stránku pokánia. Nielenže sa odvraciame od hriechu, ale zároveň sa obraciame k Ježišovi. Možno si myslíme, že ak opustíme staré cesty, náš život prestane byť taký zábavný alebo bohatý. Avšak opak je pravdou. Spomeňme si na mnohých svätých, ktorí ako František vydávajú svedectvo o tom, aký môže byť náš život bohatý a radostný ak sa obrátime k Ježišovi.

Ježiš rozoslal svojich učeníkov po celej Galilei, aby ohlasovali Božie kráľovstvo (Lk 10, 8). Ježiš očakával také isté radostné obrátenia, ako bolo obrátenie svätého Františka, keď prijal evanjelium. Ježiš však vedel, že nie každý prijme jeho pozvanie. Niektorí odmietli evanjelium, lebo nespoznali Mesiáša poslaného Bohom (10, 16). Nad nimi Ježiš zaplakal a pokarhal ich: „Beda ti, Korozain! Beda ti, Betsaida!“ (10, 13). Bratia a sestry, otvorme svoje srdcia Ježišovi a prijmime všetko, čo nám každý deň ponúka. Vždy, keď sa obrátime k nemu, zanechávame za sebou temnotu a hriech a prichádzame viac do jeho svetla a slobody.