**Slávnosť sv. Františka -** Láska sv. Františka Assiského

Bratia a sestry ľudské srdce je stvorené pre lásku. No na uspokojenie mu nestačí akákoľvek láska. Stavané je pre milovanie nekonečného Dobra, ktorým je Boh, najvyšší predmet lásky ľudského srdca. Sv. Augustín po veľmi bolestnej skúsenosti pri hľadaní uspokojujúceho predmetu lásky napísal vo svojich prekrásnych Vyznaniach známu vetu: *„Nespokojné je naše srdce, kým nespočinie v tebe, Bože“.*

Aj assiský veselý mladík František živelne cítil hlad a smäd po láske. Bol stredobodom pozornosti assiskej mládeže, milovník zábav, vyhľadávaný spoločník, sympatická priateľská duša.

No uprostred zábav, tanečného rytmu a radosti mladého veku ozýval sa v jeho duši, hladnej po láske, **hlas**, ktorý ho vábil na cestu vyššej lásky, najblaženejšej lásky. František nezahlušil tento požehnaný hlas, **počúval ho**, počúval **pozorne**; išiel za jeho volaním a našiel svoju lásku, svojho dobrého Boha. A zahorel láskou k nemu, láskou z celého srdca, z celej duše, zo všetkej sily až k výkriku duše, opojenej láskou raz povedal: *„Boh môj, moje všetko!“*

Zahorel takou láskou k nemu, že ho už nič nemohlo odlúčiť od neho. Celá jeho horiaca osobnosť volala so sv. Pavlom: *„Som presvedčený, že ani smrť ani život, ani anjeli ani kniežatstvá ani mocnosti, ani prítomnosť, ani budúcnosť, ani sily, ani výška ani hĺbka, ani nijaké iné stvorenie nebude ma môcť odlúčiť od lásky Božej, ktorá je v Kristovi Ježišovi, našom Pánovi“* (Rim 8,38).

Áno, Božia láska, ktorá je v Kristovi Ježišovi, našom Pánovi! V ňom sa nám najvýraznejšie prejavil milujúci Boh. Mojžišovi sa Boh prejavil v horiacom kríku. Žiarenie bolo také silné, že Mojžiš padol na tvár a s posvätnou bázňou a klaňal sa prejavujúcemu Bohu.

Nám sa prejavil Boh oveľa zhovievavejšie, v ľudskom tele; dokonca ako Boh zakrvavený, v bolestiach a v strašných mukách sa zvíjajúci, Boh na kríži pribitý! Svätý František sústredil pozornosť svojej lásky na ukrižovaného Bohočloveka; v **jeho ranách** vždy lepšie **chápal veľkosť lásky** milujúceho Boha.

Francúzky spisovateľ Alfred de Viginy vo svojom románe *„Veľkosť a bieda vojenského života“* spomína na svoje chlapčenské roky, keď často sedával na kolenách svojho starého otca a pozoroval jazvy na jeho tvári po ranách, ktoré utŕžil vo vojnách; pozoroval tie jazvy a ako vraví, *„čítal som v nich o hrôzach vojny“.*

Aj sv. František pozoroval rany Ukrižovaného, rozjímal nad nimi, čítal v tých presvätých ranách o hrôze hriechu, o veľkej nevďačnosti človeka, no najmä o nesmiernej láske Boha. Čím viacej vnikal do týchto rán, tým viacej poznával obetu milujúceho Boha za biedneho človeka, krvavou obetou zachraňujúceho hriešneho človeka, ktorý bol vystavený nebezpečenstvu večného zatratenia. Sv. František vždy lepšie poznával a preciťoval, že táto láska ukrižovaného Boha nemohla strpieť, aby človek bol večne nešťastný v hrozných pekelných mukách. Preto sa táto nekonečná Láska ponorila do smrteľnej úzkosti Olivovej hory, do múk ukrutného bičovania a tŕním korunovania; táto nevýslovná láska nechala sa zavaliť ťažkým krížom na ramená a chrbát s obnaženými zakrvavenými kosťami; nechala sa ukrižovať a vytrpela najväčšiu muku zážitku opustenosti od Boha, keď zvolala: *„Bože môj, Bože môj, prečo si ma opustil?!“*

Keď sv. František takto *„porozumel šírku, a dĺžku, výšku a hĺbku Kristovej lásky, ktorá prevyšuje všetko poznanie“* (Ef 3,17), prosil o bolesti v duši a na tele, ktoré Pán Ježiš znášal v prebodnutom utrpení, a o nesmiernu lásku v srdci, ktorá rozpaľovala dušu Pána Ježiša, keď sa za nás hriešnych obetoval.

Ako odpoveď na jeho prosbu uskutočnilo sa to, čo ospevuje prefácia sv. omše na sviatok sv. Františka: *„Keď zahorel serafínskou láskou, vyznamenal si ho posvätnými jazvami a dal si nám v ňom obraz nášho ukrižovaného Pána Ježiša Krista“.*

Odteraz stálymi sprievodkyňami na jeho životnej ceste boli: veľká bolesť a ešte väčšia láska, láska serafínska!

Keď istý muž videl stigmatizovaného kapucína p. Pia, ako veľmi trpí, chcel prosiť Pána, aby mu dal časť utrpenia p. Pia. P. Pio mu povedal: *„Nepýtaj si, nevydržíš!“* Stigmy nie sú len vyznamenaním, ale predovšetkým utrpením a cez utrpenie väčším spodobnením s ukrižovaným Pánom Ježišom Kristom. Preto aj o sv. Františkovi platia slová sv. Pavla, inšpirovaného Duchom Svätým: *„S Kristom som ukrižovaný a nežijem už ja, ale žije vo mne Kristus, ktorý si ma zamiloval a seba samého vydal ako obetu za mňa“* (Gal 2,19-20).

Týmto utrpením vidíme bratia a sestry ako stále viacej rástla Františkova láska k Bohu, až dorástla do veľkých výšok svätosti. Aj serfíni, tie horiace plamene lásky pri tróne všemohúceho Boha, spoznali vo Františkovej duši bratskú dušu a tešia sa, že aj v ľudskej duši horí taký mohutný plameň lásky.

**Čo z toho vyplýva pre nás?**

1. Aby sme – ako sv. František – kladne odpovedali na hlas Boha, vyzývajúci nás k väčšej láske, než je tá, akou sme dosiaľ milovali dobrého Pána Boha; aby táto láska stále viacej v nás rástla a aby sme cítili stále stupňujúci sa hlad po tejto láske. Aj táto slávnosť je takou výzvou. Preto hneď zrána po prebudení vzbudzujme si úmysel: *„Dobrý Bože, dnes všetko chcem prežívať s väčšou láskou k tebe, ako to bolo doteraz“.* Takto zo dňa na deň bude stúpať naša láska.
2. Aby sme touto láskou spracovali všetky utrpenia, telesné aj duševné bolesti, denné nepríjemnosti, starosti, krivdy, sklamania, úzkosti, všetko, čo nás bolí a ťaží. Takto veľkou láskou preniknuté bolesti vtlačia do našej osobnosti neviditeľné duchovné stigmy, ktoré utvoria v nás obraz nášho ukrižovaného Pána Ježiša Krista.

Stigmatizovaný sv. František, horiaci serafínskou láskou, pomáhaj nám v tomto úsilí svojím mocným orodovaním! amen