Sviatok sv. Mateja, apoštola - (14.05.)

    Svätého Mateja charakterizuje vytrvalosť a vernosť. Skutky apoštolské dosvedčujú, že to bol učeník, ktorý bez toho, aby ho niekto osobne pozýval, bez nároku na priradenie k dvanástim apoštolom, stále od krstu Jánovho až po Nanebovstúpenie Pána, v akomsi výslovne osobnom rozhodnutí nasledoval Pána Ježiša. Jeho povolanie stojí v protiklade k povolaniu apoštola Judáša, ktorý bol oficiálne povolaný Kristom ale premárnil svoje povolanie. Matej ho zasa svojou vytrvalosťou získal.   
    Keď Judáš spáchal samovraždu, apoštol, ktorý mal zaujať jeho miesto, musel spĺňať určité požiadavky: mal byť nasledovníkom Ježiša od jeho krstu až po jeho Nanebovstúpenie a mal byť svedkom jeho Vzkriesenia. Apoštoli si vyberali medzi dvomi: Jozefom, zvaným Barsabášom a Matejom. Los padol na Mateja.   
Jeho životný program vyjadruje jeho myšlienka, ktorú nám zachoval sv. Klement Alexandrijský: *„Podrobuj si telo umŕtvovaním, aby sa duch stal podobný Ukrižovanému.“*  
    Jeho pozostatky sú uložené na dvoch miestach. Časť ostatkov sa nachádza v Ríme a časť v Nemecku v Trevíri. Jeho zvyčajné atribúty sú sekera alebo halapartňa, ktoré boli pokladané za nástroje jeho mučeníckej smrti. Možno práve preto sa sv. Matej stal patrónom tesárov, mäsiarov a stavebných robotníkov.

V evanjeliu zase počujeme Pánove slová, ktoré nás nabádajú, aby sme sa vzájomne milovali i vtedy keď nie vždy si rozumieme a nie vždycky sa zhodujeme. Práve v tom je vidieť kresťanskú lásku. Láska, ktorá sa prejavuje i pri rozdielnosti názorov a charakterov, pretože je väčšia než tieto rozdiely. Takejto láske nás učí Ježiš. Je to láska vykúpená, oslobodená od egoizmu. Takéto láska obdarúva naše srdce radosťou.