Popíšte východiskovú situáciu projektu.

Centrum voľného času v Gelnici má 60-ročnú tradíciu v organizovaní výchovno-vzdelávacej mimoškolskej činnosti v okrese Gelnica. Záujmové útvary (ZÚ), ktoré už niekoľko rokov ponúkame pre deti, mládež a dospelých pokrývajú oblasti športu, informatiky, jazykov, tanca, rómsky klub, kreatívne kluby, avšak už niekoľko rokov v našom zariadení nie je záujem o prírodovedné ZÚ. V našom centre pracujú zamestnanci, ktorí majú kladný vzťah k prírode a zvieratám a hľadajú formy ako prilákať deti do prírodovedných ZÚ. V starej budove CVČ máme voľnú presvetlenú verandu, ktorú plánujeme zariadiť ako prírodovednú učebňu: na chov rôznych druhov malých zvierat (hlodavce, vtáky, ryby, korytnačka) a neskôr aj na predpestovanie rastlín, zimná záhrada.

Ciele projektu

Opíšte ciele projektu, aké zmeny chcete projektom dosiahnuť a aké sú vaše očakávania od projektu.

Cieľom tohto projektu je od septembra 2019 otvoriť v Centre voľného času nový ZÚ "Chlpáčik", v ktorom by sa deti a mládež dlhodobo a pravidelne venovali starostlivosti o zvieratká, a zároveň by v rámci hodín tohto záujmového útvaru získavali nové vedomosti z prírodovednej oblasti predovšetkým z oblasti zvierat, budovali by svoj kladný vzťah a správanie sa k zvieratám, nadobúdali by znalosti zo starostlivosti o zvieratká, učili by sa zodpovednosti za zvieratko.

Chceme dosiahnuť, aby sa aj deti, ktoré doma z rôznych dôvodov nemajú zvieratká, mohli o rôzne zvieratká starať, poznávať, získavať nové vedomosti zo zvieracej ríše (aj iných zvierat) a stráviť s nimi čas - pomaznať sa, oddýchnuť si formou zvieracej terapie. ZÚ bude organizačne zabezpečený dlhodobo tak, že sa deti v krúžku budú denne podľa rozpisu striedať v starostlivosti o zvieratká (čistiť klietky, kŕmiť, venovať zvieratku čas), na jednom spoločnom stretnutí raz týždenne budú všetky deti získavať vedomosti z prírodovednej oblasti: úlohy, kvízy, hry, stretnutia s chovateľmi a zverolekárom. Počas prázdnin si budú deti môcť po dohovore s rodičom vziať zvieratko na krátku dobu domov čím zabezpečíme celoročnú starostlivosť o zvieratá.

V priestoroch verandy zriadime prírodovednú miestnosť, kde budú žiť zvieratká a tiež sa tam o ne budú starať deti. V budúcnosti plánujeme smerovať tento krúžok a deti aj do rastlinnej prírody, založiť komunitnú záhradu, kompost, hmyzí hotel, úľ, pestovať rôzne druhy rastlín, byliniek, lúčnych kvetín, kde by deti pozorovali hmyz, motýle a rôzne procesy v prírode, aby pochopili, čo všetko nám príroda dáva a ako je potrebné sa o ňu starať

Očakávame:

1.veľký záujem zo strany detí o dobrovoľnú starostlivosť o zvieratká a tiež príchod nových detí, ktoré si v našej ponuke doteraz nenašli vhodný ZÚ,

2. zmenu v správaní detí ku zvieratkám - väčšia zodpovednosť, pravidelná starostlivosť,

3. získanie nových pracovných návykov (čistenie klietok, ošetrenie zvieratka, sušenie sena pre hlodavce) a vedomostí v prírodovednej oblasti (stavba tela zvierat, ich život, povaha, správanie, choroby, potrava).

4. očakávame, že tento ZÚ vzbudí záujem detí aj o pobyt v prírode vo voľnom čase, pozorovanie prírody a jej ochranu, o pestovanie vlastných zdravých plodín, zdravý životný štýl.

Cieľová skupina

Pre koho je projekt určený, kto bude mať z realizácie projektu úžitok.

Projekt je určený pre deti Centra voľného času zapísané v novom ZÚ Chlpáčik, ale aj pre deti iných krúžkov (v regulovanom režime s ohľadom na pokoj zvierat), pre deti dvoch Materských škôl v meste Gelnica, pre deti ZŠ v rámci vyučovania prírodopisu alebo vrámci Školského klubu, s ktorými úzko spolupracujeme. Do projektu zapojíme rómske deti mesta Gelnica, ktoré domáce zvieratká nemajú, v ich domovoch však žijú psy, ktoré celé rodiny týrajú. Chceme tieto deti naučiť ako sa majú k zvieratám správať a dlhodobo ich vychovávať k pozitívnemu vzťahu k zvieratám. Plánujeme tiež umožniť verejnosti, najmä rodinám s deťmi, aby sa prišli na zvieratká pozrieť, stráviť s nimi čas. Projekt je tiež určený pre deti, ktorým rodičia v domácnosti nedovolia chovať zvieratko, nemajú financie na jeho chov, príp. v domácnosti je súrodenec s alergiou na zvieratko.

Zhrnutie žiadosti

Stručný a výstižný popis projektu (čo vás inšpirovalo, čím je projekt výnimočný, čo bude jeho výsledkom, a pod.).

Projekt Chlpáčik je výnimočným projektom, ktorý umožní deťom život so zvieratkom, starostlivosť o zvieratko aj napriek tomu, že ho z akéhokoľvek dôvodu nemôžu mať doma. Výsledkom bude zriadenie miestnosti so zvieratkami v budove Centra voľného času (hlodavce, vtáky, ryby, korytnačka), o ktoré sa budú deti zo záujmového útvaru pravidelne starať, zorganizujeme náučné a výchovné stretnutia s týmito zvieratkami, s chovateľmi iných zvierat a s veterinárom aj pre iné deti, deti MŠ a ZŠ, rómske deti a rodiny s deťmi s možnosťou priameho kontaktu detí so zvieratami. V okrese Gelnica deti takúto možnosť nemajú. Týmto projektom plánujeme smerovať viac aktivít nášho zariadenia prírodovedným smerom, o ktorý momentálne deti nemajú záujem, rozvíjať pozitívny vzťah k zvieratám, zodpovednosť a smerovať aktivity detí do prírody a záhrady CVČ a to všetko dlhodobo aj po ukončení projektu.

Harmonogram:

07-09 2019 nákup chovateľských potrieb a zvierat, zriadenie miestnosti pre zvieratká v Centre voľného času

09 2019 zápis detí do záujmového útvaru Chlpáčik, organizačné pokyny, rozdelenie starostlivosti o zvieratká, práca v záujmovom útvare

10-11 2019 organizovanie stretnutí detí z MŠ a ZŠ, rodín s deťmi v CVČ, besedy s chovateľmi a zverolekárom, tieto aktivity budú v CVČ pokračovať dlhodobo.

ROZPOČET





