Viete napríklad, čo jedávajú a ako oslavujú sviatky vo Francúzsku? Ich zvyklosti sa zakladajú na pôvodnej kultúre a prinášajú svoje osobité čaro.Poďte ho teda preskúmať spolu s nami a porovnajte vzájomne to cudzie s tým našim a zhodnoťte, čo sa vám zdá krajšie a rozprávkovejšie.

**USA, VEĽKÁ BRITÁNIA, ÍRSKO**

Tieto tri krajiny majú takmer identické zvyky, rozdiely sú skutočne minimálne. Podstatný rozdiel od našich sviatkov je v tom, že hlavným dňom pre nich nie je dvadsiaty štvrtý, ale dvadsiaty piaty december.

Darčeky im nosí Santa Claus v spoločnosti ôsmich sobov, spúšťa sa dole komínom, kde ho vždy čaká občerstvenie v podobe koláčikov a pohára mlieka. I keď patria Američania medzi najpočetnejšiu skupinu veriacich, napriek tomu zostávajú verní stále obrazu bradatého deduška v červenom kožuchu a nie Ježiška, ktorý obdarúva blízkych.

Ráno sa potom celá rodina zobudí a pozrú si, čo dostali od Santu. Potom ich čaká spoločný obed, ktorý je významným bodom dňa. Podáva sa moriak s omáčkou a v Anglicku aj špeciálny druh vianočného pudingu.

Zvykom, ktorý sa dostáva aj do našich končín, je bozkávanie sa pod zaveseným imelom. Darčeky sa nedávajú len vrámci rodiny. Drobnosťami sa obdarúvajú aj kolegovia a susedom z celej ulice sa zvyknú piecť domáce koláčiky. Veľa sa prispieva aj na charitu.

Íri majú odlišnosť v používaní sviečok, ktorými sa zdobia všetky okná v dome, aby tak priniesli kúsok tepla aj pre chudobných ľudí, ktorí pôjdu okolo. Po štedrej večeri ukladajú na stôl bochník chleba s maslom, ktorý má poslúžiť ako občerstvenie pre svätú rodinu.

**FRANCÚZSKO**

Vo Francúzsku sa líšia Vianoce podľa jeho oblastí. Sever má totiž podstatnú odlišnosť v tom, že deti dostávajú darčeky už na Mikuláša. Zvyšok krajiny slávi Vianoce v rovnaký deň, ako aj my.

Deti dávajú v tento deň pred kozub svoje čižmy a čakajú, či im v noci niečo donesie Otec Vianoc. Ten však nechodí sám a jeho zlý spoločník rozdáva odmeny v podobe imaginárneho výprasku tým, ktorí počas roka neposlúchali.

Hostina je typicky pre túto krajinu veľmi pestrá. Tak ako v USA, tiež sa im na stole objaví moriak s gaštanovou plnkou. Ten je však doplnený aj takými pochúťkami ako ustrice, bagety, párky, šaláty, ovocie a vyprážaná hus.

Špecialitou je vianočný koláč v tvare polena, ktorý sa polieva roztopenou čokoládou. Na juhu krajiny robia navyše bochník v tvare kríža, ktorý sa rozdelí medzi všetkých stolovníkov a jeden kúsok sa musí nechať pre chudobných.

**AFRIKA**

I keď sa v tejto časti sveta nachádza mnoho moslimských štátov, v ktorých sa neoslavujú Vianoce, ale sviatok obety, i kvôli migrácii obyvateľov sa tento sviatok dostáva aj do týchto končín. Namiesto ihličnatého stromčeka sa tam však zdobí vždy palma.

Darčeky sa dávajú len v niektorých štátoch, viac sa dbá skôr na duchovnú stránku. Zaujímavú tradíciu má Egypt, kde sa po 40-dňovom pôste zídu obyvatelia pred polnocou v kostole. Každý z nich musí mať na sebe oblečené niečo nové.

Po omši sa poberú na veľkú hostinu pozostávajúcu z ich tradičných jedál. Na druhý deň chodia na návštevy ku svojim blízkym, ktorých však nechcú obťažovať a tak si každá rodina nosí vlastný bochník na občerstvenie.

**TALIANSKO**

Domáci sa počas sviatkov sústreďujú najmä na jedlo a výzdobu. Tá však nie je taká okázalá ako v Amerike, oni súťažia v tom, kto si vo svojom príbytku urobí najkrajšiu imitáciu betlehema.

Prvýkrát sa rodina stretáva pri bohatej hostine pred polnočnou omšou a to isté sa potom opakuje aj na druhý deň na obed.

Na stole nesmie chýbať najmä špeciálny vianočný koláč. Darčeky im nosí striga La Befana, ktorá lieta nad domami a zhadzuje ich podľa zásluh do príbytkov. Týmto dňom však nie je 24. december, ale 6. január.,

**RUSKO**

Pre tunajšie deti nosí darčeky dedo Mráz, ktorému v niektorých rodinách robieva spoločnosť Snehulienka. Sviatky sa slávia podobne ako u nás. Ak rodina vyznáva pravoslávnu vieru, tak 6. januára a tí ostatní 24. decembra.

Dňom obdarovania je však zväčšia 1. január. Okrem rýb sa na sviatočnom stole objavujú aj špeciálne plnené taštičky a dve jedlá so zaujímavým pozadím.

Kuťja, pšeničný nákyp s ovocím, makom a orechmi sa zvykne podávať aj na karoch a vzvar, kompót zo sušeného ovocia zase na krstoch. Rusi chcú takto vzdať hold narodeniu a smrti Ježiša Krista.