**Opis ostrova**

*Ostrov Nukupule pripomína svojím tvarom zaoblený, roztrasený, nerovnoramenný trojuholník. Medzi svojím najsevernejším a najjužnejším bodov dosahuje dĺžku okolo 20 km, medzi najzápadnejším a najvýchodnejším okrajom šírku o desať kilometrov viac.*

*Na severozápadnom výbežku ostrova sa k oblohe dvíha maják postavený na vysokých útesoch. Vedú k nemu cesty z troch strán. Tá, ktorá prechádza pozdĺž pobrežia, spája maják s najväčším a hlavným mestom ostrova Beachport na juhu. Približne v strede cesty medzi majákom a Beachportom je na západnom pobreží ostrova dedina Lekeleka****,****ktorej okolie je známe pestovaním banánov. Druhá cesta vedie od majáku cez oblasť polí s cukrovou trstinou smerom do vnútrozemia, kde končí pri kempingu medzi dvomi sopkami. Ku kráteru jednej z nich sa od kempingu šplhá turistický chodník.*

Okrem severozápadnej časti ostrova, kde je pobrežie tvorené strmými útesmi, je pobrežie ostrova lemované piesočnými plážami. Najkrajšie pláže ostrova pri letovisku Beachport sú proti vlnám z oceánu chránené malou zátokou. Práve v nej sa nachádza samotné mesto s hotelmi pri pláži a jeho malý prístav. Asi tri kilometre východne od mesta je malé letisko, ktoré spája ostrov s okolitým svetom.

Na východnom pobreží ostrova ležia tri dediny – Matuku, Pepea a Tanoa, ktoré sú od seba vzdialené približne štyri kilometre. Všetky sú vzájomne spojené cestou, ktorá smeruje od Matuku ďalej do hlavného mesta. Neďaleko Tanoi smerom do vnútrozemia je baňa, v ktorej tažili zlato už pôvodní obyvatelia ostrova.  Cesta, ktorá k nej stúpa z blízkej dediny, pokračuje ďalej k majáku na severe.

Južne od sopiek leží Afarské jazero, ktorého okolie je porastené tropickým lesom. Z jazera vyteká rieka Afar, ktorá ústí na západnom pobreží. Neďaleko ústia do oceánu ju pretína most cesty spájajúcej Beachport s majákom. Asi dva kilometre od nevýrazného výbežku na juhovýchode ostrova sa dvíha z vôd oceánu skalnatý ostrovček Utula, kde sú ruiny bývalej pirátskej pevnosti.

**Úlohy:**

* Nakresli mapu ostrova podľa opisu na papier veľkosti A4 alebo A3.
* Pokús sa dodržať uvádzané vzdialenosti a správnu mierku mapy.
* Použi správne mapové značky, alebo vymysli vlastné.
* Mapa musí obsahovať názov, smerovú ružicu, grafickú mierku a legendu, v ktorej budú vysvetlené všetky použité mapové značky.
* Jednotlivé lokality na mape nezabudni pomenovať.
* Prezentuj vytvorenú mapu pred triedou.

**Ako na to?**

* Na začiatku si pozorne prečítaj celý opis ostrova. Pri postupnom kreslení jeho mapy sa k jednotlivým častiam opisu vždy vracaj a kontroluj správnosť svojho nákresu.
* Najskôr kresli ceruzkou, v prípade chýb ich môžeš vždy opraviť.
* Finálnu podobu mapy nakresli ešte raz podľa prvého náčrtu a vyfarbi ju. Mapa by mala byť nielen presná, ale aj vizuálne pôsobivá.