**Ľudia žijúci v klietkach: Periféria Hongkongu je drsná**

Moderný Hongkong priam prekypuje luxusom, na ktorý je toto územie patrične hrdé. Nablýskaná štvrť Victoria Peak ako symbol prepychu a majestátnosti na jednej strane, ľudia žijúci v klietkach v jednom z najbohatších miest Ázie na strane druhej. Periféria Hongkongu je drsná realita.

#### Klietky na prenájom

Nájomné klietky v starom byte vo štvrti West Kowloon stoja mesačne približne 120 eur a životný priestor za tieto peniaze nemá viac ako 1,5 metra štvorcového. Jedným z ľudí, ktorý v takomto „bytíku“ žije, je aj bývalý mäsiar Le, ktorý má 67 rokov. O dôstojnej starobe nemožno hovoriť – proti plošticiam obyvateľ klietky napríklad bojuje tak, že nemá matrac.

„Stihol som si zvyknúť, pretože tých pohryznutí už bolo veľmi veľa,“ povedal Le. Ruky mu „zdobia“ červené škvrny, ktoré každý týždeň pribúdajú. „Iná možnosť nie je, nedá sa s tým nič robiť. Musím tu žiť, musím prežiť,“ priznal pre agentúru AP.

Le však nie je jediný, kto musí zápasiť so životom v neľudských podmienkach. Odhaduje sa, že v Hongkongu takto žije cez 100 tisíc ľudí, ktorí denne prežívajú na necelých dvoch metroch štvorcových. Niektoré byty, ktoré ponúkajú klietky na prenájom, sú v takom dezolátnom stave, že sú ešte rozdelené na menšie bunky – v nich je priestor približný rakve.

#### Šanca na zmenu života? Nemožné

Tento kritický stav zapríčinili podľa agentúry raketové vzostupy cien nájomného. Súčasná vláda v Hongkongu sa už k tejto kritickej situácii pred časom vyjadrila a sľúbila akútne riešenie.

Zdá sa však, že v Hongkongu sa problém predsa len vlečie a nerieši. Na pridelenie štátneho bytu čaká cez 210 tisíc ľudí, čo je dvakrát viac, ako tomu bolo pred 7 rokmi. Tretina zo 7 miliónov obyvateľov Hongkongu žije v nájomných bytoch.

Rok 2012 bol pre obyvateľov priam tragický – od januára do októbra stúplo nájomné o takmer 25%. Ceny sa tak od roku 2008 zdvojnásobili, uviedol Medzinárodný menový fond (MMF). Tieto ceny si veľká väčšina obyvateľstva nemohla dovoliť

Samotný Le, ktorý si na klietku zvykol, konštatuje, že každá vláda sľubuje zmenu. „Vždy takto hovoria. Akú mám šancu?,“ smutne podotýka. Z dôchodku, ktorý dostáva, dokáže zaplatiť klietku a jedlo. „Nemám šancu si nič ušetriť,“ uzatvára. Konieckoncov, zvykol si na súčasný spôsob života a je presvedčený, že v prenajatej klietke už zostane spávať až do smrti. Rovnako ako jeho susedia...

**Kvôli obrovskej populácii je v Hongkongu problém s ubytovaním. Vďaka obrovskému dopytu si dokážu majitelia nehnuteľností pýtať astronomické sumy aj za tie najmenšie miesta. Michelle Wong, rozvedená mama, býva v byte veľkom len 7,43 metrov štvorcových, za ktorý mesačne platí 387 dolárov (356 eur).**

**37-ročná Li Rong sedí na svojej posteli v jej príbytku veľkom len 3,25 metrov štvorcových. V tomto malom priestore je miesto pre posteľ a malú televíziu. Jej malý bytík sa nachádza na piatok poschodí priemyselnej budovy. Li a ľudia jej podobní bývajú na mieste s najdrahším nájmom na meter štvorcový.**

**Väčšina bytov určených len pre jedného nájomníka bola rozdelená na niekoľko menších priestorov, v ktorých býva viac ľudí.**

**Ľudia sú často prinútení uchýliť sa do extrémne malých príbytkov. Príkladom je 91-ročný Wong Chun-sing, ktorý býva v miestnosti veľkej len 2,23 metrov štvorcových, za ktorú mesačne platí približne 138 eur.**