Nádherná príroda v národných parkoch Patagónie vám vyrazí dych - priezračné jazerá, praskajúce ľadovce, ostré skaly a zvedavé lamy. Na ďalšie zmysly zaútočí najlepšia rybia polievka v Santiago de Chile a prechod cez Andy do Mendozy - najvyššie položeného vinárskeho kraja. Šarm a elegancia hlavného mesta Argentíny - Buenos Aires - si podmaní snáď každého. Argentínske steaky a pohár červeného vína, alebo futbalový zápas na Boca Juniors, či rytmy tanga? Cez najväčšiu sústavu vodopádov na svete Iguazu k jednému z nových siedmych divov sveta. Socha Ježiša Krista na Corcovade a najkrajší výhľad na mesto, aký existuje, Cukrová homoľa, božská Maracana, Copacabana a dievča z Ipanemy. Rio de Janeiro si vás získa veľkou dávkou temperamentu. Všetko v rytme samby s pohárom caipirinhe v ruke.

Patagónia naozaj nie je tradičnou dovolenkovou destináciou, ale to je presne ono. Predstavte si to najkrajšie z prírody Kanady, Nového Zélandu, našich Tatier a Islandu. Keď to všetko dáte dokopy a trochu zamiešate, tak vám vznikne Patagónia. Je to najjužnejší, najizolovanejší a najmenej zaľudnený kraj Južnej Ameriky, ale pravdepodobne aj najkrajší. Kľudne aj celej Ameriky. Čakajú nás tam majestátne hory, krištáľovo čisté jazerá, rozsiahle vetrom vyfúkané pampy s množstvom dobytka, vodopády, lesy, sopky a hlavne dych berúce belasé ľadovce. Proste všetko to, čo každý milovník prírody ocení. A to ani nespomínam rozmanitosť druhov fauny a flóry, aké u nás nenájdete.

**Povedz 5 dôvodov, prečo sa oplatí vydať na zájazd Patagónia, Argentína, Brazília.**

**1) Ľadovec Perito Moreno**

jeden z troch posledných stále rastúcich pevninských ľadovcov na svete má priemernú výšku okolo 75 m, šírku 5 km a cez 30 km na dĺžku. Vidieť obrovskú masu ľadu, hrajúcu všetkými odtieňmi modrej, z ktorej sa každú chvíľu odlamujú obrovské kusy ľadu a za obrovského rachotu padajú do jazera Lago Argentino, je zážitok na celý život.

**2) Vodopády Iguazu**

 Nenadarmo vyhlásené za jeden zo siedmich prírodných divov sveta. Sú takmer dvojnásobne väčšie ako ich slávnejší severoamerický bratranec na hranici medzi Kanadou a USA. Dokonca aj bývala prvá dáma USA Eleanor Roosevelt si po ich prvom vzhliadnutí len povzdychla: “Poor Niagara”

**3) Buenos Aires**

ak existuje jedno mesto v Južnej Amerike, ktorá by malo mať prívlastok hlavné mesto kultúry Južnej Ameriky, tak je to bezpochyby táto krásavica na najširšej rieke sveta Rio de La Plata. Buenos Aires je častokrát nazývané juhoamerickým Parížom 30. rokov vďaka nostalgickému pocitu časov dávno minulých, ktoré návštevníci tohto mesta zažívajú. La Casa Rosada, prezidentský palác známy kvôli balkónu Evity Perón, Teatro Cólon, Obelisk alebo honosné vily zo začiatku minulého storočia pripomínajú zašlú slávu tohto mesta. A to ani nespomínam proletársku Bocu so štadiónom božského Diega, alebo všadeprítomné tango.

**4)Rio de Janeiro**

Raz som niekde čítal gýčový príbeh o niekom, kto prišiel údajne do Ria zomrieť. Údajne po tom, čo vzhliadol jeho krásy, vyryl niekde na vrchu Cukrovej Homole tento citát: “Do Ria som prišiel zomrieť. Po tom, čo som ho však uvidel, rozhodol som sa žiť.” Nikdy som ten výrok naživo nevidel, ale verím mu. Rio je naozaj mesto, pre ktoré sa oplatí žiť. Aj domáci ho nazývajú Cidade Maravilhosa - prekrásne mesto. Za návštevu určite stoja ikonické pláže Copacabana a Ipanema, novodobý div sveta socha Krista Spasiteľa, Cukrová Homoľa s výhľadom na celé mesto, metropolitná katedrála, legendárna Maracana, kde sa konalo finále už dvoch MS vo futbale. Pridajte k tomu sambu, karneval, caipirinhu a plážový futbal a o božský zážitok máte postarané.

**5)Futbal, futbal, futbal**

Nikde na svete nemilujú futbal tak, ako práve v Argentíne a Brazílii, medzi ktorými vládne obrovská rivalita. Futbal je tu doslova viac ako náboženstvo a jeho popularita je neuveriteľná. Častokrát to vyzerá, že deti sa už rodia s futbalovou loptou. Stačí spomenúť argentínske kluby ako Boca Juniors, River Plate, Estudiantes alebo brazílske Vasco Da Gama, Botafogo, Fluminense, Flamengo, Cruzeiro alebo Palmeiras a srdce každého futbalového fanúšika musí zaplesať. A to všetko naživo v La Bonboneire v Buenos Aires alebo na Maracane v Riu.