# Úvod

Úplná príprava prvkov je jedným z najpresnejších spôsobov určovania prvkov pre streľbu bez zastrieľania. Široké využitie tohto spôsobu je uplatnené v automatizovanom systéme velenia a riadenia paľby delostrelectva. Vo veľkej miere zabezpečuje prekvapivé začatie účinnej streľby, neodhaľuje zoskupenie delostrelectva i zámer jeho použitia. Na porovnanie s inými spôsobmi prípravy prvkov tento spôsob nevyžaduje toľko času ako ostatné spôsoby. Môže sa vykonávať za rôznych podmienok ako napríklad cez deň i v noci pri príprave na bojovú činnosť ale aj počas nej.

Ako aj pri ostatných spôsoboch určovania prvkov ( okrem zastrieľania cieľov ) je nutné vykonať topografické a geodetické pripojenie , balistické a technickú prípravu a presne určiť súradnice cieľa. Presnosť prípravy topografických prvkov pre streľbu (vzdialenosť, smerník a prevýšenie) ale aj ostatných súčastí (balistická príprava, meteorologická príprava, technická príprava a pod.) ovplyvňuje presnosť úplnej prípravy ale aj chybu rozptylu, čo vedie k ovplyvneniu celkovej chyby a jej účinnosti. Rast účinnosti paľby ale aj použitie menšieho počtu munície je výsledkom zmenšenia chyby prípravy prvkov, chyby výstrelu dela a chyby rozptylu.