**Vplyv pandémie na školstvo a vyučovací systém**

**Výhody a nevýhody dištančnej formy výučby**

Predmet: Právne predpisy pre učiteľov

Meno: Dominik Valeš (DeFiB 2)

V posledných mesiacoch teda už takmer rok sa stretávame s problémami, ktoré priniesla pandémia vírusového ochorenia COVID – 19. Tieto problémy postihli takmer všetky sektory nášho štátu od hospodárstva cez politiku až po priemysel. Avšak podľa môjho názoru môžeme tvrdiť, že najviac trpí školstvo. Práve v školstve nastali veľké problémy. Hoci od počiatku pandémie a zavedenia opatrení ubehol takmer rok školská výučba sa stále stretáva s rovnakými problémami ako predtým. Výhody a nevýhody tejto online formy výučby sa nachádzajú na oboch stranách ako na strane študentov tak aj na strane vyučujúcich. Na začiatku samotnej pandémie sme boli takpovediac hodený do vody bez prípravy. Ale aj napriek tomu sa v druhej vlne veľa nezmenilo. Pandémia prišla náhle a školstvo muselo reagovať. Dá sa povedať, že v rekordnom čase prešlo z prezenčnej výučby na dištančnú výučbu, realizovanú pomocou mailov a video prednášok. A to sa stalo aj kameňom úrazu celej veci. Podľa môjho názoru sa tu vytvorili štyri základné problémy.

Prvým problémom je komunikácia. Komunikácia medzi žiakom a vyučujúcim bola problémom aj pred pandémiou avšak teraz sa to len zhoršilo, teda vo väčšine prípadov. Z môjho pohľadu mailová komunikácia nikdy nebola a nie je šťastnou voľbou z viacerých dôvodov. Za prvé nastávajú problémy pri tom či si daný žiak alebo učiteľ e-mail prečíta. Žiak aj učiteľ tak nie sú v priamom kontakte a nie sú oboznámení s tým či bola úloha zadaná alebo odovzdaná. Každodenné kontrolovanie e-mailov je dnes nutnosťou a tu nastáva ten dôvod číslo dva. Ak ma učiteľ na starosti 50 alebo 100 žiakov je praktický nemožné mať prehľad v tom kto e-mail poslal a kto nie nehovoriac o omyloch pri hodnotení žiakov. Aj z vlastnej skúsenosti môžem povedať, že komunikácia niektorých, zdôrazňujem niektorých, učiteľov je slušne povedané na bode mrazu. Z jednej strany sa dá pochopiť to, že im trvá odpovedať obratom vzhľadom na počet študentov či ich osobné problémy, ale žiadna odpoveď je, vzhľadom na to, že si študent dal námahu s úlohou, ktorá mu bola zadaná prinajmenšom neadekvátna. Aj samotné práva študenta, v ktorých je jasne uvedené, že študent má právo na hodnotenie svojej práce. Často sa stáva, keďže učiteľ neodpovedá žiak ani nevie či sa jeho práca dostala k danému vyučujúcemu. Riešenie tohto problému je podľa mňa úplne jednoduché. Každý vyučujúci by si mal vytvoriť niečo ako stály hromadný mail s textom o tom, že prijal prácu a ďalšie informácie pošle neskôr, ktorý by jedným klikom odoslal obratom študentovi po prijatí jeho mailu. Tak by študent aspoň vedel, že úlohu prijal, a že ju akceptuje.

Druhým problémom, ktorý sa objavil je samotné používanie aplikácií. Aplikácie ako Microsoft Teams či v prípade ZŠ ZOOM a Edupage, ktoré sa začali využívať nie sú dostatočným prostriedkom na naplnenie požadovaných výsledkov študentov. Mnoho vyučujúcich ale i študentov tieto aplikácie neovláda a tak vnikajú problémy s výučbou. Napriek možno očakávaniam s technikov a softvérom nemajú problém iba učitelia staršej generácie, ale i mladší vyučujúci či dokonca samotný študenti. V tomto ohľade ja osobne vidím pochybenie školstva, ktoré sa nepoučilo z prvej vlny a aj napriek signálom, ktoré jasne napovedali, že sa to vráti neurobili nič pre to aby boli pripravenejší. V tomto prípade by bolo jednoducho potrebné pripraviť pre žiakov a hlavne učiteľov školenia o používaní aplikácií a celkovej forme dištančnej výučby. Avšak je potrebné dodať, že veľká väčšina učiteľov si na tento spôsob vyučovania zvykla alebo sa aspoň prispôsobila, ale ako som povedal ten problém tam stále je.

Tretím a dosť závažným problémom je samotná vybavenosť žiakov a učiteľov na túto formu štúdia a vyučovania. Samozrejme toto riešenie bolo zavedené ako posledná možnosť prevencie proti úplnému zastaveniu výučby mladej generácie. Avšak tvorcovia tohto riešenia až príliš počítajú s tým, že každý učiteľ a študent má potrebné vybavenie, ktoré pri najmenšom zahŕňa počítač s kamerou alebo notebook, a silný internet. To prvé je asi menším problémom a vyskytne sa asi len v malom percente ale aj napriek tomu zostáva pravdou, že nie každý má technické vybavenie. Závažnejší problém je samotná kvalita internetového pripojenia. Často majú učitelia a žiaci problémy pri online prednáškach či seminároch ako napríklad: sekanie obrazu a zvuku, vypadávanie internetu, odpájanie s aplikácie, neznáme technické zvuky atď. Toto je však problém, ktorý momentálne nemá riešenie, vzhľadom na to, že každý žiak má inú sieť, iného poskytovateľa, inú silu pripojenia v mieste bydliska.

Štvrtým a podľa mňa najzávažnejším problémom je postupná znechutenosť k výučbe ako na strane žiakov či študentov tak aj na strane učiteľov. Študenti nie sú v priamom kontakte s vyučujúcim a tak nemá učiteľ prehľad o tom kto na jeho prednáške naozaj dáva pozor a kto nie, teda pokiaľ nie sú zapnuté kamery. Samozrejme je to na jednej strane lenivosť a z určitého hľadiska aj vypočítavosť študentov, ktorí využívajú tento problém nepriameho kontaktu ako svoju výhodu. Avšak aj z vlastnej skúsenosti môžem povedať, že tento prístup študentov podnecujú a majú na tom výrazný podiel aj samotný učitelia. Niektoré prednášky sú bohužiaľ aj z ich strany odmerané, jednotvárne a nezáživné. Chápem, že rozprávať do monitora asi nie je to isté ako sa pozerať na žiakov sediacich v učebni, ale aj napriek tomu to nie je dôvod viesť výklad takýmto monotónnym spôsobom, ktorý študentov nezaujme. Pravda je však taká, že niektorí vyučujúci takto prednášali aj v prezenčnej forme výučby. No je to samozrejme na učiteľovi samotnom. Ja osobne mám pedagógov, na ktorých prednášky a semináre sa doslova teším, ale je tomu aj naopak. Bohužiaľ musím poznamenať, že mám pocit že niektorí učitelia to berú len ako povinnosť odučiť danú hodinu. A tak prvým krokom k riešeniu nezáujmu študentov nie len teraz v čase pandémie, ale aj po nej je uvedomenie si učiteľov, profesorov a všetkých pedagógov, že nie sú na škole len pretože sú odborníci ale hlavne preto, že sú v prvom rade pedagógovia, ktorí nemajú brať výučbu nás novej generácie ako povinnosť, ale predovšetkým ako poslanie. Nikto nespochybňuje ich odbornosti, ale bohužiaľ pochybovať o ich učiteľskom zápale sa dá. Preto to asi zhrniem do tejto vety : ,, Pedagógovia by si mali položiť otázku ... Som v prvom rade odborník alebo učiteľ?“

Problémy, ktoré priniesla pandémia sú naozaj rozsiahle, ale je tu šanca ak nie na úplné, tak aspoň na čiastočné zlepšenie. Zostáva len dúfať, že nám táto pandémia otvorí oči vo všetkých ohľadoch a po ,,návrate do starých koľají“ si žiaci uvedomia dôležitosť učiteľov, ale i naopak.

**„Jediným učiteľom hodným toho mena je ten, ktorý vzbudzuje ducha slobodného premýšľania a rozvíja cit osobnej zodpovednosti.“ (J.A. Komensky)[[1]](#footnote-1)**

**„Hľadajme spôsob, aby učitelia menej učili a žiaci viac pochopili.“( J. A. Komenský) [[2]](#footnote-2)**

1. Zdroj: <https://citaty-slavnych.sk/autori/jan-amos-komensky/> [↑](#footnote-ref-1)
2. Zdroj: <https://citaty-slavnych.sk/autori/jan-amos-komensky/> [↑](#footnote-ref-2)