**Evanjeliová rada**

Koncil poukázal na to, že, sľub ako evanjeliová rada, *„vyžaduje vzdania sa nepochybne cenných hodnôt, čo nie je na prekážku rozvoju ľudskej osobnosti“.* Dokonca môžeme povedať, že dôležitejšie než samotné zrieknutie sa je druhý aspekt, alebo všestranná vyzretosť človeka, uskutočňovaná vykonávaním evanjeliových rád, pokiaľ sú žité ako plod lásky plnej túžby po Kristovi, čiže pokiaľ sú prejavom života, ktorý bol slobodne a z lásky darovaný Bohu a bratom. Práve tak človek naplno realizuje seba samého, svoje dary, schopnosti a kladné sklony, a postupne sa vzdáva všetkého negatívneho, čo v ňom je a čo je dôsledkom prvotného i aktuálneho hriechu. Rehoľné zasvätenie umožňuje človeku, aby nebol len tak niekým, ale skutočne sám sebou: tím človekom, ktorého Boh zavolal po mene, ktorého si zamiloval a vyvolil si ho pre seba medzi toľkými inými a ktorého vyslal ako svojho Syna, aby podával svetu svedectvo o jeho konkrétnej otcovskej láske. Tak ako pečať nekonečnej Božej lásky k človeku a bezhraničné a výhradnej láske, ktorou sa človek zasväcuje Bohu, tu znejú slová, ktorými sa Boh obrátil k Izaiášovi: *„Neboj sa ja som ta vykúpil, povolal som ťa tvojím menom, si môj“ (Iz 43,1).*

*„Zloženým sľubov sa pred každým z vás otvára cesta evanjeliových rád“,* plne smerujúca ku Kristovi, ktoré veľkonočné tajomstvo chce zasvätená osoba žiť. *„Vnútorný účel rád vedie k odhaleniu ešte ďalších aspektov poukazujúcich na úzky vzťah k ekonómi spásy. Viem, že jej vrcholom je veľkonočné tajomstvo Ježiša Krista, v ktorom sa spája skaza smrti a zrodenie k novému životu skrze vzkriesenie. Vykonávanie evanjeliových rád je odrazom tejto veľkonočnej duality: nevyhnutné zmarenie všetkého, čo je v každom z nás hriechom a jeho dedičstvo, a možnosť rodiť sa každý deň k hlbšiemu dobru, ktoré sa skrýva v ľudskej duši. Toto dobro sa prejavuje pod vplyvom milosti, ktorou sa ľudská duša môže zvlášť silno vnímať vďaka životu v čistote, chudobe a poslušnosti“.*

Účasť zasvätenej osoby na Kristovom veľkonočnom tajomstve teda znamená vzdať sa všetkých svojich záporných stránok až k smrti, a vytvoriť tak priestor pre nové ľudstvo, ktoré Kristus tu na zemi predstavil. *Amen* rehoľného zasvätenia, ktoré je vyslovené v cirkvi, zaväzuje človeka k Božiemu životu a potvrdzuje božský život, ktorý je prítomný v človeku, ktorý sa rozhodol nasledovať Krista chudobného, čistého a poslušného v znamení úplnej lásky.

Kto sa zasväcuje Bohu, alebo skôr kto je zasvätený cirkvi, aby Bohu patril, sa môže spoľahnúť na všemohúcnosť božej milosti, ktorá mu pomáha, aby zostal *„verný až do smrti“* (Zj 2,10). To v rehoľnom živote nevylučuje, ale naopak vnútorne vyžaduje rozmer kríža, *kenosis.* Tento aspekt sa príliš nehodí do dnešného pohľadu na človeka a na jeho sebarealizáciu, ale ako by sme mohli zabudnúť, že rehoľné zasvätenie je *„zároveň smrťou i oslobodením?... Pochovanie do Kristovej smrti... človeku, umožňuje aby ako Kristus kráčal novým životom*“ (porov. Rim 6,4). A teda sa utrpenie pre Pána života prejaví v radosti zo života v cirkvi a v ľudských dejinách, ako nadšené znamenie a radostná zvesť.

Zasvätenie človeka sa tak v poslednej analýze stane zasvätením Jednote v Božiu Trojicu: pravou a skutočnou účasťou na dôvernom vzťahu Boha Ježiša Krista, ktorý žije od večnosti v jednote Ducha Lásky. Teda sa naplno uskutoční pôvodné povolanie človeka, ktorý bol určený k tomu, aby dosiahol dokonalosti Božieho obrazu a podoby v každodennom živote.

**Čistota**

**Citový život a evanjeliová čistota**

Zriekame sa radosti zo života?

Možno sme niekedy pri kňazovi alebo zasvätenej osobe mali pocit, že sú citovo chladní, odmeraní, vzdialení od ľudí a diania vo svete. Právom sa teda môžeme pýtať: Zvoliť si evanjeliovú čistotu a zrieknuť sa manželstva neznamená ochudobniť sa o bohatstvo citov, a tak poprieť vlastnú pohlavnosť? Môžu „duchovné osoby“ nadobudnúť pocit trvalého a hlbokého uspokojenia vo svojom citovom živote? Za akých podmienok môže vyjadriť bohatstvo svojho citového života? Aké miesto má v živote zasvätenej osoby požitok? Za akých podmienok môže vyjadriť bohatstvo svojho citového (afektívneho) života, majúc na zreteli ohraničenia, ktoré každé povolanie nevyhnutne so sebou prináša? Aké línie treba sledovať pri formácii a pri sprevádzaní adeptov na duchové povolanie?

Inštinktívne odmietame predstavu, že sa citový život kňaza alebo zasvätenej osoby nedá naplno vyjadriť. Učenie Cirkvi nám pripomína, že *„hoci je zachovávanie evanjeliových rád spojené so zriekaním sa dobier, ktoré majú bezpochyby veľkú hodnotu, predsa však neprekáža pravému rozvoju ľudskej osobnosti, ba je mu svojou povahou na veľký osoh“* *(LG 46)*.

Na druhej strane však skúsenosť hovorí, že v citovom a pohlavnom živote viacerých kňazov a zasvätených osôb niekedy pretrvávajú dosť závažné ťažkosti a problémy. Všimnime si niektoré súvislosti citového života a evanjeliovej čistoty.

1. **Citové vyzrievanie zasvätenej osoby a kňaza.**

Citové vyzrievanie sa týka rozvoja a integrácie všetkých síl a emócií človeka, nielen sexuálnych podnetov. Citovosť sa má postupne integrovať do celkového dynamizmu osobnosti, tvorí *„základný pilier osoby a je nevyhnutnou podmienkou“* toho, aby kňaz alebo zasvätené osoby mohli dosiahnuť ciele, pre ktoré sa rozhodli.

Ľudská citovosť sa živí a rozvíja prostredníctvom autentických medziľudských skúseností v rámci konkrétneho kultúrneho spoločenského kontextu. Treba jasne povedať, že každý citový vzťah je *„pohlavný“*, aj keď sa nevyjadruje pohlavným životom. Cítiť niečo voči niekomu alebo ho milovať neznamená takýto vzťah prežívať neutrálne, ale spôsobom, ktorý je vlastný mužovi alebo žene.

Ako môže kňaz alebo zasvätené osoba dosiahnuť hlboké a trvalé uspokojenie v citovom živote?

Vedia, že musia dokázať prežiť citovú *„frustráciu“*, ktorá bude niekedy náročná, pretože nemajú bežný zážitok manželskej lásky. S touto skutočnosťou sa nemožno vyrovnať tak, že ju jednoducho odmietneme brať do úvahy. Nájsť odpoveď nie je až také ťažké, oveľa ťažšie je uviesť ju do života. Majú teda viesť taký citový život, aby rástli v láske. Ich úlohou je integrovať vlastný citový život do celkovej osobnosti a do lásky. Láska sa stáva darom a službou, zabúdaním na seba a *„stratou“* vlastného života.

Ale toto je evanjeliový ideál. Charitatívna láska však nie je až taká *„prirodzená“* ako láska k jednému mužovi, žene alebo k vlastným deťom, je to Boží dar, ovocie Svätého Ducha, milosť. Preto treba upozorniť na tie zamaskované uspokojenie citový potrieb, o ktorých sme už hovorili, a pomôcť pochopiť, že nijaká forma komunitného života nemôže nahradiť rodinnú atmosféru či vzťahy medzi rodičmi a deťmi, ktoré sprevádzajú citový život osoby. Veľmi často sa používajú vyjadrenia: *snúbenecký vzťah s Kristom, komunita ako rodina, bratské a sesterské vzťahy medzi členmi, synovské vzťahy medzi predstavenými a podriadenými.* No uvedomme si, že často sú dvojznačné. Kto sa rozhodol zasvätiť sa Bohu a blížnym, musí vedieť, že je povolaný citovo žiť tak, aby v ňom láska stále vzrastala. Samozrejme ide o lásku, ktorá nie je pre človeka prirodzená. Je to Boží dar, ovocie Ducha, je to láska, ktorá musí postupne preniknúť do srdca a stvárňovať každý medziosobný vzťah.

Kňaz a zasvätená osoba musia počítať aj s tým, že ich srdcu vždy bude niečo chýbať, ak nechceme hovoriť len o úplnej zdržanlivosti pohlavného styku. Treba sa usilovať o trpezlivosť a vytrvalosť v tejto oblasti, pretože každá životná voľba so sebou prináša nevyhnutné odriekanie a všetci sa musíme naučiť umeniu zvládnuť ťažkosti a napriek mnohým neuspokojením túžbam žiť pokojne.

Ak zasvätená osoba alebo kňaz neasimilovali hodnoty povolania, ktoré si zvolili, budú nespokojný. Prirodzene sa potom vynoria iné sklony a vznikne nerovnováha. Tento vnútorný nepokoj *(vcelku nevedomý)* sa prejaví či už v negatívnych duševných stavoch *(pocit menejcennosti, pocit nevhodnosti, pocit neúspechu, pocit viny)*, alebo v automatickom správaní *(obranné mechanizmy)*, ktoré určitým spôsobom predstavuje *„maskované uspokojenie“* potlačených sklonov: rôzne kompenzácie, úniky, racionalizácie, vysnívané sebarealizácie... Iba z tejto perspektívy môžeme pochopiť ťažkosti a problémy, ktoré sa u niektorých kňazov a zasvätených osôb opätovne objavujú aj po viacerých rokoch, hoci zmenia prostredie, a ktoré sa na prvý pohľad nedajú nijako logicky vysvetliť. Uveďme napr. stavy ustavičného vnútorného napätia, pretrvávajúcej podráždenosti či pocitu viny. Môžu to byť aj somatické symptómy, ako trvalé bolesti hlavy, koliky, žalúdočné ťažkosti a pod., neprestajné a neúnavné vyhľadávanie citových kompenzácií, napr. prehnaná aktívnosť ambícií, autoritatívnosť, zaneprázdnenosť, rozličné formy prázdneho protestu.

Pre kňaza a zasvätenú osobu bude citovým uspokojením radosť z obetavej a veľkodušnej lásky, ktorá sa prejavuje aj zmyslovo, pretože sa týka toho, čo je v jej vzťahu k iným ľudské. Čím viac sú spokojní so svojou službou, apoštolátom, so svojimi spoločenskými vzťahmi, tým viac môžu rozvíjať svoj citový život a ľahšie tolerovať citové zrieknutie sa manželskej lásky. Ježišove slová *„Kto to môže pochopiť, nech to pochopí“* *(Mt 19,12)* alebo životná skúsenosť mnohých mužov a žien všetkých čias ukazujú, ako sa možno cítiť hlboko realizovaným z citového hľadiska, keď úplne zasvätíme svoj život v Bohu a blížnemu. Aby osoba dokázala mobilizovať celú svoju citovosť, duchovnú i zmyslovú, a dať ju do služieb Božieho kráľovstva, pričom citový život postupne investuje do lásky, na to treba čas a osobitný životný štýl *(modlitba, askéza...)*. Tiež treba klásť primeraný a zdravý dôkaz na duchovné pôžitky.

1. **Faktory, ktoré prekážajú skúsenosti pôžitku**

Ktoré skúsenosti sú prekážkou opravdivého citového uspokojenia?

Prvou všeobecnou prekážkou je mravná výchova, ktorá sa na pôžitok pozerá podozrievavo a jednostranne kladie dôraz na povinnosť, utrpenie, úsilie. Riadi sa zásadou – čím väčšiu námahu a obetu si povinnosť vyžaduje, tým je morálnejšia. Mravný život sa príliš často stáva doktrínou zákazov. Zdôrazňuje sa predovšetkým úsilie bojovať proti zlým sklonom. V prípade kňazov a zasvätených osôb môže ísť o situáciu alebo podmienky, ktoré sú spojené s určitou formou výchovy, s určitým prostredím alebo životným štýlom pred vstupom do seminára alebo rehoľného inštitútu. Toto všetko môže podmieniť skúsenosť pôžitku. Napr.

* *Úzkostlivý asketizmus*, ktorý sa usiluje potlačiť vedomie vlastných reakcií. Je to akýsi masochistický sklon veci udusiť, akési zúfalé a nutkavé umŕtvovanie seba. Kandidát na kňazstvo, kňaz či zasvätená osoba sa nemajú hanbiť alebo mať pocit viny len preto, že cítia a vnímajú určité pohlavné túžby. Ak ten, kto sa postí, cíti, že je hladný, prečo by sme pokojne nemohli pripustiť, že aj ten, kto *„sa postí“* citovou a pohlavnou zdržanlivosťou, môže cítiť ich nedostatok? Prečo prosiť Boha, aby ho týchto túžob zbavil *(ak to tak niekto robí)* a neprosiť skôr a milosť, aby z nich dokázal vytvoriť dar pre Pána. Pocit viny vzniká tak, že kňaz či zasvätená osoba majú sklon potlačiť vlastný životné zážitky a pocity. Je to vlastne dôsledok morálky zákazu, strachu. Namiesto toho, aby sa pokušeniam pripísal nejaký význam, často sa proti nim iba bojuje, čím sa túžba ešte viac vyhrotí a u jednotlivca sa mení na neodbytnosť. Niektorý pokladajú agresívne a sexuálne podnety za čosi neprípustné, a preto sa zdá, že ich nemajú. Tento symptóm upozorňuje na to, že túžba po dokonalosti sa mení na popieranie alebo na neschopnosť prijať to, čo nás robí ľudskými. Tak sa otvára cesta neuróze alebo suchopárnosti srdca.

* *Znehodnotenie citovosti,* ktorá spôsobuje, že sa jednostranne a prehnane nástojí na duchu viery, na čistej logike, a pritom sa ignoruje a potláča citový svet. Ale je to aj neochota hovoriť o určitých veciach citového a pohlavného života *(verejne alebo v osobnom rozhovore s osobou, ktorá by mohla pomôcť)*, dokonca sa znehodnocujú samotné zmysly. K tomu, čo sme povedali, môžeme pridať aj sklon vyjadrovať sa umelo a neautenticky, pokiaľ ide o témy čistoty: zdá sa, akoby kandidát na kňazstvo alebo zasvätená osoba vždy *museli* cítiť veľkú radosť, keďže sú si vedomí, že prežívajú úžasné dobrodružstvo, ktoré vyplýva z veľkej lásky. Akoby svoje kladné pocity vždy museli prežívať v najväčšej možnej miere. V tejto veci by bol osožnejší umiernený a reálny spôsob vyjadrovania sľubu čistoty, zbavený chladu, abstraktnosti a intelektuálnej prepracovanosti. Vedecký opis sexuality a podobný i presný rozpis kritérií zrelosti alebo chorobnosti by mal nahradiť nepretržitý dialóg s mužmi a ženami, ktorí už zasvätili svoj život Bohu a môžu zo svojich skúseností hovoriť aj o radostiach, aj o námahách na ceste, ktorá je pre tých, čo *„to môžu pochopiť“.*
* *Prehnaná izolácia,* ktorá nebola podmienená požiadavkou sústredenia, ale skôr vymedzená strachom zo vzťahu k osobám opčného pohlavia. Odporúča sa dávať si pozor na *„ženy zvodkyne“* alebo na mužov, ktorí chcú dobyť ženské srdce. A tak potlačená potreba stretať sa s osobami opačného pohlavia môže mať negatívny dopad.
* *Nesprávna interpretácia krízy:* zasvätená osoba môže napr. v určitom veku intenzívnejšie pociťovať túžbu po otcovstve a materstve... V takom prípade sa odporúča prehodnotiť svoj život a azda hodnovernejšie prehĺbiť svoju životnú voľbu. Negatívny dopad by mala reakcia v tom zmysle, že skutočne dobrému bohoslovcovi či čnostnej zasvätenej osobe sa to nestáva, ako aj presvedčenie, že také niečo nesmú pociťovať, a preto sa musia snažiť tieto pocity potlačiť.
* *Predstava deformovaného pojmu o priateľstve,* ktorá podporuje strach z neho (máme tu na mysli *„slávne“* osobitné priateľstvá): vytvára sa tak chorobná atmosféra a jej prejavmi sú obranné a upodozrievajúce postoje, ktoré niekedy vedia vyústiť do klebiet alebo dokonca do opravdivej lži.
* *Atmosféra posudzovania a vzájomná nedôvera.* Všetci potrebujeme prejavy uznania a ocenenia: A musia odznieť zo strany ľudí, ktorí sú pre nás dôležití. Môže sa stať, že práve ten, kto nám je blízky, nepovažuje za potrebné a dôležité vysloviť posolstvo uznania alebo úcty, alebo nás dokonca úmyselne odmietne pochváliť, aby nás mal v hrsti. Niekedy aj tí najlepší *(keď sú už frustrovaní)* môžu podľahnúť ilúziám a stiahnuť sa. Nie preto, že by nad nimi zvíťazila námaha z práce, ale neplodné bitky proti závistlivcom. Aj formalizmus medziľudských vzťahov, prehnaná byrokracia a inštitucionalizácia môžu vytvoriť v citovej rovine chladnú a frustrujúcu atmosféru.

Ak sa čo len jedna zo situácií, ktoré sme uviedli, ukáže ako opodstatnená, pre kňaza alebo zasvätenú osobu bude ťažšie žiť plnohodnotným a uspokojivým citovým životom. Môže tak dôjsť k postupnému ochudobneniu srdca *(kňaz funkcionár, rehoľníčka vazalkyňa reguly)* alebo k vyhľadávaniu rôznych foriem náhrad a kompenzácií *(autoritatívnosť, prílišná aktivita, rôzne mánie, neplodné protesty, kompromitujúce priateľstvá, závislosti od masturbácie...).* Nevhodná informácia veľmi sťažuje pozitívnu skúsenosť citového pôžitku: sú totiž takí, ktorí keď pocítia z niečoho radosť, trápi ich úzkosť z akéhosi dôvodu hluchej viny a nejasnej hrozby zo sankcií. A sú aj takí, ktorí sa lepšie cítia v prítomnosti toho, kto prežíva nejakú bolesť, ako v prítomnosti toho, kto prežíva nejaké šťastie. Ich rozpaky sú menšie, keď idú na pohreb, ako keď sú na svadbe. A nakoniec existujú osoby, ktoré sa nevedia tešiť zo života, pretože sa neprestajne zaoberajú myšlienkou svojej nestálosti, neistoty a ohraničenosti.

1. **Konkrétne oblasti citového vyzrievania**

V ktorých oblastiach a za akých podmienok môže mať kňaz alebo zasvätená osoba zážitok z pôžitku a prežiť autentickú citovú radosť?

* 1. *Požitok z pohlavného tela*

V živote kňaza a zasvätenej osoby je dôležité, aby sa naučili a stále sa učili cítiť sa dobre vo svojom vlastnom tele, prijať ho, mať k nemu vzťah. Medzi opčné postoje patrí: opovrhovanie telom, nedostatočná starostlivosť oň, prežívanie určitých telesných pocitov s pocitom viny, prílišné zameranie sa na vlastné telo, obavy ženy, aby sa neprejavili znaky jej ženskosti. Ľudské telo je mikrovesmír krásy, ktoré v sebe zahŕňa krásu prítomnú vo stvorení. V hymne na stvorenie sa v Knihe Genesis sedemkrát opakuje: *„A Boh videl, že je to dobré*“ (exegéti hovoria, že slovo **dobrý** znamená v hebrej. aj pekný). Bolo to vyslovené aj po stvorení muža a ženy. Treba si všimnúť, že estetický úsudok vyjadril Boh, nie človek.

Zdá sa, že nie vždy sa v kňazskej a rehoľnej formácii venovala primeraná pozornosť tomu, aby aj kandidáti na kňazstvo a mladé zasvätené osoby mohli radostne a vyrovnane prežívať svoju pohlavnosť a vážiť si svoje telo. Skôr sa kládol dôraz na strach a pocit viny, upozorňujúc na dotyky, pohľady a *„nezdravé“* túžby. Dokonca sa začalo používať slovo, ktoré narážalo na *„nečisté časti“* vlastného tela. Mnohí kňazi a viaceré zasvätené osoby museli prejsť dlhou cestou, aby sa vrátili k bežným hraniciam zdravého úsudku a postupne zjemnili mravné svedomie, skompromitované zbytočným tabu.

Bez podceňovania toho, čo nás učí asketická múdrosť tradície, totiž, že je nevyhnutné strážiť si zmysly a vyhýbať sa sebaobdivu *(narcistický postoj),* treba pripomenúť, že kresťanská morálka potešenie z oblasti morálneho dobra nevylučuje. Toto potešenie môže existovať vďaka kardinálnej čnosti, a tou je *miernosť.*

Treba totiž rozvíjať špecificky ľudský potenciál: vnímať krásu zmyslami a tešiť sa z nej vo všeobecnosti, teda tešiť sa aj z krásy ľudského tela. *„Summa Theologica* posudzuje úplnú, radikálnu necitlivosť voči akémukoľvek druhu sexuálnych emócií (*insensibilitas*) nielen ako chybu, ale aj ako opravdivú neresť(*vitium*). Pritom viacerí by chceli túto necitlivosť pokladať za pravý ideál a dokonalosť kresťanskej doktríny.

Nemali by sa kandidáti kňazstva a mladé zasvätené osoby vychovávať tak, aby prežívali pohlavné emócie *(ktoré nie vždy súvisia so skúsenosťou pohlavného vzťahu)* a tešili sa z krásy ľudského tela, pozerajúc sa naň čistým pohľadom?

Keď uvažujeme o pôžitku, ktorý súvisí s telesnosťou, treba si všimnúť aj osobný vzťah zasvätenej ženy k vlastnému telu. Je známe, že sebaprijatie, také dôležité pre muža i ženu, úzko súvisia s vlastným telom. Žena je intenzívnejšie spojená s vlastným telom ako muž: nažíva s ním v pokoji a rovnováhe je pre ňu veľmi dôležité, niekedy aj namáhavé.

Veľká znalkyňa ženskej duše I. Trobischová hovorí: *„Prijať sa ako žena znemená vedome prežívať svoj vlastný menštruačný cyklus, žiť s ním v harmónii a nebyť proti nemu. Prvou podmienkou sebaprijatia je teda sebapoznanie: je to podstatná vec pre slobodnú i vydatú ženu“.* A jej manžel dodáva: *„Aj pre nevydatú ženu je sebapozorovanie rozhodujúcim prostriedkom, ktorým sa môže naučiť prijať samu seba a správnym spôsobom sa milovať“.*

Umŕtvovanie, ktoré charakterizuje zasvätený život, neznamená odmietanie vlastného tela alebo opovrhovanie vlastným telom. Vedieť spájať jednoduchosť života a starostlivosť o svoje vlastné telo je úloha, ktorá si vyžaduje sebaprijatie, citovú zrelosť, vyrovnaný vzťah k pôžitku, vnútornú slobodu, jasnosť pri skúmaní pohnútok vlastného konania.

* 1. *Pôžitok zo spoločného života (komunitný život)*

Zázemím vzťahov zasvätenej osoby je v prvom rade komunita, komunitný život je pre citový život veľmi dôležitý. Samozrejme, komunita nemôže nahradiť alebo kompenzovať manželku, manžela či deti, môže však podporiť spôsob života osôb, ktoré sa zriekli týchto skutočností. Koncilový dokument *Perfecte caritatis* hovorí: *„Nech všetci, najmä predstavení, pamätajú, že čistotu možno zachovávať bezpečnejšie, keď v spoločnom nažívaní medzi rehoľníkmi prekvitá pravá bratská láska“*(č.12). Všetci veľmi dobre vedia, koľko námahy si vyžaduje život v spoločenstve, takisto je všetkým známe, koľko námahy si vyžaduje manželský život. Opravdivú citovú radosť však možno zažiť prispením každého a všetkých, ak sa komunita stane domovom, kde je niekto, koho možno milovať, a niekto, koho lásku môžeme aj my pocítiť. Takáto láska zabúda na seba a stáva sa darom.

Je správne hovoriť o komunite ako o rodine, ale treba ju správne chápať, aby sa nepodporovali podvedomé potreby neurotického charakteru, ktoré nie je možné uspokojiť v rámci skupiny osôb s osobitnými charakteristickými prvkami. Ide totiž o komunitu s príslušníkmi jedného pohlavia; nie je tam a nemal by tam byť dospelý človek – rodič, ktorý sa stará o jemu zverené deti; ľudia tam nie sú spolu, pretože si to zvolili, ale že boli spolu povolaní. Treba aby sme v tomto ohľade boli obozretní, lebo aj v komunite sa môžu nájsť takí, ktorí majú sklon regresívnou formou vyhľadávať určitý druh citov a emócií *(napr. formy závislosti a prejavy lásky)* vlastné iným životným obdobiam a iným okolnostiam *(rodina, detstvo)*. Ak ho nenájdu, reagujú agresívnym správaním alebo sa do seba uzatvárajú.

Podporovať sa vo vzájomnej dôvere, prijať sa takí, akí sme, deliť sa o skúsenosti a pocity. Ak sa toto všetko v rámci komunitneho života praktikuje, môžu sa uspokojiť základné ľudské potreby, ktoré musia byť uspokojené, v opačnom prípade nastáva osobná nerovnováha a neuróza.

Tieto potreby sú spojené s potrebou dať a prijať lásku, zasvätenej osobe umožňujú rásť a pocítiť pôžitok z legitímnej citovej radosti. Samozrejme, vždy bude potrebné animovať medziľudské vzťahy v rámci komunity autentickým duchom lásky, ktorá je putom dokonalosti, podľa vzoru Krista: *„Navzájom sa prijímajte, ako aj vás prijal sám Kristus“*, a preto je dôležité nenechať sa viesť jednoducho iba sympatiou alebo nostalgicky vyhľadávať také citové vzťahy, ktoré existujú v rámci prirodzenej rodiny.

Aj diecézny kňaz potrebuje žiť v spoločenstve, i keď nie rehoľného rázu – v kňazskom spoločenstve, v spoločenstve veriacich, ktorí sú mu zverení, aby aj on nielen dával, ale doslova zažil priateľstvo, porozumenie, lásku. Preto sa nemá uzatvárať do seba, ale budovať rozvíjať a „udržovať trvalé osobné vzťahy“.

* 1. *Pôžitok zo služby a pocitu užitočnosti: apoštolská práca*

Ďalšia oblasť, v ktorej zasvätená osoba môže zažiť autentické radosti pri prežívaní svojej citovosti, je oblasť súvisiaca s apoštolskou službou. Formy apoštolátu sú rôznorodé *(starostlivosť o duše vo farnosti, o chorých opustených, mladých, výchovné aktivity a pod.)*. To však neznamená, že apoštolát musí byť jednoznačne podmienený pôsobením v prostredí mimo komunity. Stačí uviesť príklad sv. Terézie z Lisieux, ktorá prežívala hlbokú radosť pri modlitbe a pri obetovaní vlastného života za misie. Každý z nás potrebuje cítiť, že ho iní potrebujú. Dať sa do služieb blížneho a zachovať si postoj autentickej lásky umožňuje zažiť pravdivosť Ježišových slov: *„Blaženejšie je dávať, ako prijímať“* (Sk 20,35).

Pri apoštolskej práci kňaz alebo zasvätená osoba zvykne zakusovať traumu z medziľudských vzťahov, v rámci ktorých môže vyjadriť intenzitu svojich citov – milovať srdcom ženy alebo muža a vyjadriť pritom všetky odtienky mužskej a ženskej lásky. Jediným slovom, môže zažiť hlboký otcovský a materinský cit.

Zasvätené osoby sa zriekli vyjadrenia svojej pohlavnosti genitálnym spôsobom. To im však neprekáža, aby sa stali zrelými mužmi a ženami, ktorí aj keď nežijú sexuálnym životom, sú povolaní vyžadovať bohatstvá spojené s vlastnou pohlavnosťou, pretože sú mužmi a ženami. Napr. rehoľníčka, ktorá vychováva iných alebo apoštoluje medzi trpiacimi, je povolaná angažovať aj svoju pohlavnosť: celé bohatstvo svojej ženskosti, materinskú nehu, schopnosť darovať sa. Toto je cesta najhlbšej ašpirácie ženského srdca na lásku, starostlivosť a ochranu – pohlavnosť, ktorá je nasmerovaná na službu iným, sa prežíva ako dar a je zdrojom radosti.

* 1. *Pôžitok z priateľstva*

Schopnosť vytvárať zrelé priateľstvá so spolubratmi alebo spolusestrami, ako aj s mužmi a ženami mimo vlastného inštitútu, je znakom a podmienkou citovej zrelosti. Priateľstvo má mať teda veľký priestor v živote zasvätenej osoby – je to jedna z možných a dôležitých ciest k citovej radosti.

V rehoľných komunitách bola častým javom obava z priateľstva. *„napr. vo formačných domoch sa nesprávnou výchovou usilovala zadusiť už pri zrode tie priateľstvá, ktoré vznikali zo spoločných záujmov alebo zo sympatie k niekomu blízkemu, ktorý zmýšľal a cítil ako daná osoba. Strach z toho, žeby to mohlo viesť k sexuálnym úchylkám, spôsoboval, že namiesto ozajstnej výchovy sa často uprednostňovala kontrola, čo v mnohých prípadoch paralyzovalo proces rastu vzájomných vzťahov“.*

Dnes sa na zdravé a vyrovnané priateľstvá pozerá inak a všetci uznávajú dôležitosť priateľstva: napomáha rast, prináša pôžitok, posilňuje, chráni pred samotou. Zasvätenej osobe a kňazovi ponúka možnosť milovať nielen osoby vo všeobecnosti, ale aj konkrétnu osobu, a to vo vzťahu, ktorý môže zaangažovať v citovej oblasti a zažiť také pocity a emócie, ktoré nemožno zakúsiť, keď miluje vo všeobecnosti všetkých ľudí. Ježišovo správanie je aj v tomto zmysle vzorom. Zamerané na iných. On sa celý venuje ľudom, aby im priniesol radosť a spásu, a preto je stále obklopený zástupmi; zároveň sa dokáže aj osobne stretnúť a vytvárať hlboké priateľstvá (s rodinou v Betánii, s evanjelistom Jánom...).

Tak ako každá iná ľudská skutočnosť, aj priateľstvo má byť evanjelizované a vykúpené. Pre nás, zasvätené osoby i kňazov, má tento vykupiteľský proces rozličné požiadavky.

Prvá spočíva v tom, že osoba nadobudne schopnosť vyhľadávať toho druhého bez ohľadu na osobné záujmy, dokáže si vážiť blížneho podľa toho, čím je, a zvíťaziť nad egoistickými narcistickými pohnútkami.

Druhá spočíva v tom, že osoba v priateľskom vzťahu primerane zaobchádza s citmi inej osoby. V priateľskom vzťahu primerane zaobchádza s citmi inej osoby. V priateľskom vzťahu sa nevyhnutne rozvíjajú city: úcta a túžba lepšie spoznať toho druhého, spoločne hľadať riešenia, túžba po dialógu, starostlivosť o rast priateľskej osoby a radosť z toho, že je pri nás alebo že na ňu v dobrom myslíme.

Všetci si uvedomujeme, že ide o veľmi delikátnu vec. Netreba sa diviť, že na to existujú rôzne názory, keď berieme do úvahy nespočetné kultúrne faktory, ktorými sa argumentuje, keď sa začne hovoriť o priateľstve. Dôležité je, aby sme sa naň vopred nepozerali upodozrievavo. Pokladám za platné niektoré normy, ktoré nám zanechala zdravá tradície a skúsenosť mnohých osôb. Na prvom mieste nástoja na tom, aby sa v priateľskom vzťahu nevyhnutne udržiavala živá prítomnosť Pána. Potom je dôležité, aby sa osoby pridŕžali jasného cieľa toho medzi osobného vzťahu: je to rast v úplnom oddaní sa Bohu a blížnemu v rámci kňazstva alebo zložených rehoľných sľubov a podľa špecifickej charizmy. A nakoniec ako nevyhnutný prvok odporúčajú *zdravú obozretnosť.* Keďže poznáme ľudskú krehkosť aj v citovej oblasti, tento opatrný prístup si vyžaduje využívanie všetkých nevyhnutných prostriedkov na to, aby sa vzťah, ktorý má byť zdrojom šťastia a rastu, nezmenil na kompenzačné správanie alebo na únik pred námahou komunitného či kňazského života, čo nie je v súlade s vyznávanými hodnotami. Platí to predovšetkým o priateľstve medzi zasvätenými osobami a laikmi, najmä medzi rehoľníkmi a ženami alebo medzi kňazmi a ženami.

Preto treba pestovať hlboký duchovný život a schopnosť túto skutočnosť objektívne prehodnocovať. Totiž medzi korektne prežívaným priateľstvom a priateľstvom s Pánom existuje vzájomná spätosť.

Ak sa priateľstvo prežíva správnym spôsobom, môže *„prospievať osobnému rastu aj apoštolátu: posilňuje zosúladenie citového života, aktivizuje dary, ktoré by v opačnom prípade zostali nevyužité, pobáda deliť sa s duchovnými vecami, vytvára vhodné podmienky na bratské alebo sesterské napomenutie a skúsenosť z odpustenia, dáva istotu, pomáha prekonávať nevyhnutné chvíle samoty, vlieva radosť, je zdrojom šťastia, posilňuje apoštolskú horlivosť, vyzýva k láske, teda takému nadprirodzenému postoju, ktorým možno milovať aj tých, voči ktorým nepociťujeme nijaký pozitívny cit, napomáha prekonať hrubé správanie, chladný prístup, zatrpknutosť, umožňuje byť láskavým a vyžarovať ľudské teplo. A ako sme pred chvíľou povedali, umožňuje, aby sa aj priateľstvo s Bohom stalo opravdivejším“.*

* 1. *Priateľstvo s osobou opačného pohlavia*

Povedzme si pár slov aj o priateľstve kňaza alebo zasvätenej osoby s osobou opačného pohlavia.

Stretnutie medzi mužom a ženou umožňuje vzájomne citovo vyzrievať, podporuje vzájomné poznanie a ocenenie, pomáha integrovať a dopĺňať, zjemňuje niektoré osobnostné črty a postoje, a tak podporuje harmonický rozvoj osobnosti; umožňuje tiež zažiť osobitné pocity a emócie, ktoré nemožno zažiť pri stretnutí s príslušníkmi tohto istého pohlavia. Kňazom a zasväteným osobám je teda nielen dovolené, ale sa aj odporúča, aby mali skúsenosť opravdivého priateľstva aj s osobami opačného pohlavia. Za akých podmienok?

V prvom rade to závisí od stupňa citovej a duchovnej zrelosti jednotlivca. Kto ju vlastní vo vysokej miere, môže takéto priateľstvo prežívať ako dar a otvorený vzťah bratskej či sesterskej lásky a to mu zároveň pomáha, aby zasvätené osoba mohla rásť vo viere a láske voči Bohu a blížnemu. Kto ju vlastní v menšej miere, tomu sa takéto priateľstvo neodporúča, pretože riziká vzťahu, ktorý nikdy nie je neutrálny, sú veľké. Takéto osoby totiž nevedia rozumne kontrolovať vlastné emócie a pohnútky. Podstatná a rozhodujúca je teda citovo-sexuálna zrelosť kňaza alebo zasvätenej osoby. Ak ešte v dostatočnej miere neinvestovali vlastnú citovosť do aktivít svojho apoštolátu *(predovšetkým ak prejavujú neurotické sklony, ktoré podporuje výchova založená na zákazoch a strachu),* tak citový vzťah, ktorý utvoria, je poznačený hlbokou dvojznačnosťou. Keďže je veľmi vzdialený od toho, aby sa stal prvkom vyzrievania, existuje vážne riziko, že často vyústi do pohlavného vzťahu, prípadne do manželstva. Takýto záväzok nebýva vždy, šťastný a stabilný *(aj keď je sviatostný),* pretože manželstvo nie je nijakou terapiou.

Naopak, ak dvaja partneri v takomto priateľstve už dosiahli šťastnú citovú zrelosť, tak môže dôjsť k vzájomnému citovému obohateniu, ktoré prospieva aj samotnej láske. Existujú príklady svätých, ktorí takúto formu priateľstva zažili. V tomto prípade srdce kňaza alebo zasvätenej osoby nie je rozdelené, ale obohatené. Ak sa takýto citový vzťah (nie sexuálny, ale vyjadrený prejavmi opačného pohlavia), neprežíva ako nevyhnutná potreba, ak ho obe osoby *„užívajú, akoby ho neužívali“* (1Kor 7,31), a je niečím, čo *„dostanú navyše“* (Mt 6,33), môže mať značné blahodarné účinky.

Tí, u ktorých už citový život smeruje k zrelosti zvoleného životného stavu, môžu priateľský vzťah prežívať pozitívne a šťastne. U iných sa treba obávať, že zväčša ide o nešťastnú komplikáciu alebo riziko. Talianska spisovateľka Cettina Militellová o vzťahu medzi ženou a kňazom hovorí: Priateľstvo medzi ženou a kňazom je možné iba po splnení niektorých podmienok – ak žena rešpektuje jeho voľbu byť kňazom, ak uznáva jeho kňazský primát, ak sa celá oddá tejto obete, tomuto ekleziálnemu horizontu služby. Priateľstvo, ktoré odvádza a odrádza, totiž nie je priateľstvom.

Od kňaza a zasvätenej osoby, ktorá chce bdieť nad svojimi priateľskými vzťahmi a udržať ich v medziach normy, čo umožňuje tieto vzťahy a udržať ich v medziach normy, čo umožňuje tieto vzťahy prežívať ako obohatenie, nie ako problém, sa teda vyžaduje značná dávka vnútornej vyváženosti a schopnosti slobodne konať. Schopnosť vytvárať hlboké priateľstvá nie je u všetkých kandidátov na kňazstvo, kňazov a zasvätených osôb rovnaká. Niektorí ju dostali ako prirodzený dar, iní sa zase cítia znepokojení, neschopní a na smrť ustráchaní, keď si pomyslia, že by hlboký vzťah mohol vyústiť v odmietnutie alebo že by ich mohol úplne strhnúť. Skutočné priateľstvo si vyžaduje, aby osoba dala zmysel svojej existencii, zaujímala sa o iných ľudí, bola empatická, verná a vedela sa angažovať, ale aby sa vedela zriecť niektorých snov o ideálnom priateľstve.

Zasvätené osoby alebo kňazi si preto majú všímať také *znaky dvojznačnosti* priateľského vzťahu, ako je nepokoj, prehnaná ustarostenosť, prílišná citlivosť na gestá a reakcie inej osoby, túžba aby všetko zostalo utajené, únik zo spoločenstva, z komunity a najmä strata pravej slobody milovať a slúžiť Pánovi tak, ako sa to od nich v poslušnosti vyžaduje.

Medzi podmienkami, ktoré môžu pomôcť autenticky a kladne prežívať priateľský vzťah *(prirodzene, za predpokladu, že je jednotlivec psychicky vyrovnaný a dosiahol dostatočný stupeň citovej zrelosti),* možno spomenúť ochotu poradiť sa so skúseným človekom *(kňazom, spovedníkom, duchovným vodcom, predstaveným, predstavenou...),* ktorý vie počúvať a pochopiť, aby potom v dialógu pomohol osobne pravdivo hodnotiť svoje pocity a pohnútky *(odmietnutie prehodnotenia vlastnej skúsenosti priateľstva s duchovným vodcom môže byť znakom dvojznačnosti samotného priateľstva);* všímať si najčastejšie prvky svojej predstavivosti, lebo oni hovoria o tom, aké sú naše hlboké potreby a naše opravdivé očakávania alebo *„strachy“* vo vzťahu k tomu druhému; určiť presné hranice času a spôsobu, akým sa konkrétne priateľské puto vyjadruje.

Rehoľné sestry a zasvätené osoby zo sekulárnych inštitútov by mali vedieť, že nie každé správanie kňaza, s ktorým prichádzajú do kontaktu, môže vždy predstavovať opravdivý medziľudský vzťah, napr. ak kňaz, preháňa v osobných dôvernostiach alebo hovorí o svojich problémoch *(pastoračný vzťah nie je vhodným miestom na to, aby kňaz vyjadroval svoje problémy);* navrhuje časté stretnutia a prejavuje prehnanú potrebu zredukovať vzdialenosť, vytvoriť intímnu atmosféru *(prípadne nápadne odmietať oficiálne oslovenie, používať formy prehnanej otcovskej starostlivosti, vyhľadávať dotyky...);* ponúka určité formy apoštolskej spolupráce, ktoré sa postupne menia na hlboké vzťahy – v tomto prípade sa citový život stáva primárnym faktorom; preháňa v starostlivosti stále o tú istú osobu, to všetko sú prejavy, ktoré žena musí vedieť *„čítať“* a slobodne zvládnuť.

Možnosť kráčať po ceste a zažiť autentickú radosť, ktorú väčšina ľudí neprežíva, je spojená so schopnosťou milovať správnym spôsobom. Ak Boh dáva milosť a zasvätená osoba sa usiluje prijať ju, môže sa cítiť užitočná a spokojná aj v takej životnej forme, ktorú väčšina vníma iba ako zrieknutie sa.

**Záver**

Neprestajne treba pripomínať, že náš citový život a evanjeliová čistota ako súčasť nášho životného projektu stojí na nohách do takej miery, do akej sa opierame o hlbokú vieru a autentickú skúsenosť s Bohom. Máme ich postupne asimilovať a konkretizovať v bežných životných situáciách. Preto si treba zvoliť primeraný výchovný prístup, konkrétny proces formácie, ktorý musí prebiehať v pravde a slobode, to znamená nebáť sa jasne a otvorene hovoriť o všetkom, čo sa týka citovosti a ľudskej pohlavnosti; vytvoriť podmienky, aby tí ktorí sa rozhodli pre duchovné povolanie, mohli slobodne komunikovať a konfrontovať sa so všetkým, čo súvisí so skúsenosťou a situáciami, ktoré sú úzko späté s ich citovosťou a pohlavnosťou; hovoriť o tom, ako možno vychovávať a usmerniť naše emócie; pomáhať mladým pochopiť a ceniť si krásu (aj námahu) manželstva, prehodnotiť s nimi, či sa z neho vedia tešiť, aj keď sa ho zrieknu; podporovať vyzreté, rôzne hlboké medziľudské vzťahy. Skrátka, treba, aby tí, čo sa úplne zasväcujú Bohu a blížnym , *„mali život a mali ho v hojnosti.“*

**Duchovné povolanie a autoerotizmus**

Žijeme v spoločnosti, v ktorej prevláda morálny relativizmus a svojvoľnosť: manželská nevera, manželstvá na skúšku, neuznávanie a podceňovanie predmanželskej čistoty, snaha legalizovať homosexuálne vzťahy, šíriaca sa pornografia, preerotizované televízne programy a tlač, čoraz silnejšie odmietanie tradičných hodnôt.

Nie je správne konštatovať, že *„nás sa to netýka, pretože my sme sa zriekli tohto sveta a zvolili sme si lepší podiel“.* Ak sa Kristus vtelil do tohto sveta, do takého, akým je aj ten dnešný, tak aj my sme povolaní žiť v tomto svete a máme mať účasť na diele spásy, ktoré Kristus uskutočňuje aj v našich časoch. A potom si musíme uvedomiť, že chlapci a dievčatá, ktorí vstupujú od našich seminárov, sekulárnych inštitútov čí reholí, *„vyrastali v prostredí, kde sa aspoň na prvý pohľad sexualita prežíva bez komplexov, bez potláčania, bez pocitu viny. Preto každý proces pochopenia zasvätenej čistoty, úsilia sa s ňou stotožniť, zmeniť ju na čnosť, je sťažený a dlhý“.* Dennodenne sú bombardovaní týmto „etickým chaosom a majú už svoje zmýšľanie, predstavy postoje, ba i skúsenosti, ktoré treba očistiť, usmerniť, vychovať. Preto viac ako v minulosti sa treba najmä vo výchove zamerať na samotnú ľudskú pohlavnosť.

My si teraz bližšie všimneme pozitívnu stránku ľudskej sexuality, ale aj sebavýchovu a kontrolu svojich pudov, svojej obrazotvornosti, rovnováhu osobnosti. Pozastavíme sa aj pri delikátnej téme autoerotizmu (masturbácie), o ktorej sa z hanblivosti často *„sväto“* mlčí alebo sa vníma iba aspekt ľudskej slabosti a hriechu.

1. **Ľudská sexualita a podmienky vyváženosti**

Boh vo svojej láske stvoril ľudskú bytosť ako pohlavnú – muža a ženu ich stvoril. Z tohto základného biblického faktu vyplýva predovšetkým skutočnosť, že pohlavnosť ako také je pozitívna. Učiteľský úrad Cirkvi hovorí, že *„sexualita je základnou zložkou osobnosti. Je to jej spôsob bytia; spôsob, ako sa prejaviť, ako komunikuje s inými, ako cítiť, vyjadruje a prežíva ľudskú lásku. Preto je sexualita podstatnou časťou vývoja osobnosti a je výchovného procesu“.* Veď pohlavnosť vo svojej mužskej a ženskej polarite zjavuje a predkladá prvotné dobro pre ľudské stvorenie (porov. Gn 1,26-31) a jej vnútorným cieľom je láska, ktorá sa prejavuje ako dar a prijatie. Hlbšie chápanie dynamizmov ľudskej pohlavnosti napomáha osobný harmonický rast a umožňuje lepšie chápať aj čiastkové problémy, ako je autoerotizmus a homosexualita. Súčasne utvára podmienky, aby sa mohol dosiahnuť všeobecný výchovný cieľ, ktorý môžeme formulovať takto: prijať vlastnú pohlavnosť, vyrovnane ju prežívať v rámci mravného zákona a na základe svojho životného povolania.

G. Dho tvrdí, že ľudská pohlavnosť je vo svojej podstate ovplyvniteľná skutočnosť a treba ju chápať ako kvalitu a princíp aktivity ľudskej bytosti, nie ako niečo, čo existuje samo osebe. Okrem tohto je vo svojej podstate spätá pri svojom vzniku, priebehu a prejave s určitými vnútornými fyziologickými, psychickými a vonkajšími okolnosťami a vplyvmi.

V prvom rade sú to *neuropsychické vplyvy*. Pohlavný pud má biologický podklad a veľmi dôležitý je hormonálny faktor. Lenže tieto vplyvy sú niečo viac ako hormonálny prvok a mozgová hypotalamická činnosť. Sú súčasťou vyššej, vedomej a vôľovej mozgovej činnosti. Kým u zvierat je pohlavnosť hormonálna a pudová, ľudská pohlavnosť, ktorú tiež kontrolujú hormóny, je na vyššej úrovni. Človek totiž nie je úplne závislý od pudov, ale potrebuje si osvojiť spôsob, akým uspokojí pohlavnú potrebu.

Ďalšie *vplyvy sa týkajú vnímania, obrazotvornosti a prostredia*. Jednotlivec vďaka svojej vnímavej schopnosti dokáže zachytiť veľa podnetov svojej pohlavnosti, ktoré sú viac menej prirodzené alebo umelé. Prostredníctvom obrazotvornosti a nezávisle do hormonálneho podnetu *(prípadne aj od jeho cyklického procesu)* môže podnecovať pohlavnú žiadostivosť. V tomto zmysle môže mať prostredie dôležitý vplyv, pretože ponúka podnety, ktoré vzbudzujú a provokujú pohlavnú zdržanlivosť.

Nakoniec existujú aj *vplyvy, ktoré pochádzajú z osobnej štruktúry*. V tomto kontexte môžeme hovoriť o pohlavnom správaní v širšom a hlbšom zmysle. Vieme totiž, že každé naše správanie je alebo môže byť prejavom celej osobnosti, a to platí aj pre takú tému, ako je ľudská sexualita. Viaceré výskumy zdôrazňujú, že sex je výrazne ovplyvnený citovou stabilitou jednotlivca a jeho schopnosťou prispôsobiť sa. Sila pohlavného pudu je podmienená oveľa viac psychologickými potrebami ako fyziologickými faktormi, prejavuje sa totiž osobnou a sociálnou skúsenosťou. Inými slovami, môžeme povedať, že osoba sa prejavuje pohlavnosťou, najmä pohlavným správaním. Pohlavnosť *(nie však genitalita!)* je citlivá reč, ktorou osoba vyjadruje svoje najhlbšie postoje, je to vlastne veľmi citlivé meradlo vyváženosti alebo nevyváženosti celej osobnosti človeka.

Na čo konkrétne treba klásť dôraz pri sebavýchove a výchove k zdravej a vyrovnanej pohlavnosti?

Prvoradým cieľom tejto výchovy je dosiahnuť trvalé vyzretie osobnosti vychovávaného. Opravdivá sexuálna výchova kandidátov na kňazstvo a mladých zasvätených osôb má umožniť, aby postupne dokázali vyrovnane kontrolovať svoje vlastné pudy, predovšetkým tie, ktoré sa týkajú troch uvedených oblastí, a začleniť ich do životného projektu, ktorý si slobodne zvolili.

* 1. *Prvá oblasť vplyvov: schopnosť sebakontroly*

Prvý krok, ktorý treba urobiť: odstrániť všetky tie prvky a vplyvy, ktoré nedovolia kontrolovať pudy, najmä pohlavný pud. Spomeňme aspoň niektoré z vplyvov:

1. *Všeobecná povoľnosť voči pudom*. Naša pôžitkárska *(hedonistická)* spoločnosť vytvára vhodné podmienky na vyhľadávanie pôžitku, pohodlia a na relatívny únik od *všetkého, čo spôsobuje utrpenie*. Ide o všeobecný *„zmyslový“* postoj, ktorý sa prejavuje od fajčenia alebo jedenia sladkostí kedykoľvek má na ne človek chuť až po takmer bezuzdné erotické správanie. Nechápe sa užitočnosť takého správania, keď si osoba odoprie niečo príjemné aj vtedy, keď nemusí. Pre vychovávateľa a pre rodičov je to háklivá úloha. Pokiaľ je to možné, nemajú dovoliť, aby sa spomínaný postoj vytvoril, pretože ak sa už raz ustálil, každé úsilie o jeho zmenu bude márne. Aby sme mohli pochopiť určité negatívne javy týkajúce sa súčasnej mládeže, treba ich vnímať zo širšieho zorného uhla.
2. *Mýtus – „nemožno odolať“*. Existuje takmer všeobecné presvedčenie, že nie je možné kontrolovať a zrieknuť sa niečoho, čo sa pokladá za *„prirodzené“.* Takéto zmýšľanie môže vážne prekážať kontrole vlastných pudov, najmä sexuálnych. Hovorí sa, že sú to *„ľudské“* potreby, a tým sa chce nepriamo povedať, že nie je možné neuspokojiť ich. Toto presvedčenie vychádza zo skúsenosti, že v minulosti ich človek nedokázal kontrolovať. Ak sa na ne pozrieme bližšie, fakty nehovoria, že ich *„nedokázal“* kontrolovať, ale že sa *„nekontroloval“.* Ide o ovplyvniteľný duševný stav, ktorý podporuje a zastáva pseudovedecké zjednodušenie psychologických teórií o neurotických účinkoch represií. Dnes sa aj vychovávateľ bojí použiť slovo *„kontrola“,* *„zrieknutie sa“*, aby iba nezakazoval a nevytváral nejaké komplexy. Samozrejme, v tomto zmysle vždy treba vychádzať z pevných a primeraných pohnútok.
3. *Nevhodné pohnútky*. Tretí prvok, ktorý nedovoľuje vyzrievať v sebakontrole, pochádza z nevhodných a falošných pohnútok, o ktoré by sa osoba chcela oprieť. Za nevhodné pohnútky pokladáme to, keď sa o pohlavnosti hovorí nejasne, ako o niečom menej dobrom, kde prevláda nedôvera a upodozrievanie. Stáva sa to, keď sa napr. zdôrazňuje degradačné formy pohlavnosti, do ktorých človek môže upadnúť, alebo sa príliš zdôrazňujú nebezpečenstvá, ktorým musí čeliť ten, kto chce žiť čisto, a preto si má dávať pozor *„najmä“* v tejto oblasti. Takisto nemožno považovať za podporenie primeraných pohnútok, ak sa mladému človekovi nepomáha reálne pozerať na vlastnú pohlavnosť, vlastné citové potreby *(dobrá rehoľníčka vy nemala pociťovať určité túžby!),* možnosť realizovať sa aj v rámci rodiny, ale často sa rečníckym a prázdnym pátosom vyzdvihuje *„nádherné dobrodružstvo“* kňazstva a zasväteného života alebo *„nevysloviteľná radosť“* z úplného sebadarovania.

Keď sú pohnútky nevhodné, môžu vzniknúť vcelku nevedome potlačené postoje, ktoré sú zdrojom ďalších úzkostlivých stavov a niekedy aj potlačených výbuchov, plných úzkostí a vzbury.

Nestačí však odstrániť tie vplyvy, ktoré neumožňujú primeranú kontrolu vlastných pudov, ale treba vytvoriť aj vhodné pozitívne podmienky na kontrolu. Správna sexuálna výchova znamená priviesť jednotlivca k tomu, aby *„pocítil“*, že je možné nadobudnúť schopnosť sebaovládania. Treba si totiž osvojiť vnútorný postoj, ktorý v ostatných rokoch študovali psychológovia a ktorý je známy pod názvom *self-efficacy* *(zmysel pre vlastnú pôsobivosť).*Týka sa postupne nadobudnutého presvedčenia, že úspech alebo neúspech v rozhodujúcich životných úlohách závisí v podstate od osobného angažovania a menej od náhodných vonkajších okolností.

* 1. *Druhá oblasť vplyvov: rovnováha medzi prvkami vnímania a obrazotvornosti*

Videli sme, že prvky vnímania a obrazotvornosti sú podstatnými prvkami pri pohlavnej stimulácii. Predstavujú časť dôležitých vplyvov, ktoré vychovávateľ *(a ten, kto sa sám vychováva)* musí brať do úvahy tak, že zneutralizuje ich vplyv, alebo tak, že bude s nimi zaobchádzať takým spôsobom a tak ich usmerňovať, aby zasvätenej osobe pomáhali udržať rovnováhu a sebakontrolu.

Pre niekoho, kto si nechce zatvárať oči pred skutočnosťou, nie je ťažké spozorovať v našej kultúre sériu prvkov, ktoré prostredníctvom obrazového spracovania a vnímania fungujú ako *„psychologické afrodiziaka“*. Je to napr. pornografická tlač, filmové a televízne predstavenia a programy, sloboda a povrchnosť pri zaoberaní sa najrozličnejšími sexuálnymi témami a tiež slobodné, nezáväzné vzťahy medzi dvoma pohlaviami v hociktorom veku.

Mladým, ktorí túžia zaradiť svoje citové potreby do projektu kňazského alebo zasväteného života, treba pomôcť, aby sa bez nejakých tabu reálne dokázali postaviť zoči-voči realite súčasného spoločenskému trendu. Prv než sa začne hovoriť o spoluúčasti na Kristovom kríži, treba ich naučiť, že *„strážiť si zmysly“* je nevyhnutnou podmienkou ich mentálneho života.

* 1. *Tretia oblasť vplyvov: zrelosť a rovnováha osobnosti*

Tu netreba klásť dôraz na sexuálnu výchovu, ale na výchovu osoby. Tento bod je podstatne dôležitý: *nevychováva sa sexualita, ale človek*. Vždy treba mať na zreteli ucelený pohľad, pretože vo výchove sú všetky prvky navzájom prepojené.

Na ktoré prvky a postoje zasvätenej osoby treba viac klásť dôraz, aby mohlo dôjsť k primeranej a postupnej integrácii pohlavnosti v rámci zvoleného životného projektu?

Človek sa rozvíja normálnym spôsobom do takej miery, ako sú uspokojené jeho základné potreby, napr. potreba citovej lásky a prijatia, potreba úcty a kladného obrazu o sebe, potreba odbornosti, potreba samostatnosti a zodpovednosti, potreba spoznávať, potreba cítiť sa užitočným pre druhých, potreba významnosti *(dať zmysel vlastnému životu).* Keď niektorá z nich je uspokojená, môže vzniknúť vážna frustrácia a následne dôjsť k bolestnej sekvencii: frustrácia z potreby, problémy so sebaúctou, pocit neschopnosti a neprimeranosti, následný stav úzkosti, egocentrické uzavretie sa do seba. Práve toto egocentrické uzavretie sa do seba vedie osobu k nevyváženému správaniu, čo sa čiastočne odzrkadlí aj v sexuálnej oblasti, pretože zámerom pohlavnosti je seba presahovanie, s cieľom dosiahnuť v láske inú osobu. Pohlavnosť je veľmi citlivým meradlom vyváženosti alebo nevyváženosti osobnosti.

Nepokoj v oblasti lásky sa môže prejaviť rôznymi spôsobmi:

1. *Nekontrolovateľná potreba sebauplatnenia*

Prejavuje sa jasne, aj keď nie výlučne, v sexuálnej oblasti. Sex sa môže stať prostriedkom, ktorým možno dosiahnuť splnenie túžby. Čím viac sú mladík alebo dievča presvedčení o svojej nedostatočnej hodnote, tým skôr sa pre nich sex môže stať *„jediným“* prostriedkom na to, aby sa mohli uplatniť, niečoho sa chytiť. Ani rýchle prispôsobovanie sa vzoru skupinového správania nie je ničím iným ako osobitným spôsobom potreby sebauplatnenia.

1. *Nekontrolovateľná potreba prijímať prejavy lásky.*

Aj v tomto prípade ide o egocentrický postoj, ktorý je diametrálne vzdialený od zrelej schopnosti milovať. *„Navonok sa prejaví ako extrémna neistota u osôb, ktoré násilne potláčajú túto potrebu citovej lásky, alebo tak, že všetky ich vzťahy sú v podstate poznačené intenzívnou atmosférou erotizmu, alebo ako absencia rozlišovania osôb, od ktorých očakávajú prejavy náklonnosti. Nie je ťažké zistiť, že tieto mechanizmy majú formu, veľkej vášne a predčasného zaľúbenia sa, s následným sklamaním, čo sa prejaví ako neprekonateľná depresia“.*

*c) Neschopnosť prebrať vlastnú zodpovednosť za život.*

Tento postoj sa často prejavuje aj v pohlavnej oblasti. Sexuálny vzťah totiž má byť zodpovedný, lebo je prejavom lásky zameraným na plodenie.

1. *Potlačené vyhľadávanie pohlavného pôžitku mimo vyzretého medziosobného vzťah, ktorý charakterizuje vzájomné darovanie sa.*

Trvalá vytrvalosť a výchova v pohlavnej oblasti je proces, za ktorý zodpovedá predovšetkým ten, kto sa pre duchovné povolanie rozhodol. Zrelosť v tejto oblasti má byť výsledkom dvoch faktorov: ľudskej prirodzenosti a pôsobenia Božej milosti. Sú podstatne dôležité, no nie rovnocenné; prvá bez tej druhej stráca význam.

**Falošné mýty o komunite**

Mýty o komunite sú falošnými očakávaniami alebo nesprávnym chápaním spoločného života. Často ide o podvedomé, nevyjadrené výmysly, ktoré pôsobia ako brzda spoločného rastu niekedy, viac, inokedy zase mednej. Nezriedka sú zdrojom problémov v komunite, a tak komunita už v skutočnosti prestáva byť transcendentným miestom. Ak tieto mýty nezbavíme kúzla, vytvoria problém aj z toho, čo je obyčajnou a jednoduchou životnou skutočnosťou. Uvádzame ich ako možnosť buď sa s nimi osobne konfrontovať, alebo o nich otvorene hovoriť v spoločenstve pri nejakej vhodnej príležitosti. Môžu tak pomôcť zbaviť a ilúzií, prehnaných nárokov, očakávaní alebo neprimeraných až infantilných postojov. Všimnime si niektoré z nich.

1. *Na to, aby som duchovne rástol, stačí žiť v komunite.*

Je to heslo, za ktorým sa skrývajú dve ilúzie: komunita vytvára schopnosť zvnútorniť hodnoty a to dokáže ktorákoľvek komunita. Ide o ilúziu, pretože komunita vytvára iba podmienky zvnútornenia a jej účinnosť závisí od vnútorných duševných dispozícií jednotlivca. A potom – takúto príležitosť neposkytuje každá komunita, ale iba tá, ktorá je nositeľkou slobodných a objektívnych hodnôt.

1. *„A žili šťastní a spokojní, kým neumreli.“*

Podľa tohto mýtu by komunita mala zaistiť každému šťastie a každý by v nej mal nájsť uspokojenie. Je to romantický mýtus, ktorý sa raz-dva rozplynie, pretože komunita je konfliktnou skutočnosťou. Evanjeliová nie je vtedy, keď nemá problémy, ale keď problémom čelí evanjeliovým duchom. Nespráva sa totiž fatalisticky a pasívne, zrieka sa infantilného postoja popiera skutočnosť, odmieta zázračné správanie, ľahké, magické a bezprostredné riešenia.

1. *Komunitarizmus.*

Podľa tohto mýtu vždy a všetko treba robiť spoločne, permanentne žiť fyzicky vedľa seba, myslieť tým istým spôsobom a mať tie isté názory. Aj v tomto prípade chýba základná úloha komunity: podporovať nielen zmysel pre spolupatričnosť, ale aj zmysel pre jednotlivca.

1. *Ak sú medzi nami rozdielnosti, znamená to, že sa nemáme radi.*

Naopak, treba, aby existovali odlišnosti a časté diskusie aj interné debaty, ale majú byť konštruktívne. Dôležité je, aby sa nezmenili na polemiku a boj, ale prispeli k vyjasneniu vecí a aby pritom nikto neutrpel ne cti.

1. *Siamské dvojčatá.*

Aj podľa tohto mýtu by sa všetci mali pozerať na veci tým istým spôsobom *(čo je jednoducho nemožné)* a navonok sa rovnako prezentovať *(čo nie je užitočné).* Odlišnosti, týkajúce sa minulých skúseností, základných postojov, osobných štýlov a pod., sú užitočné a súčasne aj nevyhnutné. Sú to odlišné spôsoby, ako skonkretizovať určité hodnoty. Dôležité je zachovať jednotu v cieľoch *(prečo sme spolu, kam chceme ísť, čo hľadáme...).* Každá osoba môže slobodne použiť tie prostriedky, ktoré uzná za vhodné, samozrejme, za predpokladu, že naozaj vedú k spoločným cieľom.

1. *Keď niečo nefunguje, treba hľadať vinníka.*

Mnohí z nás boli takto vychovaní. Keď ide o nejakú ťažkosť, obyčajne pudovo rozmýšľame v dimenziách viny *(„to je moja vina, ty si na vine“).* Namiesto toho, aby sme hľadali riešenie, vyčítame si prehrešky a chceme toho druhého nejakým spôsobom zahanbiť. V skutočnosti je to však niečo oveľa hlbšie ako zlomyseľnosť alebo pocit viny. Ak existuje nejakým problémy, tak je to preto, že sme k nim nejakým spôsobom všetci prispeli; takže riešenie má byť výsledkom spolupráce všetkých. Namiesto obviňovania by sa mal každý z nás pýtať, ako má spolupracovať, aby sa dosiahol pozitívnejší výsledok.

1. *Keď niečo nefunguje, treba pripomenúť všetky predchádzajúce i súčasné roztržky.*

Bohužiaľ, tieto nekonečné reklamácie slúžia iba na vybitie emočného napätia a sú jednoducho znakom našej neochoty opäť začať: *„Vidíš? Fakty dokazujú, že vždy tak bolo a bude, teda...“.*

1. *V debate nech zvíťazí lepší!*

Podľa tohto mýtu má pri rozdielnych postojoch vždy pravdu jeden a druhý sa mýli. Víťazí ten, kto nazbieral najviac bodov. V skutočnosti však dochádza k opačnému efektu: keď niekto *„víťazí“,* obyčajne komunita ako celok stráca.

1. *Iní musia vytušiť.*

Často si myslíme, že keď sa máme radi, netreba si nič vysvetľovať: *„Iný musia z voleja pochopiť.“* Lenže dobre vieme, že nikto nemôže čítať myšlienky alebo vidieť do srdca tých druhých, najmä ak sa ocitne pred niekým, kto tvrdošijne mlčí. Pravda je však to, že nik nemá umlčať toho druhého a ešte si pritom, myslieť, že už pochopil, čo chce povedať. Boh nás nestvoril s radarom na hlave, ale s ústami a ušami. Keď ich otvoríme, aby sme si veci vysvetlili, často zostaneme zaskočení svojou zaslepenosťou.

1. *Lepšie je pripomínať negatívne ako pozitívne veci.*

Veľmi často chápeme dobro v komunite ako niečo, čo tam nesmie chýbať. Zvykli sme si pripomínať iba to, čo nás zranilo alebo ponížilo, nevšímame si dobro, ktoré sa nachádza v iných, to, čo pekné a pozitívne sa vybudovalo. Obvykle sa komunitné stretnutia podobajú *„fňukaniu*“ a málokedy sa končia vďakyvzdaním. Ak sa však uprednostnia a zdôraznia kladné prvky v očakávanom správaní a konaní členov komunity, je to oveľa účinnejší prostriedok, ktorý sa neskôr odrazí aj na jednotlivcoch, aj na komunite ako celku.

1. *Je to otázka šťastia. Do dobrej komunity sa dostaneš náhodou a pre jej rast nemusia členovia vynaložiť nijakú námahu.*

Toto je ďalší veľmi rozšírený romantický názor. Skutočnosť dokazuje, že spoločný život prináša deň čo deň, minútu za minútou, prelínanie činnosti a vzťahov viacerých osôb, pretože ak sa majú problémy riešiť, tak stále musia medzi sebou komunikovať a diskutovať. Keď máme ísť do novej komunity, želáme si, aby sme *„sa dostali do tej dobrej“*, to nás však neoslobodzuje od toho, aby sme sa činorodo a vytrvalo usilovali budovať komunitu.

1. *Ty na svoj obraz.*

V nejednej komunite sa stratí mnoho času a síl pri stvárňovaní tohto druhého na svoj vlastný obraz a podobu. Tieto križiacke výpravy vedú k zbytočným debatám o osobných kvalitách a nedostatočnej spolupráci, spôsobujú hnev a stály pocit frustrácie. Je pravda, že ideál o komunite má viesť k tomu, aby v nej jej členovia obnovili niektoré charakteristické prvky. Kritériom zmeny tohto druhého však nie je jednotlivec alebo jeho osobný štýl, ale evanjeliové hodnoty. Ak chceme tohto druhého zmeniť, tak nie preto, aby sa stal ako my, ale aby sme mu pomohli podobať sa čoraz viac na obraz Otcovej slávy. A potom – prv ako by sme mysleli na zmenu tohto druhého, bude lepšie, ak nahliadneme do svojho vnútra a pousilujeme sa o to, aby sme sa najprv my stali podobnými Kristovi.

1. *Ak sa niekto rozhodol stať rehoľníkom/rehoľníčkou, vie, čo to znamená.*

Rehoľné povolanie je dynamickou skutočnosťou, a preto ho treba ustavične objavovať. Dôležité je stále sa konfrontovať s objektívnym zdrojom. Tým je v prvom rade evanjelium, ktoré v komunite všetci uvádzajú do života.

1. *V dobrej komunite sa veci nemenia.*

Zredukovať taký dynamický systém, akým je komunita, *„zmraziť“* ho, znamená utvoriť mŕtvy systém. Ide tu o osoby: život je tam, kde sa prijíma aj vývin. Komunita nemá byť *„zmrazená“* do nemenných schém, skôr má žiť v dynamickej rovnováhe: niektoré interakčné štruktúry a formy majú byť ustálené, aby sa zachovala kontinuita a stabilita, zatiaľ čo iné je vhodné meniť.

1. *Ak mám v komunite problémy, riešim si ich pastoračnou prácou.*

Týmto spôsobom osoba uniká pred jestvujúcimi problémami a vyhľadáva alternatívne prostredie, ktorým si kompenzuje pocit frustrácie zo svojich bratov a sestier. Táto alternatíva nie je úplne evanjeliová: v podstate je v službách starostlivosti o seba, nie v službách Božieho kráľovstva. Výsledky môžu byť dokonca vynikajúce, no nie apoštolsky účinné. Nie je pravda, že alternatívna pastoračná služba je cementom, ktorým možno spojiť jednotlivé krehké časti našej osobnosti. Skôr sa stáva, že táto skúsenosť je prejavom našich vnútorných neistôt, ktorým sme sa nikdy nepozreli rovno do očí. Budujeme pekné katedrály, no ich základy stoja na piesku.

1. *Priateľstvo má byť spontánne; ak si vyžaduje úsilie, je to umelé.*

Ide o veľký omyl. Už len z ľudského pohľadu sa priateľstvo skladá z citov a tieto city treba osobne a vôľovo spracovať, vychovávať, v opčnom prípade zastanú na úrovni pocitov – emócií a dokážu budovať iba dočasný vzťah, akým je napr. kamarátstvo. Z kresťanského pohľadu sa priateľstvo buduje aj na nadprirodzených kritériách, ktoré človek hneď spontánne nenadobudne: stačí spomenúť príkaz lásky a to, ako je vzdialený od jednoduchého *„cítim, že ťa mám rada.“*

1. *Nedokážeme viesť dialóg, naše povahy sú nezlučiteľné.*

Nekomunikatívnosť – to je životná skutočnosť: nikto z nás nenájde peknú alebo škaredú kópiu seba. Stačí, aby sme stretli niekoho, kto je nám blízky, a hneď spoznáme, aký odlišný, je jeho svet, a z určitého pohľadu bude spontánne pre nás v niečom nepochopiteľný. Ak teda chceme komunikovať, musíme prijať aj nekomunikatívnosť, ale súčasne dbať o to, aby sa ticho nestalo bariérou.

1. *Ak nenájdeme pochopenie v komunite, tak si ho hľadáme vonku.*

O lásku a citové uspokojenie sa žobre tak, že sa klope na dvere rodiny. Očakávať, že táto rodina rehoľníka/rehoľníčku pochopí, je ilúzia. My pre laikov vždy zostaneme *„odlišnými, tými ktorí sa určitými vecami nezaoberajú, pretože si zvolili čosi lepšie“.* A ak nás aj *„berú ako seberovných“*, časom si všimneme, že ich vzťah k nám sa postupne stáva banálnym, a smutne skonštatujeme, že nás odstavili na vedľajšiu koľaj. Iné je také priateľstvo, ktoré berie do úvahy skutočnosť, že s tým, kto si zvolil odlišný život, nie je možné docieliť plnú reciprocitu.