**Čo tu robíš Eliáš?**

Prípravná modlitba: Pane prosíme ťa o to aby si všetky naše úmysly teraz upriamoval na teba, daruj nám svojho Ducha Svätého nech skrze neho sa vždy rozhodujeme pre teba a všetky naše skutky nech sú v našom živote zamerané na tvoju slávu a službu lásky.

**(1Kr 19, 1-14)**

**1** *Achab rozpovedal Jezabel všetko, čo urobil Eliáš, aj to, ako pobil mečom všetkých prorokov.***2** *Nato poslal Jezabel k Eliášovi posla s odkazom: "Nech mi bohovia urobia toto a toto nech mi pridajú, ak zajtra o takomto čase neurobím s tvojím životom, ako sa stalo so životom hociktorého z nich!"***3** *On sa naľakal, vstal a odišiel, aby si zachránil život. Keď prišiel do Bersaby, ktorá patrí Júdsku, nechal svojho sluhu tam***4** *a sám išiel na deň cesty na púšť. Keď došiel, sadol si pod borievku, žiadal si zomrieť a hovoril: "Teraz už dosť, Pane! Vezmi si môj život! Veď ja nie som lepší ako moji otcovia!"***5** *Ľahol si a usnul (pod borievkou). Vtom sa ho dotkol anjel a povedal mu: "Vezmi a jedz!"***6** *Pozrel sa a hľa, pri hlave mal užiarený podpopolný pecník a krčah vody! Jedol teda, napil sa a opäť zaspal.***7** *Tu prišiel Pánov anjel druhý raz, dotkol sa ho a povedal: "Vstaň a jedz, lebo máš pred sebou dlhú cestu!"***8** *Vstal teda a jedol a posilnený týmto pokrmom išiel štyridsať dní a štyridsať nocí až k Božiemu vrchu Horeb.***9** *Tam vošiel do jaskyne a prenocoval v nej. Tu ho oslovil Pán a spýtal sa ho: "Čo tu robíš, Eliáš?"***10** *On odpovedal: "Plný som horlivosti za Pána Boha zástupov! Veď synovia Izraela opustili tvoju zmluvu, tvoje oltáre zborili a tvojich prorokov pobili mečom? Ja sám som ostal za mojím životom však sliedia, chcú mi ho vziať."***11** *On mu povedal: "Vyjdi a postav sa na vrchu pred Pána! Práve prechádzal Pán. Pred Pánom išiel vietor, veľký a prudký, ktorý trhá vrchy a láme skaly. Ale Pán nebol vo vetre. Po vetre zemetrasenie, ale Pán nebol v zemetrasení.***12** *Po zemetrasení oheň, ale Pán nebol v ohni. A po ohni tichý, lahodný šum.***13** *Keď to Eliáš počul, zahalil si tvár plášťom, vyšiel a zastal pri vchode do jaskyne. Vtom prehovoril k nemu akýsi hlas a pýtal sa: "Čo tu robíš, Eliáš?"***14** *Odpovedal: "Plný som horlivosti za Pána, Boha zástupov. Veď synovia Izraela opustili tvoju zmluvu, tvoje oltáre zborili a tvojich prorokov pobili mečom! Ja sám som ostal a za mojím životom sliedia, chcú mi ho vziať."*

1. Úvod: predstava Eliáša, ktorý stojí pri vchode do jaskyne na Božom vrchu Horeb a počuje výzvu: „Vyjdi a postav sa na vrchu pred Pána!“
2. Úvod: prosba o plody: mať túžbu odtrhnúť sa od všetkého, čo nám bráni v ceste k Bohu a o horlivosť keď hľadáme jeho slávu. Prosba o vnútorné ticho, aby sme počuli jemný šum Božieho prechodu.
3. Eliáš po súde nad falošnými prorokmi uteká pred pomstou Jezabel *(1Kr 19,1-9)*. Je to Božia ochrana pred pokušením pýchy? (on dostal verejné potvrdenie, že je pravý prorok, očistil Izrael od Bálových prorokov fantastickým spôsobom, vyhral aj nad kráľom, ktorý sa ho bojí) – teraz prichádza utrpenie, pohana – musí utekať a skrývať sa, lebo Jezabel mu to nezabudne, neskloní sa pred pravdou, ale považuje to za osobnú porážku a preto bytostne nenávidí Eliáša a ukladá mu o život. On, zdrtený, uteká a skrýva sa. Prosí Boha o smrť, ktorú vníma v tejto situácii ako vykúpenie: „vezmi si, Pane môj život, veď ja nie som lepší, ako moji otcovia“ *(Je to úkon pokory, poznania svojej situácie pred spravodlivým, svätým Bohom, ale je v tom aj rezignácia).*

* Prehodnoťme naše chvíle znechutenia, neúspechu, smútku, bezcieľnosti, straty perspektívy... Boh človeka nenechá v tomto stave, ale odpovedá a to charakteristickým spôsobom, podobne ako v prípade Eliáša. Boh ani proroka nezbavil ťažkostí, ale ho posilňuje *(dvojnásobná návšteva anjela)* vďaka čomu ide štyridsať dní a nocí až k Horebu.

1. Vošiel do jaskyne a prenocoval v nej. Tu ho oslovil Pán: ***Čo tu robíš, Eliáš?“, o čo ti ide v živote, o čo sa usiluješ, čo je pre teba dôležité? Prečo utekáš, načo sa namáhaš?***

* ***A čo ja?*** Čo tu robím ja, prečo som tu teraz tejto duchovnej obnove obetoval svoj čas. ***Čo tu chcem dosiahnuť, čo hľadám? A o čo mi ide v živote? Aký zmysel má všetko, čo robím, čomu venujem čas, sily, námahy, utrpenie?***
* Je nesmierne ťažké byť pri týchto odpovediach úplne úprimný. Naučili sme sa veľmi dobre klamať sami seba. Nájsť pravdu svojho života je veľmi ťažké, často ju objavujeme len v hraničných situáciách, po dlhom hľadaní.

***Pýtajme sa sami seba, či môj zhon, práca, boj nie sú prejavmi strachu o seba? Nie sú prejavmi nedôvery? Som, ako Eliáš plný horlivosti za Pána zástupov? Potrebujem dať Bohu odpoveď očistenú od ilúzií... Čo tu robím?*** Každá vzbura pri ťažkostiach, krivdách, osočovaní hovorí veľa o mojej sebaláske, o mojom strachu o seba, o dobré meno, povesť, autoritu, dobrý image sám pre sebou a inými... o neschopnosti zabúdať na seba v službe Bohu a ľudom...

1. Vyjdi a postav sa na vrchu pred Pána – vyjdi zo svojej nory, zo svojho zdanlivého bezpečia, malého súkromia, ulity, živorenia, poloprávd... v jaskyni sa nedá žiť, dá sa tam len nakrátko schovať. Treba ísť na Božie svetlo, nebáť sa zjavenia pravdy o sebe, života... Vyjsť von značí riskovať víchor, lejak, búrku, zemetrasenie *(otrasy)*, ale len na vrchu sa možno postaviť pre Pána *(Hora premenenia).* Strach je takou našou jaskyňou, kam sa schováme, a ako si ju len bránime! A nechceme vyjsť. Pomaly umierame.
2. Práve prechádzal Pán. Pred ním vietor..., zemetrasenie..., oheň...., po ňom tichý, lahodný šum... Zahalil si tvár a vyšiel *(vedel, kde je Pán!!!)* oheň nás neraz očisťuje od nejasných motivácií, starostlivosti o náš život podľa našich predstáv... vzdajme sa ich, nebuďme mudrcmi, ale deťmi, ktoré sa nechajú viesť a s dôverou očakávajú Božiu iniciatívu... Mlčanie pred Bohom je niekedy veľmi ťažké, lebo sa zrieka našej iniciatívy a dáva ju Bohu, ktorý nám odkrýva nepríjemné pravdy, strháva masky... náš nedostatok času pre nás samých je útek od nás samých....
3. Eliáš znova dostal tú istú otázku – ***čo tu robíš Eliáš?*** V nových okolnostiach je nová, aj u nás je stále nová, tu duch.obnove je veľmi nová, lebo sa pýta na našu základnú orientáciu pre náš zasvätený život, pre jeho cieľ a zmysel! ***Žijeme pre Pána, alebo pre seba? Milujeme Božiu vôľu?*** *(nie len, či ju chceme plniť, čo pravidelne deklarujeme, - milujeme ju? Je skutočne pre nás tým najcennejším v živote? Nie je? Aspoň isto nie vždy!)* ***Čomu nás chce Boh dnes naučiť?***

Záverečná modlitba: Pane, ďakujem ti za to, že ty ma pozývaš na vrch. Ďakujem ti, že si na tomto vrchu so mnou. Veľmi ťa prosím o to aby som bol úprimný voči sebe, prosím ťa o silu Ducha Svätého. Pane pomôž mi objaviť vo mne všetko to čo ma blokuje poznať pravdu o sebe samom. Prosím ťa o dar vnútornej mlčanlivosti, aby som mohol počuť tvoj lahodný šum tvojho pokoja a pravdy...