****

**Milan Rastislav Štefánik († 38 r.)**

*(Čítanie s porozumením)*

***Ukážka 1:***

**astronóm, politik, generál francúzskej armády, zakladateľ československého štátu, prvý československý minister vojny**

**\* 21.07.1880 Košariská † 04.05.1919 Vajnory - Bratislava**

Vzdelanie

**1890** evanjelické lýceum v Bratislave, **1893** Šopron, **1898** gymnázium v Szarvasi, **1898** študoval stavebné inžinierstvo v Prahe, v r. **1900 - 1904** študoval astronómiu na Filozofickej fakulte Karlovej univerzity. **V roku 1904** obhájil dizertačnú prácu O novej hviezde v súhvezdí Cassiopea, zložil rigorózne skúšky a bol promovaný na doktora filozofie.

Životopis

V novembri **1904** odišiel Štefánik do Francúzska. Pracoval v Paríži pod vedením profesora Julesa Janssena. Už v prvých rokoch publikoval 12 vedeckých prác. Zúčastnil sa výpravy na Mont Blanc, aby pozorovali s profesorom Janssenom Slnko a Mars. Nasledovali ďalšie pozorovania na Mont Blancu, výpravy do Španielska, zúčastnil sa na zjazde Madzinárodnej únie pre výskum Slnka v Oxforde. V Paríži pracoval Štefánik v slávnom observatóriu Meudone. V roku **1910** bol poverený vedeckými ústavmi Bureau des Longitndes a Bureau Central Météorologigne pozorovaním Halleyovej kométy na Tahiti. Tu sa mu podarilo položiť základy tahitskej hvezdárne a založiť meteorologickú stanicu. Aj po návrate do Paríža venoval veľké množstvo energie na dobudovanie tejto hvezdárne.

Od roku **1912** pracoval vo francúzskej hvezdárni. V tomto roku získal M. R. Štefánik francúzske občianstvo. Bol členom Belgickej astronomickej spoločnosti. Stal sa uznávaným vo vedeckých kruhoch, obdržal pozvania aj na univerzitu v Oxforde. V roku **1912** mu zamietli žiadať o mimoriadnu profesúru v Prahe. Získal mnohé vedecké ocenenia.

Zvesť o prvej svetovej vojne zastihla Štefánika v Maroku, kde mal v pláne zriadiť observatórium. Po návrate do Francúzska absolvoval výcvik v leteckej škole v Chartres a výcvik v stíhacej divízii v hodnosti poručíka. V máji **1915** bol odvelený na front. Počas boja upozornil na seba odvahou, chladnokrvnosťou a vynaliezavosťou. V septembri **1915** bol odvelený na srbský front.

Keďže sa vo Francúzsku poznal s ľuďmi z najvyšších kruhov, uviedol do nich aj T. G. Masaryka a Eduarda Beneša, s ktorými potom vo februári roku **1916** v Paríži založil Národnú radu československú, vrcholný orgán Česko - slovenského zahraničného odboja, ktorého sa stal podpredsedom. V pláne vytvoriť československú armádu zo zajatých rakúsko - uhorských vojakov českej a slovenskej národnosti, diplomatické vyjednávania v Rusku, v Taliansku, získavanie dobrovoľníkov v USA, to všetko bolo úlohou M. R. Štefánika. V roku **1917** v USA u prezidenta W. Wilsona dosiahol s podporou francúzskej diplomacie súhlas s náborom a v krátkom čase získal 3000 dobrovoľníkov. Nasledovali ďalšie rokovania na talianskej strane. Úspech a podpis zmluvy o organizácií čs. armády bol v roku **1918**. Vďaka úspešným diplomatickým krokom československá armáda mala 100 000 vojakov. M. R. Štefánik si vyslúžil hodnosť generála. V auguste **1918** podstúpil náročnú cestu k légiám na Sibíri. V Rusku ho prijali s veľkou vážnosťou. Bolo mu udelené vysoké vyznamenanie - Rad Sv. Vladimíra najvyšším ruským velením.

V roku **1919** Štefánik dojednal postupný odsun légií z Ruska. Koncom apríla **1919** zabezpečil Štefánik odchod našich zajatcov. V nedeľu **4. mája 1919** sa v Galarate rozlúčil Štefánik s najvyššími predstaviteľmi Talianska. Pri návrate do vlasti, kde sa mal ujať funkcie ministra vojny v Československej vláde, sa jeho lietadlo pri Ivanke pri Dunaji zrazu zrútilo na zem. Milan Rastislav Štefánik zahynul spolu s dvomi talianskymi letcami a mechanikom. Nehoda dodnes nie je celkom jasne objasnená.

*Zdroj:* [*https://www.osobnosti.sk/osobnost/milan-rastislav-stefanik-392*](https://www.osobnosti.sk/osobnost/milan-rastislav-stefanik-392)*, 14.5.2018.*

**1. Z ukážky nevyplýva:**

A, **V roku 1904** obhájil dizertačnú prácu O novej hviezde v súhvezdí Cassiopea.

B, V novembri **1904** odišiel Štefánik do Francúzska.

C, Pracoval v Paríži pod vedením profesora Juraja Janssena.

D, V Paríži pracoval Štefánik v slávnom observatóriu Meudone.

**2. Ktoré tvrdenie je pravdivé?**

A, V roku **1901** bol pozorovaním Halleyovej kométy na Tahiti.

B, Na Tahiti a Haiti položiť základy hvezdárne a založiť meteorologickú stanicu.

C, Po návrate do Paríža venoval množstvo energie na dobudovanie hvezdárne na Tahiti.

D, Od roku **1912** pracoval vo francúzskej hvezdárni a oženil sa.

**3. V ktorom roku získal Štefánik francúzske občianstvo?** ............................

**4. Akú úlohu mal Štefánik v Česko – slovenskom zahraničnom odboji?** ...........................

**5. Odpovedz áno/ nie:**

a, Štefánik bol veľmi úspešný v získavaní dobrovoľníkov do armády. .................

b, Za svoje znalosti jazykov a diplomacie si vyslúžil hodnosť generála. ................

c, Po vojne mal v ČSR zastávať funkciu ministra vojny. ..............

d, Okolnosti jeho havárie dodnes nie sú objasnené. ............

**6. Kedy sa Štefánik narodil a kde?**  ..............................................

**7. Koľkoročný Štefánik zomrel?** ..................................................

**VIEŠ? ODPOVIEŠ?**

**1. Uvažuj, aké výročie nás čaká na jeseň 2018?** ..........................................................................................................

**2. Kde sa nachádza monumentálny pamätník venovaný M. R. Štefánikovi?** ......................

**S pomocou internetu zisti o tomto pamätníku zaujímavé fakty.**

**3. V čom spočíva význam osobnosti M. R. Štefánika? Pomôž si ukážkou 2.**

*Ukážka 2:*

,,Osobitne treba vyzdvihnúť Štefánikove sebaobetovanie sa v mene národa, mravnú čistotu jeho zámerov i prostriedkov pri prekonávaní prekážok. Bola to osobnosť napriek krehkému zdraviu silná, neobyčajne sugestívna, hlboko veriaca, túžiaca po pravde a poznaní. Svoje etické, morálne mravné krédo i lásku k svojmu národu zhrnul do troch slov: „Veriť – Milovať – Pracovať“ a on skutočne tak žil. V tomto je aktuálnosť odkazu a veľkosť generála Milana Rastislava Štefánika.“

*Zdroj:* [*http://www.mrstefanik.sk/?page\_id=10*](http://www.mrstefanik.sk/?page_id=10)*, 14.5. 2017.*

......................................................................................................................................................

......................................................................................................................................................

**4. Vyjadri svoj názor, akými vlastnosťami oplýval M. R. Štefánik, keď si dokázal získať uznanie vo svete a presadiť sa ako vedec, vojak i politik.**

......................................................................................................................................................

**RIEŠENIE:**

1. C
2. C
3. 1912
4. podpredseda
5. a, áno b, nie c, áno d, nie
6. **21.07.1880 Košariská**
7. **38 ročný**

Vieš? Odpovieš?

1. 100 rokov ČSR
2. Brezová pod Bradlom
3. Individuálna odpoveď – vzdelaný, húževnatý, vytrvalý, cieľavedomý, obetavý, zanietený, vlastenec, charizmatický, sympatický…