**Putujme spolu po ceste poznania (workshop)**

Minulotýždňový workshop **Putujme spolu po ceste poznania** previedol našich mladších žiakov poznaním zážitkovou formou. Náplňou jednotlivých stanovíšť workshopu bolo sprostredkovať študentom zaujímavé poznatky z rôznych vedných disciplín a zabaviť ich pri riešení problémových úloh. Niečo nové sme sa naučili, pritom sme sa zabavili a spoznali sa navzájom. Rozvíjali sme nielen naše vedomosti, ale aj sociálne a komunikačné zručnosti.

Na stanovištiach **- Ako dobre sa poznáte?** **a  Jeden za všetkých, všetci za jedného** - sa naši žiaci zapojili do aktivít, ktorých hlavným cieľom bolo poukázať na spoločné prieniky medzi spolužiakmi. Uvedomili si, že aj s ľuďmi, s ktorými možno neudržiavajú blízke vzťahy, môžu mať mnoho vecí spoločných. Pri riešení slovných a vedomostných hádaniek, kvízov, či pri súťažení v pantomíme a so zaviazanými očami, naplno ukázali aj svojho tímového ducha a chuť víťaziť.

Pocit spolupatričnosti pomáha upevniť aj triedna vlajka. Šikovní maliari si svoje triedne vlajky vytvárali na stanovišti **My sme jeden tím**. Ich kreatívne výtvory zdobia našu chodbovú nástenku.

Putovanie za poznaním ukončili študenti na cieľovom stanovišti **Poznanie sa ukrýva v knihách**. Vyhľadávali v úryvkoch odpovede na položené otázky, bojovali s časom i spolužiakmi.

Výherné tímy kvízov, hier či súťaží získavali na jednotlivých stanovištiach sladké odmeny.

Táto mimoškolská aktivita dala žiakom príležitosť prejaviť sa, spolupracovať, riešiť problémové úlohy a vzdelávať sa zábavnou formou. Ďakujem Mgr. Blahovskej, Mgr. Petríkovej a žiačkam II. A triedy za pomoc na stanovištiach a milým žiakom nášho gymnázia za ich aktívnu účasť a pozitívne ohlasy. Kedy sa takto stretneme opäť? ☺

Mgr. K. Vargová

Expert pre zážitkový workshop