**Produkcia ľudských liečiv je len malá časť využitia geneticky modifikovaných živočíchov. Geneticky modifikované myši našli využitie aj pri skúmaní ľudských metabolických, kardiovaskulárnych, nádorových a dedičných ochorení. Začiatkom 80.rokov v USA vzniklo prvé transgénne zviera. Bola to myš, ktorá niesla gén pre rastový hormón potkana, vznikla metódou mikroinjekcie cudzorodej DNA do jednobunkového embrya. Takto vnesený gén sa prenášal na jej potomstvo. Myši sú pre výskum veľmi vhodné, pretože majú analógy vo väčšine ľudských génov. Umožňujú nám pochopiť zložité metabolické či fyziologické deje, a tak nám pomáhajú odhaliť príčiny ochorení, a tiež sú modelom pre hľadanie účinných protilátok. V 90.rokoch vznikla ryba menom GloFish, ktorá získala prenosom DNA do ikier gény z morskej sasanky alebo morskej medúzy. Spôsobilo to produkciu fluoreskujúcich proteínov, čo neznamenalo len zvláštne zafarbenie bežnej akváriovej rybičky–zebričky, ale táto rybka získala aj schopnosť svietiť v tme po ožiarení UV svetlom.**