**Gymnazistka Rebeka Jančíková úctyhodným 3.umiestnením na celoštátnej úrovni v súťaži SOČ prekvapila aj víťazku krajského kola**

Prínosnosť, aktuálnosť, originálne spracovanie, dôvtip a nádherný prejav pri prezentácii so štipkou prirodzeného šarmu študentiek Gymnázia v Gelnici boli dôležitými atribútmi v boji o umiestnenia a postup v konkurencii 14-tich stredoškolských odborných prác (SOČ) v krajskom kole. Šikovné, talentované študentky III.A, Tamara Ďurdíková s navrhnutou jedinečnou geo-ekohľadačkou okresu Gelnica a Rebeka Jančíková, všetky z nich využili v svoj prospech a v krajskom súboji vybojovali krásne postupové 2. a 3. miesto. Celoštátne kolo sa konalo v slávnostnom štýle počas troch náročných dní na pôde SOŠ ekonomiky, hotelierstva a služieb v Bardejove, kde Rebeka so svojou prácou venovanou proenvironmentálnym aktivitám a analýzam Ružínskej priehrady s názvom Ružín volá o pomoc porotu nielen zaujala, ale prezentovaním panenskej prírody okolia podložene vyvrátila nie šťastné tvrdenie, že na východe nič nie je. Naozaj, máme tu viac ako si vieme prestaviť, je potrebné však chrániť a zveľaďovať skvosty prekrásnej prírody tejto najdlhšej priehrady Slovenska a naučiť sa správne dívať.

Práca obsahuje výsledky experimentálnych analýz odobratých vzoriek vody a dnových sedimentov z piatich odberných miest priehrady na jeseň 2021 realizovaných pod odborným dohľadom Ing. Ines Karlovskej v laboratóriách Fakulty chemicko-potravinárskej technológie Slovenskej Technickej Univerzity na Ústave analytickej chémie (ÚACH) a na Oddelení environmentálneho inžinierstva (OEI) v Bratislave.

Významnou a neodmysliteľnou pri vypracovaní práce bola aj spolupráca s predsedom a členmi OZ Ružínska priehrada, v ktorých spolupráci sa nám podarilo aktívne priložiť ruky k vytvoreniu oddychových piknikových miest a vyčistiť brehový úsek zátoky od naplaveného odpadu.

Kedysi priehrada plnila rekreačnú funkciu vrátane možností kúpania sa v plnom rozsahu. Možno aj Vás niekedy napadla otázka, ktorý z prítokov Ružína, Hornád alebo Hnilec, prispieva k zhoršenej kvalite v nádrži väčšou mierou. Výsledky analýz poukázali na prekročené hodnoty parametrov v prípade chemickej spotreby kyslíka (CHSK) ako indikátora organického znečistenia, a to až 4-násobne vo vzorke vody odobranej z rieky Hornád. Analýzy ťažkých kovov vo vode aj vo výluhu zo sedimentov, a tiež ostatné zisťované parametre vo vzorkách boli v súlade so zákonne stanovenými limitmi pre povrchové vody. Aj vizuálny stav brehov Ružína vďaka úsiliu obdivuhodných ľudí ako sú členovia OZ Ružínska priehrada a jeho predseda pán Jozef Kojecký, v súčasnosti poteší nejedného obyvateľa okresu, či návštevníka, a milovníkov plávania a vodných športov obzvlášť.

Odsadením nádherného tretieho miesta na celoštátnej úrovni súťaže sa Rebeka umiestnila dokonca lepšie ako jej spolu súťažiaca, ktorá na krajskom kole skončila ako prvá. A čo hovorí Rebeka na účasť v súťaži? ,,Prvá myšlienka, zúčastniť sa celoslovenského kola súťaže, bola neskutočná. Som veľmi rada, že som dostala šancu a že som ju využila najlepšie ako som vedela. Celý priebeh od prípravy práce, analýz, ich spracovania boli náročné a hlavne na čas a trpezlivosť. S Tamarkou sme v tom však boli spolu, veľmi sa navzájom podporovali a priali si. Súťaž sa konala na nádhernom mieste, organizácia bola výborná, porotcovia ľudskí a objektívni. Náročné dni plné stresu nakoniec dopadli nad moje očakávania. Je až neuveriteľné, a pozitívne vnímam hlavne to, ako ma účasť v súťaži posunula. Všetka snaha, dni strávené pri práci, pri analýzach, príprave a nácviku prezentácie, to všetko, čo to obnášalo, malo obrovský zmysel a bola to veľká skúsenosť. Užila som si tie dni doslova. Samotná atmosféra, po dvoch rokoch byť opäť prezenčne niekde medzi ľuďmi, bola veľmi úžasná. Bez ľudí, ktorí ma podporovali, usmerňovali a stáli pri mne, by to však nebolo ono, preto všetkým patrí veľké ĎAKUJEM."

V týchto dňoch Rebeke k opísanému úspechu pribudlo aj Mimoriadne ocenenie za vysoko kvalitnú experimentálnu prácu v konkurencii 34 prác z celého Slovenska v súťaži Zelený Andel, ktorej vyhlasovateľom je vysokoškolská akademická obec Fakulty prírodných vied Univerzity sv. Cyrila a Metoda v Trnave. Z krásnych úspechov sa veľmi tešíme. O to viac, že v aktivitách a analýzach plánuje pokračovať aj naďalej. Zaslúžene jej patrí srdečná gratulácia za reprezentáciu školy, zviditeľnenie okresu v pozitívnom svetle a v neposlednom rade aj náš veľký obdiv a podpora v jej ďalších experimentálnych krokoch.

RNDr. Lenka Škarbeková, Rebeka Jančíková

Gymnázium Gelnica