**Epoché – festival myslenia a filozofie**

**(17.-19.6.2021)**

Prvý ročník festivalu myslenia a filozofie s názvom Epoché, môžu organizátori zaslúžene považovať za vydarený. Hoci sa kvôli pandemickým opatreniam nemohli konať všetky pôvodne pripravované akcie ako napríklad osobné diskusie s prednášajúcimi, festival dopadol podľa môjho názoru naozaj vynikajúco. Ako jeden z vybraných študentov filozofie som sa tohto festivalu zúčastnil a bola to jedna z najzaujímavejších skúseností v mojom živote. Odborné prednášky, ktoré som si vypočul naozaj ponúkli dôvod na zamyslenie a často aj na prehodnotenie názorov na prezentované témy. Myšlienky, ktoré ponúkol tento festival boli nie len zaujímavé ale predovšetkým aktuálne. Problémy a otázky, ktoré boli na prednáškach rozoberané sa týkajú dovolím si povedať každého z nás. Či už to bola otázka vnímania krásy, otázka demokratickej spoločnosti alebo enviromentálnych problémov. Počas troch dní som si vypočul šesť prednášok, ktoré boli rozdelené na dva prednášky na každý deň. Na konci každého dňa bol pripravený program. V prvý deň festivalu som si vypočul ako prvú prednášku prof. Mgr. Mgr. Andreja Démutha PhD. - KRÁSA A JEJ KOGNITÍVNE ASPEKTY Alebo čo by o kráse mohol napísať Heidegger z „Bytia a času“?. Táto prednáška vo mne jednoznačne zanechala priestor na prehodnotenie vnímania krásy ako aj priestor zamyslieť sa nad samotnou podstatou toho čo je krása a čo znamená pre môj život. Aj následná, musím povedať veľmi aktuálna, prednáška doc. Mgr. Václava Němca, PhD. SLOBODA, DEMOKRACIA A ĽUDSKÉ PRÁVA bola nesmierne poučujúca. Túto prednášku by som odporučil každému kto sa aspoň trochu zaujíma v akom politickom systéme žije a aké práva a povinnosti máme. Večer bol zakončený divadelným predstavením SØREN KIERKEGAARD, ktoré mňa osobne veľmi zaujalo, a to najmä kvôli myšlienkam, ktoré táto hra ponúkla. Druhý deň sa niesol v duchu sociálnej filozofie prednáška doc. PhDr. Ivana Buraja, PhD. SLOBODA VERZUS BEZPEČNOSŤ, KONTROLA, ZODPOVEDNOSŤ bola plná nových poznatkov pre mňa a verím, že pre všetkých zúčastnených. Rovnako prednáška Mgr. Jaroslavy Vydrovej, PhD. EPOCHÉ VO FILOZOFII, ktorá priblížila samotný pojem Epoché ako aj to prečo je vo filozofii dôležité. Večerný koncert Andreja Šebana nebol zrejme určený väčšinovému divákovi napriek tomu ma to veľmi zaujalo. Samotná myšlienka myslenia hudbou je podľa mňa úžasný koncept. Posledný deň podujatia sa mal niesť v enviro témach. Prvá prednáška doc. Mgr. Richarda Sťahela, PhD. OBČIANSTVO V KLIMATICKOM REŽIME ANTROPOCÉNU bola doslova výstrahou pred tým čo sa deje, bude diať ak nezmeníme svoj prístup. Donútilo ma to zamyslieť sa nad tým čo sa naozaj okolo mňa deje. Druhú prednášku viedol opäť Mgr. Václav Němec, PhD., ako záskok za kolegu Václava Bělohradského, ktorý sa bohužiaľ nemohol dostaviť. Filozofické prednášky boli ukončené panelovou diskusiou. Táto diskusia urobila dokonalú bodku za týmto podujatím. Aj tento deň priniesol hudobné filozofické opojenie v podobe koncertu mongolskej skupiny SEDAA, ktoré sa mne osobne veľmi páčilo. Jediným problémom, ktorý mňa osobne trocha trápi, bol nedostatok času na diskusie o prednášaných témach. Hoci som sa dostal v krátkych diskusiách k otázkam, tak predsa len ich veľa zostalo nezodpovedaných. Avšak vzhľadom na časovú tieseň, ktorá bola takým trocha rušivým momentom podujatia sa to dá pochopiť. Na záver len poviem, že organizátorom festivalu sa jedinečne podarilo prepojiť odborné prednášky s následným programom, ktorý sa taktiež niesol v duchu festivalu myslenia. Koncerty ako aj divadelné predstavenie ponúklo možnosť zamyslieť sa nad pravou podstatou hudby a myšlienky predstavenia. Celý festival dokonale vyjadril podstatu toho čo je filozofia. Podstatu toho čo nám môže filozofia ponúknuť a čo nám aj ponúka a síce možnosť „ myslieť inak“. Dúfam, že sa nám práve cestou takýchto podujatí podarí dosiahnuť lepšie povedomie o filozofii. Som nesmierne šťastný, že som sa mohol tohto podujatia zúčastniť. Dúfam, že ďalší ročník festivalu myslenia a filozofie Epoché bude rovnako vydarený a už teraz sa naň teším.

Dominik Valeš

Študent FF Prešovskej univerzity v Prešove

Fotografie : Dominik Valeš