**Školské kolo Olympiády v anglickom jazyku**

Angličtina je medzinárodný jazyk obchodu, priemyslu, politiky či kultúry a nástroj dorozumievania sa ľudí z rôznych krajín, národov a kultúr. Potreba jazykovo sa vzdelávať je zreteľná najmä v posledných rokoch a ovládanie aspoň jedného cudzieho jazyka je takmer nutnosťou pre úspešný profesijný život. Jazykové vzdelávanie je taktiež prínosom pre náš osobný život – je zážitkom pozrieť si obľúbený anglický seriál v origináli, je úžasné porozumieť slovám zbožňovanej piesne, cestovať bez obáv kamkoľvek, komunikovať, stretávať sa... Aj zopár slov jazyka krajiny, ktorú navštívime (napr. počas dovolenky), nám ľahšie umožní nadviazať nové priateľstvá a kontakty. Okrem toho, učenie sa jazykov nám umožňuje vzájomne si lepšie porozumieť a pochopiť naše kultúrne rozdiely.

Preto nás veľmi teší, že o tohtoročnú olympiádu v AJ bol zo strany našich študentov veľký záujem. Celkovo sa tejto súťaže zúčastnilo 24 študentov, ktorí boli rozdelení do troch kategórií. V kategórii mladších žiakov sa víťazom stal študent Tercie Tomáš Varga. V kategórii prvákov a druhákov vyhral študent 1.A triedy Šimon Taran a v poslednej kategórii najstarších študentov obsadil prvé miesto študent 3. A triedy Norbert Popeláš. Všetci traja víťazi postupujú do okresného kola. Srdečne im blahoželáme a držíme im palce!

Ostatným súťažiacim ďakujeme za účasť a veríme, že sa budú angličtine venovať intenzívne aj naďalej.