**Študijný materiál č. 1  zo SJL – 4.A**

Francúzska literatúra po roku 1945, **POÉZIA** – Paul Eluard, Jacques Prévert – básnik, textár, mnohé jeho básne boli zhudobnené (šansóny), hlavná téma jeho poézie je láska.

**Úloha č. 1** – Čítanka 4, s. 139 – b. Pre teba moja láska – **opäť prečítať báseň** – téma lásky, ide o lásku majetnícku, ktorá spútava človeka, čo nie je dobré...lyrický subjekt vyjadruje, čo všetko je schopný kúpiť, až sa dostaneme k slovám: reťaz, otrok... čo sú už symboly neslobody, spútanosti. Forma básne: moderná poézia, rôzna dĺžka veršov, strofy samostatne nečlenené, chýba interpunkcia,, takmer každá strofa začína veľkým písmenom, autor sa vyjadruje jednoducho a zrozumiteľne. **PRÓZA** – A. de S. Exupéry – Malý princ – autor bol počas 2. SV vojenským pilotom , v roku 1944 sa nevrátil z letu nad Korzikou. Malý princ - ,,filozofická rozprávka pre dospelých“, útla kniha, ktorú si autor aj sám ilustroval, detský čitateľ ju môže čítať ako dobrodružne rozprávanie pilota, ktorý havaruje na saharskej púšti a počas opravy lietadla sa stretáva s malým princom z ďalekej planéty. Dospelý čitateľ v diele nájde podnetné myšlienky na zamyslenie. Námetom na úvahu môže byť veta z úvodu knihy: ,,Všetci dospelí najprv boli deťmi. (Ale máloktorý z nich si na to pamätá)“ Dieťa sa na svet pozerá inými očami, je úprimné, čisté, neskazené, má fantáziu, dospelý sa pozerá na svet materialisticky, príliš racionálne, zabúda sa pozerať detskými očami. **Existencializmus** – z latinčiny existencia – bytie, jestvovanie, je to filozofický a umelecký smer – skúma bytie človeka z hľadiska individuality a aj z hľadiska spoločenských vzťahov. Zdôrazňuje slobodu človeka, život človeka je len jeho voľba. Tento smer našiel uplatnenie aj vo fr. lit. – J. P. Sartre, A. Camus. J. P. Sartre – filozof a spisovateľ, písal prózu a drámu, v roku 1964 mu bola udelená Nobelova cena, neprijal ju. **Úloha** **č. 2 – mali ste mať prečítanú prózu Múr z rovnomennej knihy próz Múr.** Čítanka 4, s. 37 – próza Múr –  **prečítať krátku ukážku.** Rozbor prózy: miesto deja – väzenie, čas deja – španielska občianska vojna (1936), postavy- Pablo Ibbieta – hlavná postava, Juan, Tom. Postavy boli účastníci španielskej občianskej vojny, dostanú sa do väzenia, vypočúvali ich, nakoniec zistili, že to bol súd. Odsúdia ich na trest smrti. Čakajú v cele pár hodín z večera do skorého rána, kedy sa má uskutočniť poprava. Počas čakania sa u každého objavuje STRACH, no každý sa s ním vysporadúva rôzne – Juan – bol najmladší, takmer dieťa, plače, prosí..., Tom – stále rozpráva, pomočí sa od strachu, Pablo – potí sa, správa sa z nich najracionálnejšie, so smrťou sa vyrovnáva. A tu prichádza nečakaná pointa – on prežije!!! Stal sa nechtiac zradcom, keď v skutočnosti chcel zachrániť svojho spolubojovníka R. Grisa, tak klamal, že sa nachádza na cintoríne, keďže sa Gris pohádal so svojím bratrancom a skryl sa na cintoríne. Pablo sa stáva nechtiac zradcom. Forma diela: literárny druh – epika, literárny žáner – psychologická poviedka. Znaky existencializmu: hraničná životná situácia – blízkosť smrti, racionálnosť ustupuje do úzadia, do popredia ide živočíšnosť, pudovosť, strach...krátke časové rozpätie – niekoľko hodín, nečakaná pointa – absurdnosť, sloboda hlavného hrdinu je absurdná (nezmyselná), chýba vysvetlenie konania hrdinu (nevieme, kto presne je hlavný hrdina, ako ho zajali sa... ). Názov poviedky MÚR má konkrétny a symbolický význam – vychádzajúc z textu, skutočný múr oddeľuje väzenie od okolitého sveta, múr, pri ktorom popravovali väzňov, symbolický múr – oddeľuje slobodu od neslobody, múr, ktorý si stavajú ľudia medzi sebou – nekomunikujeme spolu, nerešpektujeme jeden druhého, žijeme vedľa seba a vlastne sami...**Absurdná dráma (antidráma )** – objavuje sa vo francúzskej literatúre v 50. rokoch 20. storočia, , prejavil sa vplyv existencializmu, nihilizmu, obdobie spoločenských zmien, koniec 2. svetovej vojny, bezvýchodiskovosť sa premieta do nezmyselnosti bytia... Antidráma popiera klasickú drámu (teda znaky klasickej drámy) – teda v antidráme chýba súvislý dej, chýba zápletka, motivácia konania postáv, komunikácia medzi postavami viazne, chýba rozuzlenie v závere diela, hrdinom je osamelý človek, ktorý nie je schopný komunikovať s okolím, s ľuďmi, jazyk nie je prostriedkom dorozumievania, dialógy sú nelogické... **Úloha** **č. 3 – minulý rok sme čítali ukážku z divadelnej hry Čakanie do Godota –-** opäť prečítať z Čítanky 4, s. 45 krátku ukážku, na základe vlastného čítania zistiť 3 znaky dramatického textu. S. Beckett – prozaik, dramatik, nositeľ Nobelovej ceny, predstaviteľ antidrámy – Čakanie na Godota – miesto a čas deja – bližšie neurčené, nie je to dôležité, mohlo to byť kedykoľvek a kdekoľvek... Dejová línia – dej je oslabený, žiadne dekorácie, tuláci Vladimír a Estragon vedú chaotický rozhovor, čakajú na akéhosi pána Godota. Nevedia, či príde a kedy príde. Jediný dynamický moment je Pozzo – pán, ktorý vedie na reťazi otroka Luckyho. Pán je povýšenecký, otrok je pokorný. Prichádza chlapec, ktorý oznámi, že pán Godot nepríde dnes, ale až zajtra. V druhom dejstve je tá istá scéna, tie isté postavy, opäť čakajú na pána Godota. všetko je statické. Opäť sa objavuje pán Pozzo, je slepý a odkázaný na pomoc otroka. V závere sa divák dozvedá, že pán Godot nepríde. Realizácia divadelnej hry bola v rôznych divadlách rôzna a interpretácia literárnych kritikov bola tiež rôzna. Kto bol Godot? Možno Boh alebo alegória smrti, absurdnosť bytia, nádej, celoživotné čakanie na niečo (celý život človek na niečo čaká...zmena, láska), mnohé sa dá rovnako interpretovať ako v próze Múr (osamotenosť človeka hoci žije medzi ľuďmi, neschopnosť komunikácie, stavanie múrov...). **Francúzsky nový román (antiromán) –** francúzska literatúra, 50. roky 20. storočia, iniciatíva skupiny spisovateľov, ktorí zaviedli nové prvky (znaky) v próze. Antiromán popiera znaky klasickej prózy – autori písali racionálne, bez toho, aby uplatňovali fantáziu, dialógy sú dominantné, vnútorný svet postavy nie je dôležitý, preto nepoužívajú vnútorný monológ. Autori využívajú nový typ rozprávača (oko kamery – objektívne zachytiť to, čo je zrakom možné zachytiť). Postavy sú často bez mena, pohybujú sa v bližšie neurčenom čase a priestore. Dej je oslabený, záver v klasickej próze je rozuzlenie, v antirománe je to spochybnenie.

**P.S. Príjemné štúdium, maturanti. Toto je výsledok mojej trojhodinovej práce. Snažila som sa zhrnúť to najdôležitejšie z francúzskej literatúry. Bolo tam toho oveľa viac, ako v iných národných literatúrach. Prosím, preštudujte si tento materiál.**