Študijný materiál č. 2 pre študentov 4.A – **V. Mináč**

**Vladimír Mináč** – slovenská literatúra po r. 1945, prozaik, esejista, účastník SNP, v roku 1944 sa dostal do koncentračného tábora.

Literárna tvorba: román **Smrť chodí po horách** – bol to jeho románový debut. Tematicky sa viaže k SNP, osobná skúsenosť, taktiež skúsenosť jeho generácie. Časť jeho literárnej tvorby bola poznačená schematizmom.

Za vrcholné obdobie tvorby V. Mináča je považovaná románová trilógia **Dlhý čas čakania,** **Živí a mŕtvi, Zvony zvonia na deň,** ktorej spoločný názov je **Generácia.** Časovo možno dielo ohraničiť obdobím 2. svetovej vojny, SNP, prvými povojnovými rokmi.

V. Mináč bol aj významným predstaviteľom slovenskej esejistiky – esej – duchaplne napísaná úvaha na odbornú tému. **Dúchanie do pahrieb** – jedno zo základných diel slovenskej esejistiky, v ktorom rieši otázky slovenského národa – svojbytnosť, dejiny. A. Matuška sa vyslovil, že Mináč je ,,slovenská statočná papuľa,, – znamená, že autor nič neprikrášľuje, je prísny v hodnotení činov ľudí alebo historických faktov.

**V. Mináč** –  **Dúchanie do pahrieb (úryvky z knihy)**

***Ak sú dejiny dejinami kráľov a cisárov, vojvodcov a kniežat, víťazstiev a dobytých území, ak sú dejiny dejinami násilia, lúpeže a vykorisťovania, potom nemáme dejiny, aspoň nie sme ich podmetom. Ale ak sú dejiny civilizácie dejinami práce, dejinami prerušovanej, ale vždy znovu víťaziacej stavby, potom sú to aj naše dejiny. Sme národ staviteľov nielen v metaforickom, ale aj v skutočnom slova zmysle: vystavali sme ako murári, murárski majstri a šichníci aj Viedeň, aj Pešť, pomáhali sme stavať mnohé cudzie mestá: nerozrumili sme ani jedno.***

***Viem, že náš prínos do dejín sveta je skromný. Ale ak sa raz budú merať dejiny civilizácie spravodlivo, čo značí podľa práce, ktorú kto do nich vložil, potom sa nemusíme báť: narobili sme sa aj vyše práva. Nemáme čo smútiť za takzvanou ,,veľkou,, históriou: je to história veľkých lúpežníkov.***

***Nemáme takmer nič okrem svojej túžby po spravodlivosti. Božechráň, aby sme spôsobili krivdu, zabudnúc na krivdy vlastné. V tej chvíli by sme stratili svoju vnútornú opodstatnenosť, svoj najvnútornejší zmysel, ale i schopnosť rezistencie. Vždy buďme malým národom; ale dokiaľ budeme chrániť svoju pravdu, nikdy nebudeme bezmocní.***

***Nie moc, ktorá je pominuteľná, ale duch, ktorý trvá: to je naša cesta, náš zmysel, náš osud.***

Úlohy: 1. Prosím, aby ste si literárny text prečítali.

2. Na základe prečítaného textu napíšte krátke zamyslenie na tému **Slovenský národ**.

.............................................................................................................................................................................................................................................................................................................. ..............................................................................................................................................................................................................................................................................................................

..............................................................................................................................................................................................................................................................................................................

..............................................................................................................................................................................................................................................................................................................

3. Vytlačený materiál so zamyslením mi odovzdáte na kontrolu po príchode do školy.