Stredné školy v SR môžu požiadať o ročné hosťovanie (10 mesiacov) amerického lektora/asistenta, absolventa štvorročného bakalárskeho štúdia v USA, ktorý bude na škole asistovať učiteľovi alebo samostatne učiť **angličtinu.** Lektor sa môže podieľať na výučbe v **rozsahu maximálne 15 - 18 hodín týždenne**.

Lektor spolupracuje s učiteľom angličtiny a v prípade, že sa osvedčí, môže mu byť prenechaná zodpovednosť za samostatné vyučovanie. Lektor je finančne zabezpečený, škole nevzniká žiadna záťaž. **Termín podania žiadosti je 17. január 2022. Vyplnenú žiadosť zašlite na adresu**[*office@fulbright.sk*](mailto:office@fulbright.sk)

**Školský rok:** **2022-2023, podmienkou je začiatok 1. septembra**

**Názov školy:** Gymnázium Gelnica

**Adresa** (ulica, PSČ)**:** SNP 1, 056 01 Gelnica

**Web stránka školy:** www.gymgl.edupage.org

**Riaditeľ/ka školy, e-mail:** RNDr. Dušan Andraško, andrasko.dusan@gmail.com

**Kontaktná osoba (tútor/ka), e-mail, telefónne číslo:**

Mgr. Miroslava Petríková, petrikova.gymgl@gmail.com, 0917 533 573

**Priemerný počet študentov v triede:** 19

**Počet anglicky hovoriacich pedagógov:**

3 učiteľky anglického jazyka a 6 pedagogických zamestnancov so základnými komunikačnými schopnosťami

**Prečo má škola záujem o prijatie asistenta:**

Gymnázium Gelnica je jediným gymnáziom v okrese Gelnica v Hnileckej tzv. „Hladovej“ doline, ktorá sa vyznačuje vysokou nezamestnanosťou, so sociálne-znevýhodneným obyvateľstvom, veľmi slabou ponukou študijných a tiež pracovných príležitostí. Ponúkame 4 a 8 ročnú formu štúdia a v súčasnosti naše gymnázium navštevujú žiaci a študenti z mesta Gelnica, ale v početnom množstve aj z okolitých obcí. Pomerná väčšina študentov z nášho okresu cestuje na stredné školy a gymnáziá v Košiciach, ktoré častokrát ponúkajú rozšírený počet vyučovacích hodín anglického jazyka prípadne bilingválne triedy. Naše gymnázium takúto možnosť neponúka. Preto jedným z dôvodov, prečo máme záujem o prijatie anglicky hovoriaceho asistenta zo zahraničia je **ponúknuť žiakom a študentom nášho okresu rovnako atraktívne a kvalitné možnosti štúdia cudzích jazykov aj v našom okrese** bez potreby cestovania a z toho vyplývajúcich vysokých nákladov, ktoré sú nevyhnuté pri štúdiu v inom okrese (cestovné náklady, MHD, internát). V rovnakej miere nám ide o **zatraktívnenie našej školy a získanie lepšieho povedomia nášho gymnázia**  v okrese Gelnica.

Podstatným dôvodom pre prijatie asistenta je **skvalitnenie komunikačných jazykových zručností našich žiakov.** Naše mesto ani obce v jeho okolí už niekoľko rokov neponúkajú žiadne možnosti jazykových kurzov pre deti, mládež ani dospelých. Pre zlú finančnú situáciu obyvateľov okresu Gelnicu si mnohí nemôžu dovoliť žiadne iné možnosti štúdia v jazykových školách, či kurzoch. V základných školách okresu pôsobí veľmi málo kvalifikovaných učiteľov AJ, preto jazyková úroveň žiakov a študentov prichádzajúcich na gymnázium je veľmi nízka. Snažíme sa preto do vyučovania začleňovať konverzačné hodiny, prácu na medzinárodných projektoch ako je eTwinning, avšak tieto zložky vyučovania nie je možné aplikovať vo všetkých triedach. Vďaka asistentovi by sme dokázali skvalitniť a zvýšiť počet príležitostí komunikovať v cudzom jazyku, žiaci by mohli s asistentom komunikovať počas vyučovania, mimo vyučovania v mimoškolskej činnosti, na chodbách školy, počas podujatí organizovaných školou a vo svojom voľnom čase, zlepšili by sme sociálne zručnosti našich žiakov, komunikačné schopnosti – žiaci nemajú problém nadväzovať konverzáciu po ročnej komunikácii v cudzom jazyku s asistentom, **rozšírime možnosti našich žiakov pri prijímacích pohovoroch na vysokoškolské štúdium, ale aj pri uplatnení sa na trhu práce**.

Zahraničný asistent prináša do školy, do žiackej, ale aj učiteľskej komunity veľa nových prvkov, či už nové metódy, formy vyučovania, čo bude mať za následok skvalitnenie jazykovej výučby našich učiteľov jazyka. Asistent zároveň so sebou prináša interkultúrny prvok, ktorý my slovenskí učitelia anglického jazyka nedokážeme žiakom hodnoverne priblížiť. Každý zahraničný asistent prináša nové vzťahy, možnosti využitia voľného času nielen pre žiakov, ale aj učiteľský kolektív školy. Teda zároveň očakávame aj **skvalitnenie komunikačných jazykových zručností našich učiteľov.**

**Stručný popis náplne a spôsobu asistencie pri výučbe anglického jazyka:**

Asistenta by sme radi začlenili do nášho kolektívu ako plnohodnotného kolegu s predpísaným počtom vyučovacích hodín podľa projektu Fulbright. V prvých týždňoch by spolu s učiteľkami anglického jazyka absolvoval stretnutie so žiakmi vo všetkých triedach anglického jazyka na našom gymnáziu a zoznámil/a by sa s formou našich vyučovacích hodín. Postupne by sme asistenta zapojili do menších aktivít napr. warm-up, team-buildinové aktivity v triedach, aktivity na rozvoj slovnej zásoby, komunikačné aktivity, aktivity na prezentáciu krajiny, štátu, z ktorého asistent pochádza, jeho kultúry, tradícií. Neskôr môže asistent vykonávať rozsiahlejšie činnosti ako sú opravy prác, najmä slohových prác, aktivity na rozvoj písania so žiakmi, práca na projektoch so žiakmi od plánovania cez realizáciu a ich hodnotenie, asistovanie žiakom počas vyučovania.

Asistentovi by sme radi zverili aj niekoľko konverzačných hodín a niektorých vyučovacích hodín našich učiteľov anglického jazyka, kde by so žiakmi viedol rolové hry, diskusie, problémové aktivity/hry a postupne by mohol prevziať aj niekoľko vyučovacích hodín a učiť samostatne, aby sme podporovali aj rozvoj asistenta a jeho potreby ako napríklad plánovanie, organizačné schopnosti, komunikácia.

Aj v mimoškolskej činnosti by asistent viedol krúžok anglického jazyka. Formou konzultácií po vyučovaní by mohol pomáhať študentom pri vypracovávaní projektov, domácich úloh a zadaní. Radi by sme privítali aj aktivity, ktoré sám asistent ponúkne pre našich študentov ako sú projekty, prezentácie a obohatí náš tradičný spôsob života na našej škole.

**Vybavenie školy** (jazykové laboratórium/knižnica, internet/wifi, PC technika, projektor, tlačiareň, kopírka, kopírovacie zariadenie/skener, knižnica, vybavenie tried):

Momentálne máme na gymnáziu celkovo osem tried na osem- a štvor-ročnom gymnáziu. Každá trieda je vybavená notebookom s pripojením na internet, dataprojektorom a interaktívnou tabuľou. Pre výučbu jazykov máme tiež k dispozícii dve jazykové učebne vybavené novým typom lavíc pre cca 22 žiakov s ľahkou možnosťou zmeny usporiadania, DVD prehrávač s vlastnou televíznou obrazovkou, máme tiež vlastnú knižnicu anglickej literatúry. Pre rôzne inovatívne metódy jazykového vyučovania je možné využívať učebne informatiky.

Zborovňa pre učiteľov a zároveň pre asistenta ponúka k dispozícii veľkokapacitnú kopírku, ktorá slúži aj ako skener a tlačiareň.

**Má škola skúsenosti so zahraničnými lektormi** (angličtiny či v iných predmetoch)**?**

V školskom roku 2017/2018 sme cez Fulbright projekt hosťovali našu prvú asistentku Chloe Warpinski. Kvôli veľmi dobrej spolupráci s touto lektorkou chceme opäť prijať nového asistenta aj v ďalšom školskom roku 2022/2023.

Z dávnejších skúseností iba spomenieme amerického lektora (pred cca 24 rokmi), ktorý dlhšiu dobu viedol krúžky anglického jazyka. V rokoch 2001-2007 na škole pôsobili 3 lektori zo Spolkovej republiky Nemecko v rámci prípravy žiakov na nemecký jazykový diplom KMK II. stupňa (Sprächdiplom). Máme tiež 26 ročné skúsenosti s výmennými pobytmi študentov a učiteľov z partnerskej školy Kaufmännische Schulen Offenburg. Ide o každoročnú týždennú návštevu dvoch nemeckých učiteľov so skupinou cca 10-15 nemeckých študentov na našej škole s ubytovaním a stravovaním v našom meste. Do roku 2019 sme niekoľko rokov pravidelne uskutočňovali krátkodobé týždňové pobyty anglicky hovoriaceho lektora v rámci programu Active English Week jazykovej školy SIDAS. Vybraní študenti absolvovali intenzívny týždňový kurz angličtiny s Native Speakerom obvykle zo Spojeného kráľovstva. Lektor mal zabezpečené ubytovanie a stravovanie v meste Gelnica.

Radi by sme spomenuli skúsenosti Mgr. Miroslavy Petríkovej, ktorá je našou novou učiteľkou, novou kontaktnou osobou a tútorkou v budúcom projekte Fulbright. Vo svojom predošlom zamestnaní v Centre voľného času v Gelnici hosťovala v našom meste 3 zahraničných dobrovoľníkov v dvoch projektoch Európskej dobrovoľníckej služby projektu Mládež. V oboch dlhodobých projektoch: 6 mesiacov a 1 rok hosťovala dobrovoľníkov, organizovala ich pracovnú náplň v zariadení s deťmi, aktivity a program vo voľnom čase, pomoc pri riešení problémov a zdravotných záležitostí.

**Dokáže škola zabezpečiť alebo pomôcť s ubytovaním asistenta?** (Prosím, popíšte podrobne, keďže ide o jedno z kritérií výberu školy pre umiestnenie asistenta.)

V centre nášho mesta máme momentálne 2 malé penzióny, jeden cca 500 m a druhý cca 1km od gymnázia. Tieto penzióny neponúkajú stravu, avšak asistentovi bude k dispozícii školská jedáleň, ktorá okrem obedov vydáva aj balenú stravu domov pre externých stravníkov. Pre zabezpečenie stravy na večeru a počas víkendov máme v meste Gelnica tiež 2 reštaurácie vrátane pizzerie. V okruhu 1km máme 2 supermarkety a niekoľko malých potravín.

V našom meste máme aj vzdialenejší apartmán v krásnej prírode Turzova (cca 2km), avšak z tohto miesta nie je možné do zamestnania dochádzať pomocou MHD. Pre nadšenca športovca, prípade turistu, ktorý vyhľadáva chôdzu je to však ideálne miesto na bývanie.

Ak by asistent vyžadoval komfortnejšie ubytovanie s reštauráciou, vieme ho zabezpečiť v penzióne v obci Helcmanovce (cca 14km) a Jaklovce (7km). Problém s autobusovým alebo vlakovým spojením by v tomto prípade nebol, keďže z tejto obce k nám bez problémov dochádzajú naši žiaci.

**Akým spôsobom škola pomôže so zaradením asistenta do kultúrneho života obce/školy?** (Prosím, popíšte podrobne, keďže ide o jedno z kritérií výberu školy pre umiestnenie asistenta.)

Pre asistenta vieme v našom meste ponúknuť široké spektrum aktivít. Ide však o malé mestečko s banskou históriou, kde je prevažuje pokoj, ticho, ale na druhej strane krásna horská príroda, ktorá tiež ponúka nemalé možnosti na vyžitie: turistické chodníky, ktoré je možné využiť aj na cykloturistiku, krásne výhľady a vyhliadky, vyznačené trasy aj do okolitých obcí, kde je možnosť spoznávať banskú históriu aj v podzemí (Gelnica – Štôlňa Jozef, Žakarovce, Smolník, Smolnícka Huta), Plejsy, prírodné jazerá a priehrady na kúpanie (Gelnica – Turzov, Úhorná).

V škole vieme asistentovi ponúknuť okrem telocvične aj vlastnú posilňovňu, asfaltové a volejbalové ihrisko, ktoré bude v najbližšej dobe zrekonštruované na multifunkčné ihrisko. Pre našich zamestnancov organizujeme 2-krát do roka rekondičné pobyty (wellness, plaváreň, bowling) a tiež raz ročne spoločný výlet v rámci Slovenska.

V našom meste vieme ponúknuť modernú knižnicu, tiež malú anglickú knižnicu v blízkom CVČ, banícke múzeum s občasnými umeleckými vernisážami a výstavami obrazov, fotografií. V meste pôsobí združenie umelecky zameraných mladých ľudí Zapadnutý kút. Títo aktívni mladí ľudia komunikujú v angličtine a pre naše mesto organizujú moderný kultúrny život pre mladšiu generáciu a trávia spolu voľný čas. Asistenta vieme zapojiť, zoznámiť s touto, ale aj s inými napríklad športovými skupinami mladých ľudí.

Mesto Gelnica tiež organizuje niekoľko kultúrnych podujatí prostredníctvom svojho oddelenia kultúry alebo Základnej umeleckej školy, či Centra voľného času. Tieto organizácie navzájom spolupracujú a sú prístupné aj pre začlenenie mladých ľudí ako dobrovoľníkov na pomoc pri organizácii podujatí, z čoho vyplýva aj nájdenie vhodnej komunity, priateľov a ponuka zábavy a aktivít pre asistenta v jeho voľnom čase.

Základná umelecká škola ponúka niekoľko hudobných koncertov v roku a tiež výtvarné a hudobné vyžitie vo svojich umeleckých útvaroch aj pre dospelých. Rovnako Centrum voľného času umožňuje dospelým zapojiť sa do záujmových útvarov ako je bojové umenie, futbal, hokej, šach, krasokorčuľovanie, Country tance, kreatívne záujmové útvary a tiež sa zúčastniť rôznych športových podujatí, ktoré spolu s Mestom Gelnica organizuje celoročne: futbalové a hokejové zápasy, turnaje v stolnom tenise, tenise, šípkach, volejbale, florbale, turistické podujatia, cyklistické preteky.

Mestský amfiteáter tiež ponúka v teplých mesiacoch populárne koncerty, divadlá, letné kino a vlastný wellness.

Okrem futbalového štadióna je v Meste Gelnica moderné a dobre vybavené fitness centrum, bowling, niekoľko tenisových kurtov, basketbalové ihriská a krytý zimný štadión pre hokejové zápasy s možnosťou korčuľovania pre verejnosť. Tiež je tu možnosť inline korčuľovania po zimnej sezóne. V blízkej časti Matilda Huta v obci Prakovce je malý bazén s wellness prístupný pre verejnosť.

Pre väčšie formy kultúrneho a športového vyžitia ako sú multikiná, divadlá, galérie, kúpaliská, športové podujatia väčšieho formátu a možnosti nakupovania je možné cestovať do Košíc (cca 45km), Spišskej Novej Vsi a Prešova, kde je dostupných veľa vlakových aj autobusových spojov.

Z religiózneho hľadiska je v meste Rímskokatolícky kostol, Evanjelický kostol a Gréckokatolícka kaplnka.

**Aké má škola mimoškolské aktivity pre študentov, do ktorých by sa mohol zapojiť aj asistent?**

Pedagogickí zamestnanci v súčasnej kovidovej dobe ponúkajú krúžkov pre našich žiakov a študentov v rámci ich tried. Kvôli opatreniam v nich nedochádza k zmiešavaniu žiakov z rôznych tried, teda je počet krúžkov o čosi menší ako zvyčajne. Každá trieda má svoj všeobecný triedny krúžok, ktorý môže využívať na akúkoľvek činnosť podľa záujmov žiakov. Ponúkame tiež FIT športový krúžok, robotický, prírodovedecký, každoročne tiež pohybové hry pre chlapcov a dievčatá našej školy.

Práca na medzinárodnom projekte eTwinning je tiež jednou z možností, kde by sme vedeli zapojiť asistenta, ktorý by vďaka téme projektu (spoznávanie nášho regiónu a jeho propagácia iným krajinám) pomohol, zabavil sa, ale zároveň spoznal náš región a kultúru. Ide o propagáciu nášho regiónu pomocou inovatívnych a interaktívnych aplikácií, kde sa žiaci zdokonaľujú aj v cudzom jazyku a zároveň v IKT zručnostiach.

Naša aktívna Žiacka školská rada organizuje počas roka veľa študentských aktivít ako sú Imatrikulácie, školské futbalové a florbalové turnaje, Študentský večierok v telocvični, Rozlúčka s maturantmi, Deň gymnázia,...). Rovnako si triedy organizujú svoje samostatné aktivity ako sú halloweenske a vianočné večierky, turistické vychádzky v okolí, školské výlety.

Škola pre svojich žiakov organizuje rôzne exkurzie (do Technického múzea, Múzea holocaustu, do Prírodovedného múzea,...), lyžiarske a plavecké výcviky, výchovné koncerty a divadelné predstavenia v Košiciach alebo v Spišskej Novej Vsi a rôzne podujatia pri príležitosti Dňa Zeme, Dňa srdca, organizujeme Vianočnú burzu, vedomostné kvízy, reláciu v školskom rozhlase. Raz ročne sa snažíme zorganizovať zahraničný poznávací výlet (Londýn, Paríž alebo Ženeva).

**Doplňujúce informácie o škole:**

Všetky ponúkané aktivity prebiehajú na našom gymnáziu za priaznivých podmienok. Kvôli proti-pandemickým opatreniam musíme niektoré z aktivít, najmä celoškolské aktivity obmedzovať, avšak naši učitelia sa snažia aspoň v rámci jednotlivých tried uskutočňovať, čo najviac aktivít a zabezpečovať tak kvalitný vzdelávací proces, ale aj mimoškolský výchovný proces, socializáciu a zábavu pre našich žiakov a študentov.

Vyplnený dotazník zašlite do 17. januára 2022 na e-mail: office@fulbright.sk. O výsledkoch výberu budeme informovať v priebehu marca 2022.

Komisia J.Williama Fulbrighta postupuje pri spracovávaní informácií a údajov podľa zákona 18/2018 Z.z. o ochrane osobných údajov. Údaje uvedené v tomto formulári budú použité iba na účely spracovania informácií v rámci programu Asistentov výučby angličtiny. Ak máte akékoľvek otázky týkajúce sa údajov a programu, kontaktujte koordinátorku programu Zuzanu Kopčanovú na office@fulbright.sk alebo telefonicky na 0911 046 123.